
Autorės pastaba 


„Jamaikos“ smuklė stovi iki šiol, svetinga ir jauki; tai ne- 
įmantrus pastatas, bemaž dvidešimties mylių kelio viduryje tarp 
Bodmino ir Loncestouno. Šioje nuotykių apysakoje pavaizda- 
vau ją tokią, kokia būtų buvusi prieš šimtą dvidešimt metų; 
nors knygos puslapiuose paminėti ir dabar egzistuojantys vie- 
tovardžiai, aprašomi įvykiai ir žmonės yra viso labo vaizduotės 
padarinys. 

Dabbne Du Maurier Bodinnick-—-by—Fovey 


I skyrius 


Buvo pilka, apniukusi diena, viena iš paskutiniųjų šį lapkričio 
mėnesį. Oras pasikeitė netikėtai, ir atšiaurus žvarbus šiaurys at- 
ginė švino tamsumo debesis, užgulančius visą dangų, o kartu su 
jais ir įkyriai birzgianų lietuų. Nors buvo tik kiek po dviejų, tačiau 
pilkšvos rudens sutemos jau slėgė kalvas vis labiau įsukdamos 
jas į tolydžio tirštėjančią rūko skraistę. Ketvirtą jau turėtų būti 
visiškai tamsu. Šaltame ore tvyrojo lipni drėgmė. Mažutėlaičiai 
lietaus lašeliai, nepaisydami sandariai užsklęstų langų, skverbėsi 
į diližano vidų ir oda apmuštos sėdynės prisigėrė drėgmės. Gal 
ir stoge buvo koks plyšelis, nes plonutės lietaus čiurkšlelės ret- 
karčiais švirkšteldavo nuo viršaus, ant sėdynių odos palikdamos 
tamsiai mėlynas dėmes, panašias, kaip būna papylus rašalo. Pikti 
vėjo gūsiai įnirtingai talžė karietą, ypač posūkiuose ir aukštesnėse 
vietose. Jo šuorai gūsiavo taip stipriai, kad visas ekipažo korpusas 
tirtėjo ir svyravo supdamasis ant aukštų ratų lyg gerokai truk- 
telėjęs vyras. Vežėjas, iki ausų apsimuturiojęs apsiaustu, bemaž 
perpus perlinkęs, niūksojo ant savo pasostės, veltui stengdamasis 
išlaikyti šilumą, sunėręs rankas ant pilvo. Liūdni arkliokai sunkiai 
kiūtindami yrėsi priekin, taip ujami vėtros ir lietaus, kad jau ne- 
kreipė dėmesio į sugrubusių vežėjo pirštų spaudžiamą botagą, 


tolydžio vis pliaukšant jiems virš galvų. 

Diližano ratai vaitodami ir girgždėdami šokčiojo, slystelėda- 
mi į kelio provėžas, kartais purkšteldami skysto purvo porciją 
ant langų stiklų. Tas įkyrus, nenuilstantis lietus ir purvais ap- 
tėkšti langai suvis atėmė galimybę gėrėtis kraštovaizdžio gro- 
žybėmis. 

Keletas keleivių, kad sušiltų, glaustėsi vienas prie kito ir su- 
tartinai šūkčiodavo, kai diližano ratai smegdavo į gilesnę duobę 
nei paprastai. Senukas, burbantis visą laiką nuo tada, kai įsėdo 
į diližaną Trure, kartą net pašoko, perpykęs atplėšė uždarytą 
langą ir, nekreipdamas dėmesio į lietaus čiurkšles, sruvančias 
ne tik ant jo, bet ir ant bendrakeleivių, iškišo galvą laukan. Spi- 
giu, pykčio iškreiptu balseliu jis iškeikė vežėją, išvadindamas jį 
banditu, plėšiku ir žmogžudžiu, plyšaudamas, kad jei „tas ve- 
žikas“ ir toliau lėks kaip patrakęs, visi keleiviai iškvėps dvasią 
dar nepasiekę Bodmino, nes ir taip vos Žiopčioja, O jis pats jau 
niekados nebekels kojos į diližaną. Sunku pasakyti, ar vežėjas 
apskritai jį girdėjo. Veikiau tą priekaištų srautą vėtra švystelėjo 
šalin ir nusviedė į pakelę. Senis, kiek luktelėjęs ir visiškai atšal- 
dęs diližano vidų, vėl įsispraudė savo vieton kampe, apsikūtojo 
kelius pledu ir toliau kažką piktai murmėjo, dabar jau pats sau. 
Artimiausia jo kaimynė, raudonskruostė moteriškė žydra pele: 
rina, užjaučiamai atsidūsėjo ir, mirktelėjusi kitiems keleiviams, 
mostelėjo galva senuko link. Tada kokį dvidešimtą kartą pa- 
tvirtino, kad kaip gyva nepamenanti tokio bjauraus oro. Tai jau 
tikras viesulas ar vėtra, ką čia kalbėti, niekas nepasakys, kad 
vasara. Paskui atsidususi pasirausė didžiulės pintinės gelmėse, 
išsitraukė milžinišką pyrago gabalą ir smeigte įsmeigė į jį savo 
baltus dantis. 

Meri Jelan sėdėjo priešingam kampe, ten, kur atkaklioji 


lietaus čiurkšlelė skynėsi kelią pro stogo plyšelį. Šaltam lašui 

tykštelėjus ant peties, mergina nekantriai braukdavo jį šalin. 
Įspraudusi pasmakrę tarp sunertų delnų ji negalėjo atplėšti 
akių nuo aptekusio purvais lango ir sruvenančio vandens. Vis 
dar puoselėjo viltį, kad koks nors saulės spindulėlis galų gale 
prasiskins kelią pro debesų apklotą ir nors mažutėlis lopinėlis 
žydrynės, dar vakar taip tviskėjusios Helforde, prašvis, prašvis 
sėkmingos ateities dėlei. Ji buvo vos per keturiasdešimt mylių 
nuo tos vietos, kur dvidešimt trejus metus buvo jos namai, o at- 
kaklumas, narsa ir viltis, pagrindiniai merginos bruožai, palaikę 
jėgas motinos ligos ir mirties valandomis, susvyravo pasidavę 
pirmiesiems vėtros gūsiams. 

Apylinkės buvo visiškai svetimos ir nepažįstamos, o tat jau 
savaime slėgė ir gąsdino. Meri, įtempusi akis, spoksojo pro ap- 
rasojusį diližano langą į pasaulį, tokį skirtingą nuo ano, savojo 
ir gerai pažįstamo, nuo kurio ją skyrė vos viena kelionės die- 
na. Kokie tolimi ir galbūt prarasti visiems laikams dabar atrodė 
tviskantys Helfordo vandenys, žaliosios kalvos, glotnūs slėnių 
šlaitai, baltų namukų virtinės upės pakrantėje. Helfordo lietutis 
buvo švelnus it šilkinis, švelniai šnabždantis medžių lapijoje, 
kaipmat tirpstantis vešlioje žolėje, o jei pasitaikydavo liūtis — tai 
srautai ir upeliūkščiai šniokšdavo į plačiąją upę, smelkdamiesi 
į tarpią dirvą, kuri atsidėkodavo spalvingu gėlių kilimu. O šis 
lietus buvo kažkoks įnirtęs, negailestingas, kapojantis diližano 
langus ir čaižantis kietą, bergždžią žemę. Jokių medžių nebuvo 
matyti, išskyrus keletą iškėtojusių plikas savo šakas lyg kerplė- 
šas, išlinkusias ir išsukaliotas vėtrų, kurios ūžavo šimtmečiais. 
Tie medžiai taip pajuodo nuo senatvės ir darganos, kad ir pava- 
sariui dvelktelėjus savo gyvybinga šiluma pumpurai neišdrįstų 
prasiskleisti lapais, pabūgę viską stingdančių šalnų. Nuskuru- 
si apylinkė, be gyvatvorių ir dirbamų laukų, akmenų kraštas, 

kur karaliavo juodieji viržiai ir neūžaugos karklai. Čia niekad 
nepasitaiko iš tikrųjų gero oro, mąstė Meri: arba dargana kaip 
šiandien, arba sausa kepinanti vidurvasario sausra ir niekur nė 
kvapo žalio gaivaus slėnio, kur galėtum pailsėti prigulęs — vien 
tik žolė, gelstanti 17 ruduojanti dar iki gegužės pabaigos. Toje 
pilkumos nustelbtoje gamtoje net žmonės, sutikti ant kelio ir 
miesteliuose, atrodė kitaip, supanašėję su aplinka. Helstone, 
ten, kur įsėdo į pirmąjį diližaną, Meri dar jautėsi tvirtai stovinti 
ant kojų — veikė gimtųjų vietų artumas. Tiek vaikystės atsimi- 
nimų tūkstančiais gijų siejo ją su Helstonu. Išvykos kas savaitę 
į turgų kartu su tėvu, o kai tėvo nebeliko — kartu su motina, 
kuri vyriškai ėmėsi jo pareigų, kaip ir jis nenuilsdama važinėjo 
ten ir atgal — ir žiemą, ir vasarą. Vežiojo rūpestingai uždangsty- 
tas šiaudais vištas, kiaušinius, sviestą; Meri sėdėdavo šalia, sti- 
priai suspaudusi didesnį už save krepšį ir parėmusi pasmakrę į 
jo rankeną. Helstono žmonės jiems buvo geri, Jelanų pavardė 
miestelyje buvo puikiai žinoma ir gerbiama, nes po vyro mir- 
ties našlei teko verstis gana sunkiai, ir nedaug tebuvo moterų, 
turinčių vieną vaiką ir ūkį ant sprando, pasirinkusių vienatvę 
ir negalvojančių apie naujas vedybas. Vienas fermeris iš Me- 
nekeno būtų prašęs jos rankos, jei tik būtų išdrįsęs, antras — ga- 
limas kandidatas — gyveno Gvyke, bet jie matė iš jos akių, kad 
ji nenorės nė vieno, nes ir siela, ir kūnu priklauso tam, kuris ją 
paliko. Bet sunkus darbas fermoje pagaliau įveikė motiną. Ji 
niekad negailėjo savęs ir per septyniolika našlavimo metų visą 
laiką plušo įtempusi jėgas, nebesugebėjo atsispirti sunkiausiajam 
laikotarpiui ir palūžo. Fermos turtas vis mažėjo, O atėjus sun- 
kiems laikams — taip sakydavo Helstone — ir kainos staiga krito, 
nebebuvo įmanoma užsidirbti pinigų. Visur aplinkui vyravo ta 


pati beviltiška padėtis. Fermeriams jau badas žvelgė į akis. Prie 

visų bėdų prisidėjo dar ta, kad kažkokia liga užpuolė apylinkes ir 
krito visi galvijai aplinkui Helfordą. Liga neturėjo pavadinimo ir 
nuo jos nebuvo vaistų. Ji puolė ir naikino visa, kas gyva, tartum 
vėlyva šalna, atsėlinanti pavasarį tuo metu kaip ir jaunas mėnulis, 
o vėliau dingstanti be pėdsakų, išskyrus negyvų padarų stirtas. 
Tai buvo neramūs ir sunkūs laikai Men ir jos motinai. Jos bejė- 
giškai stebėjo, kaip jų išauginti viščiukai ir ančiukai vienas po kito 
geibsta ir žūsta. Matė, kaip mažasis jautukas krito tiesiog pievoje, 
kur ganėsi. Skaudžiausia buvo, kai žuvo senoji kumelė, lenkusi 
sprandą jiems per dvidešimt metų, kurios plati nugara tarnavo 
Meri dar tada, kai ši, būdama maža mergaitė, mokėsi jodinėti. 

Vieną rytą tvarte kumelė iškvėpė paskutinį kvapą, padėjusi 
galvą Meri ant kelių, o kai sode po obelim buvo iškasta duobė, 
kai ją palaidojo ir Meri su motina suvokė, kad jau niekad daugiau 
turgaus dieną nebekeliaus su ja į Helstoną, motina pasakė: 

— Jaučiuosi, lyg mano širdies dalelė būtų pasilikus kape su 
vargše Neli. Gal tai mano tikėjimas Dievą, nežinau, tačiau jau- 
čiu, kad širdis išseko ir nebeliko jėgų gyventi. 

Ji įėjo į vidų ir atsisėdo virtuvėje, išblyškusi it drobė, staiga 
pasenusi visa dešimčia metų, ir tik abejingai patraukė pečiais, 
kai Meri pasisiūlė pakviesianti gydytoją. 

— Per vėlu, vaikeli, — pasakė, — jau septyniolika metų per vėlu. 

Ir ji tyliai pradėjo raudoti, ji, kuri iki tol niekad neverkė. 

Meri nubėgo senojo gydytojo, gyvenančio Mogane, daly- 
vavusio dar per jos gimdymą. Gydytojas, vadeliodamas savo 
dvikinke į fermą, liūdnai pakratė galvą. 

— Aš pasakysiu tau, kas tai, Meri, — tarė jis. — Tavo motina 
po tėvo mirties visiškai netausojo jėgų, be to, ją visą laiką grau- 
žė širdgėla, todėl ir palūžo galų gale. Man tai nepatinka. Negeru 


metu atsitiko. 

Jie stačiu lauko keliuku nusileido prie namo. Prie vartelių 
lūkuriavo kaimynė, jai knietėjo pirmajai pranešti blogas nau- 
jienas. 

— Tavo motinai pasidarė blogiau! — sušuko ji. — Tik ką stovėjo 
prie durų balta lyg šmėkla. Netikėtai ją sutraukė mėšlungis, visa 
sudrebėjo ir krito ant kelio. Ponia Hoblin, ir Vili Šeri taip pat, 
jodvi pakėlė ją, vargšelę, įnešė vidun. Sakė, kad nebeatsimerkia. 

Gydytojas ryžtingai nustūmė nuo durų žioplių būrelį. Kartu 
su Viljamu Šerliu jie pakėlė nuo grindų nejudančią moterį ir 
nunešė viršun, į miegamąjį. 

— Smūgis, — pareiškė gydytojas, — bet ji kvėpuoja, pulsas 
lygus. Aš to ir bijojau, kad ji palūš būtent šitaip, staiga. Kodėl tai 
įvyko dabar, po tiekos metų, vienas Dievas težino, ir dar ji pati. 
Tau, Meri, teks įrodyti, kad esi savo tėvų dukra, ir stengtis iš visų 
jėgų, idant motina atgautų sveikatą. Tik tau ir gali pasisekti. 

Ilgiau nei pusmetį Meri slaugė motiną, kuri sirgo tą pirmąjį 
ir paskutinįjį kartą. Nei dukters, nei gydytojo rūpestis, nei jų 
slauga nepadėjo našlei atgauti sveikatos. Ji prarado valią gyven- 
ti. Atrodė, kad ji tetrokšta išsivaduoti ir sielos gilumoje meldžia, 
jog tai ateitų kuo greičiau. 

Kartą ji pasakė Meri: 

— Nenoriu, kad vargtum kaip aš. Toks vargas sekina ir dvasią, 
ir kūną. Nėra jokios priežasties tau čia pasilikti, kai manęs nebe- 
liks. Geriausia bus, jei važiuosi į Bodminą, pas tetą Peišens. 

Meri stengėsi įtikinti motiną, kad mirtis jai visiškai negresia, 
bet tie įtikinėjimai nieko nedavė. Ponia Jelan pailso nuo kovos 
ir laukė mirties. Nebuvo kaip pergalėti to jos užsispyrimo. 

— Aš nenoriu palikti fermos, mama, — galų gale pareiškė 
Meri. — Aš čia gimiau, čia gimė mano tėvas, O juk ir tu kilusi iš 


Helfordo apylinkės. Tai Jelanų vieta. Aš nebijau nei vargo, nei 

sunkumų. Dirbai čia viena septyniolika metų, tad kodėl ir aš 
negalėčiau daryti to paties? Esu stipri ir pajėgčiau nudirbti visus 
vyriškus darbus, juk žinai. 

— Tai ne gyvenimas jaunai merginai, — pasakė motina. — 
Ariau it darbinis kuinas vien dėl tėvo atminimo ir tavęs. Kai 
darbuojies kieno nors labui, tai toks darbas moteriai suteikia 
ramybę ir palaimą, bet darbas sau pačiam — visai kas kita. Tuo- 
met darban neįdedi širdies. 

— O ką man veikti mieste? — vėl priešinosi Meri. — Čia, prie 
upės, visas mano gyvenimas, aš nežinau kito ir nenoriu žinoti. 
Man jo per akis. Kai pamatau Helstoną, esu soti juo iki kaklo, 
Man visų geriausia šičia, su mūsų vištelėmis, kurios dar išliko, 
daržovėmis sodelyje, sene degląja, valtimi upėje. O ką aš veiksiu 
Bodmine, pas tetulę Peišens? 

— Meri, mergina negali viena gyventi, nes jai kas negero 
pasidaro galvoje ar apskritai gali nueiti blogais keliais. Kitaip 
nebūna. Argi jau nepameni vargšės Sju, kuri kiekvieną vidur- 
naktį per pilnatį vaikštinėjo po kapines, šaukdamasi mylimojo, 
kurio niekad neturėjo? O dar prieš tavo gimimą čia buvo tokia 
panelė, kuri tapo našlaite net prieš sukankant šešiolikai. Ji pa- 
bėgo į Falmutą ir ėmė valkiotis su jūreiviais. Neturėsim ramy- 
bės, nei aš, nei tavo tėvas, jei liksi be globos. Tau tikrai patiks 
tetulė Peišens, ji visada pirmoji būdavo papokštauti, pirmoji 
visokiems juokams ir žaidimams. O jau jos širdis — didelė kaip 
kluonas ir minkšta kaip sviestas. Ar pameni, kai ji lankėsi čia 
prieš dvylika metų? Tuomet buvo su kaspinėliais prie skrybė- 
laitės ir šilko sijonu. Vienam žmogui, dirbusiam Trelovarene, ji 
gerokai krito į akį, tik anas jai pasirodė per prastas. 

Taip, Meri prisiminė tetulę Peišens garbanotais kirpčiukais 


ir didelėmis žydromis akimis, ir kaip ši juokėsi ir tauškėjo, 

kaip aukštai pasikėlusi sijonus ant pirštų galiukų stypino per 
purvą kieme. 

— Kas per žmogus tavo dėdė Džošua, jos vyras, net negaliu 
pasakyti, — toliau dėstė motina, — nes niekad nė akies krašteliu 
neteko į jį žvilgtelėti. Bet tavo tetulei už jo ištekėjus — per Šven- 
tąjį Mykolą bus jau dešimt metų — ji parašė man laišką, kupiną 
tokių lengvabūdiškų sapaliojimų, visiškai praradusi galvą iš su- 
sižavėjimo, kuris labiau pritiktų kokiai mergiotei, o ne subren- 
dusiai moteriai, kuriai per trisdešimt. 

— Jie palaikys mane netašyta, — susimąsčiusi pareiškė Meri. — 
Mano manieros nėra tokios nugludintos, kaip priimta tikėtis iš 
aukštuomenės merginų. 

— Jie pamils tave dėl tavęs pačios, o ne dėl kokių niekų ar 
gracijų. Turi pažadėti, vaikeli: kai manęs nebeliks, parašysi laiš- 
ką tetai Peišens, jog paskutinis ir karščiausias mano noras buvo, 
kad persikeltum pas ją. 

— Prižadu, — tepasakė Meri, bet sunku jai buvo ir liūdesys 
gniaužė širdelę pagalvojus, kad priešaky ateitis, atrodanti tokia 
nesaugi, permaininga ir nepatikima, kad praras viską, kas žino- 
ma ir pamilta, ir sunkiu metu neturės net tos paguodos, kokią 
suteikia gimtojo židinio vaizdas. 

Diena iš dienos motinos jėgos vis seko, tarsi gyvastis pa- 
mažėl sruveno iš kūno. Ji dar ruseno visą javapjūtę ir obuolių 
skynimo metą, ir tuosyk, kai pažeme pradėjo sklęsti pirmieji 
krentantys lapai... Bet prasidėjus pirmiesiems rytmečio rūkams 
ir šerkšnui pradėjus kloti žemę, kai pritvinkusi ir įsiganiusi upė 
it patrakusi lėkė pasitikti audrų sušiauštos riaumojančios jūros, 
o griaudžiančios bangos dužo nedidukuose Helfordo užutė- 
kiuose, našlė pradėjo neramiai blaškytis lovoje, pašydama pa- 


klodės. Ji vadino Meri savo mirusiojo vyro vardu, kliedėjo apie 

seniai pamirštus dalykus ir žmones, kurių Meri niekad nepa- 
žinojo. Trejetą dienų ji dar išgyveno savame, užsklęstame nuo 
kitų pasaulėlyje, o ketvirtąją tyliai užgeso. 

Meri tik bejėgiškai stebėjo, kaip visa, ką ji mylėjo ir suprato, 
vienas po kito pereina į svetimas rankas. Gyvuliai buvo išginti į 
Helfordo turgų. Baldus iki paskutinio šapelio išpirko kaimynai. 
Fermą įsigijo kažkoks žmogus iš Koverako, kuriam krito į akį 
namas. Naujasis savininkas su pypke dantyse matavo žingsniais 
kiemą ir demonstravo, ką jis čia pakeis, kuriuos medžius iškirs, 
kad būtų geresnis vaizdas; Meri, praradusi žadą, su pasibjau- 
rėjimu žvelgė pro langą, dėliodama į skrynią kuklią savo man- 
tą, paveldėtą 1š tėvų. Tas atvykėlis iš Koverako ją taip paveikė, 
kad mergina pasijuto it įsibrovėlė savo pačios namuose; iš akių 
matė, jog jis trokšta, kad ji spėriau išsinešdintų, tad ir pačiai 
knietėjo kuo greičiau baigti visas tas apeigas, atsukti nugarą 
šiems namams ir niekad nebegrįžti. 

Ji dar sykį perskaitė tetos laišką, netvirta ranka išrašytą ant 
prasto popieriaus lakšto. Laiške buvo rašoma, kad ją sukrėtė 
nelaimė, ištikusi dukterėčią, teta nieko nežinojusi apie sesers 
ligą, juk jau tiek metų praėjo po paskutiniojo apsilankymo Hel- 
forde. O paskui tęsė: 


Mūsų gyvenime taib bat yra pokyčių, abie kuriuos Jūs greaiausiai 
nežinote. Mes dabar gyvename nebe Bodrtne, tačiau dvylika ylų už 
vesto, pakeliui į Loncestouną. Apylinkės gana nykios, dykynė, tad Jei- 
gu atvyktum bas mus, aš tik absidžiaugitau, ybač dabar, žiemos metu. 
Pasiklausiau tavo dėdės, ir jis neko brieš, basak 70, Jet tik e50 TAI, ne- 
tarški kaip šarka tr ne blebė, taib bal jei galėsi badėt mums, Rat prireiks 
pagalbos. Jis negalės mokėti tau pinigų ar maitinti veltui, bali supranti. 
Iškisi, kad badėsi mus batarnaujant bare, mainais už bastogę tr beną. 


Supranti, tavo dėdė yra „Jamaikos“ smuklės savininkas. 

Meri sulankstė laišką 1r įsidėjo į lagaminą. Toks keistas buvo 
tas visad besišypsančios tetulės Peišens — tokią ją prisiminė — 
kvietimas. Šaltas, sausas laiškas, nė žodelio paguodos ir jokių 
paaiškinimų, išskyrus tai, kad giminaitei nėra ko prašyti pinigų. 
Tetulė Peišens su savo šilkiniais sijonais ir smuklininkės ma- 
nieromis! Meri nusprendė, kad čia esama dar šio to, ko motina 
negalėjo žinoti. Laiškas be galo skyrėsi nuo ano, prieš dešimų 
metų, parašyto jaunos laimingos nuotakos. Vis dėlto Meri davė 
motinai žodį ir negalėjo jo laužyti. Tegu laukia kad ir toks pri- 
ėmimas, teta yra tikra motinos sesuo ir vien tai derėjo įvertinti. 
Namas parduotas, jame vietos nebeliko. Senasis gyvenimas bai- 
gėsi — ta mieloji ferma ir tviskantys Helfordo vandenys. Prieš 
akis ateitis — Ir „Jamaikos“ smuklė. 

Štai taip Meri Jelan atsidūrė braškančiame ir girgždančia- 
me diližane, dardančiame į šiaurę per Truro miestą su daugybe 
stogų bei bokštelių, plačiomis grįstomis gatvėmis, su žydru, vis 
dar pietumis alsuojančiu dangumi, su moteriškėmis, susibūru- 
siomis prie durų, kurios sustojusios mojo, kai diližanas barškėjo 
pro šalį. O kai Truras liko už nugaros, slėnyje, dangų aptraukė 
debesys, vietovė abiejose vieškelio pusėse driekėsi apleista ir 
visiškai ištuštėjo. Kaimelių dabar pasitaikydavo gerokai rečiau, 
mažiau buvo ir besišypsančių veidų prie namelių. Medžių taip 
pat sumažėjo, gyvatvorės pranyko be pėdsakų. 

Tuomet pratrūko vėjas, o kartu prapliupo ir lietus. Tratėda- 
mas diližanas įvažiavo į Bodminą, pilką ir nepatrauklų miestelį, 
kaip tos kalvos, supančios jį iš visų pusių, ir visi keleiviai, vienas 
po kito, pradėjo rankiotis savo nešulius — visi, išskyrus Meri, 
kuri tebesėdėjo įsispraudusi į savo kampą. 

Vežėjas, kurio veidu dar sruvo lietaus lašai, pažvelgė pro 


langą. 

— Tai panelė vykstate į Loncestouną? — paklausė jis. — Oi, 
nekokia kelionė bus šįvakar per viržynus. Galėtumėt, panele, 
pernakvoti Bodmine ir toliau važiuoti rytine karieta. Ničniekas, 
išskyrus jus, nevažiuoja ton pusėn. 

— Turėčiau būti šįvakar, nes manęs laukia, — ryžtingai pasakė 
Meri. — Be to, nesibaiminu kelionės ir neturiu ką veikti Lonces- 
toune. Gal nebūtų sunku išleisti mane prie „Jamaikos“? 

Vežėjas nustebęs apžvelgė ją nuo galvos iki kojų. 

— „Jamaikos“ smuklės? O ką gi jūs ten veiksite, toje „Ja- 
maikos“ smuklėje? Tai netinkama vieta jaunai merginai. Tai 
greičiausiai kažkokia klaida, — jisai vis žiūrėjo į ją išplėtęs akis, 
negalėdamas patikėti. 

— O, aš girdėjau, kad tai ganėtinai nuošali vieta, — pareiškė 
Meri, — šiaip ar taip, nesu įpratusi į miestietišką gyvenimo būdą. 
Prie Hetfordo upės, iš kur esu kilusi, be galo ramu, nesvarbu, ar 
žiema, ar vasara, tačiau niekad man dar nepakyrėjo vienatvė. 

— Na, aš visai nekalbėjau apie vienatvę, — pareiškė vežėjas. — 
Gal jūs ne visiškai suvokiate, būdama čia prašalaitė. Ir ne apie 
tas dvidešimt kelias mylias per viržynus, nors dauguma moterų 
ir bijotųsi tos kelionės. Palaukit čia truputėlį. 

Jis kreipėsi į moteriškę, trypčiojančią „Karališkosios“ užei- 
gos tarpduryje ir ketinančią įžiebti žibintą prie durų, nes sute- 
mos buvo čia pat. 

— Mieloji ponia, — dabar pasakė jis, — būkit gera, prieikit ir 
pasakykit tai mielai panelei, ką patartų sveikas protas. Aš ma- 
niau, kad ji keliauja į Loncestouną, tačiau šita panelytė spiriasi 
norinti išlipti prie „Jamaikos“ smuklės. 

Moteriškė nusileido laiptais ir pažvelgė į diližano vidų. 

— Tai nekokia vieta, tikri tyrai, — pareiškė ji, — ir jei ieškote 


darbo, tai nėra ko tikėtis, kad gausite jo pas vietos fermerius. 

Tie iš durpynų nemėgsta svetimų savo vietose. Jums kur kas 
geriau būtų pasilikti čia, Bodmine. 

Meri nusišypsojo. 

— Tai manęs nebaugina, mieloji ponia, važiuoju pas gimines. 
Mano dėdei priklauso „Jamaikos smuklė“. 

Visi nutilo. Blankioje diližano žibinto šviesoje Meri matė, 
kad ir moteriškė, ir vyras spokso į ją plačiai išplėtę akis. Ją ap- 
ėmė drebulys, nes dvejonės staiga užplūdo sielą; netikėtai pa- 
nūdo išgirsti iš moters lūpų keletą paguodos ar paskatinimo 
žodžių, bet nesulaukė. Moteriškė veikiai atšlijo nuo lango. 

— Atsiprašau, — lėtai pasakė ji. — Tai, tiesą sakant, visiškai ne 
mano reikalas. Labanakt. 

Vežėjas išraudęs pradėjo negrabiai švilpiniuoti — lyg žmo- 
gus, patekęs į keblią padėtį ir nesumojantis, kaip čia išsisukus. 
Meri, pasidavusi nuotaikai, staiga palinko prie jo ir palietė petį. 

— Pasakykit man, — paprašė ji, — kad ir kas būtų: bloga ar 
gera. Gal mano dėdę čia nelabai mėgsta? O gal čionai slypi kaž- 
kas kita? 

Žmogus galutinai sutriko. Jis prašneko nenoriai, vengdamas 
jos akių: 

— Matot, „Jamaika“ turi prastą šlovę, — pasakė jis. — Visokių 
istorijų gali apie ją išgirsti. Žinot, kaip būna. Bet aš nenoriu 
nešioti paskalų. Gal tai ir neteisybė. 

— Kokių istorijų? — toliau smalsavo Meri. — Gal ten daug 
geriama? O gal, nuolaidžiaujama dėdės, ten renkasi bloga kom- 
panija? 

Vežikas bejėgiškai stengėsi išsikapanoti iš šios kebeknės. 

— Nenoriu nereikalingų rūpesčių. Ir tiesą sakant, nežinau nieko 
tikra. Visaip žmonės kalba. Gal visa tai gryni plepalai... Padorūs 


žmonės nesilanko „Jamaikoje“. Tik tiek težinau. Senais laikais 

ten galėjai paprašyti, kad pagirdytų ir pašertų arklius, galėjai pats 
užkrimsti ir išmesti kokią burnelę. Bet dabar niekas nebesustoja. 
Pliaukštelim vadžiom ir nesidairydami į šonus dumiam, kol 
pasiekiam Penkiakelį, bet net ir ten ilgai negaišuojam. 

— O kodėl žmonės nemėgsta tos smuklės? Turi juk būti ko- 
kių priežasčių? — spaudė jį Meri. 

Vežėjas tylėjo. Atrodė, kad ieško tinkamų žodžių. 

— Jie bijosi, — pagaliau išsprūdo jam. Paskui vežėjas pakratė 
galvą; buvo aišku, kad daugiau nieko nebeišpeši. Matyt, pasijuto 
nelabai jaukiai, suvokė, kad buvo kiek per šiurkštus, ir susigėdo, 
nes po kiek laiko vėl kyštelėjo galvą pro langą ir prakalbo: — Na, o 
gal prieš kelionę panelė išgertumėt arbatos? — pasiūlė jis. — Prieš 
akis netrumpas kelias, o tuose viržynuose šalta kaip ledynuose. 

Meri prieštaraudama pakratė galvą. Ji ir pamiršo maistą, 
nors mielai būtų sušilusi spausdama delnais puodelį arbatos. 
Vis dėlto nesiryžo palikti karietos ir traukti į „Karališkąją“ už- 
eigą. Ta moteriškė, be abejo, žiopsos į ją išpūtus akis, o žmonės 
šnairuos ir šnabždėsis. Be to, mažas bailus velniūkštis, tūnantis 
sielos gilumoje, įkyriai šnypštė: „Pasilik Bodmine, pasilik Bo- 
dmine““, ir kas žino — gal šiltoje ir saugioje užeigos užuovėjoje 
jai nebepakaktų valios kelionei tęsti. O juk ji pažadėjo motinai, 
kad nuvažiuos pas tetulę Peišens, tad nėra ko žvalgytis atgal. 

— Ką gi, tuosyk geriausia bus traukti toliau, — prabilo ve- 
žėjas. — Jūs vienintelė šįvakar keliaujate ta kryptimi. Štai dar 
vienas apklotas, prašom užsidengti kelius. Kai atsidursime kal- 
vos viršūnėje, plieksiu arklius kiek įmanydamas, nes šiąnakt pati 
prasčiausia naktis kelionei, kokią tik galėtum įsivaizduoti. Ne- 
galėsiu nurimti, kol neįlįsiu savo patalan Loncestoune. Nedau- 
gelis mūsiškių mėgsta važinėti po durpynus žiemai artėjant, o 


dar tokiu oru. 

Jis užtrenkė duris ir klestelėjo ant sėdynės. 

Ekipažas nudardėjo grindiniu, palikdamas už nugaros ty- 
kius ir saugius namus, linksmai mirguliuojančias šviesas, retus 
praeivius, skubriai traukiančius namo vakarienės, nulenkusius 
galvas prieš vėją ir lietų. Pro sandariai užvertas langines Meri 
regėjo draugiškai žybsint žvakių žiburėlius — židiny, be abejo, 
liepsnojo ugnis, stalas padengtas balta staltiese, moteris su vai- 
kais sėda prie valgio, o vyras tuo metu šildo sugrubusias rankas 
spragsint linksmai ugnelei. Čia prieš akis jai stojosi besišypsanti 
kaimietė — kelionės draugė. Parūpo sužinoti, ar dabar ši taip 
pat sėda prie savojo stalo, apsupta vaikų būrelio. Kokia ji buvo 
miela, skruostai it rausvašoniai obuoliai, kokios mielos sugru- 
busios, įdiržusios rankos! Kaip saugiai jautiesi, klausydamas jos 
žemo balso! Meri net susikūrė pasakaitę: kaip susitiktų ją, išli- 
pusi iš karietos, prisigretintų, pasiprašytų į namus... Jai nebūtų 
atsakyta, buvo tuo tikra. Ten atrastų šypseną, ištiestą draugišką 
ranką ir minkštą lovą. Ji galėtų tiesiog tarnauti anai moteriškei, 
pamiltų ją, dalytųsi ir vargais, ir rūpesčiais, pažintų visą šeimą... 

„O dabar arkliukai kopė kalvos šlaitan užmiestyje ir, žvelg- 
dama pro užpakalinį diližano langą, Meri matė, kaip dingsta 
Bodmino žiburiai, sparčiai, vienas po kito, kol pagaliau ir pas- 
kutinysis mirktelėjo, žybtelėjo ir užgeso. Dabar ji paliko viena, 
viena su vėju ir liūtim, o nuo kelionės tikslo ją skyrė dar dvy- 
lika ilgų mylių per niūrias viržių prižėlusias dykynės. Merginai 
toptelėjo, kad taip turėtų jaustis laivas, išplaukiantis iš saugaus 
uosto. Bet joks laivas negalėtų jaustis nejaukiau nei ji, net vėtrai 
plėšiant išsipūtusias bures ir bangoms lyžčiojant denį. 

Karietoje buvo jau tamsu, Meri nusprendė geriau užpūsti 
blausią žibinto ugnelę, kuri blaškėsi ir virpėjo, nes vėjo gūsiai su 


švilpesiu veržėsi pro stogo plyšį, tad sėdynių odai grėsė pavojus. 

Dabar ji sėdėjo susitraukusi kamputyje, svirdama tai vienon, tai 
kiton pusėn, kai pasvirdavo diližanas, tolygio šokčiojantis ant 
kelio nelygumų. Ji mąstė, kad dar niekad nebuvo pajutus, kokia 
atstumianti gali būti vienatvė... Net diližano girgždesys ir aik- 
čiojimas, lydėjęs visą dieną, besisupant tartum lopšyje, dabar 
buvo kažkoks grėsmingas. Vėtra plėšė stogą, o lietaus čiurkšlės, 
vis įnirtingesnės, pranykus kalvų sukurtai priedangai, tartum 
spjūviais pradėjo čaižyti stiklą. Abiejose vieškelio pusėse slinko 
neįžengiama dykynė. Nė pėdsako medelio, sodybos ar kaimo 
keliuko; aplinkui vien mylių mylios viržių driekėsi iki neaprė- 
piamo akiračio, lyg tikroje dykumoje. Žmogus negali ištverti 
šioje bergždžioje žemėje, mąstė Meri, ir išlikti toks kaip kiti; 
net vaikai čia turėtų rastis išsigimę, susisukę it sukempę juo- 
dalksnių krūmai; nulenkti prie žemės niekad nesilpstančio vėjo, 
kuris švilpauja, kaip užsimano, iš rytų ir vakarų, šiaurės ir pietų. 
Tokių žmonių net ir mintys turėtų būti iškrypusios, o protai 
persmelkti blogio. O kaip kitaip, jei jie visąlaik priversti tūno- 
ti šiuose durpynuose, tarp uolų, atšiaurių šilojų ir sudūlėjusių 
akmenynų. Keistos giminės turėtų tai būti padarai, užsiklojan- 
tys šiuo juodu dangumi, po galva pasispaudę šią atšiaurią žemę. 
Ko gera, iki šiol jų sieloje išliko kažkoks šėtono įspaudas. 

Kelias vis vingiuoja tomis tamsiomis nebyliomis apylinkė- 
mis, niekur nė žiburėlio, kuris įkvėptų bent kiek drąsos ar su- 
teiktų vilties vienišam keleiviui karietoje. O gal visu dvidešimt 
vienos mylios atstumu tarp Bodmino ir Loncestouno nėra jo- 
kio žmogiškos gyvybės pėdsako, jokio gyvenamo namo ar pie- 
mens trobelės šalia šio plyno trakto, nėra nieko, išskyrus niūrų 
tamsoje boluojantį pastatą — „Jamaikos“ smuklę. 

Meri prarado laiko pojūtį, nebegalėjo susigaudyti, kiek kelio 


įveikta, nežinojo, ar tai dešimtoji, ar šimtoji jų kelionės valanda, 

ir būtų patikėjusi, jei kas būtų pasakęs, jog jau po pusiaunakčio. 
Ji net pajuto tam tikrą pasitikėjimą tuo tariamu saugumu, kurį 
teikė diližanas: šiaip ar taip, jo viduje jau apsiprasta sėdint čia 
nuo rytmečio, kitaip tariant — ištisą amžinybę. Tiesa, begalinis 
dardėjimas ir šokčiojimas taip pat tapo kančia, bet štai čia tos 
keturios sienelės, garantuojančios bent jau laikiną prieglaudą, 
nudilęs, skylėtas stogas, o ant pasostės — vežėjas, kuriam ji pri- 
reikus gali šūktelėti. 

Pagaliau jai pasirodė, kad vadeliotojas paragino arklius, 
išgirdo jo šūksnių nuoplaišas, nešamas vėjo šuorų. Meri pra- 
vėrė langą ir pažvelgė lauk. Vėjo gūsis, sumišęs su lietumi, 
bemaž apakino merginą, tačiau ji tuoj pat atsipeikėjo, nubrau- 
kė plaukus nuo kaktos ir tąsyk pastebėjo, kad diližanas, kiek 
įkerta, dunda kalvos šlaitu į viršų, o abiejose vieškelio pusėse, 
pro lietaus ir rūko šydą, boluoja rašalo juodumo viržių prižėlę 
plynlaukiai. 

Priešais, ant kalvos keteros, kiek kairiau kelio, stūksojo ka- 
žin koks statinys. Tamsoje ryškėjo aukšti kaminų kontūrai. Jei 
tai buvo „Jamaika“, tai kėtojosi sau vieniša, išdidžiai atstačiusi 
šonus iš keturių pasaulio šalių užaujantiems vėjams, ir — jokio 
kito namo ar sodybos šalimais. Meri, kiek įstengdama, dar la- 
biau apsikūtojo pelerina kaklą ir užsegė sagtį pasmakrėje. Ar- 
kliai tryptelėjo kanopomis, paklusę įsakmiai vežėjo rankai, ir 
stovėjo sau prakaituotais šonais, nekreipdami dėmesio į liūtį — 
nuo šonų kamuoliais virto garas. Vežėjas nušoko nuo pasostės, 
traukdamas žemyn jos skrynią. Aiškiai skubėjo, nes vis šnairavo 
per petį į namą. 

— Tai jau atvykot, panele, — pareiškė jis. — Reikia tik pereiti 
kiemą. Kai pasibelsit, jus įsileis vidun. Turiu traukti, nes kitaip 


nepasieksiu Loncestouno iki pusiaunakčio. 

Po akimirksnio jis, jau užsiropštęs ant savo sėdynės, grie- 
bėsi vadelių. Tuoj riktelėjo arkliams, karštligiškai čaižydamas 
juos botagu. Diližanas bilstelėjo, krestelėjo, matyt, ant kokio 
akmens, ir pranyko tamsoje, lyg jo nė būt nebuvę. Meri stovėjo 
viena su skrynute prie kojų. Staiga už nugaros, tamsiame kie- 
me, išgirdo atitraukiamo skląsčio bildesį ir atsiveriančių durų 
girgžtelėjimą. Kažin kokia didelė povyza išdygo kieme garsiai 
vilkdama kojas ir įnirtingai mojuodama žibintu. 

— Kas ten? — suriko toji būtybė. — Ko nori? 

Meri žengė priekin, norėdama įžvelgti stovinčio vyro veidą. 
Šviesa plieskė tiesiai veidan, tad apakinta nieko negalėjo įžiūrėti. 
Vyriškis vis mojavo savo žibintu, kol galiausiai prajuko, stvėrė 
ją už peties ir be ceremonijų stumtelėjo priebučio link. 

— O, tai tu? — pareiškė jis. — Pagaliau atsiradai, ką? Aš —- Džosas 
Merlinas, tavo dėdė, ir sveikinu atvykus į „Jamaikos“ smuklę! 

Jis vėl nusijuokė, traukte įtraukė ją pro duris, užtrenkė jas ir 


pastatė žibintą koridoriuje ant stalo. Galop Meri pažvelgė į jį. 


II skyrius 


Tai buvo tikras milžinas, kokių septynių pėdų* ūgio, raukš- 
lių išvagota kakta, o jo oda buvo tamsi it čigono. Tankūs juodi 
plaukai dengė kaktą ir kaip karčiai leidosi ant ausų. Buvo regėti, 
kad stiprus it eržilas, galingų pečių, ilgos rankos siekė vos ne 
iki kelių, o kumščiai kaip duonos kepaliukai. Buvo didžiulis, tik 
galva, palyginti su visa figūra, atrodė mažutė ir lyg prasmegu- 


* Pėda (ang. — f004) — apie 32 cm (vert. pas!.). 

si tarp pečių. Antakiai taip pat tamsūs, plaukų kuokštai suvel- 
ti, tad be galo priminė milžinišką beždžionę, kiek palinkusią į 
priekį. Bet tuo panašumas ir baigėsi: nors ilgomis galūnėmis ir 
galiūniško sudėjimo, veido bruožais nė kiek nepanėšėjo į bež- 
džionžmogį. Išdidi ereliška nosis smygsojo virš burnos, lūpų 
linija kadaise, matyt, buvo ideali; o dabar burna įsmego ir įlinko 
žemyn. Didelės tamsios akys vis dar buvo gražios, nepaisant 
supančių raukšlelių, maišų paakiuose, raudonų išsiplėtusių gys- 
lelių aplinkui. Didžiausia šio neįprasto veido puošmena tebe- 
buvo dantys — vis dar sveikutėliai ir tokie balti, kad jam besijuo- 
kiant žvilgėjo tamsiame veide, suteikdami plėšrią alkano vilko 
išraišką. Ir nors turėtų būti didžiulis skirtumas tarp žmogiškos 
šypsenos ir iššieptų vilko ilčių, tačiau Džoso Merlino veide to 
skirtumo įžiūrėti beveik negalėjai. 

— Taigi tu — Meri Jelan, — pagaliau sugriaudėjo jis iš savo 
aukštumų ir palenkė galvą, kad galėtų geriau apžiūrėti mergi- 
ną. — Atkeliavai iš taip toli prižiūrėti vargšo savo dėdės Džoso. 
Esi labai maloni. 

Jis vėl nusijuokė šaipydamasis, ir juokas nuaidėjo per visą 
namą dar labiau įtempdamas jau ir taip įtemptus jos nervus. 

— O kur tetulė Peišens? — paklausė Meri, dairydamasi po 
niūrų nejaukų koridorių, šaltomis akmeninėmis plytomis išklo- 
tas grindis, žvelgdama į siaurus, iškrypusius nuo senatvės medi- 
nius laiptus, vedančius kažin kur į viršų. 

— Kur tetu-u-ulė Peišens? — erzindamas ir mėgdžiodamas ją 
pakartojo vyras. — Kur mano tetulytė? Kodėl ji nešoka manęs 
bučiuoti, pačiūčiuoti, priglausti prie širdužės?! Ką, negali be jos 
ištverti? O gal pabučiuosi savo dėdę Džosą? 

Meri atšlijo. Mintis, kad reikėtų jį pabučiuoti, pasirodė at- 


grasi. Greičiausiai beprotis, o gal girtas. O gal ir viena, ir kita. 


24 


„JAMAIKOS“ SMUKLĖ 


Bet nenorėjo jo užpykdyti, buvo pernelyg išsigandusi. Jis įspėjo 
jos mintis ir vėl prajuko. 

— Nebijok, — pasakė, — neliesiu tavęs. Šalia manęs gali jaustis 
saugi kaip bažnyčioje. Man niekad nepatiko tamsios moterys, 
mano brangute, o be to, turiu ir svarbesnių reikalų, nei glamžy- 
tis su savo dukterėčia. 

Jis pažvelgė į ją kiek niekinamai, tarsi į kokią kvailą perekšlę, 
nesuprantančią humoro, ir pasuko galvą laiptų link. 

— Peišens, — suriaumojo jis, — ką ten veiki, po velnių?! Mergi- 
na atvažiavo ir tuoj mirtinai nusivirkdys, jei tik nepamatys tavęs. 
Aš jai jau iki kaklo įkyrėjau. 

Viršuje kažkas dusliai riktelėjo, pasigirdo šlamesys, kojų 
šlepsėjimas. Po kiek laiko mirktelėjo žvakės žiburėlis, ir ant braš- 
kančių siaurų laiptų pasirodė moteris, delnu pridengusi žvakės 
liepsną. Iš po nuskalbto pilko kyko ant pečių driekėsi reti žili 
plaukai, kuriuos ji, matyt, bergždžiai stengėsi sugarbanoti. Suly- 
sęs veidas, skruostikauliai standžiai aptempti sausa oda. Didelės 
plačiai atmerktos akys, lyg jose visą laiką būtų slypėjęs koks ne- 
bylus klausimas; lūpos be perstojo nerviškai krutėjo: ji tai kietai 
suspausdavo jas lyg į kokį siūlą, tai iškreipdavo tarytum kažką 
žiautarodama. Moteriškė vilkėjo nudrengtą dryžuotą sijoną, ka- 
daise vyšninį, o dabar nuskalbtą iki blankiai rožinės spalvos, ant 
pečių buvo užsimetusi nunešiotą, suadytą skraistę. Norėdama 
kiek pagyvinti išvaizdą, ji papuošė kyką nauju kaspinu, tačiau ši 
purpurinė juostelė atrodė tartum kažkas visiškai svetima ir tik 
išryškino blyškų it numirėlės veidą. 

Meri, apstulbusi ir sukrėsta, praradusi amą, užplūdus gailes- 
čiui, žvelgė į moteriškę. Ar gali būti, kad ta apskurusi suvargu- 
si senutė būtų teta Peišens, dailioji, geroji fėja iš jos vaikystės 
prisiminimų ir svajų? Suvargėlė nulipo į holą, suspaudė delnais 


Meri ranką ir pažvelgė į akis. 

— "Tai tu jau atvažiavai? Iš tikrųjų? — šnabždesys lyg šnarėji- 
mas. — Tu mano dukterėčia, Meri Jelan, ar ne? Mano mirusios 
sesers dukrelė? 

Meri linktelėjo, dėkodama Dievui, kad motina dabar jos ne- 
mato. 

— Brangioji tetule Peišens, — pasakė ji kaip įmanydama švel- 
niau, — aš taip džiaugiuosi jus matydama. Jau tiek metų prabėgo 
nuo tada, kai viešėjote pas mus Helforde. 

Moteris vis negalėjo atitraukti savo rankų, glostė Meri dra- 
bužius, plaukus, tarsi norėdama įsitikinti, kad ši iš tikrųjų čia. 
Pagaliau ji įkniubo į merginos petį ir prapliupo garsiai, nesu- 
tvardomai raudoti, visa drebėdama ir kūkčiodama. 

— Liaukis pagaliau, — aprėkė ją vyras. — Na ir pasisveikini- 
mas! Ko čia knirki, tu prakeikta kvaile? Ar nematai, kad mer- 
gina išalkusi? Veskis ją virtuvėn, atrėžk šoninės 1r įpilk ko nors 
stipresnio. 

Jis pasilenkė ir kaip plunksnelę pakėlė Meri skrynutę. 

— Užnešiu į jos kambarį, — pareiškė jis, — o kai grįšiu, kad 
vakarienė garuotų ant stalo, nes kitaip tikrai bus ko ašaroti. Ir 
tau taip pat, jei nusipelnysi, — pridūrė jis prisikišęs prie Meri ir 
dėdamas didžiulį savo smilių jai ant lūpų. — Tu jau išauklėta ar 
vis dar kandžiojies? — paklausė vėl pratrūkdamas savo griaus- 
mingu juoku, aidinčiu net palubėje. 

Tada nubildėjo laiptais, lyg žaisleliu ant peties nešinas Meri 
skrynia. Teta Peišens pagaliau susitvardė. Iš paskutinių pastan- 
gų nusišypsojo, pasitaisė retas plaukų sruogas judesiu, kurį 
Meri prisiminė dar nuo senų laikų, ir nerviškai mirksėdama, 
kraipydama lūpas, nuvedė dukterėčią dar vienu apytamsiu ko- 
ridoriumi į trejetu žvakių apšviestą virtuvę, kur židinyje ruseno 


ir rūko durpės. 

— Nekreipk dėmesio į dėdę Džosą, — pasakė ji, staiga pa- 
keitusi toną; dabar priminė šunį, mušimu įpratintą į besąlygišką 
paklusnumą — nors spardomas ir keiksnojamas jis it liūtas na- 
gais ir dantimis pasiryžęs ginti šeimininką. — Geriau įtikti dėdei, 
jo įpročiai savotiški ir svetimiems pradžioje vargiai suprantami. 
Bet su manimi jis elgiasi meiliai, ir taip buvo visada, nuo mūsų 
vedybų dienos. 

Ji tiesiog mechaniškai bėrė žodžius, tuo pačiu metu sukalio- 
damasi virtuvėje, tai pirmyn, tai atgal, dengdama stalą, traukda- 
ma iš indaujos - įrengtos medžiu iškaltoje sienoje — duoną, sūrį, 
lydytų taukų. Tuo tarpu Meri pritūpė prie ugnies ir nesėkmingai 
mėgino sušildyti suledėjusius pirštus. Pilna virtuvė prisirinko 
dūmų. Jie kamuoliais kilo iki pat lubų, pripildė visus kampus 
ir pakibo ore tarsi koks melsvas debesėlis. Dūmai graužė Meri 
akis, skverbėsi į nosį, jų skonis tarpo net ant liežuvio galiuko. 

— "Tu netruksi pamilti dėdę Džosą ir visos jo keistenybės 
tau pasirodys mielos ir įprastos, — tęsė teta. — Jis iš tikrųjų labai 
šaunus ir puikus žmogus. Jį pažįsta ir gerbia visoje apylinkėje. 
Niekas tau apie jį nepasakys nė vieno blogo žodžio. Kartais 
mūsų namuose renkasi labai garbinga draugija. Ne visada taip 
ramu, kaip dabar. Žinok, kad tai labai judrus vieškelis. Karietos 
kasdien darda pro šalį. O vietos dvarininkai su mumis taip pat 
elgiasi labai mandagiai. Tik vakar lankėsi toks kaimynas — iš- 
kepiau jam pyragą į namus — „Ponia Merlin, — pasakė jis, — jūs 
vienintelė moteris visame Kornvalyje, sugebanti patiekti skanų 
kepinį.“ Taip ir pasakė. Net pats skvairas, skvairas Basetas, Ži- 
nai, iš Nort Hilo - jam priklauso visos žemės aplinkui — aplen- 
kė mane ant kelio aną dieną — tai, atrodo, buvo antradienį — ir 
pravažiuodamas nusikėlė skrybėlę. „Labą rytą, madam“, — pa- 


sakė jis ir jodamas nusilenkė. Sako, kad jaunystės laikais buvęs 

geras mergišius. O čia 1š arklidės išeina Džosas, jis kaip tik taisė 
dvikinkę. „Kaip derlius, pone Basetai?“ — pasiteiravo jis. „Dide- 
lis, kaip tu“, — atsakė skvairas, ir kad pratrūks abu kvatotis. 

Meri kažką murmtelėjo atsakydama į šią tiradą, bet ją ne- 
maloniai sujaudino, kad tetulė Peišens kalbėdama vengia jos 
žvilgsnio, o ir ta žodžių gausybė, kuri liejosi it pavasario srautas, 
jau savaime kėlė įtarimą. 

Tetulė pliauškė tarsi vaikas, apdovanotas audringa vaizduo- 
te, kuris seka pats sau pasaką. Meri buvo nemalonu stebėti tą 
vaizdą, nes jis akivaizdžiai buvo nenatūralus, ir ji tiesiog troško, 
kad tai greičiau baigtųsi, nes ši žodžių liūtis buvo baisesnė negu 
ašaros. 

Už durų pasigirdo žingsniai, ir Meri, kuriai apmirė širdis, su- 
vokė, kad Džosas Merlinas jau kuris laikas apačioje ir, matyt, gir- 
dėjo, ką kalbėjo žmona. Tetulė Peišens taip pat išgirdo tuos gar- 
sus, atsisuko visa nubalusi ir vis čiaupstė ir čiaupstė lūpas. Dėdė 
tėjo į kambarį ir pažvelgė pirmiausia į žmoną, o paskui į Meri. 

— Ką, vištos jau kudakuoja? — sviedė jis prisimerkęs. Šypse- 
nos ir juoko kaip nebuvę. — Tik duok joms paplakti liežuviais, 
ašaros kaipmat pradžiūna. Viską girdėjau, tu sena tarškyne. Vos 
pasisuk, o tu jau — ple ple ple, kaip nususus kalakutė. Gal manai, 
kad brangiausioji dukterėčia patikėjo nors vienu tavo žodeliu? 
Tu vaiko neapstumtum, o ką jau ir kalbėti apie tokią mergiotę. 

Jis griebė kėdę, stovinčią prie sienos, ir triukšmingai pastū- 
mė prie stalo. Sėdo sunkiai, kėdė net aiktelėjo. Tada ištiesė ran- 
ką duonos kepaliuko, atsirėžė geroką luistą, aptepė taukais ir 
suleido dantis į žiauberę. Riebalai varvėjo per smakrą. Rankos 
mostu pasiūlė Meri sėstis prie stalo. 

— Matau, kad alkana, — pasakė jis, pjaudamas šįsyk jau ploną 
riekutę. 

Perpjovė ją į keturias dalis ir patepė sviestu. Visi judesiai 
buvo vikrūs ir sklandūs, visiškai kitokie, palyginti su tais, kai 
ruošė valgį sau — Meri net šiurpas pagaugais nuėjo. Rodės, iš jo 
pirštų sklinda kažkokia magiška galia, negrabius medgalius pa- 
vertusi žvitriais ir paklusniais tarnais. Ji nė kiek nebūtų įsižeidus, 
jei atrėžęs abišalę atsainiai būtų tėškęs jai; tai būtų būdinga jam, 
tačiau ta staigi permaina — pradžioje šiurkštus abejingumas, o 
dabar tikslūs ir apskaičiuoti, bemaž grakštūs judesiai — buvo 
stulbinanti, nes visai netikėta. Meri tyliai padėkojo dėdei ir ėmė- 
si valgio. Teta, išsyk nutilus: vyrui pasirodžius virtuvėje, kepė 
šoninę. Visi tylėjo. Meri juto, kad Džosas Merlinas ją įdėmiai 
stebi, girdėjo, kaip teta, krutanti už nugaros, nevikriai, atgalia 
ranka, stveriasi keptuvės rankenos, šūkteli iš skausmo ir išmeta 
ryką. Meri šokosi pagalbon, tačiau dėdė suriaumojo, kad sėdėtų. 

— Ir vienos prietrankos pakaks, kam dar antra, — pratrūko 
jis. — Sėdėk savo vietoj, tavo teta ir pati susitvarkys. Ne pirmas 
kartas, — po šių žodžių išsidrėbė krėsle ir pradėjo nagais krapš- 
tytis dantis. — Ką gersi? — paklausė jis. — Konjako, vyno ar elio? 
Čia tau į akis gali pažvelgti badas, tačiau mirtis nuo troškulio 
negresia. „Jamaikoje“ dar niekam neperdžiūvo gerklė. 

Jis sukrizeno ir mirktelėjo merginai, iškišęs liežuvio galiuką. 

— Išgerčiau arbatos, jei galima, —- atsakė Meri, — nesu pratusi 
prie stiprių gėrimų if vyno. 

— Ne?! Na, tai tuo blogiau tau. Aišku, šįvakar gali išgerti 
arbatos, bet kaip Dievas man mielas, po mėnesio ar dviejų pati 
prašysies konjako. 

Jis ištiesė savo leteną per stalą ir griebė Meri už rankos. 

— Daili rankutė. Nepanaši į mergaitės iš fermos, — nustebo 
jis. — Bijojau, kad bus raudona ir suskirdusi. Vyrai nemėgsta, kai 


elį pilsto negraži ranka. Nors mano svečiai ir nelabai išrankus, 

bet iki šiol „Jamaikos“ smuklėje nebuvo kam darbuotis prie 
baro, - jis nusišiepė ir paleido ranką. — Peišens, brangioji, — tarė 
jis, — štai raktas. Dėl Dievo meilės, eik ir atnešk man konjako. 
Mano troškulio nenumalšintų visas Dozmerio vanduo. 

Teta, netarusi nė žodžio, skubiai griebė raktą ir pradingo 
koridoriuje. Džosas Merlinas vėl krapštėsi dantis, kartkartėm 
švilpiniuodamas, o Meri tuo tarpu valgė savo duoną su sviestu 
ir gėrė dėdės padėtą arbatą. Ją kankino veriamas galvos skaus- 
mas, atrodė, kad kiekvieną akimirką gali kristi iš nuovargio. 
Akys ašarojo nuo dūmų. Nors ir išvargusi, visą laiką stebėjo 
dėdę, jai persidavė tetos baikštumas ir dabar Meri jautėsi lyg 
pelė, pakliuvusi į spąstus, iš kurių nėra kaip ištrūkti, o dėdė žai- 
džia su ja lyg milžiniškas katinas. Po kiek laiko teta sugrįžo, 
nešina buteliu, ir pastatė jį priešais vyrą. Tada toliau kepino šo- 
ninę, o paskui įdėjo kiek sau ir Meri. Džosas Merlinas gėrė ty- 
lėdamas, žvelgdamas tiesiai prieš save ir retsykiais spardydamas 
stalo koją. 

Staiga jis trenkė kumščiu į stalą, net puodeliai 1r lėkštės pa- 
šoko, o viena lėkštutė švystelėjo ant grindų ir sudužo. 

— Aš noriu tau šį tą pasakyti, Meri Jelan, — suriaumojo jis, — 
aš — šių namų šeimininkas ir noriu, kad tu tai žinotum. Jei da- 
tysi, kas tau pasakyta, padėsi namuose ir aptarnaujant svečius, 
nepaliesiu nė pirštu. Bet, prisiekiu Dievu, jei vaikščiosi išsižio- 
jusi ir tarškėsi visur kaip šarka, taip pamokysiu, kad valgysi man 
iš delno, kaip 1r tavo tetulė. 

Meri skersai stalą stebeilijosi į jį. Rankas susidėjo ant kelių, 
kad nematytų, kaip jos dreba. 

— Suprantu, — pasakė ji, — nesu iš smalsiųjų ir niekad nemė- 
gau apkalbų. Manęs nedomina, ką mano dėdė veikia smuklėje, 


nei draugija, su kuria bendrauja. Žinau savo pareigą — apsiruoš- 

ti namie — ir jūs neturėsite priežasčių priekaištams. Bet jei nors 
piršteliu prisiliesit prie tetos Peišens, pažadu iš anksto: tuoj pat 
paliksiu „Jamaiką“, susirasiu taikos teisėją, atsivesiu čia, ir tada 
tegu įstatymas sprendžia. Tuosyk dėdė galėsit muštruoti, kiek 
tik įstengiate. 

Meri išblyško be galo jausdama, kad dėdei dabar suriaumo- 
jus ji galutinai palūš, apsipils ašaromis, o tuomet jis galės daryti 
su ką tik užsigeidęs. Žodžių srautas, pasipylęs prieš jos valią, su- 
mišo su gailesčiu ir užuojauta tai nelaimingai, palūžusiai esybei, 
kokia dabar buvo jos teta, ir Meri jau nebegalėjo sustoti. 

Pati to nežinodama taip išsigelbėjo, nes drąsa padarė įspūdį 
vyrui, išsidrėbusiam krėsle priešais. Dėdė stebėjo ją dabar jau 
atsipalaidavęs. 

— Labai gražu, — pareiškė jis, — iš tikrųjų labai gražiai pasakyta. 
Dabar jau aišku, kokia gyventoja pas mus atsikraustė. Tik pašu- 
kuok prieš plauką, ir ji tuoj parodys nagučius. Ką gi, mano bran- 
gioji, mes labiau vienas prie kito tinkame, nei atrodė pradžioje. 
Galėsime žaisti vieną žaidimą. Kas žino, gal kurią dieną „Jamai- 
koje“ tau atsiras tokio darbo, apie kurį net nesapnavai. Vyriško 
darbo, Meri, kai sprendžiamas gyvybės ar mirties klausimas. 

Meri išgirdo, kaip už jos stovinti teta Peišens garsiai aik- 
telėjo. 

— Ak, Džosai, — sušnabždėjo ji. — Ak, Džosai, prašau tavęs! 

Jos balse pasigirdo tokia malda, kad Meri nustebusi atsisu- 
ko. Teta palinko priekin ir ženklu rodė vyrui nutilti, o suspindęs 
jos akyse skausmas ir įsitempęs smakras išgąsdino Meri labiau 
nei kas kita, atsitikę aną vakarą. Ją nukrėtė šiurpas, lediniais pa- 
gaugais nusmelkė iki pat kulnų. Kas taip įbaugino tetą Peišens? 
Ką ruošėsi pasakyti Džosas Merlinas? Ją apėmė karštligiškas 


smalsumas. Dėdė nekantriai mostelėjo. 

— Eik lovon, Peišens, — liepė jis. — Man jau per akis šįvakar 
tavo išblyškusio it kokios galtinės veido. Mes su panele gerai 
vienas kitą suprantame. 

Moteriškė tuoj atsistojo ir pasuko prie durų, dar sykį bevil- 
tiškai pažvelgusi per petį. Jie išgirdo neryžtingus jos žingsnius 
šlepsint laiptais. Džosas Merlinas ir Meri pasiliko vieni. Jis at- 
stūmė nuo savęs tuščią stiklą ir pasirėmė alkūnėmis į stalą. 

— Turiu tik vieną gyvenimo silpnybę, — pasakė jis, — ir pa- 
sakysiu kokią: gėrimą. Tai mano prakeikimas. Bet atsispirti nie- 
kaip nesugebu. Galų gale ateis diena, kai degtinė mane pražu- 
dys. Taip man ir reikia. Kartais per ištisas dienas išgeriu vos 
lašelį, kaip šiandien. Bet staiga prisėlina troškulys ir griebia už 
gerklės. Tada imu gerti. Geriu be jokio saiko. Tai — valdžia, gar- 
bė, moterys ir Dievo karalystė, viskas išsyk. Tuomet jaučiuos 
kaip karalius, Meri. Tarsi pasaulio valdovas. Dangus ir praga- 
ras išsyk. Tada plepu ir plepu kaip pasamdytas, išplepu viską, 
ką kada nors esu padaręs. Užsidarau kambaryje ir išrėkiu visas 
savo paslaptis į pagalvę. Teta užrakina mane. Prasiblaivęs puolu 
daužytis į duris ir tada mane išleidžia. Niekas to nežino, išsky- 
rus tetą ir mane, o dabar žinosi ir tu. Pasakiau tau, nes esu jau 
kiek apgirtęs ir nebesugebu išlaikyti liežuvio už dantų. Bet dar 
ne toks girtas, kad prarasčiau galvą. Ne toks girtas, kad išsiple- 
pėčiau, kodėl gyvenu toje Dievo ir žmonių pamirštoje vietoje ir 
kodėl man priklauso „Jamaika“. 

Jis užkimo ir dabar bemaž švokštė. Ugnis židinyje prigeso, 
sutema, atsargiai kabindamasi, šliaužė siena į viršų. Žvakės vos 
mirkčiojo, ir didžiulis Džoso Merlino šešėlis svyravo ant lubų. 
Jis nusiviepė Meri ir girto judesiu prispaudė pirštą prie lūpų. 

— Aš nepasakiau to tau, Meri. O ne, man dar liko proto 


kruopelė. Jei trokšti sužinoti ką nors daugiau, pasiklausk savo 


32 


„JAMAIKOS“ SMUKLĖ 


tetą, ji tau prisuoks. Girdėjau, kaip gražbyliavo čia apie tą nuos- 
tabią draugiją, kuri renkasi pas mus, ir apie tai, kaip skvairas su 
ja sveikinasi, nusikeldamas skrybėlę. Melas, viskas melas. Tik 
tiek galiu tau pasakyti, nes ir pati sužinosi, skvairas Basetas čia 
ir nosį bijo parodyti. Jei susitiktų mane ant kelio, persižegnotų 
ir dumtų šalin. Beje, visi tie garbūs dvarininkai — taip pat. Čia 
nestoja nei pašto karietos, nei paprasti diližanai. Nelabai man 
tas rūpi, nes lankytojų pakanka. Kuo atokiau nuo manęs laikosi 
pasipūtę ponai, tuo geriau. Aišku, čia geriama, ir kaip reikiant. 
Yra tokių, kurie apsireiškia „Jamaikoje“ šeštadienio vakare, yra 
tokių, kurie užsikemša ausis, kad galėtų ramiai miegoti. Esti 
vakarų, kai visose viržių tyrų sodybose tamsu ir tyku, o šviesa 
tvieskia vien iš „Jamaikos“ langų. Sako, kad klyksmai ir dainos 
girdėti net Raftoro fermose. Tokiais vakarais tau teks patarnau- 
ti bare ir pamatysi, kokia draugija pas mane renkasi. 

Meri sėdėjo tylutėliai, mėšlungiškai spausdama krėslo rank- 
tūrius. Nedrįso net pajudėti, kad tik nepakistų dėdės nuotaika. 
Jau teko stebėti tokią permainą, ir lengvą ramų pasakojimą tuoj 
pat galėjo pakeisti nevaržomas, kupinas siutulio maurojimas. 

— Visi čia bijosi manęs, — toliau tęsė „Jamaikos“ savinin- 
kas, — visa ta pasiutusi šutvė. Sakau tau, jei būčiau išsimoksli- 
nęs, žygiuočiau sau per Angliją pačiam karaliui Džordžui prie 
šono. Tik ta karčioji yra mano priešas, karčioji ir dar karštas 
mano kraujas. Tai visos mūsų šeimos prakeiksmas. Dar nebuvo 
Merlino, kuris būtų ramiai pasimiręs lovoje. Mano tėvą pako- 
rė Egzeteryje — susipešė su kažkokiu atsitiktiniu sugėrovu ir jį 
nudėjo. Seneliui buvo nukirstos ausys už vagystę. Jį išsiuntė į 
katorgą kažkur į tropikus, ten jam įkando gyvatė ir jis mirė kvai- 
tulio apsėstas. Aš vyriausias iš trijų brolių, visi gimę po Kilmero 


uola, netoli nuo čia, kur Dvylikos Skenduolių Pelkės. Jei keliau- 

tum per Rytų Kemsynus ir prieittum Meldų Brastą, pamatytum 
didelę stačią granito atplaišą, styrančią viršun it šėtono pirštas. 
Tai 1r yra Kilmeras. Jei būtum gimus po juo, laktum kaip ir aš. 
Mano brolis Metju prasmego Truverto akivare. Manėm, kad 
jis užsiverbavo į kokį laivą, apie jį ilgai nebuvo jokių žinių, kol 
vieną vasarą užėjo baisi sausra ir septynis mėnesius neiškrito 
nė lašo. Tada Metju ir atsirado. Smygsojo liūne, rankas iškėlęs į 
viršų, ir čiurliai suko jam virš galvos. Mano brolis Džemas, kad 
ji kur pragarai, yra pats jauniausias. Jis dar vis laikėsi motinos 
sijono, o mes su Metju buvom jau suaugę. Niekad nesutarėm. 
Pernelyg protingas, tas aštrialiežuvis. O, sykį jį pagaus, kaip 
mūsų tėvuką, ir pakars ant šakos. 

Tada kuriam laikui nutilo, žiūrėdamas į tuščią stiklą. Pakėlė, 
bet ir vėl pastatė. 

— Ne, - pasakė jis, — jau per daug pasakiau. Šiandien daugiau 
nebegersiu. Eik miegot, Meri, kol tavo galvutė dar ant pečių. 
Imk žvakę. Tavo kambarėlis virš paties priebučio, nepaklysi. 

Meri, netarusi nė žodžio, paėmė žvakidę ir norėjo jau žengti 
šalia dėdės, tačiau šis griebė ją už rankos ir atsuko į save. 

— Naktų gali išgirsti kelyje ratus dundant, — pasakė jis. — 
Tie ratai gali ir neberiedėti toliau, o sustoti prie „Jamaikos“. 
Gali išgirsti ir žingsnius kieme, balsus po savo langu. Geriau 
tuosyk nesikelk 1š lovos, Meri, ir užsitrauk apklotą ant galvos. 
Supratai? 

— Taip, dėde. 

— Tai gerai. Dabar eik ir, jei dar kada ko paklausi, visus kau- 
lus sulamdysiu. 

Ji išėjo iš kambario į tamsų koridorių, skaudžiai atsitrenkė į 
suolą prieškambaryje ir apgraibom užkopė į viršų. Ten vėl pa- 


sisuko veidu į laiptus, kad susigaudytų, kurion pusėn eiti. Dėdė 

sakė — „kambarėlis virš priebučio“, tad ant pirštų galų nusėlino 
pro dvejetą durų abiejose pusėse — svečių kambariai — taip sau 
pamanė, skirti žmonėms, kurie, matyt, čia jau niekad nepasiro- 
dys ieškodami užuovėjos po „Jamaikos“ stogu — tąsyk atsidūrė į 
dar vienas duris, spustelėjo rankeną ir, virpant žvakės liepsnelei, 
suvokė, kad tai ta jos ieškota patalpa, nes pamatė savąją skry- 
nutę ant grindų. 

Sienos buvo nelygios, nė pėdsako apmušalų, grindlentės 
niekuo nepridengtos. Vietoj staliuko aukštyn dugnu stūksojo 
skrynia su įdaužtu veidrodėliu ant viršaus. Nebuvo nei ąsočio, 
nei dubens apsimazgoti. Meri pagalvojo, kad reikės praustis 
virtuvėje. Lova sutraškėjo, kada atsirėmė į ją, o kai palietė du 
vilnonius apklotus, pajuto drėgmę. Nusprendė gultis su kelio- 
nės drabužiais, nors jie ir buvo gerokai dulkėti, o užsikloti ta 
pačia pelerina. Priėjo prie lango ir pažvelgė laukan. Vėjas ap- 
rimo, tačiau vis dar lynojo — šlykšti dulksna, įsigerianti į namo 
sienas ir tik praskiedžianti purvą ant lango stiklo. 

Iš priešingo kiemo kampo pasigirdo keistas garsas, lyg žvė- 
ris būtų cypęs iš skausmo. Tokioje tamsoje nieko aiškiai nega- 
lėjo įžiūrėti, vis dėlto Meri išskyrė tamsų siluetą, svyruojantį tai 
priekin, tai atgal. Vaizduotėje, vis dar įkaitintoje Džoso Merli- 
no pasakojimų, vieną siaubingą akimirksnį išniro kartuvės su 
kabalduojančiais jose pakaruoklio palaikais. Tačiau ji tuoj pat 
susivokė, kad tai užeigos iškaba, apleista ir pakibusi ant vieno 
vinies, svyruojanti sulig kiekvienu vėjo gūsiu. Vargšė sulanksty- 
ta iškaba, menanti geresnius laikus, dabar atstatyta visiems ke- 
turiems vėjams; jos išskydusios ir papilkėjusios, kadaise baltos 
raidės skelbė tuštumon: „Jamarkos“ smuklė, „Jamaikos“ smuklė... 

Meri nuleido užuolaidas ir vargais negalais pasiekė lovą. 


Dantys nevalingai kaleno, rankos ir kojos sumedėjo nuo šalčio. 

Kurį laiką ji, apimta nevilties, sėdėjo ant lovos ir svarstė: O 
gal pasisektų ištrūkti iš čia ir pėsčiomis įveikti tas siaubingas 
dvylika mylių iki Bodmino. Vis dėlto būgštavo, kad nuovargis 
ją įveiks ir ji kris, praradusi jėgas, kur nors šalikelėje, užmigs, 
o atsibudusi: virš savęs pastebės palinkusią milžinišką Džoso 
Merlino figūrą. Užmerkė akis ir išsyk išvydo šypsantį jo veidą, 
paskui šypsena pradingo, veidas suniuro, kaktą išvagojo raukš- 
lės, žyminčios siutulio priepuolį, regėjo tankius juodus plaukus, 
erelišką nosį ir ilgus, stiprius pirštus, kurie buvo tokie vikrūs 
ir grakštūs. Meri jautėsi lyg paukštelis, įsipainiojęs į tinklus, ir 
suvokė: kad ir kaip blaškytųsi — ištrūkti nepavyks. Norėdama iš- 
sivaduoti, turi veržtis tuoj pat, šokti per langą, nuslysti žemyn ir 
kaip pasiutusi pasileisti baltuoju vieškeliu, vinguriuojančiu tarp 
viržlaukių lyg žaltys. Ryt bus per vėlu. 

Ji lūkuriavo ir išgirdo žingsnius dundant laiptais. Sukluso, 
bet dėdė murmėdamas kažin ką sau po nosim, dideliam jos pa- 
lengvėjimui, pasuko į šoną ir nupėdino kitu koridoriumi kairėn 
nuo laiptų. Kažkur toli trinktelėjo durys ir pasidarė tylu. 

Meri daugiau nebegalėjo laukti. Jei nors vieną naktų praleis 
po šiuo stogu, drąsa išgaruos kaip kamparas, o tada ji žuvus. 
Žuvusi, pražuvusi, palaužta, praradusi sveiką nuovoką — kaip 
teta Peišens. Meri pravėrė duris 1r išslinko koridoriun. Ant pirš- 
tų galų nusėlino prie laiptų aikštelės, sustojo ir įsiklausė. Ranką 
padėjo ant turėklo, o koją jau iškėlė virš pirmojo laiptelio ir 
tuosyk kažką išgirdo. Kažkas verkė. Kūkčiojo net springdamas, 
slopindamas raudą ir gokčiodamas, įsikniaubęs į pagalvę. Tai 
verkė teta Peišens. Kurį laiką Meri stovėjo sustingusi, tada grįžo 
į savo kambarį, krito į lovą ir užsimerkė. 

Kad ir kas jos lauktų ateityje, kad ir kokie kraupūs siaubai 
atslinktų, dabar ji taip lengvai nepaliks „Jamaikos“. Turi pasi- 

likti su teta. Ji čia reikalinga. Gal pajėgs tetai suteikti bent kiek 
paguodos, jos supras viena kitą, o tąsyk kokiu nors būdu, kurį 
apgalvoti trukdė kojas pakertantis nuovargis, taps tetos globėja 
ir gins ją nuo Džoso Merlino. Motina septyniolika metų triūsė 
viena ir patyrė tiek vargų, kiek Meri niekad neteks. Mama ne- 
bėgtų nuo puspročio vyriškio. Ji nepabūgtų šių klaikių namų, 
nors jie ir stovi atokiai ant kalvos vėtrų pagairėje, tarsi mesdami 
iššūkį 1r žmonėms, ir gamtos gaivalams. Meri motinai pakaktų 
drąsos ir ryžto kovoti su priešais. Taip, kovoti ir nugalėti galų 
gale. Ji niekad nepasiduotų. 

Meri gulėjo ant kietos lovos ir meldė Dievą, kad jai greičiau 
pasiųstų miegą, bet galvoje vis kirbėjo mintys, o kiekvienas, kad 
ir pats menkiausias garsas dirgino — pradedant pelėmis, dūks- 
tančiomis kažkur sienoje, ir baigiant iškabos girgždesiu kieme. 
Ji skaičiavo tos nesibaigiančios nakties minutes ir valandas ir, 
tik pragydus pirmiesiems gaidžiams kieme už namo, susipai- 


niojo, atsiduso ir užmigo akmens kietumo miegu. 


III skyrius 


Meri prabudus kaukė vakaris, o langan nedrąsiai žvelgė 
blyški rudens saulutė. Ją ir prikėlė įnirtęs vėjo šuoras, įsirėžęs 
tiesiai stiklan ir sukrėtęs visą langą. Kylanti saulė ir brėkštantis 
dangus rodė, kad ji pramigo. Matyt, buvo po aštuonių. 

Pažvelgusi pro langą pamatė, kad arklidės durys jau pra- 
viros, O purve atsispaudę kanopų pėdsakai. Tarsi akmuo nuo 
širdies nusirito pagalvojus, kad šeimininkas greičiausiai kažkur 


bus išsibeldęs, tad akis į akį galės pasikalbėti su teta, nors ir 

trumpai. Ji skubiai susitvarkė savo daiktus, ištrauktus iš skry- 
nutės, susirado storą sijoną, spalvingą prikyštę ir sunkius batus, 
kuriuos dažniausiai avėdavo fermoje. 

Po dešimties minučių buvo jau virtuvėje ir teliuškavosi 
prausdamasi mažoje kamaraitėje, skirtoje indams mazgoti. Te- 
tulė Peišens grįžo iš paukščių aptvaro, esančio už namo. Ster- 
blėje bolavo keletas šviežių kiaušinių, ir ji išdidžiai parodė juos 
su kiek paslaptinga šypsena. 

— Pagalvojau, kad tau bus malonu, gavus kiaušinaitį pus- 
ryčiams, — pareiškė. — Vakar vakare buvai tokia išvargus, kad 
beveik nieko negalėjai nuryti — mačiau. Palikau tau ir ąsotėlį 
grietinės. Skanu bus su duona. 

Šį rytą jos nuotaika buvo jau gera, ir nors paraudusios akys 
liudijo praleidus bemiegę naktų, tetulė stengėsi būti lipšni ir 
maloni. Meri nusprendė, kad vien vyro akivaizdoje teta pra- 
randa galvą lyg išgąsdintas vaikas, o jam nesant vėlgi vaikiškai 
pamiršta viską ir džiaugiasi net pačiais paprasčiausiais dalykais: 
valgio gaminimu Meri, tuo, kaip verda ir kunkuliuoja kiaušiniai. 
Abi stengėsi neužsiminti apie vakarykštę vakarienę, tad nebuvo 
kalbos ir apie šeimininką. Kur jis išvyko ir su kokiais reikalais, 
Meri neklausinėjo, jai tas ir nerūpėjo. Pakako, kad jo nėra. Meri 
pastebėjo, kad teta noriai kalba apie dalykus, nesusietus su da- 
bartiniu jos gyvenimu, ir vengia klausimų, tad norėdama pa- 
maloninti pradėjo pasakoti apie pastaruosius gyvenimo metus 
kaime, nesibaigiančias nelaimes, motinos ligą ir mirtį. Ji taip 
ir nesuvokė, ar jos žodžiai pasiekė tetos sąmonę. Teta, tiesa, 
kartkartėm linkčiojo, judino lūpas, kratė galvą ir šūkteldavo, kai 
derėdavo išreikšti užuojautą, tačiau atrodė, kad ištisi baimės ir 
nerimo metai trukdo jai susikaupti, o kažkoks siaubas, lyg tvy- 


rantis ore, neleidžia skirti viso dėmesio pokalbiui. 

Iki vidurdienio teko užsiimti įprastiniais namų rūpesčiais ir 
darbais, tad Meri pavyko nuodugniau susipažinti su visa užei- 
ga. Pastatas buvo tamsus, bet gana erdvus, ilgi koridoriai ir be 
jokios tvarkos išdėstyti kambariai. Į barą vedė atskiros durys 
namo šone, ir nors dabar jis buvo tuščias, oras Meri čia pasiro- 
dė troškus: jame tvyrojo kažkas nesuvokiamo, bet primenančio 
praėjusį vakarą, kai buvo pilna žmonių: tabako smarvė ir su- 
mišęs su juo rūgštus alkoholio dvokas, tvaikas įšilusių nešvarių 
žmonių kūnų, susispaudusių ant dėmėtų medinių suolų. Nors 
ir ne itin maloni, bet vis dėlto vienintelė smuklės vieta, dvel- 
kianti bent kokia gyvybe. 

Kiti kambariai rodėsi apleisti, negyvenami. Net svetainė ša- 
lia priebučio buvo keistai apmirusi, lyg jau daug mėnesių joks 
keleivis nebūtų peržengęs jos slenksčio atsipūsti ir sušilti prie 
židinio. Svečių kambariai viršuje atrodė dar blogiau. Vienas 
buvo naudojamas vietoj sandėlio, susidėti visokiausiam šlamš- 
tui, pasienyje stūksojo rietuvė dėžių, sumestos arklių gūnios 
penėjo ne vieną žiurkių kartą. Kambaryje priešais, ant sulūžu- 
sios lovos, kūpsojo bulvių ir ropių atsargos. Meri suvokė, kad 
jos kambarėlis buvęs toks pat ir tik tetai privalanti dėkoti, jog 
jame atsirado bent jau menkų baldų. Į dėdės ir dėdienės kam- 
barį, kur vedė durys iš tamsaus koridoriaus, pažvelgti nedrįso. 
Po tuo kambariu — ten ėjo toks pat ilgas ir tamsus koridorius 
kaip ir viršuje — buvo kitas, užrakintas. Meri net išėjo į kiemą, 
norėdama pažvelgti pro langą vidun, tačiau pasirodė, kad jis 
užkaltas lentomis iš vidaus. Namas ir ūkiniai pastatai buvo su- 
statyti tokiu būdu, kad sudarė tris nedidelio kvadrato šonus, o 
viduryje buvo kiemas. Kiemo viduryje, kiek aukštėliau, stūkso- 
jo žole apžėlęs pylimas ir gelda arkliams girdyti. Toliau rangė- 


si vieškelis — siaura balta juosta, boluojanti į abi puses iki pat 

horizonto per kemsynus ir durpynus, rusvus, įmirkusius nuo 
nepaliaujančio lietaus. 

Meri išėjo kelin ir apsidairė aplinkui, bet, kiek akys įžvelgė, 
nebuvo matyti nieko, išskyrus juodas kalvas ir nuo vėjo sugulu- 
sius viržius. Juosvai pilka smuklė stačiais kaminais, nors niūri ir 
apleista iš pažiūros, tame kraštovaizdyje buvo vienintelė žmo- 
nių sodyba. 

Į vakarus nuo „Jamaikos“ galvas dangun stiebė aukšti akme- 
ningi kalnagūbriai, vieni lygūs, apžėlę pageltusia žole, blyksinčia 
nusilpusios saulutės spinduliuose, kiti neprieinami ir grėsmin- 
gi, vainikuoti plikų supleišėjusio granito nuolaužų ir didžiulių 
akmenų luitų. Saulė tai pasirodydavo, tai pradingdavo už de- 
besų, o tuomet durpynus klodavo šešėliai, ilgi tartum išskėsti 
pirštai. Spalvos vis kaitaliojosi — sykį kalvos buvo violetinės, 
nusėtos juosvomis dėmėmis, o po akimirksnio, nugeibusiam 
saulės spindulėliui prasmukus pro debesis, viena kalva tapo tar- 
si iš gryno aukso, tuo tarpu virš kitų vis dar tvyrojo rūkas. Kito 
visas kraštovaizdis: rytuose galėjo laikytis puikus oras, viržynai 
bolavo sustingę it dykumos smiltynai, o tuo pat metu vakaruo- 
se pradėjo siausti vėjas, atūžęs iš pačios Arkties, keldamas išsi- 
pūtusį debesį lyg plėšiko apsiaustą, ir tas debesis kruša, sniegu 
ir lietumi plakė granito uolas. 

Oras buvo vaiskus, kvapnus, šaltas lyg kalnuose ir nepapras- 
tai tyras. Visa tai stebino Meri, pripratusią prie šilto, švelnaus 
Helfordo klimato, aukštų gyvatvorių ir vešlių medžių. Tas pats 
rytų vėjas nebuvo nei nemalonus, nei grėsmingas, nes aukštas 
iškyšulys buvo puiki užuovėja, ir tik upė kunkuliavo, versdama 
priekin putotas ir pasišiaušusias bangas. 

Nors gamta buvo niauri ir atstumianti, žemės bevaisės, ap- 


leistos, o vieniša smuklė ant kalvos stūksojo draskoma visų ke- 

turių vėtrų, tačiau vėjelis suteikė vilties Meri širdžiai. Jis žnaibė 
mergaitei veidą, sugrąžindamas raudonį skruostams ir blizgesį 
akims, valiūkaudamas plaukuose, veldamas ir plevendamas. Ji 
giliai įkvėpė ir pajuto, kad nuo šio oro kvaišta galva, labiau nei 
nuo gero sidro gurkšnio. 

Priėjusi prie geldos, pakišo delnus po trykštančio šaltinio 
srovele. Vanduo buvo skaidrus, ledinis. Meri atsigėrė. Tokio 
vandens gerti dar niekada neteko: karstelėjusio, su keistu dur- 
pių prieskoniu — it dūmai iš virtuvės židinio. Bet troškulį mal- 
šino nuostabiai. 

Jusdama fizinių ir dvasinių jėgų antplūdį, Meri grįžo namo 
pas tetą Peišens išalkusi ir rado pietus, garuojančius ant stalo. 
Mergina su malonumu sėdo prie troškintos avienos su ropė- 
mis, o kai pirmą sykį per pastarąsias dvidešimt keturias valan- 
das deramai numalšino alkį, atgavo įprastinę drąsą ir nusprendė 
išklausinėti tetą, nepaisydama padarinių. 

— Teta, — pradėjo ji, - kam mano dėdė, tiesą sakant, nusipir- 
ko „Jamaikos“ smuklę? 

Toks staigus ir netikėtas puolimas moteriškę užklupo nepa- 
siruošusią, ir ji apstulbusi, negalėdama ištarti nė žodžio, žiūrėjo 
į dukterėčią. Tada ją išmušė raudonis ir ji vėl pradėjo kramtyti 
lūpas. 

— Na... — murmėjo ji, visiškai sutrikusi, — juk tai... puikiau- 
sia vieta... prie pat kelio. Pati matai. Čia — pagrindinis kelias iš 
pietų. Diližanai važiuoja pro šalį du kartus per savaitę. Iš Tru- 
ro ir Bodmino iki pat Loncestouno. Pati keliavai vakar. Kelyje 
nepaliaujantis judėjimas. Diližano keleiviai, privačios karietos, 
kartais jūreiviai iš Falmuto. 

— Taip, teta, visa tai tiesa. Bet kodėl niekas iš jų neapsistoja 


„Jamaikoje“? 

— Nagi ne, apsistoja. Užeina į barą stiklelio. Lankytojų mums 
netrūksta. 

— Kam taip sakai, teta, jei svetaine niekas nesinaudoja, o 
svečių kambariai užgriozdinti visokio šlamšto. Juose puotauja 
vien pelės ir žiurkės. Savo akimis mačiau. Teko matyti smuklių, 
kurios buvo gerokai mažesnės už šitą. Ir mūsų kaime stovėjo 
tokia užeiga. Savininkas mums buvo labai mielas. Ne sykį mu- 
dvi su mama gėrėme arbatą svetainėje, O viršuje, tiesą sakant, 
buvo tik du kambariai, tačiau visada sutvarkyti, apstatyti gra- 
žiais baldais ir paruošti keleiviams. 

Kurį laiką tetulė tylėjo vis žiautarodama lūpas ir vienos ran- 
kos pirštais sukinėdama kitus. 

— Dėdė Džosas nekviečia žmonių apsistoti nakčiai, — paga- 
liau pareiškė ji. — Sako, kad niekada nežinai, su kuo gali susidur- 
ti. Tokioj nuošalioj vietoj kas nors visai nesunkiai gali ir nužu- 
dyti. Įvairiausių žmonių pasitaiko vieškelyje. Tai pavojinga. 

— Teta, kalbi visokius niekus. Kam jums tuosyk smuklė, jei 
negalite suteikti prieglaudos padoriems keleiviams? Kam apskri- 
tai ta smuklė tada pastatyta? Iš ko gyvenat, jei neturit lankytojų? 

— Lankytojų mums pakanka, — nenorom atrėžė moteriš- 
kė. — Sakiau tau. Prisirenka vyrų iš fermų ir visokių tolesnių 
vietų. Čia, daugelio mylių spinduliu, aplinkui viržynuose išsi- 
barsčiusios fermos, sodybos, na ir iš ten atkeliauna žmonių. 
Būna vakarų, kai bare nėra kur obuoliui nukristi. 

— Vežėjas iš diližano vakar sakė, kad padorūs žmonės ir no- 
sies nekiša į „Jamaiką“. Bijosi, sako. 

Tetos Peišens net veidas pasikeitė. Visa išblyško, o akys 
lakstė iš vienos pusės į kitą. Nurijo seilę ir apsilaižė lūpas. 

— Dėdė Džosas be galo ūmaus būdo, - aiškino ji. — Pati ma- 


tei. Karštakošis. Neleidžia niekam kištis į savo reikalus. 

— Teta, kam gi rūpėtų kištis į smuklės šeimininko reikalus, 
jei tas daro, kas jam pridera? Kad ir koks ūmus ar karštakošis 
būtų, tuo neįbaugins žmonių. Tai ne priežastis. 

Teta nutilo. Išsėmė visas argumentų atsargas ir sėdėjo už- 
sispyrusi tartum mulas. Iš veido buvo matyti, kad iš jos nieko 
nebeišpeši. Meri pamėgino užeiti iš kitos pusės. 

— O kam, dėdiene, jūsų šeima apskritai čia persikėlė? Mama 
nieko apie tai nežinojo. Manėm, jog gyvenate Bodmine. Juk iš 
ten rašėte pranešdama apie savo sutuoktuves. 

— Aš su dėde susipažinau Bodmine, tačiau ten mes niekada 
negyvenom, — lėtai atsakė teta. — Kurį laiką buvom apsistoję 
netoli Padstou, o paskui persikėlėm čia. Dėdė nusipirko smu- 
klę iš pono Baseto. Kiek žinau, ji daugelį metų buvo tuščia, 
ir dėdė pagaliau nusprendė, kad ta vieta jam tinka. Panoro ko 
nors pastovaus. Jam teko nemažai keliauti, pamatė daugybę ša- 
lių i1r miestų — net visų pavadinimų nepamenu. Regis, buvo net 
Amerikoje. 

— Šiek tiek keista, kad būtent šią vietą pasirinko, — tarė 
Meri. — Blogiau rasti negalėjo. 

— Tai jo gimtasis kraštas, — paaiškino teta. — Dėdė gimė vos 
už keleto mylių nuo šičia, prie Dvylikos Skenduolių Pelkių. Jo 
brolis Džemas, kai nesivalkioja po visą šalį, iki šiol ten ir gy- 
vena, mažame namelyje. Kartais ir čia užvažiuoja, tačiau dėdė 
Džosas labai jo nemėgsta. 

— O ar ponas Basetas kartais apsilanko smuklėje? 

— Ne. 

— Tai ko nesilanko, jei pats ją dėdei ir pardavė? 

Teta Peišens pradėjo vėl grąžyti rankas ir kramsnoti lūpas. 

— Per nesusipratimą, — pasakė ji. — Dėdė nusipirko smuklę 


tarpininkaujamas draugo. Tik mums persikėlus, ponas Basetas 

susigaudė, jog smuklę nusipirko dėdė Džosas, ir buvo kiek ne- 
patenkintas. 

— O kas jam užkliuvo? 

— Ponas Basetas pažinojo dėdę prieš daugelį metų, kai šis buvo 
jaunas ir gyveno Truverte, ir nematė jo nuo tų laikų. Viengungis 
dėdė buvo neramios dvasios, garsėjo kaip pasiutėlis ir mušeika. 
Tai nebuvo jo kaltė, Men, o tik nelaimė. Tie Merlinai — visi pa- 
siutę. Džemas, jaunesnysis dėdės brolis, dar blogesnis, nei dėdė 
kada nors buvo, ką čia kalbėti. Bet ponas Basetas prisiklausė ap- 
kalbų apie dėdę Džosą ir be galo užpyko sužinojęs, kad „Jamai- 
ka“ buvo parduota jam. Dabar jau viską žinai. 

Teta atsirėmė į krėslo atkaltę visai nukankinta tokio tardymo. 
Jos akys meldė baigti klausinėjus, o veidas buvo išblyškęs ir įsi- 
tempęs. Meri suprato, kad tetai nemalonu, tačiau beatodairiškai, 
kaip sugeba tik labai jauni žmonės, pasiryžo paklausti dar sykį. 

— Teta Peišens, — pasakė ji, —- norėčiau, kad atsakytum man 
tiesiog, pažvelgus į akis, ir tuosyk tavęs nebekankinsiu. Ką ben- 
dra turi tas užrakintas kambarys koridoriaus gale su vežimais, 
kurie atvažiuoja į „Jamaikos“ smuklę naktį? 

Vos jai išsprūdo tie žodžiai, jau pasigailėjo ir daug būtų da- 
vus, kad jie taip ir būtų likę neištarti — kaip daugelis karštakošių 
žmonių. Bet kas įvyko, tas įvyko, ir kelio atgal nebeliko. Tetos vei- 
de pasirodė keista išraiška, ir iš didelių tuščių akių pažvelgė pats 
siaubas. Lūpos sudrebėjo, ranka nusileido prie kaklo. Atrodė lyg 
užguitas, įvarytas į kampą žvėrelis. Meri atstūmė krėslą ir priklau- 
pė prie tetos. Apkabino, glaudė prie savęs, bučiavo plaukus. 

— Atleisk, teta, atleisk, — sakė ji. —- Nepyk ant manęs, aš įžūli 
ir storžievė. Tai ne mano reikalas, neturiu jokios teisės tavęs 
klausinėti ir man be galo, siaubingai gėda. Prašau, prašau, teta, 


pamiršk, ką pasakiau. 

Teta įsikniaubė veidu į delnus. Sėdėjo sau, nejudėdama, 
nekreipdama dėmesio į dukterėčią. Abi tylėjo. Meri vis glos- 
tė tetos pečius ir bučiavo jos plaštakas. Pagaliau teta patraukė 
rankas nuo veido. Nusiramino, iš akių pradingo baimė, suėmė 
dukterėčios delnus ir pažvelgė jai į veidą. 

— Meri, — ištarė ji tyliai, vos ne šnabždėdama, — Meri, aš 
negaliu atsakyti į tavo klausimus, nes ir pati į daugelį jų nežinau 
atsakymų. Bet kadangi tu man artima, esi mano mylimos sesers 
duktė, turiu tave įspėti. 

Ji vogčiom apsidairė per petį lyg bijodama, jog Džosas stovi 
prieškambaryje už durų. 

— „Jamaikoje“ dedasi įvairių dalykų, Meri, apie kuriuos ne- 
drįstu šnipštelėti nė žodžio. Negerų dalykų, blogų dalykų. Ne- 
galiu tau nieko pasakyti, nedrįstu net pagalvoti apie tai. Laikui 
bėgant pati šį tą pastebėsi. Dėdė Džosas susidėjo su keistais 
žmonėmis, kurie užsiima keistais darbais. Kartais atsibeldžia čia 
naktį ir tada pro langą šalia priebučio išgirsi žingsnius, balsus ir 
baladojimąsi į duris. Dėdė įsileidžia juos ir vedasi koridorium į 
užrakintąjį kambarį. Įeina vidun, o aš iš miegamojo viršuje ilgai 
girdžiu prislopintus jų balsus. Išvyksta prieš auštant, ir nelie- 
ka nė pėdsako, kad apskritai čia kas būtų lankęsis. Kai atvyks, 
Meri, nesakyk nieko nei man, anei dėdei. Nejudėk nė žingsnio 
nuo savo guolio ir užsikimšk ausis. Neklausk nieko nei manęs, 
nei dėdės, nei nieko kito, nes suvokusi nors pusę to, ką žinau, 
pražiltum kaip ir aš, o tavo liežuvis atsisakytų paklusti ir rau- 
dotum naktimis. Tavasis žavus jaunatviškas nerūpestingumas 
išgaruotų visiems laikams, Meri, kaip ir mano. 

Ji atsikėlė iš užstalės, atstūmė krėslą ir išėjo. Meri girdėjo, 
kaip teta sunkiai vilkdama kojas kopia į viršų, įeina į savo kam- 


barį ir uždaro duris. 

Meri taip 1r liko sėdėti ant grindų prie tetos krėslo. Pro vir- 
tuvės langą buvo matyti, kad saulė jau pasislėpė už aukščiausio- 
sios kalvos keteros ir netrukus apniukusios grėsmingos lapkri- 


čio sutemos vėl apgaubs „Jamaiką“. 


IV skyrius 


Džosas Merlinas nesirodė namuose savaitę. Tuo metu Meri 
sugebėjo kiek geriau susipažinti su apylinkėmis. Jos niekas ne- 
pasigedo bare, nes niekas ten ir nesirodė, kol nebuvo šeiminin- 
ko, tad, padėjusi tetai pasitvarkyti namuose ir prie viryklės, ji 
galėjo klajoti sau kiek tinkama. Peišens Merlin nebuvo vykusi 
draugė tokioms išvykoms — neturėjo nė mažiausio noro paju- 
dėti kur nors tolėliau už vištų aptvaro kitoje smuklės pusėje, o 
be to, nekaip orientavosi vietovėje. Žinojo uolėtųjų kalvų pava- 
dinimus, nes dažnai girdėjo juos iš dėdės, bet kur jos yra ir kaip 
ten nusigauti, net nesuvokė. 

Tuosyk Meri viena apie vidurdienį iškeliaudavo pasikliauda- 
ma tik saule ir sveiku protu, kurį, būdama kaimo vaikas, pavel- 
dėjo iš protėvių. 

Viržių laukai buvo dar nykesni, nei atrodė pradžioje. Kaip 
beribė dykuma jie driekėsi iš rytų į vakarus, šen bei ten suraikyti 
kelių kelelių ir, tik pakėlęs akis viršun, toli toli prie akiračio ga- 
lėjai įžiūrėti kalnų viršūnes, pradrėskusias lygią horizonto liniją. 
Meri nežinojo, kur baigiasi viržių plotai, tik sykį, nukeliavusi toli 
vakaruosna ir užkopusi į aukščiausią kalvą, už „Jamaikos“ akies 
kampučiu įžiūrėjo sidabrinį jūros žvilgesį. 

Tai buvo niūrus ir nebylus kraštas, bevaisis ir nelytėtas žmo- 


gaus rankos. Kalvų viršūnėse didžiuliai rieduliai ramstėsi vienas 

kito, sudarydami pačias keisčiausias figūras, it nuožmi ir galinga 
sargyba, užsiėmusi vietą nuo tada, kai jas sukūrė Dievo ranka. 
Paskiri akmenys priminė milžiniškus baldus, siaubingus milžino 
žmogėdros krėslus, sulankstytus stalus; kur ne kur kokia ma- 
žesnė uolos atplaiša tysojo ant kalvos keteros lyg pats pasakos 
milžinas, o didžiulis jo siluetas metė šešėlį ant viržių 1r žolės, 
susispietusių į kupstus. Kiti rieduliai, pailgi, ovalo formos, sto- 
vėjo ant smailagalio ir tik per stebuklą išlaikė pusiausvyrą, lyg 
vėjo paramstomi; buvo akmenų altorių, kurių lygus poliruotas 
paviršius blizgino sau dangun, bergždžiai alkdamas aukos, ku- 
rios niekad nesulauks. 

Tarp uolų tarpo laukiniai avinai, varnai ir pesliai — kalvos 
buvo puiki slėptuvė visiems padarams, trokštantiems vienatvės. 
Juodi galvijai ganėsi žemiau tvyrančiuose durpynuose, karvių ir 
jaučių žingsneliai buvo atsargūs, pačios prigimties padiktuoti, 
įvertinantys kietą gruntą, vengiantys gundančių žolės kupstų — 
nes ten apskritai slypėjo ne žolės kuokštas, o akivaras, kemsyno 
akis, sklidina paslaptingų dūsavimų ir šnabždesių. 

Vėjas gailiai ūžavo granito plyšiuose, kartais aikčiodamas 
tarsi žmogus iš skausmo. Keisti ir paslaptingi vėjai išnirdavo 
nežinia iš kur, sėlindami žolės paviršiumi; žolės tirtėjo; van- 
duo ribėjo akmenų įdaubose vėjeliui kvėptelėjus. Kartkartėmis 
vėjas sustūgdavo lyg kviesdamas paskui save, o gaili jo rauda 
nuskardėdavo uolų tarpekliais ir vėl aprimdavo. 

Tarp šių kalvų tvyrojo mirtina tyla tarsi iš visai kito laiko, ki- 
tos epochos, kuri jau praslinko be jokio pėdsako, kai žmogaus 
dar nebuvo nė padujų, o šlaituose trypė stabmeldžių dievybės. 
Tyla tvyrojo ore, tyla ir keista ramuma, lyg ne Dievo rankos 
sukurta šiam pasauliui. 

Vaikštinėdama viržynais, kopinėdama kalvų pašlaitėmis, 1l- 


sėdamasi daubose prie šaltinių ar upelių, Meri Jelan mąstė apie 

Džosą Merliną — kokia jam teko vaikystė ir kaip jis augo tary- 
tum koks laukinis, susisukęs karklų krūmokšnis, kurio žiedus 
nuplėšė atšiaurus vėjas. 

Vieną dieną ji išsiruošė į žygį rytų laukais, kryptimi, apie 
kurią dėdė jai buvo pasakojęs patį pirmąjį vakarą. Kai buvo nu- 
žygiavusi jau geroką gabalą kelio ir sustojo ant skardžio, pama- 
tė, kad toliau vietovė leidžiasi žemyn ir pereina į gilią, klastingą 
pelkę, o ja linksmai čiurlendamas sruvena upeliūkštis. Kitoje 
pelkės pusėje kilo stati uola, tartum išskaptuota iš granito — lyg 
milžino letena, pirštu bedanti į dangų. Jos šlaitai buvo žalsvai 
pilki. Tai štai ta garsioji Kilmero uola; kažkur čia, tarp tos su- 
grudusios akmenų masės, pasaulin atėjo Džosas Meilinas, ir 
čia ligi šiol gyvena jo brolis. Žemiau, akivare, nuskendo Metju 
Merlinas. 

Vaizduotės akimis regėjo jį, spėriai žirgliojanų dideliais 
žingsniais, švilpiniuojantį kažkokią dainelę. Įsiklausęs į upelio 
čiurlenimą, nebesuvokė, kad jau vėlus metas. Užkluptas neti- 
kėtos tamsos išsuko iš išminto takelio. Matė, kaip stabteli, kurį 
laiką svarsto, murma prakeiksmus pro ūsus, vėliau skėsteli ran- 
komis ir, atgavęs pasitikėjimą savimi, panyra rūke. Bet jau po 
keleto žingsnių pajunta, kad žemė linksta po kojomis, klumpa, 
krenta ir išsyk klimpsta iki kelių žolėse ir dumble. Tada mėgi- 
na nusitverti kupsto, tačiau šis grimzta ir pasiduoda jo spau- 
džiamas. Stengiasi ištraukti kojas, tačiau jos nesiklauso. Iš pas- 
kutiniųjų jėgų pavyksta išvaduoti vieną koją, tačiau, apimtas 
baimės, puola priekin, klimsta vis giliau ir beviltiškai blaškosi 
plakdamas rankomis. 

Meri pasirodė, kad net išgirdo jo nevilties riksmą, pastebėjo 
perkūno oželį, kuris plekšendamas sparnais suspurdėjo ore ne- 


toli nuo jo, gailiai klykaudamas. Pradingus paukščiui pelkė prie 

artimiausios kalvos vėl aprimo. Vos kelios smilgos virptelėjo 
nuo vėjelio, o vėliau vėl stojo visiška ramybė. 

Meri nusisuko nuo Kilmero ir puolė bėgti per durpyną, 
klupdama ant akmenų ir viržių. Nesustojo nė minutėlei, kol 
pelkė nepradingo už kalniuko ir uolos nebebuvo matyti. Nu- 
sigavo toliau, nei ketino, tad dabar prieš akis laukė 1lga kelionė 
namo. 

Truko ištisą amžinybę, kol įveikė paskutinę kalvą ir aukšti 
„Jamaikos“ kaminai išniro virš vingiuojančio kelio. Eidama per 
kiemą — net širdis apmirė — pamatė praviras arklidės duris ir 
viduje trypianų arkliuką. Džosas Merlinas sugrįžo. Ji pamėgi- 
no praverti duris kaip įmanydama tyliau, tačiau jos brūkštelėjo 
per akmeninę plytą ir protestuodamos sugriežė. Garsas nuai- 
dėjo per visą koridorių ir iš namo gilumos išniro šeimininkas, 
lenkdamas galvą po žemu balkiu. Rankovės paraitotos, rankoje 
stiklinė ir skuduras. Matyt, jo nuotaika buvo puiki, nes triukš- 
mingai pasveikino Meri, keldamas į viršų stiklinę. 

— Na, — sugriaudėjo jis, - nesuk veido vos mane pamačius. 
Ką, nepasiilgai? Gal nesmagu mane regėti? 

Meri per jėgą šyptelėjo ir paklausė, ar maloni buvo kelionė. 

— Kur tau, kad ją kur, maloni, — prunkštelėjo jis. — Užsidir- 
bau pinigų, o vien tai man ir terūpėjo. Nesilankiau karaliaus 
rūmuose, jei apie tai galvojai, — suriaumojo iš juoko, pralinks- 
mintas savo sąmojo, o teta išniro jam už pečių, įsiteikiamai šyp- 
sodamasi. 

Vos dėdei nustojus juoktis, ir iš tetos veido tuoj pradingo 
šypsena. Vėl pasirodė baiminga, išgąstinga išraiška, kaip visada, 
šalia stovint vyrui, o plačiai atmerktos akys nejudėdamos žvelgė 
priešais, lyg tetulė Peišens būtų buvus kokia nevisprotė. Meri 


išsyk suvokė, kad trumpalaikis atokvėpis tetai baigėsi, grįžo 

įprastiniai rūpesčiai, ir ji vėl tapo baili, palaužta esybė, kaip ir iki 
tolei. Mergina jau ėjo prie laiptų, bet dėdė ją sulaikė. 

— Ei! — šūktelėjo jis. — Šįvakar tau nebeteks tūnoti savo kam- 
baryje. Teks padirbėti bare, dėdės pašonėje. Ar pamiršai, kokia 
šiandien diena? 

Meri stabtelėjo lyg įkasta. Iš tiesų, prarado laiko pojūtį. 
Kada ji čia atvažiavo — pirmadienį? Vadinasi, šiandien jau šešta- 
dienis. Suprato, ką dėdė norėjo pasakyti. Šį vakarą „Jamaikoje“ 
bus svečių. 

Jie rinkosi po vieną, tie žmonės iš viržynų, sliūkino per kie- 
mą skubotai ir tylom lyg trokšdami, kad niekas jų nematytų. 
Kaip šešėliai prieblandoje slinko palei sieną, glausdamiesi už 
priebučio ir belsdami į baro duris. Vienas kitas nešėsi žibintą, 
kurio virpantis žiburėlis, matyt, erzino nešantįjį, tad dangstė jį 
švarko skvernu. Keletas įjojo tiesiai kieman ant arklėkų, kurių 
kanopos skardžiai aidėjo trankydamos akmenines plytas, ir tas 
garsas keistai sklido nakties tyloje, ypač pasigirdus arklidės durų 
girgždėjimui ir prislopintiems balsams, vyrams vedant savo žir- 
gus į pertvertą vidų. Kiti, dar baugštesni, neturėjo nei deglų, nei 
žibintų ir šmėsčiojo per kiemą, užsismaukę ant akių skrybėles, 
pasistatę apykakles, visu savo elgesiu stengdamiesi išvengti pa- 
šalinių akių. 

Tokio paslaptingumo priežastys atrodė gana nesupran- 
tamos, nes kiekvienam keleiviui jau nuo pat vieškelio turėjo 
būti aišku, jog „Jamaikoje“ šįvakar priimami svečiai. Paprastai 
tamsūs langai, pridengti langinių, dabar tviskėjo šviesomis, o 
sutemoms tirštėjant ir valandoms slenkant, šurmulys, sklindan- 
tis iš vidaus, vis stiprėjo. Dainos, riksmai ir juoko pliūpsniai 
buvo geriausias įrodymas, kad svečiai, kurie rinkosi lyg kažko 


gėdydamiesi, susibūrę viduje pamiršo visas dvejones ir baimę, 

o atsidūrę prie pilnų stiklinių, papsėdami pypkutes malonioje 
draugijoje, pamiršo visą atsargumą. 

Kompanija, susirinkusi bare ir susibūrusi apie Džosą Mer- 
liną, buvo gana neįprasta. Meri, saugiai įsitaisiusi už baro pre- 
kystalio ir pusiau pridengta butelių ir stiklinių baterijos, galėjo 
smalsiai stebėti susirinkusiuosius, pati išlikdama nepastebėta. 
Vyrai sėdėjo apsižergę kėdes ar išsidrėbę ant suolų, ramstėsi į 
sienas, knapsėjo nulenkę galvas ant stalų, o tas ar kitas, kurio 
galva ar skrandis buvo silpnesni, tysojo kaip ilgas ant grindų. 
Daugiausia tai buvo purvini, apskurę, suveltais gaurais ir aplū- 
žinėjusiais nagais valkatos, brakonieriai, piktadariai, ilgapirščiai, 
galvijų vagys ir čigonai. Čia buvo fermeris, praradęs fermą dėl 
prasto ūkininkavimo ir nesąžiningumo, piemuo, dūmais pa- 
leidęs savo šeimininko gerą, arklių perpirklis, kurį išvijo net iš 
Devono. Kitas, batsiuvys iš Loncestouno, prisidengdamas savo 
amatu, prekiavo vogtais daiktais; tas, kuris praradęs amą, prisi- 
gėręs iki sąmonės netekimo dabar drybsojo po stalu, kadaise 
buvo kapitono padėjėjas škunoje Padstou ir sudaužė savo laivą 
į šipulius, kai užplaukė ant pakrantės uolų. Mažas žmogutis, 
įsitaisęs tolimajame kampe ir kramtąs nagus, buvo žvejas iš 
Port Aizeko ir, sakoma, kad savo namo kamine slepiąs pilną 
kojinę aukso — bet niekas net neužsiminė, iš kur tasai turtas. 
Kai kurie iš jų gyveno netoliese, šalia uolėtųjų kalvų, ir nieko 
gyvenime daugiau nematė išskyrus pelkes, užpelkėjusius virž- 
laukius ir akmenynus; vienas be jokio žibinto atsibeldė net iš 
Kraudi Maršo, kur anapus Raftoro, kitas iš Čyzevringo — batus 
užkėlęs ant stalo, įkišęs nosį puodelin elio, sėdėjo šalia vargšo 
pusgalvio, atitursnojusio iš paties Dozmerio. Nelaimėliui per 
visą veidą ėjo purpurinis apgamas, ir šis vis negailestingai mai- 


tojo jį pirštais, krapštė ir draskė, kol Meri, nors ir prigludusiai 

už butelių eilutės, vos nepasidarė negera. Tas vaizdas bei su- 
mišęs alkoholio, tabako ir sudvisusių prakaituotų kūnų, susi- 
grūdusių ankštoje patalpoje, tvaikas sukėlė Meri vos ne fizinį 
pasibjaurėjimą, ir ji juto, kad tuoj apalps, jei išbus čia kiek ilgiau. 
Laimei, nereikėjo lįsti iš už prekystalio. Jos pareiga buvo tūnoti 
šešėlyje, plauti indus, jei prireiks, ir pripildyti juos iš čiaupo ar 
butelių — Džosas Merlinas pats tiesė stiklines svečiams, kart- 
kartėmis pakeldamas baro staldangtį, kad pajuokautų su vienu, 
švysteltų žodelį ar šiurkštoką sąmojį kitam, ką nors patapšnotų 
per petį ar linksmai linktelėtų galva. 

Po pirmojo linksmybės protrūkio, pirmųjų smalsių žvilgsnių 
ir pašaipaus prunkščiojimo šutvė, susirinkusi bare, į Meri jau ne- 
bekreipė dėmesio. Mergina buvo šeimininko dukterėčia, kažkas 
panašaus į Merlino žmonos tarnaitę, kaip ją pristatė, o nors tas 
ar kitas mėgino užkalbinti ar pakibinti ją, vis dėlto buvo linkęs 
neužsitraukti „Jamaikos“ šeimininko rūstybės — anas merginą 
greičiausiai parsikvietė smuklėn savo paties malonumui. Tad, 
dideliam Meri palengvėjimui, niekas prie jos labai ir nesikabino, 
nors, sužinojusi to santūrumo priežastį, tuoj pat būtų pasileidu- 
si iš baro apimta gėdos ir pasipiktinimo. Teta draugijai nesirodė, 
nors Meri ir pastebėdavo kartais jos šešėlį šmėstelint už durų 
ir girdėjo žingsnius koridoriuje, o sykį net pastebėjo išgąstingas 
akis spoksant pro plyšį duryse. 

Vakaras truko be galo ir Meri svajojo tik kuo greičiau 1š- 
sivaduoti. Bare buvo taip trošku, tiek daug dūmų, kad vos už 
keleto žingsnių jau sunku buvo ką nors įžiūrėti, ir išvargusioms, 
pusiau primerktoms merginos akims vyrų veidai rodėsi išsky- 
dę, neproporcingai dideli, palyginti su kūnais — vien plaukai ir 
dantys. Tie, kurie jau atgėrė savo ir nebevaliojo daugiau, gulėjo 


ant suolų ar grindų kaip trinkos, o tie, kurie buvo ganėtinai 

blaivūs ir dar laikėsi ant kojų, apspito juodų darbų specialistą 
iš Redruto, čia laikomą sąmojaus karaliumi. Kasykla, kurioje jis 
kadaise darbavosi, dabar buvo apleista ir apgriuvusi, tad jis mai- 
šė skersai išilgai kraštą kaip skardininkas, prekeivis, tarpininkas 
ir šitaip sukaupė krūvą nepadorių dainuškų, kilusių, matyt, iš 
pačių juodžiausių žemės gelmių, kur kadaise pats tūnojo; da- 
bar tomis dainuškomis smagino savo draugužius, susirinkusius 
„Jamaikoje“. 

Tie juoko protrūkiai skardėjo taip, kad net langai drebėjo, o 
garsiausiai kvatojo pats šeimininkas. Meri tas plyšavimas rodėsi 
kažkoks siaubingas; jis buvo šlykščiai rėksmingas ir nešvankus. 
Juokui stigo paties linksmumo, jis aidėjo tamsiais koridoriais, 
dundėdamas atsimušdavo į tuščių kambarių lubas tartum kan- 
kinamo gyvūno klyksmas. Prekeivis pasirinko sau auką — nelai- 
mingąjį kretiną iš Dozmerio, o anam, apkvaišusiam nuo alkoho- 
lio, pakirto kojas, jis nebeįstengė pakilti nuo grindų ir susitraukė 
tartum kampan įvarytas žvėriūkšts. Jį užkėlė ant stalo, ir pre- 
keivis liepė kartoti savo dainuškų žodžius kartu su priderančiais 
judesiais. Būrys stūgavo džiūgaudamas, o nelaimingasis padaras, 
įkaitintas paskatinimo, kretėjo sau į ritmą ant stalo, cypdamas iš 
ekstazės ir vis krapštinėdamas purpurinį apgamą. 

Meri daugiau nebegalėjo pakelti to vaizdo. Ji palietė dėdės 
petį. Tas atsisuko, veidas, išmuštas raudonų dėmių nuo karščio, 
tvyrančio bare, dabar pasruvęs prakaitu. 

— Nebegaliu to iškęsti, — pasakė ji, — dėde, tau pačiam teks 
aptarnauti savo draugus. Einu į viršų savo kambarin. 

Šeimininkas rankove nusišluostė prakaitą nuo kaktos ir 
nužvelgė merginą. Ji nustebusi pastebėjo, kad dėdė, gerdamas 
kaip visi, išliko blaivus ir, nors vadovauja degtinės įkaitintam, 


praradusiam sveiką nuovoką tuntui, žino, ką daro. 

— Tai nori pasakyti, tau jau pakanka, ką? — nutęsė jis. — Ma- 
naisi esanti aukščiau už mus, mes tau per prasti? Štai ką pasaky- 
siu, Meri. Turėjai už baro sau šventą ramybę ir ant kelių turėtum 
man už tai dėkoti. Jie neliečia tavęs, nes esi mano dukterėčia, 
bet jei neturėtum šios garbės — kaip Dievą myliu — nedaug kas 
iš tavęs teliktų! — staiga jis suriaumojo iš juoko ir skaudžiai įgny- 
bo merginai žandan. — Na, tai nešdinkis, — pridūrė, — artėja 
pusiaunaktis, ir aš nebenoriu tavęs čia regėti. Užrakink duris ir 
užsklęsk langines. Tavo teta jau gerą valandą tyso lovoje, užsi- 
traukusi ant galvos apklotą. 

Paskutinį sakinį jis ištarė bemaž pašnibždom, o tada stvėrė 
Meri už riešo ir užsuko ranką, kad ji net riktelėjo iš skausmo. 

— Gerai — tebūnie tat pamoka tau, kokia gali būti bausmė. Būk 
visą laiką susičiaupus, ir popinsiu tave kaip ėriuką. „Jamaikoje“ 
neapsimoka smalsumas, įsikalk į galvą, — dabar nebesijuokė, o tik 
žiūrėjo į ją, suraukęs antakius, lyg norėdamas perprasti mintis. — 
Tu ne tokia kvaila kaip tavo teta, — lėtai ištarė jis, — 1r tai didžiausia 
bėda. Gudrus beždžionėlės snukutis ir apsukrus beždžioniškas 
protelis, tave ne taip jau lengva įbauginu. Bet šit ką pasakysiu, 
Meri Jelan: jei kaišiosi savo nosį į svetimus reikalus, griebsiu tave 
ir sutrinsiu į miltus — ir visus tavo kaulus, ir tą smalsųjį protelį. O 
dabar dink viršun ir kad daugiau šiandien nematyčiau. 

Jis nusisuko vis dar raukydamasis, paėmė nuo stalo stiklinę 
ir griebėsi ją blizginti pašluoste. Panieka jos akyse, matyt, suer- 
zino, nes nuotaika išsyk subjuro ir jis taip vožė stiklinę žemėn, 
kad toji ištiško į smulkiausius gabalėlius. 

— Nuplėškit drapanas tam glušiui, — sugriaudėjo jis, — ir 
spirkit žemiau nugaros, kad lėktų tiesiog pas savo mamytę. Gal 
lapkričio speigas atvėsins tą raudoną snukį ir atpratins krėsti 


šuniškus juokus. Mums „Jamaikoje“ jo jau per akis. 

Prekeivis ir jo bendrai net sukaukė iš pasimėgavimo, tuoj 
pat pasivertė vargšą pusgalvį ant nugaros ir šoko plėšti striukę 
ir kelnes. Vyriokas tik beviltiškai mostagavo rankomis ir mykė 
it veršis. Meri išbėgo iš kambario trenkdama durimis. Ji lipo vir- 
šun linguojančiais laiptais, užsikimšusi ausis, tačiau žŽvengimas 
ir laukiniai spygavimai sekė ją iki pat jos kambario, skverbėsi 
pro grindų plyšius. Jai vėl pasidarė negera. Mergina krito ant 
lovos suspaudusi galvą plaštakomis. 

Iš kiemo buvo girdėti klyksmai ir laukinio kvatojimo salvės, 
siūbuojantis žibintas akies mirksniui nušvietė langą. Ji atsikėlė 
ir užtraukė užuolaidą, bet prieš tai įžiūrėjo nuogą susitraukusio 
žmogaus figūrą. Jis skuodė per kiemą didžiuliais šuoliais, ve- 
riamai cypdamas lyg sužeistas kiškis, o jam iš paskos — klykau- 
jančių ir ujančių vyrų šutvė. Priešakyje švytavo didysis Džosas 
Merlinas, mostaguodamas ilgiausiu rimbu. 

Meri pasielgė, kaip liepė dėdė. Nusimetė drabužius, įsliuogė 
po antklode, užsitraukė ją ant galvos ir užsikimšo ausis, kad 
atsiribotų nuo siaubingų garsų. Net užmerktomis akimis ir įsi- 
kniaubusi veidu į pagalvę vis vien regėjo vargšo idioto veidą, 
atsuktą į kankintojus, girdėjo beviltišką jo klyksmą, kai suklupo 
ir nuriedėjo į griovį. Taip ir gulėjo pusiau sąmoninga, kažin kur 
skrajojanti tarp sapno ir realybės, kai praėjusios dienos įvykiai 
grūdosi ir maišėsi galvoje. Prieš akis sukosi nepažįstamų žmo- 
nių veidai, ir nors retsykiais atrodė, jog klaidžioja viržynais, kur 
didžioji uola Kilmero viršūnėje pranoko visas aplinkines kalvas, 
tačiau tuo pat metu juto mėnulio šviesos pluoštą, nušviečiantį 
kambario grindis, ritmingai beldžianų lango rėmą. Kurį laiką 
dar buvo girdėti balsai, vėliau nutilo; kažkur toli kelyje risčia 
pralėkė arklys, sudardėjo ratai, pagaliau visur aprimo. Meri už- 


snūdo, tačiau netikėtai kažkas vėl sudrumstė ramybę. 

Visiškai atitokusi atsisėdo lovoje, mėnuliui šviečiant tiesiog 
veidan. Ji sukluso 1r pradžioje girdėjo vien savo širdies plaki- 
mą, tačiau po akimirksnio pasigirdo ir kitokie garsai, tuosyk 
sklindantys iš pogrindžio — šiūravimas sunkių daiktų, tempia- 
mų akmeninėmis grindimis. Garsai sklido per visą koridorių, 
aidu atsimušdami į sienas. Ji atsikėlė, priėjo prie lango 1r kiek 
atitraukė užuolaidą. Kieme stovėjo penki vežimai. Trys buvo 
paprasčiausi dengti furgonai, kiekvienas pakinkytas pora arklių, 
o kiti du — paprasčiausios kaimiškos vežėčios. Vienas furgonas 
stovėjo visai šalia priebučio ir arkliams nuo šonų kamuoliais 
virto garas. Vežimus apstojo keletas vyrų, iš tų, kurie prieš tai 
gėrė bare. Siuvėjas iš Loncestouno stypsojo po Meri langu kaž- 
ką taukšdamas su arklių pirklių; jūreivis iš Padstou visai išsiblai- 
vė ir glostė arkliui kaktą, prekeiva, kankinęs vargšą idiotą, kaba- 
rojosi į vieną vežimą ir kažką traukė iš vidaus. Ten buvo ir visai 
svetimų, iki tol neregėtų žmonių. Jų veidai, šviečiant mėnuliui, 
buvo gerai matomi, ir ta šviesa, matyt, vyrams nedavė ramybės, 
nes vienas kilstelėjo pirštą viršun ir pakratė galvą, jo draugas 
teatsakė patraukdamas pečiais, o kitas tik nekantriai mostelėjo 
ranka, lyg ragindamas skubėti — tada visi trys pakilo priebutin 
ir įėjo į smuklę. Tuo pat metu keisti garsai vis dar buvo girdėti, 
ir Meri iš savosios slėpynės nesunkiai galėjo įspėti, iš kur jie 
sklinda. Kažką vilko koridorium į galinį kambarį, aną, užkaltu 
lentomis langu ir užrakintomis durimis. 

Dabar Meri lyg atitoko ir pradėjo suprasti. Ryšulius gabeno 
vežimais ir iškraudavo smuklėje. Visas krovinys buvo slepiamas 
aname rakinamame kambaryje. Garas, kylantis arkliams nuo 
šonų, rodė, kad šie žmonės turėjo atkeliauti iš toli - gal net nuo 
paties pajūrio — ir, iškrovus vežimus, pasistengs kuo greičiau 


dingti, išnykti sutemose taip pat tyliai ir sparčiai, kaip ir atsirado. 

Vyrai kieme triūsė pralenkdami paų laiką. Vieno furgono 
krovinio nenešė vidun, bet perkrovė į atviras vežėčias kiemo 
viduryje šalia arklių girdyklos. Ryšuliai skyrėsi ir dydžiu, ir for- 
ma, vieni buvo didžiuliai, kiti visai mažutėlaičiai, treti panėšėjo 
į kokius ritinius, apsuktus šiaudais ar popieriumi. Kai vežimas 
buvo jau apypilnis, nepažįstamas vežėjas šoko vidun, suragino 
arklius ir išrūko iš kiemo. Likusieji furgonai toliau buvo paty- 
liukais iškraunami, ryšulius dėliojo į atviruosius vežimus, kurie 
tuoj dardėjo šalin, arba nešiojo vidun. 

Visa vyko nepaprastai tyliai. Tie patys vyrai, kurie anksčiau 
tą pat vakarą šūkavo ir traukė dainuškas, dabar, blaivūs ir rimti, 
skubiai dirbo savo darbą. Net arkliai, atrodė, suvokė, kaip svar- 
bu netriukšmauti, ir stovėjo net neprunkšteldami. 

Džosas Merlinas kartu su prekeiva pasirodė priebutyje. 
Nors ir spaudžiant šaltukui, abu lengvai apsitaisę, net be kepu- 
rių, paraitotom rankovėm. 

— Čia viskas? — tyliai pasidomėjo šeimininkas, o vežėjas, pa- 
silipęs ant paskutinio vežimo, patvirtindamas linktelėjo galva 1r 
pakėlė ranką. 

Dalis žmonių sulipo į vežimus. Keletas iš tų, kurie pėsčiom 
atžygiavo smuklėn, susiruošė kartu, matyt, ketindami bent 
keletu mylių susitrumpinti varganą kelionę namo. Nė vienas 
nevyko tuščiomis rankomis, kiekvienas kažką nešėsi — dėže- 
les, sukabintas ant pečių, ryšuliukus, paspaustus po pažastim, 
o kriaučius iš Loncestouno ne tik apkabinėjo savo arklelį pri- 
grūstais krepšiais, bet dar kažkuo apsuko šonus, nes dabar šis 
atrodė gerokai storesnis nei prieš atvykstant į „Jamaiką“. 

Vežimai ir furgonai vienas po kito išdardėjo 1š „Jamaikos“ 
kiemo, girgždėdami ir krypuodami, tarsi keistoje laidotuvių 


procesijoje; vieni suko šiaurėn, kiti į pietus, vos išdardėję į 

vieškelį. Vienas po kito jie ištirpo naktyje ir kieme nebeliko nie- 
ko daugiau, išskyrus prekeivį, vieną anksčiau nematytą vyrą ir 
patį „Jamaikos“ šeimininką. Tada jie taip pat apsisuko ir dingo 
namo viduje. Kiemas visiškai ištuštėjo. 

Meri girdėjo aidint žingsnius baro linkui, paskui ir šie nutilo, 
trinktelėjo durys. Dabar nebebuvo nieko girdėti — tik švogždė 
senas laikrodis, o paskui pasigirdo netikėtai aukštas karkesys, 
dūžio preliudija. Laikrodis išmušė tris, tada vėl tiksėjo gargda- 
mas ir šnopšdamas, tarsi žmogus mirties patale, niekaip neišga- 
lintis atgauti kvapo. Meri pasitraukė nuo lango ir atsisėdo ant 
lovos. Pečius nutvilkė šaltas vėjo gūsis, ji krūptelėjo ir apsisiautė 
skara. Apie miegą nebuvo ko ir svajoti. Ji buvo tokia suaudrin- 
ta, nervai taip įsitempę, kad baimė ir priešiškumas dėdei nė kiek 
nesumažėjo, tačiau augantis smalsumas pagaliau nugalėjo. 

Dabar pradėjo suprasti, kuo užsiima dėdė. Aišku, kad šian- 
dien ji pamatė, kaip gabenama didelė kontrabandos partija. Be 
jokio abejo, „Jamaikos“ smuklė puikiai tiko tam tikslui, nes vie- 
ta buvo ideali. Dėdė greičiausiai ją tam ir nusipirko. Visi tie 
plepalai apie sugrįžimą tėviškėn ir vaikystės prisiminimus buvo 
nesąmonė. Na, žinoma. Smuklė stūksojo nuošalyje, ant didžio- 
jo vieškelio, kuris driekėsi į šiaurę ir pietus, ir Meri suvokė, kad 
turint bent kiek organizacinių gabumų visiškai nesunku susi- 
rasti kelis furgonus kelionei nuo pakrantės iki Tamaro rėvos. 
Smuklė kuo puikiausia vieta tarpiniam sustojimui ir prekėms 
laikyti. Reikėjo ir savų agentų apylinkėse, kad prekyba sektųsi; 
tas jūreivis iš Padstou, siuvėjas iš Loncestouno, valkatos, čigo- 
nai bei atgrasus mažasis prekeiva. 

Ar toks žmogus, tokia asmenybė, apdovanota tokia didžiule 
energija, antgamtiška jėga, keliančia panišką baimę jo draugams, 


ar šis Džosas Merlinas turėjo ganėtinai smegenų ir subtilumo 

vadovauti tokiam darbui? Ar jis iš anksto planavo kiekvieną 
savo veiksmą, kiekvieną kelionę, ar rengėsi šios nakties rūpes- 
čiams visą praėjusią savaitę, kai buvo išvykęs? 

Greičiausiai taip ir buvo. Meri nesugalvojo kitokio paaiški- 
nimo, ir nors pasibjaurėjimas smuklės savininku tik padidėjo, 
ji nenorom pajuto ir pagarbą jo sumanumui. Šiai veiklai turėjo 
būti apsukriai vadovaujama, o agentai — gerai apmokyti, nesvar- 
bu, kad šiurkščių manierų ir laukinės išvaizdos — kitaip nepa- 
vyktų taip ilgai darbuotis įstatymo saugotojų panosėje. Magis- 
trate, suuodus kontrabandą, smuklės savininką jau seniai būtų 
įtarę, nebent ir ten būtų savas agentas. 

Meri suraukė antakius, smakrą parėmusi ranka, įtemptai 
galvodama. Jei nebūtų tetulės Peišens, tikrai spruktų lauk iš čia, 
susirastų kelią į artimiausiąjį miestą ir papasakotų apie Džosą 
Merliną. Jis netruktų atsidurti kalėjime, o kiti piktadariai — kartu 
su juo. Taip ir būtų padėtas tam galas. Tačiau be tetos bėgti būtų 
beprasmiška, ir jos šuniškas prieraišumas vyrui viską apsunki- 
no. Reikalas kol kas buvo neišsprendžiamas. Meri vis svarstė ir 
svarstė, bet dabar nejuto pasitenkinimo dėl to, kad viską supra- 
to. „Jamaikos“ smuklė buvo vagių ir nevidonų lizdas, kur dėdės 
vadovavimu buvo nutiestas pelningas kontrabandininkų tinklas 
tarp pakrantės ir Devono. Tai buvo aišku. Bet gal ji regėjo vien 
dalį, o daug ko negalėjo žinoti? 

Meri prisiminė siaubą tetos Peišens akyse ir tuos žodžius, 
ištartus pašnibždomis aną pirmąją popietę, kai ankstyvų sute- 
mų šešėliai sėlino pažeme virtuvėje. „Blogų dalykų dedasi „Ja- 
maikos“ smuklėje, Meri, ir aš net negaliu apie juos prasižioti. 
Blogų dalykų. Piktų dalykų... Neleidžiu sau nė pagalvoti apie 
tai...“ Ir ji užlipo laiptais į savo kambarį, iškankinta ir išblyšku- 


si, vilkdama kojas, tokia sena ir nuvargusi. Kontrabanda, aišku, 

pavojingas dalykas. Tie pavojai susieti su negarbingais reikalais, 
griežtai draudžiamais vietos įstatymų, bet iš tiesų argi tai tikra- 
sis blogis? Tikras, piktas blogis? Meri negalėjo susigaudyti. Jai 
reikėjo patarimo, bet nebuvo ko paklausti. Ji jautėsi nepaprastai 
vieniša, visiškai viena pasaulyje, pilname neapykantos, ir buvo 
labai nedaug vilties, kad kas nors pasikeis į gera. 

Jei ji būtų vyras, nusileistų laiptais žemyn ir mestų iššūkį 
Džosui Merlinui tiesiai veidan, ir jo bendrams kartu su juo. 
Taip, ir kovotų su jais, ir pralietų kraują, jei tik prireiktų. O 
tada — tolyn iš čia, liuokt ant arklio kartu su teta Peišens, už- 
sėdusia už nugaros, ir pirmyn, pirmyn, į pietus prie draugiškų 
Helfordo krantų, įsikurti nedideliame ūkelyje šalia Mogeno ke- 
lio ar Gvyko, kur teta galėtų sau suktis po namus. Na, ką gi, iš 
svajų menkas penas. Ji privalo susidoroti su dabartine padėtim. 
Tam prireiks visos jos drąsos, jei tik pajėgs. O štai dabar ji ši- 
čia, susirietusi ant lovos, dvidešimt trejų metų Mergina, vien 
su apatinuku ir skara, neturinti jokio kito ginklo, tik nuosavus 
smegenis prieš vyrą, kuris dvigubai vyresnis ir aštuonetą kartų 
stipresnis. Jei jis žinotų, kad ji stebėjo šios nakties sceną pro 
langą, nusuktų jai sprandą viena ranka, vos spustelėjęs nykščiu 
bei smiliumi — ir galas visiems smalsavimams. Meri keiktelėjo — 
o tai buvo atsitikę tik vieną sykį gyvenime, kai ją vijosi bulius 
Menakane - ir tuomet, kaip ir dabar, ji norėjo padrąsinti save ir 
nutaisyti rūsčią miną. 

— Nesibijau nei Džoso Merlino, nei nieko kito, — tarė ji, - o 
kad įrodyčiau tat, dabar nusileisiu į tamsų koridorių ir pažvelg- 
siu į juos, susibūrusius bare. Na, o jei dėdė mane nudės vietoje, 
pati būsiu kalta. 

Ji paskubom apsitaisė, užsitraukė kojines, palikusi batus, 


kurį laiką klausė prie pravirų durų, tačiau nieko neišgirdo, iš- 

skyrus švogždžianų laikrodį hole. Išslydo koridoriun ir pirštų 
galiukais nusėlino prie laiptų. Jau žinojo, kad trečioji pakopa 
nuo viršaus girgžda — beje, ir paskutinė taip pat. Žengė kuo at- 
sargiau, viena ranka prisilaikydama turėklų, o kita — sienos, kad 
netektų remtis visu svoriu. Pagaliau pasiekė prieškambarį. 

Tuščia čia buvo, prieblandoje nelengvai galėjai išskirti ap- 
šlubusį krėslą ir neryškius laikrodžio kontūrus, o nenuilstamas 
švokštavimas vis priminė merdinčią žmogystą. Hole buvo tam- 
su it urve. Nors žinojo, kad nieko čia nėra, jau pati vienatvė 
buvo kažkokia grėsminga, o uždarytos, niekad nevarstomos 
svetainės durys dangstė pavojus, apie kuriuos vien pagalvojus 
gyslose stingo kraujas. Oras čia buvo troškus ir priplėkęs, kaž- 
kaip keistai nederantis prie akmeninių plytų, nuo kurių sklin- 
dantis šaltis stingdė kojas su vienomis kojinėmis. 

Jai taip bestovint ir kaupiant drąsą tolesniam žygiui, šviesos 
spindulys krito į koridorių, einanų iš holo namo gilumon, ir 
pasigirdo balsai. Matyt, kažkas pravėrė baro duris ir išėjo lauk, 
žingsniai nušlepsėjo virtuvėn, o po kiek laiko sugrįžo atgalios. 
Kad ir kas tai būtų, bet duris sandariai priverti pamiršo, nes 
prislopinti balsai buvo girdėti, o spindulėlis lyg kardo ašmenys 
ir toliau švytėjo koridoriuje. 

Meri be galo troško sugrįžti viršun ir saugiai pasislėpti lo- 
voje, bet kažkur slypintis smalsumo demonas nenorėjo nusi- 
raminti ir būtent jis stumtelėjo merginą koridorium liepdamas 
pritūpti pasienyje vos per keletą žingsnių nuo baro durų. Jos 
rankos ir kakta dabar buvo šlapios nuo prakaito, ir jinai girdėjo, 
kaip krūtinėje garsiai daužosi širdis. Durys buvo plačiai pravi- 
ros, tiek, kad Meri galėjo įžiūrėti prekystalio kontūrus, butelių ir 
stiklų krūvą, o priešakyje — dar ir siaurutį grindų kraštelį. Dėdės 


sukultos stiklinės šukės vis dar mėtėsi ant grindų, ten, kur subi- 

ro, šalia tamsėjo kažkieno netvirtos rankos palieto alaus balutė. 
Vyrai greičiausiai susibūrė ant suolų prie tolimosios sienos, nes 
Meri jų nematė. Kurį laiką buvo tylu, o paskui pasigirdo balsas, 
lūžtantis, tęvas, Meri dar nepažįstamas. 

— Ne, ne ir ne, — pareiškė jis. — Sakau paskutinį kartą, aš 
neketinu tame dalyvauti. Nutraukiu su jumis visus ryšius. Jūs 
reikalaujate, kad pasidaryčiau žmogžudžiu, pone Merlinai. To 
negalima pavadinti kitaip — tik žudynėmis. 

Aukštasis balsas sudrebėjo, tardamas paskutinį žodį, lyg 
kalbantis taip pakiliai žmogus būtų praradęs savitvardą. Kaž- 
kas — tikriausiai pats šeimininkas — kažin ką tyliai atsakė. Meri 
neišgirdo žodžių, bet juos nutraukė prekeivio kikenimas. Ji at- 
pažino tą juoką — šiurkštų ir kupiną patyčios. Matyt, kažko buvo 
paklausta, nes nepažįstamasis tuoj pat atsakė lyg gindamasis. 

— Jūs norite pasakyti, kad pateksiu į kartuves, taip? — pasakė 
jis. — Man jau ne sykį teko kartuves palytėti mažne pirštu, rizi- 
kuoti ir aš visiškai nesibijau dėl savojo kailio. Ne, aš tik galvoju 
apie savo sąžinę ir Poną Dievą Visagalį. Galiu stoti garbingon 
kovon su pačiu didžiausiu stipruoliu, nors tektų ir pralaimėti, 
bet žudyti nekaltus žmones, o gal net moteris ir vaikus — tai 
tiesiausias kelias pragaran, Džosai Merlinai, ir tu tai žinai taip 
pat gerai, kaip ir aš. 

Meri išgirdo, kaip vyras atstūmė krėslą ir atsistojo, bet tuo 
pat metu kažkas tvojo kumščiu į stalą ir nusikeikė, o dėdė pir- 
mą sykį prabilo garsiau. 

— Ne taip spėriai, drauguži, — sugriaudėjo jis, — ne taip spė- 
riai. Tu įklimpai iki pat ausų, ir man visiškai nerūpi jautrioji tavo 
sąžinė. Aš juk tau sakau, kad dabar niekaip nebegali išsisukti. 
Per vėlu, per vėlu ir tau, ir mums visiems. Jau pačioje pradžioje 


turėjau abejonių dėl tavęs ir tų tavo poniškų manierų bei baltų 

rankogalių, ir štai — pasirodė, kad buvau teisus. Hari, uždaryk 
tas duris ir užstumk velkę. 

Kažkas susistumdė, suriko ir pasigirdo krintančio kūno 
dunkstelėjimas, tuoj pat subildėjo apverstas stalas, kieme trink- 
telėjo durys. Prekeiva vėl šlykščiai sukikeno ir ėmė švilpauti 
kažkurią iš savo dainuškų. 

— Gal pakutenti jį kaip kvailį Semą? — staiga pasiūlė jis, nu- 
traukdamas per vidurį. — Be tų dailių skudurėlių būtų visai ne- 
didukas kūnelis. Man visai tiktų jo laikrodis su pakabukais; mes, 
vargšai keliaujantys prekeiviai, neišgalime apsirūpinti laikro- 
džiais. Pakutenk jį bizūnu, Džosai, pažiūrėsime, kokios spalvos 
jo oda. 

— Užsikimšk, Hari, ir daryk, ką tau sakau, — atrėžė šeimi- 
ninkas. — Stok ten, prie durų, ir durk jam peiliu, jei pabandytų 
sprukti. O dabar jūs klausykit, pone klerke advokate, ar kuo jūs 
ten dedatės Truro mieste. Apsijuokėt šiandien, bet manęs ap- 
mauti nepavyks. Jūs, matyt, labai trokštate išeiti pro anas duris, 
sėsti ant arklio ir skuosti iki pat Bodmino? Aišku, o dar neišmu- 
šus devynioms ryto čia, „Jamaikoje“, jau knibždėte knibždėtų 
taikos teisėjų ir pulkas kareivių priedo. Ar ne tokia ta jūsų pui- 
kioji idėja, broluži? 

Meri buvo girdėti, kaip sunkiai nepažįstamasis kvėpuoja. 
Matyt, jį gerokai aplamdė, kai susikirto, nes atsiliepus balsas 
trūkinėjo ir buvo duslus lyg dėl slopinamo skausmo. 

— Dirbkit savo velnišką darbą, — sumurmėjo jis. — Aš nega- 
liu jums sukliudyti ir duodu garbės žodį, kad neišduosiu. Bet 
nesidėsiu prie jūsų, ir tat mano paskutinis žodis jums abiem. 

Kur; laiką buvo tylu, paskui Džosas Merlinas vėl prabilo. 

— Saugokitės, pone, — tyliai iškošė jis. — Girdėjau kai ką taip 


pasakius, o po penketo minučių jau mynė kojom orą. Buvo ant 

virvės galo, drauguži, o jo kojoms tik pusės colio tetrūko iki 
grindų. Paklausiau, ar jam malonu būti taip arti kietos žemės, 
bet jis man taip ir neatsakė. Kilpa išstūmė liežuvį iš burnos, ir 
vyrukas perkando jį per pusę. Vėliau man sakė, kad prireikė 1š- 
tisų septynių ir trijų ketvirtadalių minutės, kol tasai nusibaigė. 

Koridoriaus gale Meri pajuto, kad jos kaklas ir kakta limpa 
nuo prakaito, rankos ir kojos apsunko lyg švininės. Juodos dė- 
mės ėmė suktis prieš akis, ir ji nustėrus suvokė, kad tuoj apalps. 
Ją kvaršino tik viena mintis: žūtbūt apgraibom nusigauti atgal 
į tuščią holą ir prisiglausti ten, laikrodžio šešėlyje; kad ir kas 
būtų, nevalia išvirsti čia, kur ją netrukus suras. Ji atsitraukė to- 
lėliau nuo šviesos spindulio ir pamėgino užčiuopti sieną. Keliai 
tirtėjo, juto, kad tuoj tuoj sulinks. Pykino. Net galvoj sukosi. 
Dėdės balsas sklido iš tolo, lyg būtų burną užsidengęs ranka. 

— Palik mane vieną su juo, Hari. Šiandien tau jau nebebus 
ko veikti „Jamaikoje“. Pasiimk jo arklį ir jok, o paskui paleisk 
sau laisvai anapus Kemelfordo. Aš pats susitvarkysiu. 

Meri nusvyravo iki holo, beveik nesuvokdama, ką daro, pa- 
spaudė svetainės durų rankeną ir klupdama žengė vidun. Ten 
išsyk išsitiesė ant grindų ir susirietė, įspraudusi galvą tarp kelių. 
Matyt, prarado sąmonę kelioms minutėms, nes juodos dėmės 
prieš akis susijungė į vieną, ir viską aplinkui užpylė juoduma, 
bet kūno padėtis, jai susiraičius, išblaivino sparčiau, nei būtų 
gebėjusi padaryti kokia nors kita priemonė, tad netrukus Meri 
jau sėdėjo pasirėmus: alkūne ir klausė, kaip kieme kaukši arklio 
kanopos. Girdėjo, kaip prekeivis Haris — nes tai buvo jo bal- 
sas — keiksmais ragina arklį stovėti ramiai, paskui, matyt, jam 
pavyko užsėsti, tad įsmeigė pentinus arkliui į šonus, nes kanopų 
bildesys nutolo, tąsyk pasigirdo jau nuo vieškelio ir užtilo ant 


kalvos šlaito. 

Dėdė dabar pasiliko vienudu su savo auka, ir Meri svars- 
tė, ar sugebėtų pasiekti žmonių gyvenamą vietą Dozmeryje ir 
pasišaukti pagalbos. Turėtų įveikti dvejetą ar trejetą mylių dur- 
pynais iki pirmosios piemens trobelės, o kažkur ton pat pusėn 
tą vakarą nukūrė vargšas idiotas, kuris dabar susirietęs iš šalčio 
greičiausiai tupėjo prie kokio nors griovio. Ji visiškai nepaži- 
nojo anos trobos gyventojų. Jie galėjo priklausyti ir prie dėdės 
kompanijos, o tokiu atveju ji išsyk atsidurtų spąstuose. Tetulė 
Peišens, gulinti lovoje viršuje, niekuo jai nepadėtų, daugių dau- 
giausia būtų svarstis ant kojos ir kliuvinys. Padėtis atrodė bevil- 
tiška, Meri neįsivaizdavo, kaip nepažįstamasis galėtų išsigelbėti, 
nebent kažkokiu būdu susitartų su Džosu Merlinu. Jei būtų 
ganėtinai mitrus, gal ir sugebėtų įveikti dėdę; dabar, prekeiviui 
išvykus, jie liko dviese — tik kad fizinė dėdės jėga suteikia šiam 
didžiulę persvarą. 

Meri pajuto neviltį. Kad būtų šautuvas, bent jau peilis — gal 
jai ir pavyktų sužeisti dėdę ar kuriam laikui jį nuginkluoti — tada 
nelaimingasis spėtų pabėgti iš baro. Jos jau nebejaudino saugu- 
mas — ir taip tik laikas lemia, kada ją užtiks, tad nėra prasmės 
stypsoti čia, tuščioje svetainėje. Apalpimą sukėlė tiesiog laikino 
silpnumo minutė, dėl kurios ji save niekino. 

Atsikėlė nuo grindų, atsargiai abiem rankomis suėmė už 
rankenos ir pravėrė duris. 

Hole tebuvo girdėti tik laikrodžio švogždimas, šviesos spin- 
dulys koridoriaus gale pradingo. Matyt, durys į barą buvo jau 
uždarytos. Gal kaip tik šiuo metu nepažįstamasis kaunasi dėl 
savo gyvybės, dusdamas milžiniškose Džoso Merlino letenose. 
Vis dėlto nieko nebuvo girdėti. Kad ir kas vyko ten, už baro 
durų, dėjosi patyliukais. Meri jau ruošėsi vėl patraukti į holą 
ir nusėlinti patikrinti kito koridoriaus šalia laiptų, kai kažkoks 

garsas, pasigirdęs iš viršaus, privertė ją sustingti ir pakelti gal- 
vą. Tai sugirgždėjo grindų lenta. Kurį laiką buvo tylu, paskui 
vėl pasikartojo tas pats: viršuje kažkas tylomis vaikščiojo. Teta 
Peišens miegojo priešingoje namo pusėje, o ir Meri pati girdėjo, 
kaip prekeivis Haris išjojo prieš dešimtį minučių. Dėdė dabar 
bare su nepažįstamuoju ir niekas neužlipo laiptais nuo tada, kai 
ji, Meri, nusileido žemyn. O grindlentė vėl girgžtelėjo, ir vėl 
pasigirdo tylūs žingsniai. 

Kažkas buvo tuščiame svečių kambaryje antrame aukšte. 
Meri vėl pajuto, kaip krūtinėje pradėjo daužytis širdis. Kad ir 
kas lindėjo viršuje — slapstėsi jau daugelį valandų. Turėjo pri- 
glusti ten dar nuo vakaro; greičiausiai stovėjo už durų jai einant 
miegoti. Jei būtų atėjęs vėliau, būtų išgirdusi žingsnius ant laip- 
tų. Gal stebėjo pro langą, kaip atvyksta furgonai, lygiai kaip 1r ji, 
ir matė rėkiantųį puskvaišį vaikiną bėgant keliu į Dozmerį. 

Nepažįstamąjį nuo Meri skyrė tik plona siena, turėjo girdėti 
kiekvieną jos krustelėjimą — kaip krito ant lovos, o vėliau apsi- 
rengė ir pravėrė duris. Matyt, nori išlikti nepastebėtas, kitaip iš- 
eitų ant laiptų, kaip ir ji. Jei priklausytų kompanijai iš baro, tikrai 
užkalbintų, paklaustų, kur išsiruošė. Kas jį įleido? Kada jam 
pavyko patekti į kambarį? Be jokios abejonės, pasislėpė ten, 
kad nematytų kontrabandininkai. Vadinasi, jis nėra vienas 1š jų; 
greičiausiai — dėdės priešas. 

Dabar žingsniai nutilo ir, nors Meri sulaikė kvapą, įdėmiai 
suklususi, nieko neišgirdo. Bet nesuklydo, buvo tuo tikra. 
Kažkas — gal jos sąjungininkas — slapstosi svečių kambaryje 
šalia jos kamarėlės ir galėtų padėti gelbstint nepažįstamąjį iš 
baro. 

Ji jau padėjo koją ant apatinės laiptų pakopos, kai korido- 


rium vėl švystelėjo šviesos spindulėlis ir durys atsivėrė. Dėdė 

ėjo į holą. Meri žinojo, kad nespės užbėgti laiptais, kol dėdė 
pasirodys iš už kampo, tad kuo greičiau atsitraukė svetainėn ir 
sustingo, ranka laikydamasi durų. Holo tamsybėse dėdė grei- 
ma iš susijaudinimo ir baimės, ji laukė svetainėje, 0 tuo metu 
šeimininkas perėjo holą ir užlipo į viršų. Jo žingsniai aidėjo vir- 
šuje ir po kiek laiko sustojo tiesiai virš jos galvos, priešais sve- 
čių kambarį. Kokią sekundę buvo tylu, lyg dėdė taip pat būtų 
klausęsis, ar nepasigirs kokio svetimo, nepageidaujamo garso. 
Paskui labai tyliai du kartus pabeldė į duris. Grindys vėl girgž- 
telėjo, kažkas perėjo per kambarį viršuje ir atidarė duris. Meri 
širdelę vėl sugniaužė neviltis. 

Tai negalėjo būti dėdės priešas. Džosas Merlinas greičiau- 
siai pats įsileido jį vakare, kai Meri kartu su teta ruošėsi bare 
priimti svečius, ir anas lūkuriavo, kol visi išsiskirstys. Tai kažin 
koks artimas dėdės draugužis, nenorėjęs painiotis į nakties rei- 
kalus ir neparodytas net žmonai. Dėdė visą laiką žinojo, kad 
atvykėlis yra ten, todėl ir išsiuntė prekeivį. Nenorėjo, kad tas 
pamatytų jo draugužį. Meri padėkojo Ponui Dievui, kad nelipo 
viršun ir nepasibeldė į anas duris. O jei jie užeis į jos kambarį, 
norėdami įsitikinti, ar ji ten ir miega? Jei pastebės, kad jos nėra, 
blogai baigsis. Apsidairė lango pusėn. Uždarytas ir net grotuo- 
tas. Čia nepabėgsi. Dabar jau lipa laiptais; kurį laiką sustojo prie 
svetainės durų. 

Meri jau galvojo, kad tuoj įeis vidun. Buvo taip arti, kad pro 
praviras duris galėjo pasiekti dėdės petį. Ir šis prakalbo. Meri 
pasirodė, kad šnabžda jai tiesiog ausin. 

— Tu spręsk, — iškvėpė tas. - Dabar tat tavo sprendimas, 
ne mano. Aš padarysiu tai pats, arba padarysime kartu. Bet tu 


spręsk. 

Meri, atskirta durų, nematė, negirdėjo dėdės draugo ir ne- 
galėjo įsitikinti, ar anas davė kokį ženklą, ar mostelėjo. Šiaip ar 
taip, jie neilgai teužsibuvo prie svetainės ir pasuko tiesiai per 
holą koridoriun, kuris vedė prie baro. Tada durys trinktelėjo, 
if ji jau nieko nebegirdėjo. Labiausiai panoro atverti laukujes 
duris ir bėgti prie vieškelio, kuo toliau nuo ano dvejeto, tačiau 
pamąsčiusi suvokė, kad tuo nieko nelaimės. Kas žino, gal pasi- 
likę vyrai — kad ir tas prekeiva 1r likusi kompanija — lūkuriuoja, 
išsirikiavę palei kelią, idant neįvyktų kas nors netikėta. Be to, tas 
naujasis atvykėlis, kuris visą laiką slapstėsi viršuje, greičiausiai 
negirdėjo, kaip ji išėjo iš kambario, kitaip jau būtų pasakęs dėdei 
ir tas būtų leidęsis jos ieškoti. Nebent, jų manymu, niekinga jos 
asmenybė neturi jokios reikšmės jų planams. Didžiausią rūpesų 
dabar kėlė anas vyriškis iš baro, o ja galės užsiimti ir vėliau. 

Meri stovėjo ilgiau nei dešimtį minučių laukdama kokio 
garso ar ženklo, tačiau aplinkui tvyrojo tyla. Vien tik laikrodis 
lėtai ir kimiai švokštė, tartum senatvės ir abejingumo simbolis. 
Sykį jai pasirodė, jog girdi riksmą, tačiau tas garsas suskambo 
ir užtilo akimirksniu, buvo toks tylus ir slopus, kad galėjo būti 
padarinys jos vaizduotės, suaudrintos viso to, ką patyrė nuo 
vidurnakčio. 

Dabar Men išėjo į holą ir nusėlino tamsiu koridoriumi. Iš 
po baro durų šviesos nebuvo matyti. Žvakes, matyt, užgesi- 
no. Negi visi trys sėdi visiškose tamsybėse? Prieš akis jai išni- 
ro atstumiantis vaizdas: niūri, tyli grupė, valdoma nežinomų 
dėsnių — jau pati pranykusi šviesa atrodė tarsi koks pikta le- 
miantis ženklas. Ji įsidrąsino, prislinko prie pat durų ir prikišo 
ausį. Nebuvo girdėti nė mažiausio murmtelėjimo ar atodūsio, 
kuris būtų liudijęs esant ten gyvą būtybę. Alkoholio dvokas, 


visą vakarą tvyrojęs koridoriuje, jau išsisklaidė, pro rakto sky- 

lutę sruvo gaivaus oro srovė. Neatsispyrusi staigiam impulsui 
Meri spustelėjo rankeną, durys atsidarė, ir ji įėjo vidun. 

Bare buvo tuščia. Durys į kiemą žiojėjo praviros, salėje ka- 
raliavo grynas rudens oras. Iš čia ir sklido vėjelis koridoriumi. 
Ant suolų nieko nebebuvo, o barnio metu apverstas stalas vis 
dar dunksojo ant grindų, visom trim kojom kėpsodamas į lubas. 

Taigi vyrai pasišalino. Greičiausiai pasuko išsyk kairėn, už 
virtuvės, ir patraukė tiesiai į viržynus, kitaip drožtų kiemu vieš- 
kelio link. Šaltas gaivinantis vėjelis padvelkė Meri veidan, ir da- 
bar, dėdei su nepažįstamuoju išėjus, baras vėl atrodė tykus ir 
ramus kaip rytą. Slogutis išsisklaidė. Paskutinis mėnulio spin- 
dulėlis atrėžė balkšvą apskritimą ant grindų, ir jame šmėstelėjo 
kažkokia tamsi dėmė, lyg pirštas. Tai buvo viso labo šešėlis. 
Meri pažvelgė į lubas ir pamatė, kad per kablį palubio balky- 
je permesta virvė. Tos virvės šešėlis ir šmėsčiojo apskritime, 
svyruodamas tai ten, tai atgal, judinamas vėjo, dvelkiančio pro 


atlapotas duris. 


V skyrius 


Slinko dienos. Meri Jelan kuriam laikui susitaikė su likimu 
ir pamažėle pritapo prie gyvenimo „Jamaikoje“. Suvokė, kad 
negali palikti tetos vienos visą žiemą. Ir vis dėlto atkakliai ir 
kantriai vylėsi, kad atėjus pavasariui paveiks tetą, ši ateis į protą, 
o tuosyk abidvi paliks tas durpių plynes ir ramiai įsikurs Hel- 
fordo slėnyje. Jau. taip ji svajojo ir to tikėjosi, kad tam sykiui 
nusprendė ištverti tą sunkų pusmetį, o jei pavyks — įveiks dėdę 


ir su visais bendrininkais atiduos į teisingumo rankas. Jei tai 

būtų vien kontrabanda, tiesiog praleistų tylom, nors pats užsi- 
ėmimas ir atrodė pasibjaurėtinas, tačiau visa, ką iki šiol patyrė, 
rodė, kad Džosui Merlinui su draugužiais šito nepakanka, jie 
pasiryžę net pačiam blogiausiam, nesibijo nei Dievo, nei žmo- 
nių ir nesitrauks, o jei prireiks — žudys nieko nepaisydami. 

Ano pirmojo šeštadienio įvykiai vis kvaršino jai galvą, o 
virvagalis, karantis nuo balkio, savaime iškalbingai bylojo. Meri 
neabejojo, kad dėdė ir tas kitas vyriškis nužudė nepažįstamąjį ir 
užkasė kūną kažkur durpynuose. Šiaip ar taip, įrodymų nebuvo 
jokių, ir ta istorija, svarstant ją skaisčios dienos vidury, atrodė 
tiesiog neįtikėtina. 

Aną naktų, pamačiusi virvę, Meri išsyk patraukė į savo kam- 
barį, nes iš pravirų baro durų nusprendė, kad dėdė gali grįžti 
kiekvieną minutę. Iškankinta visų reginių užmigo it užmušta, ir, 
jai atbudus, saulė jau buvo aukštai, o hole išgirdo trepenant tetą. 
Vakaro pobūvio nebeliko nė pėdsako. Bare pašluota ir sutvar- 
kyta, sudaužyti stiklai išnešti, baldai sustatyti į vietas, o ant bal- 
kio — jokios virvės. Pats šeimininkas visą rytą praleido arklidėje 
ir tvarte, mėždamas šakėmis mėšlą kieman, dirbdamas darbą, 
kurį tektų atlikti padieniui, jei tokį laikytų. Vidurdienį pasirodė 
virtuvėje ir sušlamštė neregėtą gausybę maisto, klausinėjo Meri 
apie gyvulius jos fermoje, domėjosi, ką reikėtų daryti sunega- 
lavusiam veršeliui, o apie praėjusios nakties įvykius neužsiminė 
nė žodžio. Buvo geros nuotaikos ir nekeikė nė žmonos, kai ta, 
kaip paprastai, sukosi prie jo žvilgčiodama į akis kaip šunytis, 
norintis įtikti šeimininkui. Džosas Merlinas elgėsi kaip visiškai 
blaivus, normalus žmogus, ir negalėjai patikėti, kad vos prieš 
keletą valandų jis pražudęs kitą žmogų. 

Buvo, aišku, ir tikimybė, kad to nepadarė, o visa kaltė teko 


nepažįstamajam, bet Meri savomis akimis matė, kaip vaikė po 

kiemą vargšą kvailelį, ir girdėjo vaikino klyksmą, kai jį pasiek- 
davo botago kirtis. Matė Džosą Merliną, šlykščios gaujos vadą, 
jiems susibūrus bare; girdėjo grasinant nepaklususiam jo valiai; 
o dabar sėdintį priešais, žiaumojantųį karštą avieną ir kratantį 
galvą iš gailesčio vargšui veršeliui. 

Ji atsakinėjo dėdei „taip“ ir „ne“, gerdama arbatą ir stebė- 
dama jį iš padilbų, virš puodelio krašto, o jos žvilgsnis keliavo 
nuo didžiulės lėkštės su garuojančia mėsa iki ilgų, stiprių pirštų, 
keliančių pasidygėjimą savo mitrumu ir vikriais judesiais. 

Praslinko dvi savaitės, tačiau abi šeštadienio naktys praėjo 
ramiai. Gal paskutinysis laimikis patenkino smuklininką ir jo 
draugus kuriam laikui, nes Meri jau nebegirdėjo furgonų dar- 
dant po langais. Nors dabar 1r kietai miegodavo, buvo įsitikinu- 
si, kad tratant ratams tikrai atsibustų. Dėdė neprieštaraudavo 
dėl jos klajonių viržių plynėmis, tad diena po dienos Meri mie- 
gojo vis geriau. Jai pavykdavo aptikti takelius, kurių nebuvo pa- 
stebėjusi anksčiau, vedančius aukštyn, iki pat kalvų viršūnių, ir 
tuo pat metu išmoko apeiti įdubusius žalius lopus su styrančiais 
žolės kupstais, iš pažiūros nekaltus ir gundančius susipažinti iš 
arčiau, O iš tikrųjų dangstančius klastingus bedugnius akivarus. 

Nors ir būdama vienui viena nesijuto nelaiminga. Klajo- 
nės pilkšvai popiečio saulei šviečiant turėjo teigiamą įtaką jos 
sveikatai ir kiek maldė ilgesį ilgais tamsiais „Jamaikos“ vakarais, 
kada tetulė Peišens sėdėdavo susidėjusi rankas ant skreito ir 
žvelgdavo į smilkstančias židinyje durpes, o Džosas Merlinas 
užsidarydavo bare arba šokdavo ant arkliuko ir pradingdavo 
nežinoma kryptimi. 

Draugijos čia nebuvo jokios, niekas neapsistodavo smuklė- 
je pailsėti ar užkąsti. Tiesą sakė vežėjas, kad dabar „Jamaiko- 


je“ diližanai nebesustoja. Iš savo kiemo dusyk per savaitę Meri 

matė pašto karietas riedant žemyn nuo kalvos ir išsyk kopiant 
į šlaitą Penkiakelio linkui, o vežėjai nė akimirksniui netruktel- 
davo vadžių ir nestabteldavo atokvėpio. Sykį pažino ir savąjį, 
net pamojavo jam ranka, tačiau jis neatkreipė dėmesio, tik dar 
smarkiau suragino arklius. 

Kad ir kaip tai būtų nemalonu, suvokė, kad apylinkėje, ma- 
tyt, visi tapatina ją su dėde. Net pamėginus pėsčiom išsiruošti 
į Bodminą ar Loncestouną, niekas jos net neįsileistų vidun, o 
tik panosėje trenktų durimis. Ateitis dabar atrodė juodžių juo- 
džiausia, ypač kai teta užsisklęsdavo savyje ir bendrauti daryda- 
vosi sudėtinga. Tiesa, retsykiais imdavo Meri už rankos, glosty- 
davo ir sakydavo — kaip nuostabu, kad čia yra seserėčia — tačiau 
dažniausiai gyveno lyg sapne ir trepinėdama po namus mecha- 
niškai dirbdavo ūkio darbus, netardama nė žodžio. O jei tik 
prabildavo, pasipildavo srautai žodžių apie tai, kokiu dideliu 
žmogumi galėtų būti jos vyras, jei jo nuolat nepersekiotų nesėk- 
mės. Joks protingesnis pokalbis buvo tiesiog neįmanomas, tad 
Meri stengdavosi neerzinti tetos, kalbėdavo su ja kuo švelniau, 
lyg su mažu vaiku. 

Vis dėlto tokia padėtis ir erzino, ir bandė jos kantrybę. Vie- 
.ną tokį rytą, karingai nusiteikusi, baigiantis vėjuotai ir lietin- 
gai dienai, kai nebuvo kaip eiti pasivaikščioti, Meri susiruošė 
mazgoti akmeninių grindų ilgame koridoriuje, einančiame visa 
užpakaline namo dalimi. Sunkus darbas gal ir užgrūdina rau- 
menis, tačiau nepataiso nuotaikos, tad bebaigiant „Jamaika“ ir 
jos gyventojai Meri tapo tokie atkarūs, kad jai tiesiog magėte 
magėjo iššokti į nediduką diendaržį šalia virtuvės, kur darbavosi 
dėdė, nekreipdamas dėmesio į lietaus čiurkšles, srūvančias ant 
suveltų jo gaurų, ir šliūkštelėti pamuiles iš kubiliuko tiesiai jam 


veidan. Tetos vaizdas, kuri palinkusi virš ugnies lazdele vartė 

tingiai rusenančias durpes, apramino merginos įkarštį, ir ji jau 
ketino imtis akmeninių grindų priekiniame hole, bet kieme pa- 
sigirdo kanopų bildesys ir po kiek laiko kažkas ėmė trankytis į 
uždaras baro duris. 

Niekas iki tol tokiu būdu dar nebuvo atvykęs į „Jamaiką“, 
o be to, toks daužymasis jau savaime buvo neįprastas dalykas. 
Meri grįžo virtuvėn pasakyti tetai, bet ši kaip tyčia buvo kaž- 
kur išėjusi, ir per langą mergina pamatė ją trepenant per visą 
daržą prie vyro, kuris kaip tik tuo metu krovė durpes iš krūvos 
į karučius. Jie abu buvo tolokai, tad negalėjo girdėti atvykėlio 
baldymo, nebūtų išgirdę nė šaukiant. Meri nusišluostė rankas 
1 prikyštę ir nuėjo į barą. Matyt, vis dėlto lauko durys buvo 
neužrakintos, nes nustebusi išvydo bare vyriškį. Jis sėdėjo ap- 
sižergęs krėslą, rankoje laikydamas sklidiną alaus stiklinę, kurią 
ramiausiai prisipylė pats. Kurį laiko tylėdami jiedu žvelgė vienas 
į kitą. Vyro veidas kažkuo buvo pažįstamas, ir Meri svarstė, kur 
galėjo jį sutikti. Sunkūs vokai, ryžtingos burnos bruožai, kieti 
žandikauliai, net drąsus, bemaž įžūlus žvilgsnis, visa tai jai buvo 
pažįstama ir žadino nemalonias asociacijas. Šis taip ją nužvelgė 
kuo ramiausiai gurkšnodamas alų, kad Meri neįtikėtinai suirzo. 

— Ką ponas sau manote? — piktai užsipuolė ji. — Neturite 
jokios teisės įeiti nekviestas ir čia šeimininkauti. Be to, šeimi- 
ninkas nemėgsta svetimų. 

Kitu metu būtų pasijuokusi pati iš savęs, kad taip imasi ginti 
dėdę, bet tas akmeninių plokščių šiūravimas taip įsiėdė, kad tu- 
rėjo ant kažko išlieti pyktį. Vyras baigė gerti alų ir ištiesė stiklinę 
norėdamas dar. 

— Nuo kurių laikų „Jamaikoje“ laiko padavėją? — paklausė 
jis, tada išsitraukė 1š kišenės pypkę, užsirūkė ir išpūtė tiesiog jai 


veidan didžiulį kamuolį dūmų. 

Tokio įžūlumo įsiutinta, nesitverdama savyje, ji žengė žings- 
nį priekin, išplėšė iš rankų pypkę ir tėškė ant grindų. Pypkė 1š- 
tiško į gabalėlius, o ateivis gūžtelėjo pečiais ir pradėjo švilpauti, 
iškraipydamas melodiją, ir tas lyg alyvos kliustelėjo į ugnį, dar 
labiau įsiutindamas Meri. 

— Tai taip tave moko aptarnauti svečius? — sviedė jis, nu- 
traukdamas per vidurį takto. — Nesu sužavėtas jų pasirinkimo. 
Vakar buvau Loncestoune, ten aptarnauja kur kas mandagesnės 
mergaitės, be to, dar ir dailios it paveikslėlis. O tu kaip atrodai? 
Plaukai sutaršyti, veidas murzinas. 

Meri apsisuko ant kulno ir patraukė durų link, bet jis vėl 
kreipėsi į ją: 

— Pripilk man alaus. Ar ne tam tu čia? Po pusryčių nujojau 
ištisas dvylika mylių ir esu ištroškęs. 

— Dėl manęs - galėjot nujoti nors ir penkiasdešimt, — atrėžė 
Meri. — Matau, kad jaučiatės čia kaip namie, tad pats galit ir 
prisipilti. Pasakysiu ponui Merlinui, kad jūs bare, ir pats galės 
aptarnauti, jei tik panorės. 

— O, duok Džosui šventą ramybę. Tokiu dienos metu bus 
piktas kaip apsirgęs lokys, — tarė atvykėlis. — Be to, retai pra- 
linksmėja mane pamatęs. Na, o kur jo žmona? Gal išvijo ją, kad 
palaisvintų vietą tau? Bjauriai su vargšele pasielgė, o tu dešim- 
ties Metų su juo juk neištversi. 

— Ponia Merlin dabar darže, jei trokštat ją regėti, — pareiš- 
kė Meri. — Galit išeiti laukan, pasukti kairėn ir pamatysit dar- 
žą. Prieš penketą minučių ten buvo abudu. Koridorium eiti 
jums neleisiu, nes tik ką išploviau grindis ir neketinu mazgoti 
dar sykį. 

— Ojei, tik nereikia taip širsti, laiko turime ik valios, — at- 


sakė jis. 

Meri pastebėjo, kad vis dar žiūri į ją svarstydamas, kas ji 
tokia per viena. Gerai pažįstamas, tingus ir įžūlus žvilgsnis vis 
dar be galo dirgino. 

— Įdomu, ar jūs pageidaujat kalbėtis su šeimininku? — pa- 
galiau paklausė ji. — Neketinu stoviniuoti visą dieną ir laukti, 
kol ką nors sugalvosit. Jei nenorit jo regėti ir jau atsigėrėt alaus, 
prašau padėti pinigus ant prekystalio ir keliauti sau. 

Vyriškis nusijuokė. Jo juokas ir dantų žvilgesys lyg ir palietė 
kažkokią jos atminties stygą, bet Meri vis dar negalėjo perpras- 
ti, kodėl atrodo jai toks pažįstamas. 

— Ar ir Džosą tu taip muštruoji? — paklausė jis. — Jei taip, tai 
turėjo be galo pasikeisti. Tas žmogus — tiesiog vieni prieštara- 
vimai! Niekad nemaniau, kad, be kitų savo užsiėmimų, dar ras 
laiko jaunai meilužei. Ką jūs veikiate vakarais su vargše Peišens? 
Išstumiate iš lovos ant grindų ar miegate visi trys kartu? 

Meri visa išraudo. 

— Džosas Merlinas — mano dėdė, - atsakė ji. - Teta Peišens 
vienintelė mano velionės motinos sesuo. Aš esu Meri Jelan, jei 
tai ką nors jums reiškia. Sudie. Durys jums už nugaros. 

Ji 1šėjo iš baro ir nužygiavo į virtuvę, tiesiog į paties šeimi- 
ninko glėbį. 

— Su kuo tu, velniai griebtų, plepėjai bare? — suriaumojo 
tas. — Juk sakiau laikyti burną ant užrakto. 

Garsus balsas nuaidėjo koridorium. 

— Gerai, gerai, — šūktelėjo vyriškis iš baro, — nelupk jos. Su- 
kūlė man pypkę ir nenorėjo aptarnauti. Tai tu ją taip išauklėjai, 
ar ne? Eikš čia, noriu į tave pažiūrėti. Tikiuosi, kad merginos 
buvimas išėjo į naudą. 

Džosas Merlinas suraukė antakius, atstūmė Meri šonan ir 


įėjo į barą. 

— O, tai tu, Džemai? — ištarė jis. — Ko tau taip staiga prisirei- 
kė „Jamaikoje“? Aš negaliu pirkti iš tavęs arklio, jei to atkelia- 
vai. Reikalai einasi prastai ir dabar aš vargšas lyg lauko pelė po 
lietingos javapjūtės. 

Ir jis užtrenkė duris, Meri palikęs manytis sau išorėje. Ši grįžo 
prie savo kibiro su vandeniu priešakiniame hole, prikyšte trin- 
dama purvo rėžius veide. Vadinasi, tai Džemas Merlinas, jau- 
nesnysis dėdės brolis. Aišku, ji pastebėjo, kad jis į kažin ką labai 
panašus, bet nesusigaudė į ką. Per visą pokalbį priminė dėdę, o ji 
nesusigaudė. Turėjo Džoso Merlino akis, tik kad trūko maišelių 
po akimis ir raudonų dėmelių, ir burna buvo tokia pat, tik lūpos 
stangrios ir ne tokios storos, tuo tarpu Džoso Merlino burna 
rodė būdo silpnumą, o apatinė lūpa buvo atkarusi. Atrodė taip, 
kaip galėjo atrodyti Džosas Merlinas prieš dvidešimt metų - tik 
buvo kiek žemesnis, lieknesnis ir gerokai valyvesnis. 

Meri šliūkštelėjo vandens ant akmeninių plytų ir įnirtingai, 
sučiaupusi lūpas, pradėjo jas trinti. Kokia siaubinga giminė tie 
Merlinai, koks neregėtas įžūlumas, storžieviškumas, jie visi bru- 
talūs ir netašyti. Tas Džemas greičiausiai toks pats žiaurus kaip 
jo brolis, net iš lūpų regėti. Tetulė Peišens yra sakiusi, kad jis 
blogiausias iš visos giminės. Nors ir žemesnis puse galvos ir 
perpus liesesnis, iš jo sruvena kažin kokia jėga, kurios trūksta 
vyriausiajam broliui. Matyt, kad yra ryžtingas ir kupinas ener- 
gijos. Dėdės oda aplink pasmakrę apdribusi, pečiai sunkūs 
tartum švinas. Taip atrodo, kad jo jėga kažkur išseko, nuėjo 
veltui. Tai girtavimas kaltas, Meri tai žinojo, kai pirmą kartą 
suvokė, kokia griuvena tapo Džosas Merlinas, palyginti su tuo, 
koks buvo anksčiau. Tai dar labiau pabrėžė jaunesniojo brolio 
povyza. Jei tas jaunasis turi nors kiek proto, tai turėtų susiim- 


ti, prieš žengdamas tuo pačiu keliu. Bet gal jam vis tiek; gal 

Merlinų šeimą persekioja nelemtis, kuri perbraukia visus gerus 
norus, kilnesnius sielos polėkius. Juk tos šeimos istorija tokia 
niūri. „Kai netikęs kraujas, nebėr kas veikti, — sakydavo Meri 
motina, — visada paims savo, kad ir kiek su juo kovotum. Jei 
dvi kartos eina doros keliu, kartais pavyksta apvalyti kraują, ta- 
čiau paprastai trečioji vėl kažkaip išsigimsta, ir viskas prasideda 
iš pradžių“. Kaip gaila, kad jie vėjais leidžia savo gyvenimą, 
kaip gaila! Ir ta vargšė tetulė Peišens, kurią pasigriebė ir tartum 
skiedrelę nusinešė Merlinų šeimos verpetas. Prarado jaunys- 
tę, dvasios linksmumą, dabar tapo - jei tik pažvelgtum tiesai į 
akis — ne ką geresnė už aną nelaimingąjį vaikiną iš Dozmerio. 
O juk galėjo būti fermerio žmona Gvyke, turėti vaikų, namą, 
žemės, susidurti su visais kasdieniais ir mielais reikalais, iš kurių 
susideda normalus laimingas gyvenimas: naujienos aptariamos 
su kaimynėmis, bažnyčia sekmadienį, kartą per savaitę išvyka 
į mugę, javapjūtė, vaisių skynimas. Ji niekad neprarastų geros 
nuotaikos, nes pats gyvenimas tarsi nepajudinamas pamatas 
skatintų ją. Pražiltų, tam atėjus laikui, praslinkus daugeliui ra- 
mių metų — praleistų rimtai dirbant ir kupinų tykaus pasitenki- 
nimo. Bet atmetė tokią galimybę, kad tarptų lyg kokia nuskarėlė 
prie šono netašytam girtuokliui. Kodėl moterys tokios kvailos, 
tokios trumparegės, kodėl joms nepakanka nors lašelio proto? 
Taip mąstė Meri, įnirtingai trinkdama paskutinę plytą hole, lyg 
tuo veiksmu būtų galėjusi apvalyti pasaulį ir nuplauti savo sesių 
neapdairumą. Kupina verdančios energijos, griebėsi šluoti niū- 
rią, prieblandoje skendinčią svetainę, kurioje, matyt, daugybę 
metų nebuvo įsisukusi šluota. 

Dulkių debesis tvokstelėjo veidan. Buvo taip įsitraukusi į 
tą nemalonų darbą, kad net negirdėjo, kaip į stiklą žvangtelėjo 


akmenukas, ir tik nuo žvyro suskeldėjus stiklui atsipeikėjo ir pa- 

matė Džemą Merliną, stovintį kieme prie savo arklio. Ji suraukė 
antakius ir nusisuko, tačiau jis atsakė nauja žvyro sauja, tuosyk 
iš tiesų iškuldamas stiklą, net šukė kartu su akmenuku žvang- 
telėjo ant grindų. Meri atstūmė sunkių paradinių durų skląstį ir 
išėjo ant priebučio. 

— Ko jūs dar norite? — paklausė ji ir staiga susigėdusi pajuto, 
kad yra visa susivėlusi, o jos prikyštė suglamžyta ir purvina. 

Jis vis dar susidomėjęs žvelgė į ją, bet dabar jau nebe įžūliai; 
atrodė, net kiek drovėjosi. 

— Atsiprašau, kad nelabai mandagiai su tavim anksčiau kal- 
bėjau, — pasakė jis. — Nesitikėjau aptikti moterį „Jamaikoje“... 
Na, bent jau tokią jauną merginą kaip tu. Maniau, kad Džo- 
sas susirado tave kokiam nors mieste ir atsivežė čia, kad turėtų 
prašmatnią draugę. 

Meri paraudo ir susierzinusi prikando lūpą. 

— Kokia jau čia aš prašmatni, — niekinamai purkštelėjo ji. — 
Gražiai sau atrodyčiau mieste su savo nešvaria prikyšte ir sun- 
kiais batais. Maniau, kad kiekvienas su akim kaktoj išsyk turėtų 
pamatyti, kad esu kaimo mergina. 

— Iš kur galiu žinoti, — nerūpestingai atsakė jis. — Jei ap- 
vilktų tave dailia suknia, apautų aukštakulniais bateliais ir kiek 
sušukuotų, kiekvienas palaikytų tikra dama net tokiam dideliam 
mieste kaip Egzeteris. 

— Matyt, tai turėtų būti man liaupsės, — pasakė Meri, — bet 
labai ačiū, mieliau jau nešiosiu senąsias savo drapanas ir atrody- 
siu tokia, kokia esu iš tikrųjų. 

— Tiesą sakant, galėtum atrodyti ir gerokai prasčiau, — pri- 
pažino jis. 

Meri pakėlė galvą, pažvelgė į jį ir pastebėjo, kad iš jos šaipo- 


si. Apsisuko ant kulno ir ketino jau grįžti vidun. 

— Nusiramink, dar neik, — paprašė jis. — Žinau, kad užsitar- 
navau tą grėsmingą žvilgsnį, kuriuo mane svilini, nes taip ne- 
gražiai su tavim pasielgiau, bet, jei pažinotum mano brolį kaip 
aš, suprastum mano klaidą. Jauna mergina „Jamaikoje“ — keis- 
tas vaizdelis. Ko čia apskritai atvažiavai? 

Meri žiūrėjo j jį vis dar stovėdama ant priebučio. Dabar kal- 
bėjo rimtai, ir tas panašumas į Džosą kuriam laikui pradingo. 
Gaila, kad jis iš tos Merlinų šeimos, pagalvojo. 

— Atvažiavau pas tetą, — pasakė ji. - Mama mirė prieš keletą 
savaičių, o aš neturiu kitų giminių. Bet tik tiek pasakysiu jums, 
pone Merlinai, džiaugiuosi, kad mama nebemato dabar savo 
sesers. 

— Taip, abejoju, kad gyvenimas su Džosu būtų rožėmis klo- 
tas, — patvirtino brolis. — Visad jo charakteris buvo tiesiog vel- 
niškas, o dar pila kaip smakas. Kūlė mane, kai buvau mažas, o 
dar ir dabar noriai tą darytų, jei tik išdrįstų. 

— Manau, kad tetą suviliojo gražios jo akys, — su panieka 
pareiškė Meri. — Tetulė Peišens visada skrajojo lyg peteliškė, 
kaip sakydavo mama. Nenorėjo tekėti už fermerio, kuris prašė 
jos rankos, o išvyko į miestą ir ten susipažino su jūsų broliu. Tai 
turėjo būti pati nelaimingiausia jos gyvenimo diena. 

— Ne per daug geros nuomonės apie šeimininką, ar ne? 
— nusišaipė Džemas. 

— Tiesa, — atrėmė ji. — Tai despotas, žiauruolis ir kažkas dar 
blogesnio. Mano tetulė iš linksmos besišypsančios moters pasi- 
darė nelaiminga į visas puses stumdoma būtybė, ir to jam neat- 
leisiu, kol gyva būsiu. 

Džemas be garso švilptelėjo ir patapšnojo arklį per sprandą. 

— Mes, Merlinai, niekad nebuvome geri savo moterims, — pa- 


sakė jis. — Pamenu, tėvas taip primušė motiną, kad toji negalėjo 

išsilaikyti ant kojų. Bet nemetė jo; ištvėrė šalia visą gyvenimą. 
Kai jį pakorė Egzeteryje, nekalbėjo su niekuo tris mėnesius. 
Per vieną naktį pražilo. Nepamenu savo senelės, bet sako, kad 
sykį prie Kalingtono kovojo šalia senelio, kai jo atėjo kareiviai, 
ir vienam iš jų perkando pirštą iki pat kaulo. Už ką taip mylėjo 
senelį, negaliu tau pasakyti, nes, jau suimtas, net nepasiteiravo 
apie ją, o vėliau visas savo santaupas paliko kitai moteriškei 
anapus Tamaro. 

Meri tylėjo. Abejingas jo tonas stulbino ją. Džemas kalbėjo 
be jokio gėdos šešėlio, ir Meri pamanė, kad jis tikriausiai, kaip 
ir kiti iš jo giminės, nežino, kas yra gailestis bei užuojauta, nes 
toks jau gimė. 

— Kiek laiko ketini pasilikti „Jamaikoje“? — staiga pasidomė- 
jo jis. — Džiūni čia greičiausiai, ar ne? Nėra su kuo net paplepė- 
ti, jokios draugijos. 

— Ką darysi, — atrėmė Meri. — Nevažiuosiu, kol neišgalėsiu 
pasiimti su savimi tetos. Nepaliksiu jos vienos po to, ką mačiau. 

Džemas pasilenkė, kad nukrapštytų purvo grumstelį arkliui 
nuo kanopos. 

— Na, tai ką sužinojai per tokį trumpą laikotarpį? — paklausė 
jis. — Juk čia taip ramu. 

Ne taip lengva buvo iš Meri ką nors daugiau išpešti. Kas 
žino, gal dėdė liepė broliui pasikalbėti su ja, tikėdamasis šį tą 
patirti. Na, ne, ji ne tokia jau kvaila. 

Patraukė pečiais, nuleisdama viską juokais. 

— Kartą šeštadienį padėjau dėdei tvarkytis bare ir man nela- 
bai patiko kompanija, su kuria jis susidėjęs. 

— Nė kiek nesistebiu, — pareiškė Džemas. — Žmonių, kur čia 
renkasi, niekad nemokė gerų manierų. Per daug laiko jie pralei- 


džia kalėjime. Įdomu, ką ta šutvė apie tave pagalvojo? Matyt, 

padarė tą pat klaidą kaip aš ir dabar plepa visoje apylinkėje. Kitą 
sykį Džosas Merlinas sužais iš tavęs kauliukais, o jei praloš — nė 
apsidairyti nespėsi, kai atsidursi ant arklio kokiam purvinam 
brakonieriui už nugaros ir tas nusigabens tave kitapus Raftoro. 

— Najau ne, - atrėžė Meri. —- Turėtų mane sumušti iki sąmo- 
nės netekimo, kad leisčiausi kur nors vežama. 

— Sąmoninga ar netekusi sąmonės, bet moteris išlieka mo- 
terimi, — pareiškė Džemas. - Durpynų brakonieriams nebūtų 
jokio skirtumo, net nesusigaudytų. 

Jis vėl nusijuokė ir žvilgtelėjo visai kaip jo brolužis. 

— O kąjjūs veikiate? — paklausė Meri, staiga suimta smalsos, 
nes per pokalbį pastebėjo, kad jaunasis Merlinas kalba taisyklin- 
giau už brolį. 

— Aš — arkliavagis, — mandagiai pareiškė jis, — bet, tiesą sa- 
kant, šis užsiėmimas man atneša nedaug pinigų. Kišenėse visa- 
da vėjai švilpauja. Čia reikėtų raitai jodinėti. Turiu ponį, kuris 
puikiai tau pritiktų. Dabar jis Truverte. Ar nenori su manim 
nuvykti jo pažiūrėti? 

— O nebijot, kad jus pagaus? 

— Arklio vagystę sunku įrodyti, — pasakė jis. — Sakykim, ar- 
kliukas pabėga iš arklidės ir pasileidžia į viržynus. Savininkas 
pradeda jo ieškoti. Bet ir pati matei, kad viržynuose knibždė- 
te knibžda laukinių arklių ir sulaukėjusių galvijų. Savininkui 
ne taip lengva susirasti savo gyvulį. Pavyzdžiui, jei ponio kar- 
čiai ilgi, ant vienos kojos dėmė it balta kojinė ir koks ženklas 
ant ausies — tai palengvins paieškas, tiesa? Tuomet savininkas 
vyksta į Loncestouną ir budriai žvalgosi. Bet taip ir nesuranda 
savo arkliuko. O žinok, kad arkliukas vis dėlto atsiduria mugė- 
je, kažkoks pirklys jį nusiperka ir perparduoda toliau. Tik kad 


tam poniui kažkas apkirpo karčius, visos keturios kojos tos pat 

spalvos, o ženklas ant ausies visiškai kitoks. Savininkas į jį antrą 
kartą net nepažvelgs. Paprasta, ar ne? 

— Taip paprasta, kad nesuprantu, kodėl jūs nevažiuojate pro 
„Jamaiką“ sava karieta su liokajum, apsigerbusiu livrėja, ant 
laiptelio, — išsyk atrėžė Meri. 

— Ak, štai kas, — liūdnai atsiduso jis. —- Niekad nemokėjau 
gerai tvarkyti savo sąskaitų. Neįsivaizduoji, kaip greitai pinigai 
praslysta pro pirštus. Ar žinai, kad tik praeitą savaitę turėjau 
dešimt svarų, o šiandien vos šilingą. Todėl ir norėčiau, kad pirk- 
tum arkliuką. 

Meri prieš savo valią prajuko. Jis buvo toks atviras su savo 
suktybėmis, kad sunku atrodė pykti. 

— Negaliu leisti nedidelių savo santaupų arkliams, — pasakė 
ji. — Dedu pinigus senatvei, o jei kada nors ištrūksiu iš „Jamai- 
kos“, man prireiks kiekvieno penso, jau dėl to galit būti tikras. 
kokio staigaus impulso žvilgtelėjo jai virš galvos, priebučio gi- 
lumon, ir pasilenkė žemiau. 

— Klausyk, — pasakė jis, — dabar kalbu kuo rimčiausiai; gali 
pamiršti visas kvailystes, kurių priplepėjau. „Jamaika“ — netin- 
kama vieta jaunai merginai, kaip, beje, ir kiekvienai moteriai. 
Mes su broliu niekad nesutarėme, tad galiu kalbėti apie jį, ką 
tik širdis geidžia. Kiekvienas iš mūsų eina savuoju keliu ir jam 
visiškai nerūpi kitas. Bet nėra jokios priežasties, kad leistumeis 
įpainiojama į purvinus jo reikalus. Ko tu nebėgi iš čia? Galiu 
palydėti tave prie kelio į Bodminą. 

Balsas skambėjo taip įtikinamai, kad Meri buvo linkusi juo 
patikėti. Tačiau nevalia buvo pamiršti, kad Džemas — Džoso 
Merlino brolis ir todėl gali ją išduoti. Nedrįso atverti jam visos 


savo sielos — bent jau ne dabar. Laikas parodys, kieno jis pusėje. 

— Man nereikia pagalbos, — pasakė ji. — Galiu ir pati susi- 
doroti. 

Džemas permetė koją arkliui per sprandą ir įgrūdo kojas į 
kilpinius. 

— Gerai, — krenkštelėjo jis, - nebenoriu tavęs daugiau kan- 
kinti. Mano namelis yra prie Vyti Bruko, jei kada prisireiktų. Tai 
anoje Truverto pusėje, šalia Dvylikos Skenduolių Pelkių. Bent 
jau iki pavasario būsiu ten. Lik sveika. 

Jis paragino arklį ir, jai nespėjus ištarti nė žodžio, buvo jau 
toli kelyje. Meri lėtai sugrįžo į namus. Patikėtų, jei kitoks būtų 
jo vardas. Jai tiesiog būtina nors viena draugiška būtybė, bet juk 
negali pasikliauti smuklininko brolio draugyste. Galų gale - jis 
paprastas arkliavagis, paprasčiausias piktadarys. Ne ką daugiau 
vertas už prekeivą Harį ir visus kitus. Jo miela šypsena ir ma- 
lonus balsas, tad vos nepatikėjo, o tas tuo metu gal juokėsi iš 
jos sielos gilumoje. Kilęs iš nusikaltėlių giminės, visą savo gy- 
venimą diena iš dienos eina prieš įstatymą ir, kad ir ką sakysi, 
nėra kaip apeiti pagrindinio dalyko — yra Džoso Merlino bro- 
lis. Sakė, kad niekas jų nesieja, tačiau net ir tai gali būti melas 
siekiant įgyti jos pasitikėjimą, o anam pokalbiui bare jį galėjo 
primokyti „Jamaikos“ šeimininkas. Ne, kad ir kas atsitiktų, ji 
turi pasikliauti vien savimi ir niekuo nepasitikėti. Jau nuo pačių 
smuklės sienų dvelkia blogis ir melas, tad garsiai dėstydamas 
savo mintis gali ir pražūti. 

Name buvo tamsu ir vėl tylu. Šeimininkas grįžo prie savo 
durpių krūvos darže, teta buvo virtuvėje. Netikėtas Džemo 
Merlino apsilankymas tik trumpam nutraukė ilgos dienos mo- 
notoniškumą. Džemas įnešė kažkokį šviežią gūsį iš išorės pa- 
saulio, kuris driekėsi už niūrių durpynų ir nesvetingų uolų kraš- 


to, o dabar, jam išvykus, rami dienos giedra pradingo kartu. 

Dangų užtraukė debesys, iš vakarų vėl slinko įprastinis 
lietus, klodamas rūką ant kalvų viršūnių. Juodi viržiai linko, 
pasiduodami vėjo gūsiams. Bloga nuotaika, nuo pat ryto apė- 
musi Meri, dabar atsitraukė, užleisdama vietą vangiam abejin- 
gumui, sukeltam nuovargio ir nevilties. Ją slėgė ateities pojū- 
tis, kai begalybėn išsitęs dienos ir savaitės ir ji neregės nieko, 
išskyrus gundanų baltą kelią, akmeninius smuklės mūrus ir 
amžinas kalvas. 

Meri dar pamąstė apie Džemą Merliną — nesiskiriantųį su 
dainele, be skrybėlės, nekreipiantį jokio dėmesio į vėją ir lie- 
tų, Džemą Merliną, kuris kulnais suragina arklį spartesniam 
žingsniui ir keliauja, kur tik užsigeidžia. Pagalvojo apie lauko 
keliuką, vedantį į Helfordo kaimą. Tas kelias sukasi, raitosi ir 
staiga išnyra ant kranto, kur purve turškiasi antys prieš potvynį, 
o vyras aukščiau esančiame laukelyje šaukia savo karves. Tai 
tikras gyvas gyvenimas, einantis savo vaga ir be jos, o Meri pri- 
rakinta prie šios vietos pažadu, kurio nevalia sulaužyti. Netvirtų 
virtuvėje triūsiančios tetos Peišens žingsnių garsas jai vis tai 
primena. 

Smulkūs lietaus lašeliai sruvo lango stiklu svetainėje ir, kai 
vienatvės apimta Meri žvelgė pro jį, delnu spausdama pasma- 
krę, jos veidu taip pat pasruvo ašaros. Sustingusi net nesistengė 
jų nusišluostyti. Vėjo gūsis, įsprūdęs pro duris, kurias ji pamiršo 
užverti, pajudino 1lg4 apmušalų skivytą, nudrėkstą nuo sienos. 

Tie apmušalai kadaise buvo padabinti rožėmis, dabar raštai 
išbluko ir papilko, o ant sienų ryškėjo rusvos drėgmės dėmės. 

Meri nusisuko nuo lango ir šalta, mirtimi dvelkianti smuklės 


atmosfera ją visiškai įtraukė į savąjį glėbį. 

VI skyrius 


Tą naktų furgonai pasirodė vėl. Meri pabudino laikrodis, 
mušantis dvi, ir ji išgirdo žingsnius šalia priebučio bei pritildy- 
tus balsus. Meri išniro iš lovos ir prišoko prie lango. Taip, kie- 
me jau stovėjo vežimai, šįsyk tik du, kiekviename įkinkytas tik 
vienas arklys, o šalia — viso labo penki vyrai. Blankioje šviesoje 
vežimai atrodė nerealūs lyg laidotuvių katafalkai, vyrai primi- 
nė vaiduoklius, vengiančius dienos šviesos ir šmižinėjančius po 
kiemą tartum šešėliai iš negero sapno. Jų paslaptingumas buvo 
kažkoks nerealus, keliantis siaubą, grėsmingas, lygiai kaip ir bre- 
zentu dengti furgonai, atslinkę slapčiomis, nakties prietemoje. 
Šį sykį įspūdis, kurį Meri padarė tie žmonės, buvo dar stipresnis 
ir atgrasesnis, nes jau suvokė jų veiklos prasmę. Žmonės, kurie 
darbavosi tame kelyje ir vežiojo krovinius į „Jamaiką“, pasiryžę 
viskam, o praeitą sykį susirinkus kieme su savo furgonais, vie- 
nas buvo ir nužudytas. 

Gal šiandien bus įvykdytas naujas nusikaltimas, ir virvagalys 
vėl kadaruos nuo balkio baro palubėje. Sujudimas kieme taip 
traukė, kad negalėjai atsispirti. Meri nepajėgė atsitraukti nuo 
lango. Furgonai atvyko tušti, į juos buvo kraunami ryšuliai ir 
skrynios, palikti smuklėje aną sykį. 

Meri suprato, kad tokia ir buvo įprastinė jų veikla. Smuklė 
keletą savaičių būna tarsi sandėlys, o vėliau, palankiam laikui 
atėjus, furgonai iškeliauja vėlei ir išgabena krovinį ant Tamaro 
kranto, kur jis paskirstomas toliau. Organizacija greičiausiai ne- 
maža, jei apima tokį didelį kraštą, ir turinti daugelį akių, kurios 
budriai stebi visa, kas dedasi aplinkui. Jų gal net šimtai, išsi- 
sklaidžiusių nuo Penzenso ir Sent Aivso pietuose iki Lonces- 


touno prie Devono ribos. Helforde retai būdavo užsimenama 

apie kontrabandą, bet kai jau kalbėdavo, tai visad primerkus akį 
ir su atlaidžia šypsenėle, lyg žiupsnis pypkės tabako ar butelis 
brendžio iš laivo Falmuto uoste būtų nekenksminga ir miela 
smulkmena, niekam neapsunkinanti sąžinės. 

Šičia reikalai kiek kitokie. Vyksta niūrūs ir kruvini dalykai, ir 
nėra ko kalbėti apie šypsnį ar linksmą mirktelėjimą — bent jau 
tiek Meri suvokė. Jei kas ir pajunta netikėtus sąžinės priekaištus, 
jam už tai atsilyginama kilpa. Grandinėje, nutįsusioje nuo pa- 
krantės iki sienos, negali būti silpnų grandžių — štai kuo galima 
paaiškinti tą virvę, permestą per balkį. Nepažįstamasis sukėlė 
maištą, nepažįstamasis privalėjo mirti. 

Sklidina kartaus nusivylimo Meri svarstė, ar ankstyvasis 
Džemo Merlino vizitas „Jamaikoje“ neturėjo kažkokios slaptos 
prasmės. Labai keistas aplinkybių sutapimas, nes išsyk po to at- 
sirado furgonai. Atvyko iš Loncestouno, o jis minėjo, kad Lon- 
cestounas ant Tamaro kranto. Meri pyko ant jo ir savęs. Šiaip 
ar taip, prieš užmigdama mąstė, vildamasi su juo susidraugau- 
ti. Dabar būtų paskutinė kvailė, jei puoselėtų tokią viltį. Abu 
šie įvykiai aiškiai dera vienas prie kito ir nesunku susiprotėti, 
kaip susiję. Džemas gali ir nesutarti su savo broliu, tačiau abu 
vetčiasi tuo pačiu. Atjojo „Jamaikon“ įspėti smuklininko, kad 
vakare turi laukti transporto. Pats paprasčiausias dalykas pa- 
saulyje. Paskui, vis dar išsaugojęs gailesčio kruopelytę, patarė 
Meri bėgti į Bodminą. „, „Jamaika“ — ne pati tinkamiausia vieta 
jaunai merginai“, — pasakė. Niekas nežino geriau už jį, nes ir 
pats priklauso gaujai. Padėtis baisi, tiesiog siaubinga, iš niekur 
nė spindulėlio vilties, o ji, Meri, įklimpo, be to, dar turėdama 
globoti tetą, bejėgę tartum mažas vaikas. 

Furgonus pakrovė, vežėjai kartu su bendrais užsiropštė ant 


pasosčių. Šiandien vaidinimas greitai baigėsi. Didelė dėdės gal- 

va ir pečiai styrojo taip aukštai, kaip ir priebučio stogas. Ran- 
koje laikė žibintą, šviesą kiek pritemdė padūmavęs dangtelis. 
Vežimai išdardėjo iš kiemo ir, kaip Meri tikėjosi, pasuko kairėn, 
Loncestouno linkui. 

Ji atsitraukė nuo langovir atsigulė. Po kiek laiko išgirdo dė- 
dės žingsnius dundant laiptais, tada koridoriuje, vedančiame 
miegamojo link. Svečių kambaryje šiandien niekas nesislapstė. 

Keletas dienų praėjo be jokių įvykių, o vienintelis judrus 
daiktas ant kelio buvo diližanas, kuris kiek įkabindamas movė 
pro „Jamaiką“ lyg įbaugintas juodas vabalas. 

Išaušo puikus, gaivus rytas, saulė pirmą sykį sušvito dangu- 
je be Jokio debesėlio. Aštrūs dantyti uolų kontūrai bolavo žy- 
dro dangaus fone, žolė durpynuose, paprastai įmirkusi ir rusva, 
sustingo ir pabalo nuo šalnos. Vanduo kiemo šulinyje apšalo 
plonu leduku. Purvas, kuriame braidė karvės, sukietėjo, įam- 
žindamas jų kanopų pėdsakus iki kito lietaus. Iš šiaurės vakarų 
pūtė lengvas, švilpiniuojantis vėjelis, buvo žvarbu. 

Meri, kurios nuotaika visada pasitaisydavo išvydus saulę, 
tą rytą nusprendė surengti didįjį skalbimą. Ji aukštai pasirai- 
tojo rankoves ir ligi alkūnių įmerkė rankas kubilan. Karštos 
pamuilės glamonėjo odą, maloniai prieštaraudamos gaiviam, 
net peršulį keliančiam rytmečio orui. Pilna gyvenimo džiaugs- 
mo ji net uždainavo skalbdama. Dėdė kažkur išvyko, o kai 
tik jo nebebūdavo namuose, apimdavo laisvės pojūtis. Čia, už 
namo, vėją užstojo storos sienos. Kai pagaliau viską išgręžė ir 
iškabino ant neūžaugos karklo, pastebėjo, kad saulės spindu- 
liai krenta tiesiai ant skalbinių ir iki pietų šie neabejotinai iš- 
džius. Staiga kažkas pabeldė langan, ir Meri pakėlė galvą. Teta 
Peišens ženklais kvietė vidun. Buvo išblyškusi ir išsigandusi. 


Meri nusišluostė rankas į prikyštę ir nubėgo virtuvėn. Tetulė 

tuoj pat įsitvėrė jos savo drebančiomis rankomis ir ėmė kažką 
vapėti, visiškai be ryšio. 

— Ramybės, ramybės, — pasakė Meri. - Nesuprantu, ką teta 
sakote. Dėl Dievo meilės, sėskitės ir išgerkit stiklinę vandens. 
Na, o dabar: kas atsitiko? 

Vargšė moteriškė lingavo krėsle, jos lūpos nerviškai tirtėjo, 
o galva vis rodė duris. 

— Tai ponas Basetas nuo Nort Hilo, - sušnibždėjo ji. —- Ma- 
čiau jį pro svetainės langą. Atjojo raitas, o kartu su juo ir kitas 
ponas. Oi, Meri, brangioji mano, ką mes dabar darysim? 

Tuo metu pasigirdo beldimas į paradines duris, trumpam 
stojo tyla ir vėl kažkas ėmė daužytis. 

Teta garsiai aiktelėjo, kramtydama nagus ir laužydama 
pirštus. 

— Ko jis atvažiavo? — suaimanavo ji. — Niekad čia nebuvo. 
Visada iš toli aplenkia smuklę. Matyt, kažką sužinojo. Aš tuo 
tikra. Oi, Meri, kas bus? Ką pasakysim? 

Meri karštligiškai svarstė. Padėtis išties rodėsi kebli. Jei tai 
ponas Basetas, kuris atstovauja teisingumui, tai pasitaikė vienin- 
telė proga demaskuoti dėdę. Gal papasakoti dvarininkui apie 
tuos furgonus ir viską, ką mačiusi nuo atvykimo į „Jamaiką“? 

Pažvelgė į sėdinčią šalia ir drebančią moteriškę. 

— Men, Meri, dėl Dievo meilės, sakyk, ką man daryti? — su- 
lemeno maldaujamu balsu teta, griebdama dukterėčią už ran- 
kos ir spausdama prie širdies. 

Į duris jau beldė be paliovos. 

— Paklausyk manęs, teta, - pasakė Meri. — Reikia jį įsileisti, 
nes išlauš duris. Pamėgink kaip nors susivaldyti. Apskritai ne- 
reikia nieko kalbėti. Pasakysi, kad dėdės Džoso nėra namie ir 


nieko nežinai. Aš eisiu su tavim. 

Teta žvelgė į ją, baisios baimės sklidinomis akimis. 

— Meri, — pasakė ji, — jei ponas Basetas tavęs paklaus, ar 
ką žinai, nesakysi jam, ar ne? Aš pasitikiu tavimi. Tu nesakysi 
nieko apie tuos vežimus? Jei Džosui atsitiks kas bloga, nusižu- 
dysiu, Meri. 

Nebuvo ką sakyti. Meri jau geriau sutiktų amžinai degti pra- 
gare už melą, nei taip įskaudinti tetą. Kad ir kas būtų, reikėjo 
kažkaip suktis. 

— Eime, — pasakė. — Neverskim pono Baseto per ilgai laukti. 
Nesibaimink, nieko nepasakysiu. 

Jos kartu išėjo į holą ir Meri atstūmė sunkių paradinių durų 
velkę. Prie priebučio radosi du vyrai. Vienas nulipo nuo arklio, 
ir tai būtent jis taip negailestingai baladojosi į duris. Antrasis 
— diktas petingas vyriškis šiltu apsiaustu su gobtuvu — sėdėjo 
ant dailaus kaštoninės spalvos žirgo. Skrybėlę buvo užsismau- 
kęs ant akių, tačiau Meri įžiūrėjo raukšlių išvagotą įdegusį veidą 
ir pamanė, kad jam kokie penkiasdešimt metų. 

— Nelabai skubinatės, ką? — šūktelėjo anas. — Ne kažin kaip 
svetingai linkę sutikti svečius. Ar namuose šeimininkas? 

Teta stumtelėjo alkūne Meri, ir ši atsakė: 

— Pono Merlino namie nėra, pone. Gal pageidautumėt ko 
atsigerti? Aš aptarnaučiau jus, jei malonėtumėt pasukti į barą. 

— Labai dėkui! - atrėmė vyriškis. — Aš ne toks kvailas, kad tam 
vykčiau į „Jamaiką“. Noriu pasikalbėti su tavo šeimininku. Ei, 
ponia, tai jūs smuklininko žmona? Kada tikitės jo namuose? 

Teta Peišens net sudrebėjo. 

— Prašau pasigailėti manęs, pone Basetai, — pernelyg garsiai 
ištarė ji, stengdamasi atsakyti raiškiai lyg vaikas gerai išmoktą 
pamoką, — vyras išvyko tuoj po pusryčių ir išties negaliu atsa- 


kyti, ar grįš iki vakaro. 

— Hm, — murmtelėjo dvarininkas, — labai gaila. Norėjau 
persimesti pora žodžių su ponu Džosu Merlinu. Paklausykit, 
ponia, geroji moteriške, nebekalbėsim apie tai, kad tas auksinis 
ponios vyras pirko smuklę be mano žinios, bet aš nepakęsiu, 
kad sklistų gandai, jog mano žemėse blogis ir nusikaltimai įsi- 
taisė sau irštvą. 

— Iš tiesų nesuprantu, apie ką jūs kalbate, pone Basetai, — 
pasakė teta Peišens, kietai suspaudusi lūpas ir grąžydama ran- 
kas. - Mūsų gyvenimo būdas šičionai iš tiesų be galo ramus. 
Tikrai, ir mano dukterėčia gali tą paliudyti. 

— Apsiraminkit, ponia, aš ne koks kvailys, — atrėžė skvai- 
ras. — Jau seniai nenuleidžiu akių nuo tos smuklės. Nėra dūmų 
be ugnies, mano ponia, o nuo „Jamaikos“ smirda nuo čionai iki 
pačios pakrantės. Prašome neapsimetinėti. Ričardsai, prilaikyk 
arklį. 

Kitas vyras, sprendžiant iš apdaro, tarnas, paėmė arklį už 
apynasrio, ir ponas Basetas sunkiai nusileido žemėn. 

— Jei jau aš čia, tai reikėtų ir po namus pasidairyti, - pareiškė 
jis, — bet įspėju iš anksto, manęs niekas nesulaikys. Aš — taikos 
teisėjas ir turiu kratos orderį. 

Jis nustūmė šonan abi moteris ir įėjo į mažąjį holą. Teta 
krustelėjo lyg ketindama jį sulaikyti, tačiau Meri pakratė galva 
ir suraukė antakius. 

— Tegu sau eina, — šnibžtelėjo ji. — Jei priešinsimės, tik dar 
labiau įsius. 

Ponas Basetas su pasibjaurėjimu apsižvalgė aplinkui. 

— O didysis Dangau, — šūktelėjo jis, — čia dvokia kaip karste. 
Ką padarėt su tais namais? „Jamaika“ visada buvo kukli užeiga, 
maistas čia būdavo neišrankus, bet dabar tai tikra gėda. Juk čia 


tuščia lyg klojime, nėra jokių baldų. 

Pravėrė svetainės duris ir rimbu parodė į drėgmės dėmes 
ant sienos. 

- Jei neišdžiovinsit namo, stogas netrukus užvirs jums ant 
galvų, — pasakė jis. — Kaip gyvas nieko panašaus nemačiau. Po- 
nia Merlin, prašyčiau palydėti mane viršun. 

Teta, išblyškusi ir visa tirtanti, pasuko prie laiptų, pažvaira- 
vusi į dukterėčią lyg ieškodama paspirties. 

Kambariai antrame aukšte buvo nuodugniai apieškoti. 
Dvarininkas ištyrinėjo visus dulkinus užkaborius, perkilnojo 
senus maišus, paspardė koja bulves, vis balsiai burnodamas ir 
piktindamasis. 

— Ir tai smuklė? — sakė jis. — Juk čia net katinui nėra kur 
nusnusti! O namas visas pūva ir kaipmat subyrės. Ką visa tai 
reiškia? Ponia Merlin, ar praradot amą? 

Vargšė moteriškė jau nebegalėjo nieko atsakyt, tik kratė 
galvą ir drebino lūpas, o Meri žinojo, kad ir ji, ir teta baiminasi 
ir laukia, kas bus, kai pasieks aną užrakintą kambarį žemiau... 

— Ponia smuklininkė tuo tarpu apkurto ir tapo nebyle, — šai- 
pydamasis pareiškė skvairas. — O jūs, jaunoji panele, gal jūs man 
ką pasakysite? 

— Aš tik neseniai čia apsigyvenau, — atsakė Meri. — Mirus 
motinai atvažiavau čia, nes reikia globoti tetą. Ji nesveikuoja, 
pats matote. Labai nervinga ir lengvai leidžiasi išmušama iš pu- 
siausvyros. 

— Sunku ir stebėtis, jei gyvena tokiam lauže, — nusprendė 
ponas Basetas. — Na, čia, viršuje, daugiau nieko nėra, tai prašy- 
čiau, kad malonėtumėt nuvesti mane į apačią ir parodyti kam- 
barį grotuotais langais. Pastebėjau tą dar iš kiemo ir norėčiau 
apsidairyti viduje. 

Teta apsilaižė lūpas ir pažvelgė į Meri, negalėdama išlementi 


nė žodelio. 

— Man labai nemalonu, pone, - atsakė Meri, — bet, jei jums 
parūpo seni griozdai koridoriaus gale, tai durys, deja, užra- 
kintos. Dėdė visada raktą nešiojasi su savim, o kur jį slepia, 
nežinau. 

Žemvaldys įtariai pažvelgė tai į vieną, tai į kitą moterį. 

— O jūs, ponia Merlin? Nejau nežinote, kur vyras laiko 
raktą? 

Teta prieštaraudama pakratė galva. Skvairas piktai prunkš- 
telėjo ir apsisuko ant kulno. 

— Na, su tuo įmanoma susidoroti, — pareiškė jis. — Duris 
kaipmat galima išversti. 

Jis išėjo kieman pasišaukti tarno. Meri paglostė tetai ranką 
ir priglaudė prie savęs. 

— Pasistenkit susivaldyti ir nedrebėkit taip, — primygtinai 
šnabždėjo ji. — Išsyk matyti, kad kažką slepiate. Vienintelė gali- 
mybė — pavaizduoti, kad tai visiškai nerūpi, o skvairas teapžiu- 
rinėja ką tik užsigeidęs — jums vis tiek. 

Po poros minučių ponas Basetas sugrįžo lydimas Ričardso, 
kuris piktdžiugiškai šypsodamasis tempė seną laužtuvą, surastą 
arklidėje. Matyt, juo ketino pasinaudoti lauždamas duris. Jei ne 
teta, Meri šią sceną stebėtų susidomėjusi. Pirmą sykį pasitaiko 
proga pasižiūrėti, kas yra to paslaptingo kambario viduje. Bet 
tuo metu jai toptelėjo, kad teta, o gal ir pati Meri, galėtų būti 
įpainiotos į tą reikalą, jei kambaryje rastų kokių nors įkalčių. 
Pirmą sykį sumojo — kaip sudėtinga būtų įrodyti, jog jos abi 
nekaltos. Žodiniais patikinimais niekas nepatikės, o teta ir taip 
viską darys, kad tik vyras būtų apgintas. 

Tad neramia širdimi stebėjo poną Basetą su tarnu, dviese 
nusitvėrusius laužtuvą ir pradėjusius daužyti durų spyną. Spyna 


ilgokai spyrėsi, ir smūgių atgarsiai aidėjo po visą namą. Paskui 


02 


„JAMAIKOS“ SMUKLĖ 


pasigirdo lūžtančių lentų traškesys, durys pasidavė. Teta bevil- 
tiškai šūktelėjo, dvarininkas pro ją prasispraudė vidun. Ričard- 
sas, pasirėmęs laužtuvu, šluostėsi nuo kaktos prakaitą, o Meri 
jam pro petį pažvelgė vidun. Ten, aišku, tvyrojo tamsa: maišai, 
kuriais buvo uždangstyti grotuoti langai, nepraleido šviesos. 

— Nagi duokit man žvakę, — nekantravo skvairas. — Čia tam- 
su kaip urve. 

Tarnas išsitraukė žvakigalį iš kišenės ir uždegė. Padavė žva- 
kelę dvarininkui, o šis, laikydamas ją iškėlęs aukštai virš galvos, 
Įėjo vidun. Kiek laiko buvo tylu, skvairas sukinėjosi šviesdamas 
iš eilės į visus kampus, paskui, sušnypštęs iš nusivylimo, suirzęs 
atsisuko į moteriškes ir tarną koridoriuje. 

— Nieko, — tepasakė. — Visiškai nieko. Smuklininkas vėl per- 
gudravo mane. 

Be maišų krūvos kampe, kambarys buvo visiškai tuščias. 
Viską dengė storas dulkių sluoksnis, nuo sienų kadarojo vora- 
tinklių skivytai. Nebuvo jokių baldų, židinys užmūrytas, o grin- 
dys išklotos akmeninėmis plytomis, tokiomis kaip koridoriuje. 
Viršuje, ant maišų, gulėjo susukta virvė. Skvairas patraukė pe- 
čiais ir grįžo koridoriun. 

— Na, ponas Džosas šį sykį laimėjo, — pagaliau pasakė jis. — 
Jei būčiau suradęs tame sumautame kambary tai, ko tikėjausi, 
jūsų vyras rytdieną jau praleistų kalėjime. Bet dabar... — jis nuti- 
lo ir vėl net šnypštelėjo suirzęs. — Judėk, Ričardsai, gerai? — šūk- 
telėjo. — Negaliu leisti niekams tiek laiko. Ką darai ten, velniai 
griebtų? 

Vyras pasirodė arklidės tarpduryje vesdamasis abu arklius. 

— Dabar jūs manęs paklausykit, — pareiškė ponas Basetas, 
rimbu rodydamas į Meri. — Jūsų teta gal ir prarado amą, o kartu 


ir protą, bet jūs, tikiuosi, suprantate žmogišką anglų kalbą? Gal 

norit pasakyti man, kad nieko nežinote apie dėdės amatą? Ne- 
jau čia niekas neatvažiuoja nei dieną, nei naktį? 

Meri pažvelgė jam tiesiai į akis. 

— Niekad neteko matyti ko nors panašaus. 

— Ar iki šios dienos kada teko būti tame kambaryje? 

— Ne, nė sykio, kaip gyva. 

— Gal žinote, kodėl jis rakinamas? 

— Nė nenumanau, pone. 

— Gal girdėjote kada naktimis vežimus trankantis? 

— Labai kietai miegu. Nors iš patrankų šaudyk. 

— O kur važinėja jūsų dėdė, kai nebūna namie? 

— Iš kur man žinoti? 

— Ar jums neatrodo keista, kad savininkas smuklės, stovin- 
čios prie pat karališkojo vieškelio, laiko ją užrakinęs ir nieko 
neįsileidžia? 

— Mano dėdė labai savotiškas žmogus. 

— Teisybė. Toks pragariškai savotiškas, kad pusė vietos gy- 
ventojų ramiai neužmięs, kol jis nepakibs kartuvėse, kaip kadai- 
se jo tėtušis. Taip jam nuo manęs galit ir perduoti. 

— Perduosiu, pone Basetai. 

— Ar jums nebaisu gyventi tokioje dykynėje, vien tik su šia 
pusprote moteriške? 

— Šiaip taip stumiam laiką. 

— Jūs nesate iš kalbiųjų, jaunoji moterie. Nepavydžiu jūsų 
giminėms. Geriau norėčiau savo dukterį regėti kape negu „Ja- 
maikoje“, šalia tokio žmogaus kaip Džosas Merlinas. 

Jis nusisuko, sunkiai dribo į balną ir paėmė į ranką vadžias. 

— Dar vienas dalykas, — pridūrė jis, jau sėdėdamas balne, — 
gal teko matyti jaunesnįjį jūsų dėdės brolį, Džemą Merliną iš 


Truverto? 

— Ne, - ramiai atsakė Meri. — Čia jis nesilanko. 

— Šit kaip, nesilanko? Na, tai jau viskas, ką šiandien norėjau 
iš jūsų sužinoti. Likite abi sveikos. 

Sulig tais žodžiais jis išjojo iš kiemo ir patraukė keliu į toliau 
boluojančios kalvos šlaitą. Tetulė Peišens buvo jau virtuvėje, 
pralenkusi Meri, ir sudribo krėsle visai palūžusi. 

— O1, teta, apsiraminkit pagaliau, — nuvargusiu balsu ištarė 
Meri. —- Ponas Basetas išjojo nieko nepešęs ir piktas dėl to kaip 
pats velnias. Jei ten, tame rakinamame kambaryje, dvoktų kon- 
jaku, būtų ko verkti. O dabar ir jūs, ir dėdė Džosas neblogai 
išsisukote. 

Ji įsipylė į stiklinę vandens ir išgėrė vienu mauku. Juto, kad 
tuoj tuoj gali pratrūkti. Melavo gelbėdama dėdę, kai visa savo 
ir visiškai nenustebo, kad buvo tuščias, nes prisiminė, kaip prieš 
keletą naktų buvo pasirodę furgonai, tačiau ta virvė... Ją išsyk 
pažino — ta pati, kabojusi ant balkio... Tas vaizdas buvo tie- 
siog nepakeliamas. Bet dėl tetos privalėjo susivaldyti ir negalėjo 
šnipštelėti nė žodžio. Pasielgė niekšiškai, kitaip net negalėjo to 
pavadinti. Na, ką gi, tapo nusikaltimo bendrininke ir kelio atgal 
nėra, dabar ir ji priklauso „Jamaikos“ gaujai. Gerdama antrą 
stiklinę ciniškai pamąstė, kad galų gale teks kyboti šalia dėdės. 
Melavo ne tik tam, kad išgelbėtų jį, galvojo toliau pykčiui ky- 
lant, sumelavo ir dėl to, kad padėtų jo broliui Džemui. Džemas 
Merlinas turėtų būti jai dėkingas. Kodėl sumelavo ponui Base- 
tui paklausus, pati nesusigaudė. Džemas greičiausiai niekad to 
ir nesužinos, O jei net ir sužinotų, manytų, jog kitaip negalėjo 
pasielgti. Tetulė Peišens vis dar aikčiojo ir kūkčiojo prie ugnies. 
Meri nuotaika buvo ne tokia, kad būtų įstengus ją paguosti. 


Juto, kad šiandien jau ganėtinai daug nuveikė giminių labui ir 

kad nervai įtempti iki ribos. Jei nors kiek ilgiau pasiliktų virtu- 
vėje, pradėtų šaukti iš susierzinimo. Tada ji sugrįžo prie savo 
puskubiliuko ir įnirtingai panardino rankas į pilką muiliną van- 
denį. Buvo jau ledinis. 

Džosas Merlinas grįžo prieš pat vidurdienį. Meri girdėjo, 
kaip jis įėjo iš holo virtuvėn, ir žmona prapliupo nerišliu žodžių 
srautu. Meri nesitraukė nuo savo kubilo. Tegu teta papasako- 
ja viską, kaip sugeba, dėdei panorus, Meri visada spės sugrįžti 
namo. Ji negirdėjo paskirų žodžių, tačiau spigus tetos balsas to- 
liau skardėjo, tik dėdė kartais įterpdavo kokį klausimą. Po kiek 
laiko pamojo Meri per langą, tad ji įžengė vidun. Džosas Merli- 
nas, suniuręs lyg audros debesis, stovėjo prie židinio. 

— Eikš čia! — suriaumojo jis. — Pasakok, kas buvo. Ką žinai 
apie tai, kas įvyko? Teta kažką burbuliuoja, nei į tvorą, nei į mie- 
tą, šarka daugiau pritarškia. Kas dedasi, velniai griebtų? Noriu 
žinoti, galų gale! 

Meri trumpai išdėstė, ką mačiusi. Nieko nepraleido — iš- 
skyrus skvairo klausimą dėl Džemo — ir galiausiai pakartojo 
pono Baseto žodžius, kad žmonės negalės ramiai užmigti, kol 
Džosas Merlinas nepakibs kartuvėse, kaip kadaise jo tėvas. Šei- 
mininkas tylomis išklausė, o jai baigus trinktelėjo kumščiu per 
stalą, nusikeikė ir taip spyrė krėslan, kad tas nusirito į kitą vir- 
tuvės pakraštį. 

— Nelemtas sukčius! — suriaumojo jis. — Jis turėjo tiek pat 
teisių brautis į mano namus, kiek ir koks nuskuręs valkata. 
Tie plepalai dėl orderio vieni niekai, jūs kvaišos, tokių orde- 
rių apskritai nebūna. Dėl Dievo, jei būčiau buvęs čia, būčiau 
išgrūdęs jį ir vijęs iki pat Nort Hilo, taip, kad net nuosava 
žmona nebūtų pažinusi! O jei net ir pažintų, nebeturėtų iš 


jo jokios patiekos. Kad jį kur susuktų! Aš tai jau parodysiu 

ponui Basetui, kas čia vyriausias. Dar šliaužios jis man keliais. 
Prigąsdino jus, ar ką? Sudeginsiu visą jo sodybą, jei ir toliau 
sumanys čia krėsti savo juokus. 

Džosas Merlinas riaumojo iš visų jėgų, bet Meri toks jis 
buvo visiškai nebaisus, tai buvo tik bergždi grasinimai, kaip gai- 
džio, kai riečia skiauterę. Tik tuomet, kai šnabždėdavo, tapdavo 
iš tiesų pavojingas. Dabar gi, nors ir plyšaudamas, buvo kaip 
reikiant įgąsdintas. Meri aiškiai matė, kad pasakojimas sukrėtė jį 
ir jis prarado pasitikėjimą savimi. 

— Duokit ko nors valgyti, — pagaliau pareiškė jis. — Turiu 
važiuoti vėl, negaliu gaišti laiko. Liaukis tarškėjus, Peišens, nes 
kaulus tau suskaičiuosiu! O tu, Meri, šiandien neblogai pasiro- 
dei, atsiminsiu tai. 

Dukterėčia pažvelgė jam į akis. 

— Tikiuosi, nemanai, dėde, kad padariau tai dėl tavęs? — pa- 
reiškė ji. 

— Man nė motais, kodėl taip padarei, rezultatas vis tas 
pats, — atrėžė jis. — Tiesą sakant, tas kvaiša Basetas ir taip nieko 
nebūtų suradęs, nes toks jau apsigimė — pusgalvis. Atpjauk man 
duonos, liaukis plepėjus ir sėsk į savo vietą. 

Teta Peišens ir Meri tylomis sėdo prie stalo ir toliau sti- 
prinosi be jokių kalbų. Smuklininkas pasisotino, tuoj pat pa- 
kilo ir, netardamas žodžio, patraukė į arklidę. Meri tikėjosi, 
kad vėl pasiims arklį ir nušuoliuos sau keliu, tačiau šis po 
keleto minučių sugrįžo, išėjo pro virtuvės duris daržan, o 
tada nužirgliojo per lauką. Matė, kaip jis žengia tiesiog per 
durpyną ir kopia Talboro kalvos šlaitan. Kurį laiką svyravo 
svarstydama, ar planas, staiga subrendęs galvoje, nėra per- 
nelyg beprotiškas, bet tetos žingsnių aidas antrame aukšte 


paskatino jos sprendimą. 

Palūkėjo, kol užsidarys miegamojo durys, tąsyk nusimetė 
prikyštę, griebė nuo vagio ant sienos savo storą skraistę ir 
nubėgo laukan paskui dėdę. Nusileidusi šlaitu prigludo prie 
mūro sienos, kol jo figūra murktelėjo dangaus fone ir pra- 
dingo. Tuomet vėl pašoko ir nusekė iš paskos, stengdamasi 
žengti per stangrią žolę ir akmenis. Suvokė, kad be galo ir 
beprasmiškai rizikuoja, bet jai buvo vis vien, nes įsiūtis, nu- 
slėpus tiesą tą rytą, veržte veržėsi lauk. Ketino nenuleisti akių 
nuo Džoso Merlino, pati, aišku, likdama nepastebėta, ir šitaip 
galbūt ką nors sužinoti apie slaptąją jo misiją. Ji suvokė, kad 
skvairo apsilankymas „Jamaikoje“ turėjo įtakos dėdės planų 
pokyčiui, ir ta netikėta kelionė per Vakarų Kemsyną kažkokiu 
būdu su tuo susijusi. 

Artinosi tik pusė antros, oras buvo visiškai neblogas pa- 
sivaikščiojimui. Meri su savo stipriais batais ir trumpu sijonu, 
siekiančiu vos iki kulkšnių, nesibaimino blogo kelio. Dirva po 
kojomis buvo gana sausa — nedidelis šaltukas sustingdė žemę — 
tad mergina, pripratusi prie drėgno žvyro Helfordo pakrantėse 
ir tiršto purvo fermos kieme, sprendė, kad, sėlinant per durpy- 
nus, nesusidurs su ypatingais sunkumais. Iš ankstesnių klajonių 
ik valiai pasisėmusi patyrimo, laikėsi kuo aukštesnių vietų, tuo 
pat metu stengdamasi visą laiką matyti dėdę. Užsibrėžta užduo- 
tis buvo sunki ir po keleto minučių pradėjo tai suvokti. Norė- 
dama likti nepastebėta, turėjo būti pakankamai nutolusi nuo 
dėdės. Šis žengė taip greitai ir tokiais dideliais žingsniais, jog 
Meri greitai suprato, kad neilgai sugebės išlaikyti tokį tempą. 
Už Kodo kalvos dėdė pasuko žemumos link, Braun Vilio aukš- 
tumos papėdėje. Nors milžiniško ūgio, dabar atrodė tik kaip 
juodas taškas tamsiai rudo durpyno fone. Nemaloniai nuste- 


binta, kad teks kopti ištisus keturius šimtus metrų, Meri sulėti- 

no žingsnį ir nusišluostė nuo kaktos prakaitą. Norėdama bent 
kiek atvėsti, išskleidė plaukus, šiuos tuoj pat pasigriebė ir ėmė 
sklaidyti valiūkautojas vėjas. Nenumanė, kodėl Džosas Mer- 
linas tą gruodžio popietę ketina kopti į aukščiausią apylinkės 
kalvą, bet, jei jau ji nusigavo net čia, neketino pasiduoti — kad 
tiek pastangų nueitų veltui — ir vėl paspartino žingsnį, tęsdama 
kelionę. 

Žemė čia buvo šlapia, nes šerkšnas ištirpo, ir visas slėnis 
driekėsi prieš ją, ištežęs ir pageltęs nuo rudens liūčių. Meri batai 
jau ganėtinai prisigėrė drėgmės, purvu aptėkštas sijono kraštas 
keliose vietose buvo įplėštas. Patraukė sijoną aukščiau, persi- 
juosė juosmenį plaukų kaspinu ir vėl žengė paskui dėdę, tačiau 
šis neįtikėtinu greičiu, įgytu per daugelį metų, jau įveikė pavo- 
jingiausiąją pelkių dalį ir Meri sunkiai galėjo įžiūrėti jo figūrą 
tarp juodų viržių ir didžiulių akmenų Braun Vilio papėdėje. 
Paskui dėdė dingo už uolos kyšulio ir daugiau jo nematė. 

Meri nebeįmanė rasti takelio, kuriuo perėjo pelkę, nes pra- 
šoko jį akimirksniu, tad traukė kaip pakliuvo, klupdama kie- 
kviename žingsnyje. Jai reikėjo pasukti atgalios, žinojo, tačiau 
kažkoks beprasmiškas užsispyrimas spyrė eiti toliau. Nesusi- 
vokdama, kur yra keliukas, kuriuo dėdė nesušlapęs kojų įveikė 
pelkę, ji vis dėlto atrado savy sveiko proto iš tolo aplenkti klas- 
tingą vietą, tad pagaliau perėjo į kitą pusę. Bet dabar buvo jau 
gerokai atsilikusi ir neturėjo nė mažiausios vilties, kad pavyks 
pamatyti dėdę. Vis tiek pradėjo kopti į Braun Vilio šlaitą, slys- 
čiodama ir klupinėdama tarp šlapių samanų ir akmenų, karda- 
masi ant supleišėjusių aštriadančių granito atplaišų, užstojančių 
jai kelią kiekviename posūkyje. Retsykiais koks kalnų avinas, iš- 
baidytas Meri keliamo triukšmo, iššokdavo iš už akmens, grės- 


mingai žvelgdavo į ją ir piktai trypdavo. 

Iš vakarų slinko debesys, vis labiau aptemdydami apačio- 
je besidriekiantį slėnį, ir netrukus visai uždengė saulę. Tylu 
buvo čia, viršuje. Tik sykį garsiai krankiantis varnas sprūs- 
telėjo merginai iš po pat kojų. Jis nuskrido plakdamas savo 
dideliais juodais sparnais ir nusklendė žemyn kimiu balsu 
reikšdamas nepasitenkinimą. Meri pasiekus kalvos viršūnę, 
pavakario debesys susisuko į storą sluoksnį virš pat galvos, 
ir visas aplinkinis pasaulis įgavo pilką atspalvį. Tirštėjančios 
sutemos užstojo akiračio liniją, iš durpynų apačioje kilo balkš- 
vas garas. Kadangi pradėjo kopti stačiausia ir pavojingiausia 
kalno puse, prarado bemaž valandą ir tuoj turėjo atsidurti vi- 
siškose sutemose. 

Žygis iš esmės buvo niekų vertas, nes, kiek akis užmatė, 
aplinkui nebuvo nė gyvos dvasios. Džosas Merlinas jau seniai 
pradingo. Galbūt jis net nekopė į viršų, o aplenkė kalną apačia, 
o tada patraukė tolyn į rytus ar vakarus, ištirpdamas kažkur tarp 
aplinkinių vietovės nelygumų. Meri žinojo, kad jo jau nebepa- 
vyks surasti. Geriausia būtų nusileisti nuo kalvos trumpiausiuo- 
ju keliu, be to, kuo greičiau, priešingu atveju teks čia praleisti 
naktį, galvą padėjus ant juodų viržių kupsto, užsiglaudus už 
kokios nors uolos atbrailos. Dabar jau suprato, kaip beprotiš- 
ka buvo gruodžio popietę išsiruošti taip toli, nes iš patyrimo 
žinojo, kad sutemos viržynuose trunka neilgai. Tamsa užgriū- 
na staiga, be įspėjimo, žaibiškai gesindama saulės žiburį. Rūkas 
taip pat pavojingas, kyla tankiais kamuoliais nuo drėgnos žemės 
ir apsiaučia pelkes lyg baltom įkapėm. 

Nusiminusi ir nuvilta leidosi Meri stačiu šlaitu, žvilgčioda- 
ma apačion, į pelkes, ir viršun, į sutemas, kurios tuoj turėjo ją 
prisivyti. Čia pat, po kojom, buvo bala ar šaltinis, nuo kurio, 


atrodo, pradėjo savo kelią Fovėjaus upė, teškanti su savo van- 

denais iki pat jūros. Šiaip ar taip, ją derėjo aplenkti, nes gruntas 
aplinkui buvo klampus ir klastingas, o vandens gylis neišma- 
tuojamas. Meri pasuko kairėn, norėdama aplenkti balą, bet dar 
prieš sėkmingai pasiekiant lygią vietą, kalną, kuris išdidžiai kėlė 
savo galingą, išdidžią galvą, tamsa ir rūkas įsigalėjo visame dur- 
pyne, ir mergina prarado galimybę orientuotis. 

Kad 1r kas įvyktų, ji privalo samprotauti šaltakraujiškai ir at- 
sispirti panikai. Nors ir aprūkavęs, vakaras buvo neblogas, nela- 
bai šaltas, tad, be jokios abejonės, ras kokį takelį, kuris galų gale 
nuves iki kokio nors žmonių būsto. Pelkės nėra grėsmingos, jei 
tik laikysies aukštesnės vietos. 

Tada ji vėl truktelėjo viršun sijoną, stipriau apsimuturiojo 
skara ir patraukė tiesiai prieš save, kojomis čiuopdama žemę, jei 
tik kildavo kokių abejonių, ir aplenkdama tuos žolės kupstus, 
kurie linko padėjus pėdą. 

Jau po pirmųjų poros mylių susivokė, kad eina visiškai ne- 
žinoma kryptimi, nes kelią užtvėrė upokšnis, kurio nematė sek- 
dama dėdę. Jei eis pakrante, vėl nuves į tą klampią žemumą, 
tad daug negalvodama perbrido jį, sušlapdama net iki kelių. Per 
daug dėl to nesikrimto — jai pasisekė: džiaugėsi, kad upokšnis 
nebuvo gilesnis, nes būtų reikėję perplaukti, o tuomet būtų su- 
stirus kaip reikiant. 

Dabar vietovė pradėjo kilti aukštyn, ir tai buvo tik į gera, 
nes dirva čia buvo jau kieta. Be galo ilgai kikeno sau patenkin- 
ta, pasiekusi lauko keliuką, sukantį kiek dešinėn. Čia kartkar- 
tėm, matyt, važiuodavo vežimai, o ten, kur galėjo pravažiuoti 
vežimas, be abejo, galėjo praeiti ir Meri. Blogiausia praėjo, ir 
dabar, kai ją apleido baimė, pajuto, kad yra nusilpusi ir baisiai 
pavargusi. Kojos lyg švino pripiltos, akys lyg susmego galvos 


gilumon. Nuleidusi galvą vilkosi toliau, galvodama apie tai, kad 

pilki „Jamaikos“ kaminai pirmą sykį, gal net nuo savo egzisten- 
cijos pradžios, būtų malonus ir raminantis reginys. 

Kelias praplatėjo, susikryžiavo su kitu, einančiu dešinėn ir į 
kairę. Meri kurį laiką stovėjo, negalėdama apsispręsti, kurį pa- 
sirinkti. Staiga išgirdo arklį pūškuojant, pridususį lyg nuo ilgo 
bėgsmo. Arklio kanopos, atsitrenkdamos į durpyno paviršių, 
skleidė duslų, prislopintą garsą. Meri įsitempusi laukė vidury 
kelio, užklupta netikėtų garsų. Netrukus iš rūko išniro raitelis, 
tamsoje nerealus lyg pamėnas. Pastebėjęs merginą netikėtai pa- 
suko ir patraukė vadžias, kad jos išsilenktų. 

— Ei! —- sušuko jis. — Kas ten? Ar atsitiko kas? 
šūktelėjo. 

— Moteris! Ką jūs veikiat čia, ponia? 

Meri griebėsi vadžių ir apramino sunerimusį arklį. 

— Gal galite išvesti mane ant kelio? — paklausė ji. - Aš pasi- 
klydau ir nežinau, kiek mylių dabar iki mano namų. 

— Ramiai, — paliepė arkliui raitelis, — na, stok tu pagaliau! Kaip, 
ponia, čia atsidūrėt? Aišku, aš jums padėsiu, jei tik sugebėsiu. 

Jo balsas buvo minkštas, švelnus, ir Meri išsyk suprato, kad 
tai veikiausiai išsilavinęs žmogus. 

— Gyvenu „Jamaikos“ smuklėje, — pasakė ji. 

Vos ištarusi tuos žodžius jau pasigailėjo. Dabar jis jokiu būdu 
nebenorės padėti; paties smuklės pavadinimo pakaks, kad sura- 
gintų arklį ir paliktų ją likimo valiai. Na ir kvaila ji buvo! Vyriškis 
kurį laiką tylėjo, ji to ir tikėjosi, bet vėl prabilus jo balsas visai 
nepasikeitė, buvo toks pat švelnus ir malonus kaip ir anksčiau. 

— „Jamaikos“ smuklė, — pakartojo jis. — Tolokai jūs nukly- 
dote nuo kelio. Ėjote visiškai priešinga kryptimi. Dabar esate 


kitoje Hendro kalvų pusėje. 

— Man tai nieko nesako, — atsakė ji. — Dar niekad taip toli 
nebuvau nusigavusi. Neprotingai pasielgiau, kad žiemos popietę 
išsiruošiau taip toli. Būčiau dėkinga, jei ponas galėtumėt parodyti 
reikiamą takelį, o kai būsiu ant kelio, netrukus pasieksiu namus. 

Vyriškis kurį laiką svarstė, o tada nušoko nuo balno ant 
žemės. 

— Jūs išsekusi, — pareiškė jis. — Neturit jėgų nė žingsnio 
žengti, o be to, aš jums ir neleisiu. Iki kaimo jau nebetoli ir galit 
nujoti ten ant arklio. Jei pakelsit pėdą, padėsiu užsėsti. 

Po akimirkos Meri jau sėdėjo balne, o jis stovėjo prie arklio, 
laikydamas už vadžių. 

— Taip geriau, tiesa? — pasakė. — Matyt, kad ilgai ir sunkiai 
brovėtės per durpių laukus. Batai ir pusė sijono permirkę van- 
deniu. Važiuojam su manim į namus, ten išsidžiovinsit drabu- 
žius, kiek pailsėsit, pavakarieniausit, o tada — pats nuvešiu jus į 
„Jamaiką“. 

Jo balsas buvo toks rūpestingas, o kartu ir ramus, kad Meri 
net atsidūsėjo su palengvėjimu, kuriam laikui atsipalaidavusi 
nuo atsakomybės ir noriai pasidavusi jo globon. Jis sutrumpino 
vadžias, kad jai būtų patogiau, o kai pakėlė galvą, ji pirmą sykį 
drios kaip stiklas ir tokios blyškios, kad bemaž baltos; ligi šiol 
niekad tokių nebuvo mačiusi. Stebeilijosi į ją nemirkčiodamos, 
atkakliai, lyg skaitydamos mintis, ir Meri pajuto, kad jam pasi- 
duoda, atsipalaiduoja, visa atsileidžia, bet tas jausmas nebuvo 
nemalonus. Plaukai po juoda skrybėle taip pat buvo balti, ir 
Meri atsakė į jo šypseną gana nustebusi, nes veidas buvo lygus, 
be jokių raukšlių, o balsas tarytum jauno žmogaus. Tada sumi- 
šusi suvokė jo neįprastos išvaizdos priežastį ir nusuko akis. Jis 


buvo albinosas. Vyras nusiėmė skrybėlę. 

— Gal bus geriausia, jei prisistatysiu, — pasakė šypsodama- 
sis. — Tiesą sakant, susitikome esant ypatingoms aplinkybėms, 
bet yra įprasta prisistatyti. Aš — Frensis Deivis ir esu Olterneno 


pastorius. 


VII skyrius 


Namas dvelkė neįprasta ramybe, retai kur juntama ir sunkiai 
apibūdinama. Tartum kokios senovinės pasakos veikėjas jį būtų 
netikėtai atradęs vasarvidžio naktį. Jį būtinai turėtų supti dygių 
krūmokšnių tankumynas, o toliau plūstų gėlės milžiniškais žie- 
dais, niekad nepalytėtais žmogaus rankos. Milžiniški paparčiai 
turėtų tarpti po langais, paparčiai ir aukštakotės baltos lelijos. 
Pasakoje krūmynai apraizgytų sienas gindami įėjimą, o pats na- 
mas panirtų į tūkstantmetį miegą. 

Meri šyptelėjo savo svajoms ir vėl ištiesė rankas prie di- 
delių pliauskų, liepsnojančių židinyje. Tyla buvo tokia palai- 
minga, malšino nuovargį ir slopino baimę. Kaip skyrėsi šis 
netolimas pasaulėlis nuo ano — „Jamaikoje“! Ten tyla tvyrojo 
kažkokia grėsminga ir piktavališka, agresyvi, neapgyvendinti 
kambariai buvo troškūs ir priplėkę. Čia viskas atrodė kitaip. 
Baldai, viduryje stalas, paveikslai ant sienų — visiškai kitoniški 
nei daugelis gerai žinomų daiktų, gyvuojančių dienos valan- 
domis; jie panėšėjo į miegančias esybes, nusiėmusias dienos 
kaukę ir visiškai pasikeitusias vidurnaktį. Kadaise čia gyveno 
žmonės, laimingi, patenkinti savo likimu: seni kunigai su dūlė- 
jančiais foliantais po pažasčia, o ana ten, prie lango, žilaplaukė 


moteris tamsiai mėlyna suknia palinko verdama siūlą į adatą. 

Visa tai buvo taip seniai. Dabar jie miega amžinu miegu šven- 
toriaus kapinėse už vartų, ir jų vardų nebeįmanoma įskaityti 
ant apsamanojusių antkapių. Jiems iškeliavus anapus, namas 
užsisklendė savyje ir prarado žadą, o žmogus, gyvenantis čia, 
neprieštaravo, kad ankstesniųjų savininkų gyvenimo pėdsakai 
liktų nepakitę. 

Meri stebėjo pastorių, dengianų stalą vakarienei, ir svarstė, 
kaip išmintingai jis įtarpo namo aplinkoje. Kitas žmogus plepė- 
tų sau arba barškintų puodelius, trokšdamas nutraukti įkyrėju- 
sią tylą. Ji apžvelgė sienas, ant kurių trūko tokiose vietose įpras- 
tų paveikslų Biblijos temomis, atokiau stovintį poliruotą stalą, 
tuštut tuštutėlį, be jokių popierių ar knygų, kurios jai kažkodėl 
siejosi su parapijos svetaine. Kampe ant molberto stovėjo ne- 
baigtas paveikslas, vaizduojantis Dozmerio tvenkinį. Jis buvo 
tapytas lietingą, bet nevėjuotą dieną, dangus aptrauktas debe- 
simis, tad vanduo ne žvilgėjo, o buvo tartum matinis. Peizažas 
traukė ir žavėjo Meri. Tapyba jai buvo sunkiai suprantama, ta- 
čiau paveikslas rodės toks įtaigus, kad Meri bemaž juto lietaus 
lašus ant veido. Pastorius, matyt, pamatė, kur žiūri Meri, nes, 
priėjęs prie molberto, nusuko paveikslą. 

— Prašau nežiūrėti į tai, — pareiškė. — Dirbau paskubomis ir 
dar nebaigiau. Jei patinka paveikslai, parodysiu šį tą geresnio. 
Bet visų pirma reikia pavakarieniauti. Prašau nesikelti. Stalą pri- 
trauksiu prie jūsų. 

Nebuvo papratusi, kad jai patarnautų, tačiau jis sukosi taip 
vikriai, kad viskas, atrodė, ėjosi savaime, buvo natūralu ir kas- 
dieniška, tad Meri nejuto jokio nepatogumo. 

— Hana gyvena kaime, - aiškino jis. — Kasdien apie ketvirtą 
išeina namo. Man smagu likti vienam. Mėgstu pats gamintis 


vakarienę, o be to, valgau tada, kai užsigeidžiu. Laimei, šiandien 


105 


Daphne du Maurier 


ji iškepė obuolių pyragą. Tikiuosi, jis skanus, nors apskritai Ha- 
nos kepiniai gana vidutiniški. 

Jis pripildė puodelį garuojančios arbatos ir įpylė šaukštelį 
grietinėlės. Meri niekaip negalėjo priprasti prie jo baltų plaukų 
ir baltų akių. Jie taip nesiderino prie balso, o juodas dvasininko 
apdaras dar labiau pabrėžė tą kontrastą. Mergina vis dar juto 
nuovargį ir keistokai jautėsi svetimoje aplinkoje, o jis tylėjo iš 
pagarbos ir nenorėdamas jos varginti. Meri valgė, gėrė arbatą, 
vis šnairuodama į jį. Pastorius tuoj pat tai pajuto ir žvilgčiojo 
1 ją tuo savo šaltu blyškiu žvilgsniu — tartum beaistris ir ve- 
riantis aklojo dėbčiojimas — 0 tuosyk mergina vėlei, tartum ko 
pabūgus, įsistebeilydavo per jo petį į balkšvai žalsvas sienas ar 
molbertą kampe. 

— Tik likimui reikia dėkoti, kad šiąnakt sutikau jus pelkė- 
se, — pagaliau pasakė jis, kai Meri atstūmė lėkštę ir vėl susirietė 
krėsle, parėmusi smakrą ranka. 

Nuo šilumos kambaryje ir karštos arbatos ją apėmė miegas, 
ir švelnus balsas nutolo, dabar sklido kažkur iš toli. 

— Toks jau mano amatas, kad kartais tenka lankytis atkam- 
piausiose sodybose ir fermose, — tęsė jis. — Šiandien po pietų 
padėjau į pasaulį ateiti vaikui. Jis gyvens, jo motina taip pat. 
Tvirti tie pelkių žmonės ir nieko nepaiso. Gal jūs ir pati tai pa- 
stebėjot. Jie verti pagarbos. 

Meri nieko neatsakė. Draugija, kuri rinkdavosi „Jamaiko- 
je“, jokios pagarbos nekėlė. Ji mąstė, iš kur sklinda tas rožių 
aromatas, pripildęs kambarį, ir tik tada pastebėjo vazą, pilną 
išdžiūvusių žiedlapių, ant stalelio šalimais savojo krėslo. Jis 
vėl prabilo tuo savo švelniu balsu, bet dabar tonas buvo kiek 
atkaklesnis: 


— Tai ko jūs blaškėtės po pelkes tokiu vėlyvu metu? 

su begaline užuojauta, ir staiga Meri pajuto troškimą atsiduoti 
jo malonei. Pati nesuprasdama, kaip tai atsitiko, išgirdo savo 
atsakymą. 

— Patekau į didelę bėdą. Kartais man rodos, kad man bus 
tas pats kaip ir tetai: tiek nedaug trūksta, kad prarasčiau sveiką 
protą. Visokios kalbos, ko gera, pasiekdavo jus ir čia, Olter- 
nene, bet jūs tik patraukdavot pečiais ir praleisdavot pro au- 
sis. „Jamaikoje“ aš jau ilgiau kaip mėnuo, tačiau man regis, kad 
praėjo daugiau kaip dvidešimt metų. Labiausiai kremtuosi dėl 
tetos. Jei tik galėčiau pasiimti ją ir išsivežti kur nors! Bet ji nepa- 
liks dėdės Džoso, nors jis ir siaubingai su ja elgiasi. Kas vakarą, 
eidama gulti, svarstau, ar manęs naktį neprikels ratų dardėjimas. 
Pirmą sykį atvažiavo šeši ar septyni vežimai, su skryniom ir 
ryšuliais, juos vyrai sukrovė į slaptą kambarį koridoriaus gale. 
Tą naktį buvo nužudytas žmogus. Mačiau ant balkio pakabintą 
virvę, — ji nutraukė, ir raudonis išmušė veidą. — Iki šiol niekam 
to nepasakojau, — pridūrė, — galų gale turiu kažkam išsipasako- 
ti. Ilgiau nebepajėgiu slėpti tos paslapties. Neturėjau teisės apie 
tai kalbėti. Padariau siaubingą dalyką. 

Jis kurį laiką nieko nesakė, luktelėjo, kol mergina nusira- 
mins, o tada pradėjo kalbėti lėtai, ramiai, kaip tėvas, guodžiantis 
įgąsdintą vaiką. 

— Nereikia baimintis, — tarė jis. — Jūsų paslaptis bus išlaikyta. 
Niekas to nesužinos. Jūs labai išvargus, ir mano kaltė, kad atsive- 
džiau į šiltą kambarį ir priverčiau valgyti. Privalėjau paguldyti l0- 
von. Matyt, daugelį valandų klajojot pelkėmis, o tarp Olterneno 
ir „Jamaikos“ yra labai daug pavojingų vietų. Apskritai pelkės tuo 
metų laiku yra pavojingiausios. Kai pailsėsit, parvešiu jus brikele 


namo ir pats paaiškinsiu viską smuklininkui, jei tik leisite. 

— One, ne! - šūktelėjo Meri. - Jei supras nors pusę to, ką pa- 
dariau šiandien, nužudys mane, ir jus taip pat. Jūs nesuprantat. 
Tas žmogus pasiryžęs viskam. Ne, blogiausiu atveju pasisteng- 
siu užsiropšti ant priebučio, o iš ten pro langą savo kambarin. 
Negalima, kad jis sužinotų, jog buvau čia ir susitikau jus. 

— Ar tik ne per audringa panelės vaizduotė? — pasiteiravo 
pastorius. — Gal ir manot, kad aš bejausmis ar visiškai abejingas, 
bet žinau, kad gyvename devynioliktame amžiuje ir žmonės ne- 
žudo vienas kito be priežasties. Turiu tokią pat teisę pavėžėti 
jus keliu kaip ir jūsų dėdė. Bet jei jau pasistūmėjome taip toli, ar 
tik neatrodo, kad geriau būtų, jei išklausyčiau visą jūsų istoriją? 
Koks jūsų vardas ir nuo kada apsigyvenote „Jamaikoje“? 

Meri pažiūrėjo į balzganas akis išblyškusiame veide, trum- 
pai kirptus baltus plaukus lyg aureolę ir vėl pamąstė, koks keis- 
tas gamtos padaras yra šis žmogus; jam gali duoti ir dvidešimt 
vienus, ir šešiasdešimt metų, o malonus ir įtaigus balsas gali 
priversti išduoti kad ir pačias didžiausias paslaptis. Juo galima 
pasitikėti, bent tuo buvo tikra. Vis dėlto ji delsė, ieškodama 
tinkamų žodžių. 

— Na, drąsiau, — paragino tas šypsodamasis. — Ne vieną 1š- 
pažintį esu išklausęs savo gyvenime. Ne čia, Olternene, tačiau 
Airijoje ir Ispanijoje. Jūsų pasakojimas manęs nenustebins taip 
labai, kaip tikitės. Yra ir kitokių pasaulių, už „Jamaikos“ smu- 
klės sienų. 

Jo žodžių paveikta ji pakluso ir net kiek susigėdo. Pasiro- 
dė, kad jis, regis, švelnus ir geras, kiek šaiposi sielos gilumoje 
iš jos jaunumo ir laiko isterike. Tad pradėjo kuo greičiau pa- 
sakoti, trumpais, nerišliais sakiniais, pirmiausia apie tą pirmąjį 
šeštadienio vakarą bare ir anksčiau, iki pat pirmosios atvykimo 


dienos. Pasakojimas rodės neįtikėtinas net jai pačiai, o didžiu- 

lis nuovargis dar labiau sunkino dėstymą, tad visą laiką trūko 
žodžių, turėjo stabčioti, mąstyti, kartoti jau sykį pasakytus da- 
lykus. Pastorius kantriai išklausė viską iki galo, nereikšdamas 
savo nuomonės ir neklausinėdamas, bet ji visą laiką juto tiriamą 
žvilgsnį, nukreiptą į save. Baimė, kurią jautė, abejonė, nenumal- 
doma kančia, dabar, kai girdėjo kalbant pačią save, jai atrodė 
tiesiog audringos vaizduotės vaisius, o dėdės pokalbis su nepa- 
žįstamuoju bare — apskritai nesąmonių kratinys. Ji greičiau juto, 
nei galėjo pastebėti pastoriaus nepasitikėjimą, tad prarasdama 
viltį stengėsi kuo labiau supaprastinti absurdišką ir pernelyg 
spalvingą istoriją. Dėdė, tas juodasis, pagrindinis visos istori- 
jos personažas, dabar tapo paprastu, mėgstančiu išgerti kaimo 
niekšeliu, kartą per savaitę lupančiu žmoną, furgonai nebebuvo 
grėsmės simbolis ir virto paprasčiausiomis kaimiškomis vežė- 
čiomis, važinėjančiomis nakčia, kad sparčiau pristatytų prekes. 
Skvairo iš Nort Hilo apsilankymas tą rytmet išliko gana tikro- 
viškas, bet rastas tuščias kambarys vėl sukėlė abejonių, ir paga- 
liau vienintelis ganėtinai įtikinamas dalykas išliko pasakojimas 
apie tai, kaip Meri vakare pasiklydo pelkėse. 

Kai ji baigė, pastorius atsistojo ir pradėjo vaikštinėti po 
kambarį. Tyliai sau švilpavo ir žaidė su saga, pakibusia ant išsi- 
pašiusio siūlgalio. Pagaliau sustojo, pečiais pasirėmė į židinį ir 
pažvelgė į Men, bet jo akyse nieko negalėjai įskaityti. 

— Aš, aišku, tikiu jumis, — po kiek laiko pasakė. — Jūs ne- 
panaši į melagę ir abejoju, ar apskritai žinote, ką reiškia žo- 
dis „isterija“. Bet teisme šia apysaka nepatikėtų — bent jau 
ne tokia, kaip papasakojot. Pernelyg panašu į pasaką. Ir dar 
viena: tai tikras skandalas ir pasityčiojimas — visi puikiai žino, 
kad kontrabandos esama visoje šalyje, o daugelis valdininkų ir 


teisėjų iš to gerokai pelnosi. Nelabai malonu, ar ne? Vis dėlto 

galiu jums garantuoti, kad taip ir yra. Jei įstatymas būtų griež- 
tesnis, priežiūra nuodugnesnė, tai jaukusis jūsų dėdės lizdelis 
„Jamaikoje“ būtų jau sunaikintas. Teko porą kartų kalbėtis 
su ponu Basetu, manau, kad tai sąžiningas žmogus, bet, tarp 
mūsų kalbant, gana kvailokas. Grasina, plepa, tačiau tuo ir 
baigiasi. Esu įsitikinęs, kad ir žodeliu niekam necyptels apie 
šios dienos rytinę išvyką. Jis neturėjo jokios, nė mažiausios 
teisės brautis į smuklę ir krėsti kambarius, tad pasklidus ži- 
niai, kad ryžosi tokiam dalykui, taps pajuokos objektu visoje 
apylinkėje. Viena tegaliu pasakyti: jo apsilankymas neabejo- 
tinai įvarė gerokai baimės tamstos dėdei ir šis kuriam metui 
aptils. Furgonai dabar negreit pasirodys „Jamaikoje“, manau, 
tuo galite būti tikra. 

Meri klausėsi jo išvadų kiek sunerimusi. Vylėsi, jog, pati- 
kėjęs jos žodžių teisingumu, bus sunerimęs ir išsigandęs, bet 
jis svarstė viską nepaprastai ramiai, vertindamas tą istoriją kaip 
patį įprasčiausią dalyką. Matyt, išvydo jos veide nusivylimą, nes 
prakalbo vėl. 

— Aišku, galėčiau nuvykti pas poną Basetą ir pakartoti tai, 
ką čia pripasakojot. Bet jeigu jam nepavyks pagauti jūsų dėdės 
darbuojantis, tai yra tuomet, kai kieme stovės furgonai, tai ne- 
didelė tikimybė, kad jį nuteis. Turit tai aiškiai įsisąmoninti. Jūs 
tikėjotės iš manęs pagalbos, suprantu, bet padėtis labai sudėtin- 
ga visais atžvilgiais. Be to, nenorite įpainioti tetos, O aš nema- 
tau, kaip to išvengti, jei jau baigtųsi areštu. 

— Tai ką man daryti, pone pastoriau? — praradusi visas viltis 
pasiteiravo Meri. 

— Jumis dėtas, laukčiau, — atsakė jis. — Prašau įdėmiai stebėti 
dėdę ir, furgonams atvažiavus vėl, tuoj pat pranešti. Tuomet 


kartu nuspręsime, kaip geriausiai pasielgti. 

— O kaip su tuo pradingusiu nepažįstamuoju? — paklausė 
Meri. — Aš tikra, kad jį nužudė. Gal ir dabar pasakysite, kad 
nieko padaryti neįmanoma? 

— Deja, ne, nebent būtų rasti palaikai, o tas vargiai tikėtina, — 
atsakė pastorius. — O be to, gal jis apskritai nenužudytas. Prašau 
atleisti, bet manau, kad čia kaltas jūsų vaizduotės žaismas. Na, 
ką jūs regėjot? Virvagalį ir daugiau nieko. Jei būtumėt mačiusi, 
kaip tą žmogų nužudė ar bent sužeidė, viskas kitaip atrodytų. 

— Girdėjau, kaip dėdė jam grasino, — spyrėsi Meri. — Ar to 
nepakanka? 

— Mano vaikeli, žmonės vienam kitam grasina kasdieną 
kiaurus metus, bet jų už tai nekaria. Dabar paklausykit manęs. 
Aš — jūsų draugas, galite pasitikėti manimi. Jei kas nors jus iš- 
gąsdins ar sukels nerimą, norėčiau, kad ateitumėt ir papasako- 
tumėt viską. Sprendžiant iš šiandienos įvykių nesibijot vaikš- 
tinėti pėsčia, o iki Olterneno tik pora mylių keliu. Jei atsitiktų, 
kad manęs nebūtų namuose, Hana paglobos jus. Taip ir susi- 
tarkime, gerai? 

— Ačiu, labai ačiū. 

— O dabar prašau vėl apsiauti batais, o aš tuo tarpu eisiu 
arklidėn ir paruošiu dvikinkę. Parvešiu jus „Jamaikon“. 

Mintis, kad reikės grįžti į „Jamaiką“, kėlė siaubą, bet Meri 
suprato, kad teks susitaikyti. Negali tik lyginti to ramaus ty- 
kaus kambario, ugnelės, spragsinčios židinyje, patogaus, gilaus 
krėslo su šaltais „Jamaikos“ koridoriais ir nykia kamarėle virš 
priebučio. Reikia prisiminti tik viena — ji gali grįžti čia, kai tik 
panorės. 

Naktis buvo graži. Tamsūs debesys išsisklaidė, danguje 
spindėjo žvaigždės. Meri sėdėjo šalia pastoriaus ant aukštos pa- 


sostės, aptūlota šiltu paltu su aksomine apykakle. Tai buvo ne 

tas pat arklys, kuriuo Frensis Deivis jojo, kai ją susitiko, o dide- 
lis širmis, prisiėdęs ir pailsėjęs, tad švilpė kaip vėjas. 

"Tai buvo keistas, svaiginamas važiavimas. Vėjas pūtė Meri 
veidan, žnaibydamas skruostus. Iš Olterneno važiavo į kalną, 
pradžioje lėtai, šlaitas buvo gana status, bet vos tik atsidūrė ke- 
lyje, pasukus Bodmino kryptimi, pastorius šmaukštelėjo arkliui 
botagu, net tas ausis paspaudė ir nulėkė risčia kaip pasiutęs. 
Kanopos sudundėjo ant kieto balto kelio, keldamos kamuolius 
dulkių, o Meri krėstelėjus palinko prie pat kelionės draugo. Tas 
net nesistengė truktelėti vadžių, ir Meri, pakėlusi galvą, paste- 
bėjo, kad jis šypsosi. 

— Dar, - kartojo jis, — dar, gali bėgti dar greičiau. 

Jo balse suskambo slopinamas susijaudinimas, lyg būtų kal- 
bėjęs pats sau. Poveikis buvo keistas, stebinantis. Meri pasijuto 
apleista, lyg pastorius būtų persikėlęs į kitą pasaulį ir pamiršęs 
ją egzistuojant. Dabar pirmą sykį galėjo pažvelgti į jo profilį. 
Veidas buvo tartum iš akmens kaltas, taisyklinga plona nosis — 
gal tai tik gamtos kaprizas, kuri, sukūrusi jį tokį baltą, padarė vi- 
siškai skirtingą nuo visų kitų kada nors pažinotų vyrų. Palinkęs 
į priekį ant sėdynės, su pelerina, plevėsuojančia vėjyje, pečius 
išskėtęs it sparnus, jis atrodė kaip didelis paukštis. Meri vis dar 
negalėjo nuspręsti, kiek jam metų. Staiga nusišypsojo jai ir vėl 
tapo žmogiška esybe. 

— Man patinka tos pelkės, durpynai, — pasakė jis. — Jūs, aišku, 
susidūrėte su jomis ne tuo metu, tad negalite manęs suprasti. 
Vis dėlto, jei pažinotumėt jas kaip aš, taip pat pamiltumėt. Jokia 
kita vietovė mūsų krašte nėra tokia žavinga. Pelkės be galo se- 
nos. Kartais atrodo, kad jos tokios senovinės, jog yra visai kitos 
eros liekana. Tai jos pirmiausia buvo sukurtos, ir tik vėliau atėjo 


eilė miškams, slėniams ir jūroms. Užlipkit kurią dieną į Raftoro 

kalvą prieš auštant ir pasiklausykit, kaip vėjas švilpia tarp uolų. 
Suprasit tada, ką norėjau pasakyti. 

O Meri mąstė apie savo gimtųjų vietų pastorių. Tai buvo 
taikus žmogelis su krūva vaikų, kaip vandens lašai panašių į jį 
patį, o žmona puikiai virė slyvų džemą. Per Kalėdas jis visad 
sakydavo tą patį pamokslą, kurį parapijiečiai mokėjo atmintinai 
ir galėdavo pasufleruoti iš bet kurios vietos, jei būtų pamiršęs, 
kas toliau. Įdomu, kokius pamokslus sako Frensis Deivis savo 
bažnyčioje Olternene? Ar kalba apie Raftoro kalvą ir šviesą, 
nušviečiančią Dozmerio tvenkinį? 

Dabar jie pasiekė vietą, kurioje kelias leidosi žemyn, ten, kur 
keletas medžių supo Fovėjaus upės slėnį. Toliau jie kilo aukštyn 
1 plyną, atvirą vietą. Meri jau matė aukštus, smingančius dangun 
„Jamaikos“ kaminus, ryškėjančius dangaus fone. Kelionė bai- 
gėsi, ir vėl grįžo tas pat nusivylimo pojūtis, baimė, neapykanta 
dėdei. Pastorius sulaikė arklį prie pat kiemo. 

— Nematyti nieko, — tyliai ištarė jis. — Namas kaip išmiręs. 
Gal pamėginti, ar durys neužrakintos? 

Meri prieštaraudama pakratė galvą. 

— Durys visada būna užsklęstos, — pasakė ji, — o langai už- 
daryti. Mano kambarys yra virš priebučio. Galiu ten užsikar- 
ti, jei ponas pastorius leis man atsiremti į savo petį. Namuose 
tekdavo įsibrauti ir į sunkiau prieinamas vietas. Langas viršuje 
praviras, tad, kai būsiu ant priebučio, kaip nors susidorosiu. 

— Jūs nukrisit nuo tų slidžių čerpių, — atsakė pastorius. — 
Neleisiu jums ten lipti. Tai beprasmiška. Ar nėra kitokių gali- 
mybių? Gal iš kitos pusės? 

— Baro durys taip pat greičiausiai užsklęstos, virtuvės — 
irgi, — pasakė Meri. —- Galime patyliukais prieiti 1r įsitikinti. 

Ji rodė kelią prie užpakalinės namo dalies, bet tuoj pat atsi- 


grįžo ir pridėjo pirštą prie lūpų. 

— Virtuvėje dega šviesa, — šnibžtelėjo ji. — Tai reiškia, kad 
dėdė tenai. Teta visada gulasi anksti. Ant langų nėra užuolaidų, 
jei eisim ten — mus pamatys. 

Ji prisiglaudė prie sienos. Pastorius davė ženklą, kad nesi- 
judintų. 

— Gerai, — pasakė jis, — pasistengsiu, kad manęs nepamaty- 
tų, pažvelgsiu pro langą. 

Jis atsargiai prislinko priekin ir kurį laiką stovėjo žvelgdamas 
vidun. Tada mostelėjo ranka, kviesdamas ją. Šypsojosi ta savo 
keistąja šypsena, kurią buvo pastebėjusi jau anksčiau. Veidas po 
juoda skrybėle buvo labai išblyškęs. 

— Šiandien nebus jokių kalbų su „Jamaikos“ šeimininku, — 
pasakė jis. 

Meri prispaudė veidą prie stiklo. Virtuvėje degė viena vie- 
nintelė žvakė, kreivai įstatyta į butelį. Žvakė nudegė iki pusės ir 
nuo šonų buvo nusvirę ilgi sustingusio vaško karuliai. Liepsne- 
lė svyravo ir tirtėjo pučiant vėjeliui pro duris, atlapotas į daržą. 
Džosas Merlinas pusiaugulom buvo užgriuvęs stalą, sustingęs, 
kaip gali tik girtuoklis, skrybėlė nusmaukta ant pakaušio. Jo 
akys, apsiblaususios ir nejudrios lyg lavono, stebeilijosi į švie- 
są. Kitas butelis nudaužtu kakleliu gulėjo ant stalo šalia tuščios 
stiklinės. Durpės židinyje jau pavirto plėnimis. Frensis Deivis 
parodė praviras duris. 

— Galite ramiai kopti į viršų, — pasakė jis. — Dėdė tikrai jūsų 
nepamatys. Užsisklęskit duris ir užgesinkit žvakę. Dar betrū- 
ko, kad kiltų gaisras. Labanaktis, panele Meri. Jei tik kada nors 
turėsite kokių rūpesčių ir nuspręsit, kad galiu būti naudingas, 
lauksiu jūsų Olternene. 

Pastorius pasuko už namo kampo ir pradingo jai iš akių. 


Meri ant pirštų galų įstypčiojo virtuvėn ir rūpestingai uždarė 


114 


„JAMAIKOS“ SMUKLĖ 


duris. Galėjo jas ir užtrenkti, triukšmas nebūtų išbudinęs dėdės. 
Jis buvo savo dangaus karalystėje, toli nuo žemės. 


Meri užgesino žvakę ir paliko jį tamsybėse. 


VIII skyrius 


Džosas Merlinas gėrė šešias dienas. Daugiausia buvo be 
sąmonės ir gulėjo sau išsitiesęs ant patalo, kurį Meri su teta 
paklojo virtuvėje. Miegojo išsižiojęs ir net viršuje buvo girdė- 
ti, kaip jis šniokščia. Apie pusę penktos atsibusdavo kokiam 
pusvalandžiui, rėkdavo, kad jam duotų degtinės, ir kūkčiodavo 
kaip vaikas. Žmona tuoj pat bėgdavo prie jo, ramindavo, taisy- 
davo pagalvius. Duodavo silpnos degtinės ir konjako mišinio, 
kalbindavo švelniai kaip sergantį vaiką, pridėjusi stiklinę prie 
burnos, o jis dairydavosi aplinkui krauju pasruvusiomis akimis, 
mykdavo kažką pats sau ir kratydavosi kaip šuva. Tetulė Peišens 
visiškai pasikeitė — pasireiškė tokie susitvardymo ir sveiko pro- 
to bruožai, kurių Meri niekad nė neįtarė ją turint. Ji slaugė vyrą 
visiškai atsidavusi. Turėjo viską jam daryti, 17 Meri su pasibjau- 
ką nebūtų prisivertusi prieiti prie dėdės. Teta žvelgė į viską kaip į 
natūralų dalyką, o prakeiksmai ir riksmai, kuriais sutikdavo vyras, 
nedarydavo jai jokio įspūdžio. Nes tik tokiomis akimirkomis jis 
būdavo visiškoje jos valdžioje ir nesipriešindamas leisdavosi, kad 
jam mazgotų kaktą rankšluosčiu, sudrėkintu karštu vandeniu. 
Paskui ji apkamšydavo vyrą švariu apklotu, sušukuodavo suvel- 
tus plaukus, ir po keleto minučių jis vėl užmigdavo paraudusiu 


veidu ir praverta burna, knarkdamas kaip jautis. 

Virtuvėje sėdėti buvo neįmanoma, tad Meri su teta didžiąją 
laiko dalį leido mažoje negyvenamoje svetainėje. Teta pirmą 
sykį tapo bemaž Meri drauge. Ji linksmai plepėjo apie senus 
laikus Helforde, kai kartu su Meri motina jodvi buvo dar pa- 
nelės; namuose sukosi lengvai ir vikriai, o kartkartėmis, sukinė- 
damasi po virtuvę ten ir atgal, niūniavo senoviškas melodijas. 
Kaip pasirodė, Džosą Merliną tokie girtuoklystės priepuoliai 
užklupdavo maždaug kas du mėnesius. Seniau jų pasitaikydavo 
rečiau, dabar pasidarė dažnesni, ir teta niekad nežinojo, kada 
toks priepuolis prasidės. 

Šio priepuolio priežastis buvo skvairo Baseto vizitas — dėdė 
buvo labai piktas ir susijaudinęs, sakė teta, ir kai šeštą po pietų 
grįžo namo, patraukė tiesiog į barą. Tada jinai jau žinojo, kas 
bus toliau. 

Teta Peišens be jokių klausinėjimų patikėjo Meri pasakoji- 
mu, kaip ši pasiklydusi pelkėse. Vien tik įspėjo dukterėčią, kad 
saugotųsi kemsynų, ir daugiau nebegrįžo prie šios temos. Meri 
tarsi akmuo nuo širdies nukrito. Nenorėjo pasakoti kelionės 
smulkmenų ir nusprendė nutylėti apie susitikimą su Olterneno 
pastorium. 

Tuo metu Džosas Merlinas gulėjo virtuvėje, praradęs amą, 
tad abi praleido penketą palyginti ramių dienų. Šaltis ir dargana, 
karaliavę tas dienas, visiškai netraukė kelti kojos iš namų, tačiau 
penktąją dieną vėjas nurimo, žvilgtelėjo saulutė 1r, nors nemalo- 
nus nuotykis įvyko dar taip neseniai, Meri vėl nusprendė traukti 
į durpynus. | 

Šeimininkas atsibudo devintą ir rėkavo kiek gerklė išneša. 
Triukšmas, kurį kėlė, ir smarvė, sklidusi iš virtuvės, pripildžiusi 
dabar visą namą, tekina teta, bėganti iš viršaus per petį per- 


simetusi švarius apklotus, sukėlė tokį atstumiantį pojūtį, kad 

Meri pajuto pasibjaurėjimą visu gyvenimu. Gėdydamasi, kad 
neužjaučia tetos, įsisuko į nosinę duonos gabalėlį, išslinko iš 
namų ir perėjo kelią. 

Tuosyk ketino traukti prie Rytinių Pelkių Kilmero link, o 
turėdama savo nuožiūrai visą dieną nesibaimino, kad pasiklys. 
Ji vis dar galvojo apie Frensį Deivį, keistąjį pastorių iš Olterne- 
no. Įsisąmonino, kiek nedaug jis papasakojo apie save, o pat- 
sai per vieną vakarą išgavo visą jos gyvenimo istoriją. Svarstė, 
kaip neįprastai jis turėjo atrodyti, tapydamas savąjį peizažą prie 
Dozmerio kranto; greičiausiai buvo be skrybėlės, balti plaukai 
spindėjo supdami galvą, o žuvėdros, sklendžiančios nuo jūros, 
lėkė virš paties ežero paviršiaus. Turėjo atrodyti kaip pranašas 
Elijas dykumoje. Jai buvo įdomu, kas privertė pasirinkti šventi- 
ko kelią, ar mėgsta jį Olterneno žmonės. 

Artėjo Kalėdos, Helforde parapijiečiai greičiausiai jau dabi- 
na bažnyčią mirtomis, eglišakiais ir amalu. Netrukus prasidės 
pyragų ir pyragaičių kepimas, žąsų ir kalakutų tukinimas. Maža- 
sis pastorius iškilminga išraiška spinduliuos visam pasauliui, o 
po Kūčių vakarienės ir arbatos atsistos ir išgers slyvinio džino 
vis puošia savąją bažnyčią bugieniais ir meldžiasi, kad Dievas 
laimintų visus parapijos gyventojus? Tik dėl vieno galima nea- 
bejoti — Kalėdos „Jamaikoje“ bus visai nelinksmos. 

Meri ėjo jau visą valandą ir staiga sustojo lyg įbesta; jai kelią 
pastojo srautas, kuris čia skyrėsi į dvi dalis, srūvančias priešingo- 
mis kryptimis. Upelis tekėjo slėniu tarp kalvų, jį supo užpelkėję 
vandeningi žemės plotai. Apylinkės buvo daugmaž pažįstamos, 
nes pažvelgusi tolyn, už lygaus žalio stūksančios priešais kalvos 
šlaito, pamatė didžiąją suskeldėjusią Kilmero leteną, pirštus iš- 


skėtusią į dangų. Ji vėl žvelgė į Truverto kemsynus, kur nuklydo 


117 


Daphne du Maurier 


aną pirmąjį šeštadienį, bet tuosyk buvo atsigrįžusi į pietryčius, o 
kalvos, mėnuliui šypsant, visai kitaip atrodė. Upeliukas linksmai 
čiurleno sau per akmenis, seklesnėje vietoje buvo matyti brasta. 
Meri iš kairės driekėsi kemsynai. Lengvutis vėjelis jaudino aukštą 
žolę, kuri siūravo ir čežėjo, o blyškios, gundančios žalumos fone 
ryškiai skyrėsi standžios žolės kupstai, su storomis geltonomis 
viksvomis rudais galiukais. Tai ir buvo tie pavojingieji akivarai, 
traukiantys iš pažiūros savo patikimumu ir kietu paviršiumi, bet 
tik užmynus koja išsyk prasmegtų, o čia bei ten ribančios skai- 
draus vandens balutės tuoj pat suputotų ir pajuostų. 

Meri nusisuko nuo pelkės ir patraukė prie brastos. Ji visą 
laiką stengėsi eiti aukštesniąja pakrantės dalimi palei upelį, 
kuris gurgėjo per siaurą ir vingiuotą slėnį. Danguje šiandien 
beveik visai nebuvo matyti debesų, metančių mažiausią šešė- 
lį, tad durpynai driekėsi priešais ją, gelsvi it smėlis tvieskiant 
saulės spinduliams. Vienišas perkūno oželis susimąstęs tupi- 
nėjo prie upeliūkščio ir smalsiai žvalgstėsi į savo atspindį van- 
denyje, paskui neįtikėtinai greitai panardino snapą į minkš- 
tą dumblą, nusuko galvutę, paspaudė po savim kojas, gailiai 
krykdamas purkštelėjo į viršų ir nuskrido į pietus. Kažkas jį, 
matyt, išbaidė, ir Meri netrukus suprato, kas tai buvo. Ponių 
būrelis atkaukšėjo nuo kalvos ir šoko į upokšnį atsigerti. Jie 
triukšmingai pliuškenosi tarp akmenų, stumdėsi ir grumdėsi, 
o jų uodegos pleveno vėjuje. Greičiausiai jie iššoko pro vartus 
netoliese, atlapotus ir dar paspirtus akmeniu, toliau vedančius 
į pažliugusį lauko keliuką. 

Meri stoviniavo, žvelgdama į arkliukus, ir akies krašteliu pa- 
stebėjo vyriškį, kuris kiekvienoje rankoje nešėsi po kibirą van- 
dens. Ji jau ruošėsi eiti toliau, kai vyras pradėjo mosikuoti kibiru 


kažką šaukdamas. Tai buvo Džemas Merlinas. Pabėgti niekaip 

nebūtų suspėjusi, tad stovėjo vietoje laukdama, kol tas prisiar- 
tins. Džemas vilkėjo nešvariais marškiniais, kurie, matyt, niekad 
nemirko kubile, ir gerokai apnešiotomis kelnėmis, apsivėlusio- 
mis arklių ašutais i1r žemės grumsteliais. Jis buvo be švarko ir 
be kepurės, o šeriai ant skruostų rodė, kad nesiskuto jau keletą 
dienų. Nusijuokė, blyksteldamas dantimis, ir tuo metu greičiau- 
siai atrodė lygiai kaip jo brolužis prieš dvidešimtį metų. 

— Tai vis dėlto suradai, kur gyvenu? — paklausė jis. — Ne- 
sitikėjau tavęs taip greit, bent jau duonos tavo garbei būčiau 
iškepęs. Nesiprausiau trejetą dienų ir maitinuosi vien bulvėmis. 
Še, laikyk kibirą. 

Nespėjo Meri nė prasižioti, o jis jau įspraudė į ranką kibirą 
ir šoko vandenin paskui arklius. 

— Nešdinkitės iš ten! — suriko jis. - Nedrumskit man van- 
dens! Aš jį geriu! Greičiau tu, juodas velne! 

Jis kibiro kraštu tėkštelėjo didžiausiam poniui per sėdynę, 
ir tada visi jau šoko iš vandens ir laigydami pasileido šlaitu 
aukštyn. 

— Aš čia kalčiausias, kad neužvėriau vartų, — prisipažino 
jis. — Nagi, atnešk kitą kibirą. Vanduo kitoje upelio pusėje gana 
švarus. 

Meri atnešė kibirą. Jis prisėmė abu, šypsodamas per pet. 

— Ką būtum dariusi neradus manęs namie? — pasiteiravo, 
šluostydamasis veidą rankogaliu. 

Meri prieš savo valią nusišypsojo. 

— Neįsivaizdavau, kad tu čia gyveni, — atrėžė ji. — Ir be jo- 
kios abejonės, net neketinau tavęs ieškoti. Jei būčiau Žinojus, 
būčiau pasukus kairėn. 

— Netikiu nė per nago juodymą, — pareiškė jis. — Išlėkei 1š 


namų tikėdamasi sutikti mane ir nevaizduok, kad yra kitaip. Bet 

pasirodei pačiu metu, galėsi paruošti pietus. Virtuvėj turiu avie- 
nos gabalą. 

Jis vedėsi ją į viršų purvu tyvuliuojančiu keliu. Pasukę deši- 
nėn, priėjo prie nediduko namelio ant šlaito. Kiek toliau buvo 
paprasti ūkiniai pastatai ir žemės sklypelis bulvėms. Iš neaukšto 
kamino rūko dūmai. 

— Ugnis pakurta, tad avieną paruošti neturėtum užtrukti. 
Tikiuosi, kad moki šeimininkauti? — paklausė. 

Meri tik nužvelgė jį iš aukšto. 

— Tu visad taip tyčiojies iš svečių? — pasidomėjo ji. 

— Nedažnai turiu progą, — atrėmė Džemas. — Bet gali eiti 
vidun, jei jau esi čia. Pats sau verduosi nuo motinos mirties, o 
nuo tol čia kojos nebuvo įžengusi jokia moteris. Na, įeik. 

Ji pasekė, kaip ir jis lenkdama galvą po žema durų stakta. 
Virtuvėlė pasirodė esanti nedidukė, kvadratinė, perpus ma- 
žesnė už virtuvę „Jamaikoje“. Kampe buvo didelis atviras 
židinys. Grindys — purvinos ir šiukšlinos: voliojosi bulvių lu- 
penos, kopūstkočiai, duonos plutos. Po patalpą išmėtyti įvai- 
rūs daiktai, ir viską nuklojęs sluoksnis durpių pelenų. Meri 
nustėrusi apsižvalgė. 

— Tai tu niekad čia nevalai? — paklausė ji. — Ta virtuvė at- 
rodo kaip tvartas. Pasigėdytum. Duok tą kibirą su vandeniu ir 
greičiau surask šepetį. Neįmanoma pietauti tokiam šiukšlyne,. 

Ji išsyk ėmėsi darbo — taip pamėgusi švarą ir tvarką, negalė- 
jo pakęsti čia vyraujančių purvo ir netvarkos. 

Praėjus pusvalandžiui, virtuvės buvo nebeįmanoma pažinti, 
drėgnos akmeninės grindys žvilgėjo it auksinės, o šiukšlių ne- 
liko nė kvapo. Spintoje Meri susirado indų ir kažką panašaus 
į staltiesę — tą ir panaudojo stalui apkloti — o tuo metu avie- 


na troškinosi ketaus puode kartu su bulvėmis 1r rope. Sklido 

gundantis kvapas, ir Džemas užstojo tarpdurį uosdamas tartum 
išbadėjęs šuo. 

— Reikės susirasti moterį, — pareiškė, — dabar visiškai aišku. 
Gal paliksi tetą ir persikelsi pas mane? 

— Per daug tektų man mokėti, — atkirto Meri. — Pareikalau- 
čiau tiek, kad tau niekad nepakaktų pinigų. 

— Moterys visada godžios, — patvirtino jis, sėsdamas prie 
stalo. —- Nenumanau, ką daro su tais pinigais, nes niekad jų ne- 
leidžia. Mano motina buvo tokia pat. Slėpdavo pinigus senoje 
kojinėje ir niekad jų net nemačiau. Na, paskubėk, nes aš alkanas 
kaip vilkas. 

— Ko taip skubi? — erzino Meri. — Net nepadėkosi už pa- 
ruoštus pietus? Šalin rankas, lėkštė karšta. 

Ji pastatė priešais garuojančią avieną, o Džemas, gardžiuo- 
damasis iš anksto, apsilaižė lūpas. 

— Reikia pripažinti, kad tave neblogai išmokė tuose kraš- 
tuose, iš kur kilusi, - pareiškė jis. — Visada sakoma, kad mote- 
rys privalo turėti įgimtų gabumų dviem dalykams, o vienas iš 
jų yra mokėjimas virti. Paduok man vandens, būk gera. Ąsotis 
už durų. 

Meri jau prieš tai buvo įpylusi į puodelį vandens ir dabar tik 
padavė netardama nė žodžio. . 

— Visi mes gimėme čia, — pasakojo Džemas, galva rodyda- 
mas į lubas, — kambaryje viršuje. Bet Džosas ir Metas buvo jau 
suaugę, kai aš laksčiau dar snarglys ir laikiausi įsitvėręs motinos 
sijono. Tėvą matydavau retai, bet kai jau būdavo namuose, išsyk 
galėdavai pajusti. Pamenu, kaip sykį metė į motiną peiliu. Peilis 
sužeidė ją virš akies, ir kraujas sruvo per veidą. Tuosyk išsigan- 
dau, pabėgau ir pasislėpiau anam kampe už židinio. Motina ne- 


pasakė nieko. Tik nusimazgojo akį vandeniu ir išsyk padavė tėvui 

vakarienę. Šauni jį buvo moteris, turiu pripažinti, nors mažai 
kalbėdavo ir niekad nepamaitindavo mūsų iki soties. Kai bu- 
vau mažas, man teko šiek tiek motiniškų glamonių, greičiausiai 
dėl to, kad buvau jauniausias, tad broliai kūlė mane, kai tik ji 
nematydavo. Bet tarpusavy taip pat ne per daug sutarė — nie- 
kad nebuvome meilės sklidina šeimyna — ir sykį mačiau, kaip 
Džosas taip iškaršė Metui kailį, kad anas negalėjo nustovėti ant 
kojų. Metas buvo keistuolis, mažakalbis, panašesnis į motiną. 
Jis prigėrė anam kemsyne. Gali ten rėkti, kol plaučiai sprogs, 
bet niekas tavęs net neišgirs, išskyrus paukščius ir pasiklydusį 
arklį. Aš ir pats kartą ten vos neprigurgiau. 

— Kada mirė jūsų motina? — paklausė Meri. 

— Per Kalėdas bus septyneri metai, — atsakė jis, dėdamasis 
dar avienos. — Kai pakorė tėvą, Metas nuskendo, Džosas išva- 
žiavo į Ameriką, o aš augau it laukinis vanagas. Motina pasidarė 
labai dievobaiminga ir kiauras dienas meldėsi Visagaliui. Ne- 
galėdamas daugiau pakelti pagaliau nusprendžiau išsikraustyti. 
Padstou užsiverbavau į škuną, kiek paplaukiojau, bet pasirodė, 
kad mano skrandis nelabai mėgsta keliones jūra, tad ir sugrįžau 
namo. Motiną užtikau — vieni griaučiai. „Turi daugiau valgy- 
ti“, — kaliau, bet ji manęs nesiklausė, tad ir vėl palikau namus. 
Kurį laiką gyvenau Plimute, įvairiais būdais užsidirbdavau keletą 
šilingų pragyvenimui. Atvažiavau čia Kūčių vakarienės ir radau 
namą tuščią, o duris užsklęstas. Persiutau. Dvidešimt keturias 
valandas nieko burnoje neturėjau. Patraukiau prie Nort Hilo, o 
ten sužinojau, kad motina mirė. Ją palaidojo prieš tris savaites. 
Tokios buvo mano Kūčios. Tiek pat sėkmingai galėjau Kalėdų 
pasilikti ir Plimute. Už tavęs spintelėje yra gabalėlis sūrio. Ne- 
nori puselės? Jame jau apsigyveno kirminai, bet nesijaudink, 


nepakenks. 

Meri pakratė galvą ir nepajudėjo iš vietos. Džemas pats at- 
sikėlė ir išėmė sūrį. 

— Kas tau? — paklausė. — Atrodai kaip ligota karvė. Nejau 
aviena nepatinka? 

Meri žvelgė į ji, grįžtantį prie stalo ir dorojantųį išdžiūvusio 
sūrio luistą su sužiedėjusios duonos gabalu. 

— Laimingi laikai bus, kai Kornvalyje nebeliks nė vieno Mer- 
lino, — atsiliepė ji pagaliau. — Geriau maras nei tokia šeimyna 
kaip jūsų. Jūs su broliu gimėte nenormalūs, keisti ir pikti. Ar 
niekad nesusimąstėt, kiek teko iškentėti jūsų motinai? 

Džemas pažvelgė į ją kiek nustebęs, o duona su sūriu su- 
stingo pusiaukelėje į burną. 

— Motinai nebuvo bloga. Ji niekad nesiskundė. Buvo papra- 
tusi prie mūsų. Ištekėjo už tėvo, kai jai buvo šešiolika, ir neturė- 
jo kada kankintis. Po metų gimė Džosas, tuoj pat ir Metas. Tada 
užsiėmė auklėjimu, o jiems išaugus teko pradėti viską iš pra- 
džių su manimi. Aš atsitiktinai atsiradau šiame pasaulyje. Tėvas 
prisigėrė mugėje Loncestoune pardavęs tris karves, kurios jam 
visiškai nepriklausė. Jei ne tai, netektų sėdėti čia ir kalbėtis su 
tavimi. Paduok puodelį. 

Meri jau pavalgė. Atsistojo ir tylėdama pradėjo tvarkyti lėkš- 
tes nuo stalo. 

— Kaip laikosi „Jamaikos“ šeimininkas? — paklausė Džemas 
atsilenkęs atgalios kartu su visu krėslu ir žvelgdamas, kaip Meri 
panėrė lėkštes vandenin. 

— Geria, kaip kadaise jo tėvas, — trumpai atsakė Meri. 

— Degtinė jį pražudys, — rimtai patvirtino Džemas. — Pri- 
punta iki sąmonės netekimo ir keletą dienų drybso it trinka. 
Ateis tokia diena, kai nebeprabus. Kvailys! Kiek tas tęsiasi šį 
kartą? 

— Penketą dienų. 

— Ką tai reiškia Džosui! Gali išgulėti savaitę, jei tik jam lei- 
si. Kai pagaliau atsikelia, sverdi lyg ką tik užgimęs veršiukas, o 
snukis juodas kaip Truverto purvas. Bet tuosyk, kai atsikrato 
skysčių pertekliaus, o likęs gėrimas susigeria, reikia jo saugotis: 
tada jis pavojingas. Prisimink tai. 

— Manęs jis nepalies — aš saugausi, — atsakė Meri. — O be to, 
dabar turi kitokių užsiėmimų. Rūpesčių į valias. 

— Nebūk tokia paslaptinga — linkčioji galva papūtusi lūpas. 
Ar tik ko neatsitiko „Jamaikoje“? 

— Nelygu, kaip pažiūrėsi, — pareiškė Meri, stebėdama jį ir 
tuo pat metu šluostydama lėkštę. — Praėjusią savaitę pas mus 
lankėsi skvairas Basetas iš Nort Hilo. 

Džemas net pašoko parversdamas kėdę. 

— O, kad jį kur velniai! Ir apie ką gi kalbėjo tas pasipūtėlis? 

— Dėdės Džoso nebuvo namuose, - atsakė Meri, - o ponas 
Basetas užsispyrė būtinai patekti į vidų ir apieškoti visus kam- 
barius. Kartu su tarnu išlaužė duris koridoriaus gale, bet kam- 
baryje buvo tuščia. Ponas Basetas, matyt, gerokai nusivylė. To 
jis nesitikėjo, nes išjojo įsiutęs. Tiesą sakant, klausinėjo ir apie 
tave. Pasakiau, kad niekad ir akyse nesu mačiusi. 

Džemas, nutaisęs abejingą išraišką, kažką be garso sau švil- 
pavo, klausydamasis Meri pasakojimo, bet, tik užsiminus apie 
ji patį, Džemo akys susiaurėjo, o po paskutinio sakinio jis pra- 
pliupo juoktis. 

— Kam pamelavai? — paklausė. 

— Mat man atrodė, kad taip bus geriau, mažiau rūpesčio, — 
atkirto Meri. — Ilgiau pasvarsčius, greičiausiai pasakyčiau teisy- 
bę. Juk tau nėra ko slėpti? 

— Nieko, išskyrus tai, kad anas juodasis ponis, kurį matei 


prie upeliuko, priklauso jam, — nerūpestingai atsakė Džemas. — 

Praėjusią savaitę dar buvo obuolmušis, ir skvairas labai jį verti- 
no, nes pats išaugino. Gausiu Loncestoune už jį keletą svarų, 
jei nenusigrįš laimė. Eime, parodysiu. 

Jie išėjo laukan, kur skaisčiai švietė saulė. Meri nusišluostė 
rankas į prikyštę ir sustojo prie durų, o Džemas patraukė prie 
arklių. Namelis stovėjo ant šlaito, kiek aukščiau upelio, kuris 
raitėsi po slėnį ir dingo tarp toliau stūksančių kalvų. Už namo 
driekėsi plynlaukis, tolėliau abiejose pusėse kylantis viršun, 
aukštų uolų link. Tas žole apžėlęs plotas — panašus į karvių ga- 
niavą — driekėsi kiek akis aprėpia. Jo ribą žymėjo vien plėšrioji 
Kilmero uola. Matyt, tai ir buvo Dvylikos Skenduolių Pelkės. 
Meri išsyk sau įsivaizdavo Džosą Merliną. Štai jis, dar visai ma- 
žėlis, su plaukų kupeta, krentančia ant akių, bėga pro duris, o 
sulysusi vieniša moteris, jo motina, sukryžiavusi rankas stovi 
prie lango ir lydi susimąsčiusiu žvilgsniu. Kokie rūpesčiai, slo- 
pinamos kančios, aistros, kiek pykčio ir kartėlio kadaise tvenkė- 
si po šio namelio stogu! 

Pasigirdo šūktelėjimas, sutaukšėjo kanopos, ir Džemas, rai- 
tas ant juodojo ponio, išjojo iš už namo kampo. 

— Tą ir norėjau tau parduoti, — pareiškė jis, — bet tu tokia 
šykštūnė. O kaip gera būtų ant jo jodinėti! Skvairas išpopino jį 
savo žmonai. Dar nepersigalvojai? 

Meri pakratė galva ir prajuko. 

— Gal dar norėtum, kad pririščiau jį „Jamaikos“ arklidėje? — 
pasakė ji. — O kai ponas Basetas atvažiuos vėl, aišku, neatpa- 
žins. Ačiū už tavo gerus norus, tačiau geriau jau nerizikuoti. 
Tavo šeimos labui jau pripyniau tiek melo, gerbiamasis pone 
Merlinai, kad pakaks iki gyvenimo galo. 

Džemas nepatenkintas susiraukė ir nušoko žemėn. 

— Atsisakei geriausio sandėrio, kokį kada nors esu tau siū- 


lęs, — pareiškė, — o kitos galimybės nebebus. Per Kūčias ark- 

liukas keliaus į Loncestouno mugę ir prekijai jį man su ran- 
kom nuplėš, — jis plekštelėjo arkliui per užpakalį. — Na, bėk 
sau, — ir pasibaidęs arklys leidosi prie išlaužos žemių pylimo 
pakraštyje. 

Džemas nusiskynė smilgą ir kramtydamas vis žvilgčiojo į 
pašnekovę. 

— Ką „Jamaikoje“ tikėjosi rasti ponas Basetas? 

Meri pažvelgė jam tiesiai į akis. 

— Tai turėtum žinoti geriau už mane, — atrėžė. 

— O apskritai kas tau žinoma? — pasidomėjo jis, mesdamas 
šalin smilgą. 

Meri patraukė pečiais. 

— Aš čia ne tam, kad atsakinėčiau į visokius klausimus, — pa- 
reiškė. — Man jau pono Baseto kamantinėjimų per akis. 

— Džosui pasisekė, kad viskas buvo paimta, — tyliai pasakė 
Džemas. — Aš dar praėjusią savaitę sakiau, kad jis nepaprastai 
rizikuoja. Bet tas mulkis nieko nesugeba padaryti apsiginda- 
mas — nebent nusigerti. 

Meri tylėjo. Jei Džemas, vaizduodamas sąžiningą, nori ją pa- 
traukti už liežuvio, tai apsigaus. 

— Iš tavo kambarėlio virš priebučio viskas puikiai matyti, — 
pasakė jis. — Ko gera, naktimis nekaip miegasi? 

— Iš kur žinai, kad tai mano kambarys? — staiga paklausė 
Meri. 

Klausimas užklupo Džemą netikėtai, Meri iš jo akių pama- 
tė, kad tas nustebo. Tada nusijuokė ir išrovė dar vieną smilgą 
nuo pylimo. 

— Langas buvo atlapotas, kai tą rytą įjojau kieman, — paaiš- 
kino jis, — ir užuolaidos kraštelis pleveno vėjuje. Niekad iki tol 


nemačiau praviro lango „Jamaikoje“. 

Nors paaiškinimas ir buvo įtikinamas, tačiau Meri nepaten- 
kino. Jai švystelėjo siaubingas įtarimas. Gal tai Džemas slapstėsi 
aną šeštadienio naktį svečių kambaryje? Staiga ji pajuto dvelk- 
telint šaltuką. 

— Ko staiga nutilai? — neatstojo Džemas. — Gal bijai, kad 
nueisiu pas brolį ir pasakysiu: „Klausyk, ta tavo dukterėčia per 
daug plepa?“ Velniai griebtų, Meri, juk tu — nei akla, nei kurčia! 
Net mažas vaikas, išbuvęs mėnesį „Jamaikoje“, susigaudytų, 
kad ten vyksta kažkas negera. 

— Ką tu nori iš manęs išgauti? — pagaliau atsiliepė Meri. — Ir 
kas tau rūpi? Aš tik svajoju iš ten kada nors pasiimti tetą. Juk 
sakiau, kai buvai smuklėje. Reikia šiek tiek laiko, kol įstengsiu 
ją įkalbėti, ir todėl būtina kantrybė. O tavo brolis, dėl manęs, 
gali nors mirtinai nusigerti. Tai jo gyvenimas, jo reikalai, ir man 
visiškai nerūpi. 

Džemas švilptelėjo ir paspyrė akmenėlį. 

— Tai kontrabanda tau nekelia siaubo? — toliau kamantinėjo 
jis. — Net jei mano brolužis visus „Jamaikos“ kambarius prista- 
tinėtų konjako ir romo statinaičių, nieko nesakytum? Na, o jei 
verstųsi kuo kitu — kalbu apie gyvybę ir mirtį, net žmonių žu- 
dymą — tai kas tada? 
siškai nejuokauja, akys rimtos, bet sunku buvo perprasti, kas 
jose slypi. 

— Nežinau, ką čia sau kalbi, — pasakė ji. 

Kurį laiką žvelgė į ją netardamas nė žodžio. Atrodė, kad 
svarsto kažkokį reikalą ir galvoja, kaip pasielgus, o sprendimo 
ieško jos veide. Visas panašumas į brolį pradingo. Staiga tapo 
griežtesnis, suaugesnis, lyg nulipdytas iš kitokio molio. 

— Gal ir nežinai, — galų gale sutiko jis, — bet, pasilikusi ten 


ilgesnį laiką, tikrai sužinosi. Kodėl tavo teta atrodo it kokia pa- 

mėklė, ar gali man atsakyti? Paklausk jos kitą sykį, kai papūs 
vėjas iš šiaurės vakarų. 

Susikišo rankas į kišenes ir tylutėliai sau švilpiniavo. Meri, 
netardama nė žodžio, žvelgė į jį. Kalbėjo Džemas paslaptin- 
gai, bet ji negalėjo susigaudyti, ar tai ne tušti bauginimai. Ar- 
kliavagį Džemą, lengvabūdį linksmuolį, kurio kišenėse švil- 
pauja vėjai, ji tarsi pažinojo ir suprato, tačiau dabar priešais 
stojosi visai kas kitas. Niekaip negalėjo apsispręsti, koks jai 
labiau patinka. Džemas tik nusijuokė savo trūkčiojamu juoku 
ir skėstelėjo rankomis. 

— Mano ir Džoso keliai dar kada nors susikirs, ir to pasigai- 
lės jis, o ne aš, — pasakė. 

Po šios paslaptingos pastabos pasisuko ant kulno ir patrau- 
kė paskui arkliuką pelkės linkui. Meri susimąsčiusi: stebėjo jį, 
kruopščiai muturiuodamasi skara. 

Taigi pirmoji jos nuojauta buvo teisinga, už kontrabandos sly- 
pi kažkas kita. Nepažįstamasis aną naktį bare kalbėjo apie žmog- 
žudystę, o dabar Džemas bemaž pakartojo jo žodžius. Taigi ji, 
Meri, nėra nei kvaiša, nei isterikė, nors taip turbūt mano Olterne- 
no pastorius. Koks čia Džemo Merlino vaidmuo, sunku pasakyti, 
bet kad jis kažkaip įsipynęs, Meri nė akimirksnio neabejojo. Jei tai 
jis yra anas vyriškis, taip tykiai nusileidęs paskui dėdę laiptais, turi 
puikiai žinoti, kad Meri naktį buvo išėjusi iš savo kambario, kad 
užsislėpusi girdėjo jų pokalbį. Tokiu atveju jis geriau nei kas kitas 
privalo prisiminti virvę, permestą per balkį, ir suvokti, kad Meri 
ją matė abiem broliams išėjus iš baro į durpynus. Jei Džemas yra 
tas žmogus, tada jo klausimai pagrįsti ir suprantami. „O ką tu 
apskritai žinai?“ — paklausė, bet ji neatsakė. 

Tas pokalbis paveikė ją taip, kad graži pažiūrėti diena lyg ir 


patamsėjo, tartum šešėliu apsitraukusi. Meri dabar troško pa- 

sišalinti kuo greičiau, atsikratyti Džemo, pasilikti viena su savo 
mintimis. Ji ėmė lėtai leistis šlaitu prie upokšnio. Pasiekė jau 
vartus keliuko gale, kai išgirdo Džemą bėgant paskui ją. Jis pir- 
mas pasiekė vartus ir plačiai išskėtė rankas. Apžėlęs, nešvario- 
mis kelnėmis, atrodė bemaž kaip čigonas. 

— Kur tu? — šūktelėjo jis. —- Dar anksti, temsta tik po ketu- 
rių. Tuosyk aš tave palydėsiu iki pat Rašifordo. Kokia musė tau 
19ėlė? — jis suėmė ją už smakro ir pažvelgė į akis. - Man atrodo, 
kad tiesiog manęs bijaisi, — pasakė. — Gal manai, kad kamba- 
rėlyje ant aukšto statinės konjako, ryšuliai tabako ir aš tau juos 
parodysiu, o paskui perrėšiu gerklę? Visi Merlinai — banditai, o 
Džemas pats blogiausias iš visos šutvės. Taip mąstai, ar ne? 

Ji nusišypsojo prieš savo norą. 

— Kažką panašaus, — pripažino ji, — bet tavęs nesibijau, įsi- 
kalk į galvą. Tu man net patiktum, jei taip labai nepanėšėtum į 
savo brolį. 

— Ką padarysi, kad mano toks veidas, — atsiduso jis, — bet aš 
nepalyginti dailesnis už Džosą, ir turi tai pripažinti. 

— Na, o savimi taip pasitiki, kad tai atsveria kitų bruožų 
stygių, — pareiškė Meri, — nors tavasis veidas ir ganėtinai mielas, 
neprieštarauju. Gali sėkmingai kulti merginų širdeles. Dabar jau 
paleisk mane. Iki „Jamaikos“ toli, o aš nebenoriu vėl klaidžioti 
po pelkes. 

— O ką, buvai pasiklydusi? — paklausė. 

Meri net susiraukė. Be reikalo prasitarė. 

— Vieną popietę vaikštinėjau po Vakarinius Durpynus, — 
pasakė, — ir anksti pakilo rūkas. Kurį laiką klaidžiojau, kol ra- 
dau kelią. 

— Kvaila šitaip klajoti. Tarp „Jamaikos“ ir Raftoro pilna vie- 


tų, kur prasmegti gali ištisa banda galvijų, o ką kalbėti apie tokį 

peliuką kaip tu. O apskritai — tos iškylos pėsčiomis visiškai ne- 
tinkama pramoga moteriai. Ko tau ten prireikė? 

— Tiesiog norėjau prasimankštinti. Keletą dienų kojos ne- 
buvau iš namų iškėlusi. 

— Na, tai kitą syki, kai norėsi pramankštinti kojas, gali 
mankštintis šia kryptimi. Praėjusi brastą nebeturėtum paklys- 
ti, tik atmink, kad pasuktum į dešinę nuo kemsynų, kaip šian- 
dien. O gal nori kartu su manim apsilankyti Loncestoune per 
Kūčias? 

— Na, o ką tu veiksi Loncestoune, gerbiamasis pone 
Merlinai? 

— Viso labo, pavaduodamas poną Basetą, ketinu parduoti 
juodąjį jo ponį. Pažįstu savo brolį, tad geriausia, kad tavęs tą 
dieną „Jamaikoje“ nebūtų. Atsigaivalios po išgertuvių ir pradės 
ieškoti priekabių. Jei dėdė su tetulyte jau priprato prie tavųjų 
kelionių viržynais, tai nieko nepasakys tau išvykus. Dar iki vi- 
durnakčio pargabensiu tave namo. Sutik, Meri. 

— Ojei įkliūsi Loncestoune su pono Baseto arkliuku ranko- 
se? Kvailai atrodytum, ar ne? Ir aš taip pat, jei mane įgrūstų į 
kalėjimą kartu. 

— Niekas manęs nepagaus, bent jau ne taip greitai. Rizi- 
kuok, Meri. Matyt, nemėgsti pramogų, jei taip drebi dėl savo- 


jo kailio? Atrodo, kad jūsų kraštuose, Helforde, tarpsta vienos 
kinkadrebės. 


— Gerai, gerbiamasis pone, tik neprasimanyk, kad bijausi. 
Beje, kas žino, gal net geriau sėdėti kalėjime, nei tūnoti „Jamai- 
koje“. Kaip mes pasieksim Loncestouną? 

— Nuvešiu tave brikele, o pono Baseto arkliukas bėgs pririš- 


tas iš paskos. Ar žinai kelią per durpynus į Nort Hilą? 

— Ne. 

— Reikia eiti visą laiką tiesiai. Nueisi mylią keliu ir dešinėje 
pusėje, viršuje, pamatysi spragą gyvatvorėje. Priešais bus Kerio 
kalva, o dešinėje Vanago ketera ir, jei eisi tiesiai dar toliau, tikrai 
nepasiklysi. Susitiksime pusiaukelyje. Važiuosime per durpynus, 
jei tik pavyks. Per Kūčias kelias bus sausakimšas. 

— Kada turtu išeiti iš namų? 

— Imkime pavyzdį iš kitų ir pasistenkime atvažiuoti apie vi- 
durdienį, o antrą gatvėse bus jau didelė spūstis. Tau iš „Jamai- 
kos“ reikėtų išeiti apie vienuoliktą. 

— Nieko negaliu prižadėti. Jei manęs ten nebus, toliau drąsiai 
gali važiuoti vienas. Nepamiršk, kad galiu būti reikalinga tetai. 

— Gerai, gerai, tik neišsisukinėk. 

— Jau matyti brasta, — pasakė Meri. — Toliau manęs nebely- 
dėk. Ir pati rasiu kelią. Reikia eiti per tą kalvą, ar ne? 

— Gali perduoti nuo manęs linkėjimus dėdei, jei nori, ir 
palinkėk kuo geresnės nuotaikos ir padoresnių kalbų. Dar pa- 
klausk, ar nenorėtų, kad pakabinčiau amalo kuokštelį ant „Ja- 
maikos“ priebučio! Atsargiai, čia vanduo. Gal pernešti tave per 
brastą? Sušlapsi kojas. 

— Kad ir iki pusės įkrisčiau, man vis tas pat. Iki pasimatymo, 
pone Merlinai. 

Ir Meri drąsiai šoko per upelį, laikydamasi viena ranka kar- 
ties. Sijono kraštelis paniro vandenin, tad ranka suėmė klostes 
ir pakėlė. Išgirdo Džemo juoką ir pradėjo kopti šlaitan neatsi- 
gręždama. Jei jis tik sudurtų pečiais ir išmėgintų jėgas su vyrais 
iš pietų, galvojo, su žemdirbiais iš Helfordo, Gvyko, Menakano! 
Konstantaine yra kalvis, kuris akimirksniu jį sudorotų. Džemui 
Merlinui nėra ko didžiuotis. Arkliavagis, paprasčiausias kontra- 


bandininkas, sukčius, o priedo gal dar ir žudikas. Na, ir žmonės 

čia, tuose durpynuose. Bet Meri nesibijojo Džėmo ir todėl nu- 
sprendė įrodyti jam, jog nieko nebijo, ir per Kūčias važiuoti jo 
vežimaičiu į Loncestouną. 

Jau temo, kai ji perėjo skersai kelią ir atsidūrė kieme. 
Smuklė kaip visada atrodė apleista ir negyvenama. Durys už- 
sklęstos, langai tamsūs, langinės užvertos. Meri apsuko ratą ir 
pasibeldė į virtuvės duris. Tuoj pat atidarė teta, išblyškusi ir 
išsigandusi. 

— Dėdė visą dieną tik ir klausinėjo, kur tu, — pasakė ji. — Kur- 
gi buvai? Jau tuoj penkios, o išėjai ankstyvą rytmetį. 

— Vaikštinėjau po viržynus, — atsakė Meri. - Nemaniau, kad 
manęs gali prisireikti. Ko reikėjo dėdei Džosui? — ji neramiai 
pažvelgė į patalą virtuvės kampe. Dabar kūpsojo tuščias. - Kur 
jis? — paklausė. — Ar jam geriau? 

— Panūdo pasėdėti svetainėje, - pusbalsiu paaiškino teta. — 
Pasakė, kad virtuvėje mirtinai įgriso. Nuo pat popietės sėdi ten 
prie lango ir žvalgosi tavęs. Dabar reikia jam įtikti. Prašau tavęs, 
kalbėk mandagiai ir niekam neprieštarauk. Blogiausias — sveiki- 
mo laikotarpis... Kas dieną bus vis stipresnis, o kartu vis labiau 
užsispyręs ir priekabus. Būk atsargi, Meri, gerai? Nekalbėk ne- 
reikalingų dalykų. 

Tai buvo vėl ta pati, senoji tetulė Peišens. Jos rankos virp- 
čiojo, lūpos tirtėjo, o kalbėdama vis žvalgėsi per petį. Gaila 
buvo į ją žiūrėti, ir šiek tiek baimės persidavė merginai. 

— Kam aš jam reikalinga? — paklausė ji. — Niekad man ne- 
prataria nė žodžio. Ko galėjo prisireikti? 

Teta tik sumirksėjo ir kietai sučiaupė lūpas. 

— Tokia jau jo užgaida, — pasakė ji. — Kažką tik murma ir 
kalba pats su savimi. Nekreipk dėmesio, ką šneka tokiu metu. 


Dar nevisiškai atsipeikėjo. Einu, pasakysiu, kad sugrįžai. 

Ir ji išėjo koridorium, vedančiu į svetainę. Meri priėjo prie 
indaujos ir įsipylė vandens iš ąsočio. Gerklė visiškai perdžiūvo, 
puodelis drebėjo rankoje. Mintyse išvadino save puskvaiše — tik 
ką viržynuose buvo tokia drąsi, o vos peržengusi slenkstį prara- 
do visą ryžtą ir tirta lyg epušės lapas. 

Po kiek laiko teta grįžo. 

— Kol kas snaudžia krėsle, — šnibžtelėjo ji. — Gal ir išmiegos 
visą vakarą. Reikia anksčiau pavakarieniauti ir eisime gulti. Pali- 
kau tau kąsnelį šalto pašteto. 

Meri jau pamiršo alkį ir sunkiai rijo kiekvieną kąsnį. Išgėrė 
dvi stiklines karštos arbatos, atstūmė lėkštę. Nė viena iš jųdviejų 
nepratarė nė žodelio. Po vakarienės tylutėliai nukraustė nuo sta- 
lo indus. Meri pridėjo durpių į ugnį ir atsisėdo prie židinio. Ai- 
trūs žydri dūmai raitėsi į viršų grauždami akis, bet rusenančios 
žarijos skleidė nedaug šilumos. Laikrodis hole išmušė šešias, 
švokšdamas, kaip visada, lyg senas astmatikas. Meri, sulaikiusi 
kvapą, skaičiavo smūgius. Jie įsibrovė į tylą sąmoningai lyg neš- 
dami kažkokį blogį; gaudesys truko visą amžinybę, kol paskuti- 
nis garsas nuščiuvo. Pagaliau. Dabar sklido vien lėtas laikrodžio 
tiksėjimas. Svetainėje buvo tylu, ir Meri su palengvėjimu atsi- 
duso. Teta, šviečiant žvakei, vėrė siūlą į adatą. Lūpos kietai su- 
spaustos, palinkusi prie darbo. Ilgos popiečio valandos pamažu 
baigėsi, tylos niekas nedrumstė. Meri jau knapsėjo, akys merkė- 
Si, ir pasinėrusi toje pusiau sąmoningoje būsenoje tarp sapno ir 
tikrovės ji išgirdo, kaip teta patyliukais stojasi ir deda rankdarbį 
spintelėn šalia indaujos. Mergina išgirdo šnabždant: 

— Einu gulti. Dėdė dabar nebeatsibus, tikriausiai taip ir iš- 
miegos visą naktį. Aš ten daugiau neisiu. 

Meri atsakydama kažką murmtelėjo ir pro snaudulio šydą 


išgirdo trepenant koridoriuje, paskui laiptų girgždesį ir viršuje 

tykiai užsiveriant duris. Meri užvaldė letargo miegas, galva nu- 
sviro ant rankų. Į taktą tiksinčiam laikrodžiui ir jos mintys lėtai 
ir ritmingai dundėjo it žingsniai kelyje... Vienas... Du... Vienas... 
Du... Vienas po kito... 

Meri pasijuto besanti viržių tyrlaukyje prie čiurlenančio 
upokšnio, o svoris, užgulęs pečius, toks didelis, pernelyg sun- 
kus... Kad galėtų nors akimirksniui jį nusimesti, atsigulti prie 
skardžio ir snūstelėti... Bet kaip nepakeliamai čia šalta. Kojos 
sudrėko nuo tekančio vandens. Reikia užsiropšti aukščiau ant 
kranto, aukščiau... Ugnis nebešildė; ji išblėso... 

Meri praplėšė blakstienas ir suvokė, kad guli ant grindų, o 
priešais — židinyje — boluoja balkšvi pelenai... Virtuvėje buvo 
prietema ir be galo šalta. Žvakė beveik sudegė. Meri nusižio- 
vavo, krėtė šiurpas, ir ji pasirąžė, mankštindama nutirpusias 
rankas. Pažvelgusi aukštyn pastebėjo, kad virtuvės durys veria- 
si — labai lėtai, su pertrūkiais, vos po keletą colių išsyk. Netarda- 
ma nė žodžio, ji sustingo vietoje, rankomis remdamasi į ledines 
grindis. Lūkuriavo, bet nieko neatsitiko. Durys krustelėjo, kol 
staiga visiškai atsilapojo, atsitrenkdamos į sieną. Ant virtuvės 
slenksčio pasirodė Džosas Merlinas. Jis sverdėjo, rankas ištiesęs 
prieš save. Pradžioje Meri galvojo, kad dėdė jos nepastebėjo, nes 
stebeilijosi į priešingą sieną ir stovėjo nejudėdamas, neidamas 
vidun. Meri susigūžė ir kiek įmanydama žemiau palenkė galvą, 
negirdėdama nieko, išskyrus savo širdį, besiblaškančią krūtinė- 
je. Dėdė palengva atsisuko jos link ir žiūrėjo vis dar nepratar- 
damas nė žodžio. Kai pagaliau prabilo, balsas buvo įtemptas, 
kimus, bet ne ką garsesnis už šnabždesį. 

— Kas ten? — paklausė. — Ką darai? Kodėl nieko nesakai? 

Veidas buvo it pilka kaukė, net praradęs įgimtą tamsų gymį. 
Krauju pasruvusios akys įsistebeilijo, akivaizdžiai neatpažinda- 


mos. Meri nejudėjo. 

— Padėk tą peilį, — sušnibždėjo jis. — Padėk, sakau. 

Meri ištiesė ranką ir pirštų galiukais pamėgino apčiuopti 
krėslo koją. Nepavyko — buvo per toli. Dabar laukė, sulaikiusi 
kvapą. Merlinas, nuleidęs galvą, įėjo virtuvėn, rankomis graiby- 
damas orą, ir lėtai žengė jos link. Meri žiūrėjo į dėdės rankas ir, 
atsidūrus jam atstu tik per jardą, pajuto ant skruosto alsavimą. 

— Dėde Džosai, - švelniai tarė ji. - Dėde Džosai... 

Jis staiga krūptelėjo, tada palinko priekin ir palietė merginos 
plaukus, lūpas. 

— Meri, — nustebo jis, — tai tu, Meri? Kodėl neatsiliepi? Kur 
jie pradingo? Ar tu matei juos? 

— Tu suklydai, dėde Džosai, — ėmė tikinti ji. — Čia nėra nie- 
ko, išskyrus mane. Teta Peišens jau užlipo į viršų. Gal blogai 
jaučiatės? Jums paduoti ko nors? 

Jis apsižvalgė pritemusioje virtuvėje, tirdamas visus kampus. 

— Jie negali manęs įbauginti, — šnabždėjo jis. — Mirusieji ne- 
gali padaryti nieko bloga gyviesiems. Jie tik užgęsta kaip žva- 
kės... Tiesa, Meri? 

Ji linktelėjo galva, vis stebėdama jo akis. Dėdė, prisiartinęs, 
vargais negalais sudribo į krėslą ir atsilošė, išskėsdamas rankas 
ant stalo. Tada sunkiai atsiduso ir apsilaižė lūpas. 

— Tai sapnai, — iškošė jis, — tik sapnai. Veidai išnyra iš tam- 
sos it gyvi ir prabundu visas apsipylęs prakaitu. Aš ištroškau, 
Meri. Štai raktas, eik į barą ir atnešk man konjako. 

Jis panaršė kišenėje ir išsitraukė ryšulį raktų — Meri sugriebė 
juos drebančia ranka ir iššoko koridoriun. Stabtelėjo prie durų 
svarstydama, ar ne geriau būtų sprukti viršun į savo kambarį ir 
palikti jį vieną virtuvėje kartu su jo vaiduokliais. Tykiai tykiai, 
ant pirštų galų, ji nustypčiojo koridorium į holą. Bet jis staiga 
šūktelėjo: 


— Kur tu dabar? Aš juk liepiau atnešti konjako. 

Išgirdo atstumiamo krėslo girgždesį. Pavėlavo. Tad pravė- 
rė baro duris ir apgraibom užčiuopė spintoje butelį. Grįžusi 
į virtuvę, pamatė jį pusiaugula užsidrėbus ant stalo, rankomis 
suspaudusį galvą. Pradžioje jai pasirodė, kad dėdė užsnūdo, 
bet, išgirdęs žingsnius, jis pakėlė galvą, pasirėmė alkūnėmis ir 
atsilošė. Meri pastatė priešais dėdę butelį ir stiklinę. Jis prisi- 
pylė pusę stiklinės ir laikė abiem rankom, žvelgdamas į Meri 
pro viršų. 

— Tu - gera mergina, — pasakė jis. — Patinki man, Men. Turi 
galvą ant pečių ir esi drąsi, būtum verta draugė vyrui. Tau rei- 
kėjo gimti vyru. 

Jis siurbtelėjo konjako, pasimėgaudamas vartaliojo liežuvį, 
kvailokai išsiviepęs, o tada mirktelėjo Meri ir parodė pirštu į 
butelį. 

— Pietuose šis gėrimas parduodamas aukso kaina, — pareiškė 
jis. — Geriausias, koks tik begali būti. Pats karalius Jurgis savo 
rūsiuose neturi geresnio. O kiek man jis kaštuoja? Nė vieno 
prakeikto penso. „Jamaikos“ smuklėje geriama veltui. 

Jis sukikeno ir iškišo liežuvį. 

— Tai — pavojingas žaidimas, bet vyriškas, Meri. Jau dešimt, 
dvidešimt sykių buvau vos per plauką nuo pražūties. Mane vijosi 
ginkluoti vyrai ir kulkos švilpė tarp plaukų. Bet jiems nepavyks 
manęs sugauti, Meri, nes aš pernelyg gudrus ir ganėtinai ilgai 
žaidžiu tą žaidimą. Prieš persikeldamas čia, darbavausi Padstou, 
pakrantėje. Per pavasario potvynius kas dvi savaites pasitaiky- 
davo koks liugeris — smulkus laiviūkštis. Buvome penkiese, be 
manęs. Bet žvejojant smulkmę kapitalo nesusikrausi. Ant kor- 
tos reikia statyti viską ir dar privalai paklusti įsakymams. Dabar 
mūsų jau per šimtą, ir veikiame nuo pakrantės iki pat sienos. 


Kaip Dievą myliu, Meri, jau gana kraujo teko gyvenime maty- 


136 


„JAMAIKOS“ SMUKLĖ 


ti. Mano akyse dešimtis kartų buvo žudomi žmonės, tačiau to 
žaidimo su niekuo negalima palyginti, čia žmogus lenktyniauja 
su mirtimi. 

Davė ženklą, kad ji prisiartintų, vėl mirktelėjo ir apsidairė 
per petį. 

— Eikš, — šnibžtelėjo, — ateik arčiau, sėskis prie manęs, kad 
galėčiau su tavim kalbėtis. Turi parako, aš jaučiu, nesi tokia 
šlapiakelnė kaip tavo tetulė. Galėtume laikytis drauge, — jis 
griebė Meri už peties ir pasisodino šalia savęs. — Tai tie pra- 
keikti nuodai kvailina mane, — tęsė jis, — kai sugriebia, darausi 
silpnas it kokia žiurkė — matai, koks esu. Ir mane kankina 
sapnai — siaubas, šmėklos, vien košmarai. Matau įvairių da- 
lykų, kurių būdamas blaivus nė kiek nesibaidyčiau. Kad juos 
kur visi velniai, Meri, aš žudžiau žmones, štai šiomis ranko- 
mis niurdžiau juos po vandeniu, daužiau akmenimis ir nie- 
ko man nebuvo, miegojau po to ramiai kaip vaikas. Bet kai 
būnu girtas, jie sugrįžta į mano sapnus. Matau pilkšvai žalsvus 
veidus, žiopsančius į mane žuvų išėstomis akimis. Kai kurie 
jų sudraskyti ir kūnas tįsta nuo kaulų skutais, kitų plaukus 
apipynusios jūržolės... Buvo kartą moteris, klausyk, Meri, ji 
kabinos: į plaustą. Ant rankų laikė vaiką, palaidi šlapi plaukai 
lipo jai prie pečių. Laivas buvo čia pat, ant uolų, supranti, o 
jūra lygi it veidrodis, jie visi buvo gyvi, visi iki vieno, krūva 
žmonių. Vanduo kai kur siekė ne daugiau kaip iki juostos. 
Ji meldė pagalbos, Meri, o aš akmeniu sutraiškiau jai veidą. 
Parvirto ant nugaros, rankos plakė į plausto kraštą. Paleido 
vaiką, tada smogiau jai vėl. Mačiau, kaip skęsta vos keturių 
pėdų gylyje. Labai bijojom tą sykį, bijojomės, kad kas nors iš 
jų išsigaus krantan... Pirmą sykį pamiršau, jog esama atoslū- 


gio. Po pusvalandžio būtų galėję žygiuoti per smėlį nesušlapę 

kojų. Turėjom uždaužyti visus juos akmenimis, Meri, turėjom 
sulaužyti rankas ir kojas. Jie skendo mūsų akivaizdoje, kaip 
ta moteris su vaiku, nors vanduo ir nesiekė jiems iki pečių, 
skendo, o mes daužėm juos akmenimis, skendo, nes negalėjo 
išsilaikyti ant kojų... 

Jis prikišo veidą prie pat merginos, o akys, nusėtos raudo- 
nomis dėmelėmis, žvelgė tiesiai į jos, ant savo skruosto Meri 
juto karštą jo alsavimo dvelksmą. 

— Ar tau niekad neteko girdėti apie pakrančių plėšikus, laivų 
klaidintojus? — sušnibždėjo jis. 

Laikrodis išmušė pirmą ir tas pavienis smūgis sugaudė ore 
tartum pavojaus varpas. Nė vienas iš jųdviejų nepajudėjo. Vir- 
tuvėje buvo be galo šalta, ugnis židinyje sugraužė visas durpes, 
pro atviras duris plūstelėjo skersvėjis. Gelsva žvakės ugnelė 
mirguliavo ir spyrėsi prieš vėją. 

Pagaliau Džosas Merlinas ištiesė rankas ir paėmė Meri del- 
ną. Tas delnas buvo nejudrus, lyg apmiręs. Gal jis pastebėjo 
mirtiną siaubą, padvelkusį iš merginos veido, nes patraukė ran- 
ką ir nusuko akis. Stebeilydamasis į stovinčią priešais jį tuščią 
stiklinę barbeno pirštais per staldangtį. Meri, susigūžusi šalia 
ant grindų, stebėjo, kaip jo ranka šliaužia musė. Prasibrovė pro 
juodus trumpus gyvaplaukius, perbėgo pribrinkusiomis veno- 
mis ir pasiekė ilgų grakščių pirštų galiukus. Meri prisiminė, kiek 
nelaukto grožio ir gracijos slypėjo juose, kai atrėžė jai duonos 
riekę aną pirmąjį vakarą, kokie švelnūs ir vikrūs jie galėjo būti. 
Dabar, kai taip beldė į stalą, akyse iškilo vaizdas, kaip jie grie- 
biasi aštriabriaunio akmens ir apgniaužia jį, regėjo akmenį švil- 
piant ore... 

Jis vėl pasisuko į ją ir galva parodė ten, iš kur pasigirdo lai- 


krodžio karkimas. 

— Kartais man aidi galvoje, — tarė jis, kimiai šnabždėda- 
mas, — O tik ką, išmušus pirmą, suskambo lyg plūduro varpas 
įlankoje. Vėjas vakaris kartais atskraidina tuos garsus: viens — 
du, viens — du, šerdis daužosi į varpą ten ir atgal lyg mirusiųjų 
procesijai žengiant. Jis aidėjo man sapne, girdėjau ir šiandien. 
Gailus ir nepakeliamas yra plūduro varpo gausmas, Meri. Jis 
mMygia tavo smegenis taip, kad norisi šaukti. Kai darbuojiesi pa- 
krantėje, reikia priplaukti prie tokio plūduro valtimi ir užkimšti 
koserę tam varpui, apsukti Aanele jo šerdį. Tada įsiviešpatauja 
tyla. Gal kaip tik pasitaiko apniukusi naktis, virš vandens tumu- 
lais klojasi balkšvas rūkas, o prie užutėkio artinasi laivas — lyg 
skalikas, uodžiantis pėdsakus. Jis klauso, ar nepasigirs plūduro 
varpas, bet negirdėti jokio garso. Tada pasileidžia pirmyn - ir 
plaukia tiesiai į mus, Meri. Matome tuosyk, kaip staiga krūpteli, 
trenkiasi į uolas, o jau tąsyk jį pagriebia mūša. 

Jis ištiesė ranką prie butelio ir plonutė gėrimo čiurkšlelė pa- 
sipylė stiklinėn. Tada mėgaudamasis įkvėpė oro, kiek gurkštelė- 
jo ir pavartaliojo liežuviu nenurydamas. 

— Ar tau kada nors teko regėti muses, įklimpusias stiklainyje 
su sirupu? — paklausė jis. — Man dažnai tenka matyti žmones, 
patekusius į spąstus. Jie pakimba ant virvių ir lynų, aplimpa visą 
takelažą kaip muselių spiečius ir klykia nustėrę, išvydę bangų 
mūšą. Apspinta rėjas visai kaip tos musės, juodi žmonių taš- 
keliai. Mačiau, kaip laivas yra po jais, O jie krenta jūron ir sten- 
giasi priplaukti krantą. Tačiau net jei ir priplauktų, ten laukia 
mirtis, — jis atgalia ranka nusišluostė lūpas ir pažvelgė į mergi- 
ną. — Mirusieji neišduoda paslapčių, Meri. 

Jis Linksėjo galva, tačiau tas veidas staiga susitraukė ir vi- 
siškai pradingo. Meri jau nebeklūpėjo ant grindų virtuvėje, 


rankomis mėšlungiškai spausdama stalo viršų; ji vėl buvo vai- 

kas ir bėgo šalia tėvo Sen Keverno uolų link. Po kiek laiko 
tėvas pakėlė ją ir pasisodino ant pečių, o kartu su jais bėgo ir 
kiti žmonės, rėkdami, klykaudami. Kažkas rodė į jūrą, ten — 
tolumoje — ir Meri, mėšlungiškai įsikabinusi tėvo galvos, pa- 
stebėjo bangų svaidomą didelį baltą laivą, sulaužytais stiebais 
ir burėmis, išdrikusiomis paviršiuje. „Ką jie veikia?“ — klausė 
vaikas, kuriuo tada buvo ji, bet niekas neatsakė, visi stovėjo 
lyg įbesti ir, apimti siaubo, stebėjo laivą, kuris plūduriavo ir 
niro vis gilyn. ,, Tepasigaili jų Dievas“, - pasakė tėvas, o mažo- 
jį Meri pravirko ir ėmė šauktis mamos, šioji tuoj pat atsiskyrė 
nuo minios, paėmė dukrą ant rankų ir nuėjo tolyn, kur nebu- 
vo matyti jūros... 

Čia prisiminimai pradėjo trūkinėti, istorija nebeturėjo pa- 
baigos, bet Meri jau paaugus, kai nebebuvo vaikas, motina pa- 
pasakojo, kad jie kaip tik lankėsi Sen Keverne, kai didelis bar- 
kasas sudužo ant grėsmingų uolų ir nuėjo dugnan kartu su visa 
įgula ir keleiviais. 

Meri nukrėtė šiurpas, ji atsiduso ir vėl priešais subolavo dė- 
dės veidas, apdrikęs suveltais plaukais, o ji, Meri, vėl klūpėjo 
šalia, „Jamaikos“ virtuvėje. Ji jautėsi siaubingai, rankos ir kojos 
buvo ledinės. Troško tik patekti lovą ir užsitraukti ant galvos 
apklotą, kad atsidurtų visiškoje tamsoje. Galbūt, jei prispaus 
rankas prie galvos, sugebės nublokšti dėdės veido viziją šalin 
ir ištrinti jo pasakotus vaizdinius. O galbūt, įsikišusi pirštus į 
ausis, sugebės prislopinti jo balso švogždimą 1r bangų mūšos 
dundesį. Čia jai vis vaidenosi blyškūs skenduolių veidai iškel- 
tomis į viršų rankomis; girdėjo verksmus ir siaubo klyksmus; 
girdėjo gailų bangų supamo plūduro varpo gausmą. Ją vėl nu- 
krėtė šiurpas. Pakėlė akis. Dėdė krėsle nuslinko į priekį, galva 


nusviro ant krūtinės. Jis miegojo plačiai atmerkęs akis, knarkda- 

mas ir šnopuodamas. Ilgos juodos blakstienos leidosi kone ant 
skruostų tarytum karuliai. Alkūnės atremtos į stalą, o rankas 


sunertos lyg maldai. 


IX skyrius 


Kūčių dieną dangų aptraukė debesys, rodės, tuoj tuoj pra- 
trūks lietus. O naktų dar ir atšilo, tad purvas kieme visiškai išti- 
žo. Meri kambario sienos tiek sudrėko, kad net palytėjus ranka 
jusdavai drėgmę, viename kampe išdriko didžiulė geltona dėmė. 
Meri iškišo galvą pro langą — švelnus, drėgnas vėjas padvelkė 
į veidą. Po valandos Džemas Merlinas turėtų laukti jos viržių 
lauke, kad nuvežtų į Loncestouną. Tik nuo pačios Meri priklau- 
sė, ar susitiks su juo, tačiau vis dar negalėjo apsispręsti. 

Per tas keturias dienas pasijuto pasenusi, veidas, žvelgęs iš 
dėmėto, suskilusio veidrodėlio, buvo surukęs ir pavargęs. Po 
akimis juodavo ratilai, skruostai įdubo. Užmigdavo tik pary- 
čiais, visiškai prarado apetitą. Pirmą sykį pastebėjo, kad darosi 
panaši į tetą Peišens. Taip pat raukė kaktą, tokios pat plonos 
lūpos. Jei sučiaupdavo burną ir kramtydavo lūpų kampučius, 
kraipydama burną, atrodydavo, kad visiškai pavirto į tetą, tik 
kad plaukai tamsūs. Nebuvo sudėtinga užsikrėsti tuo įpročiu, 
pradėti nerviškai grąžyti rankas. Meri nusisuko nuo nelaimin- 
gojo veidrodėlio ir pradėjo žingsniuoti ten ir atgal savo maža- 
jame kambarėlyje. 

Dabar ji stengėsi kuo daugiau laiko praleisti viršuje aiškin- 
damasi, kad peršalo. Nesileisdavo su teta į ilgesnius pokalbius 


baimindamasi, kad ją išduos akys. Žvelgtų viena į kita taip pat 

nustėrusios, su tokia pat kančia — ir teta viską suprastų. Dabar 
juos jungė bendra paslaptis, apie kurią nė viena negalėjo pratar- 
ti nė žodžio. Meri svarstė, kiek laiko teta tylom kenčia tą siau- 
bingą žinojimą. Niekas ir niekada nesužinos, ką ji iškentė. Kad 
ir kur ateityje atsidurs, tas skausmingas žinojimas neapleis nė 
akimirkai. Niekad neduos ramybės. Meri pagaliau suprato, ko- 
dėl teta tokia išblyškusi, kodėl jos veidas retsykiais virpa, rankos 
pašo suknelę, o plačiai atvertos akys žvelgia į erdvę. Nebuvo 
jokių abejonių — teta žinojo viską. 

Pradžioje Meri jautėsi tartum ligonė, mirtinai serganti ligonė. 
Gulėjo aną nakų lovoje melsdama, kad Dievas pasiųstų jai miego 
malonę, o miego vis nebuvo. Tamsoje mirgėjo nepažįstami vei- 
dai, siaubingos skenduolių figūros. Vaikas sulaužytomis ranku- 
tėmis, moteriškė ilgais šlapiais plaukais, klykiantys siaubo apimti 
veidai, žmonės, kurie nemokėjo plaukti. Kartais jai atrodė, kad 
tarp jų mato ir savo tėvus; melsdami žvelgė į ją ir tiesė rankas. 

Gal kaip tik tokias kančias patiria ir tetulė Peišens naktimis, 
viena savo kambaryje, gal jai taip pat rodosi veidai, meldžiantys 
pasigailėjimo, o ji nustumia juos tolyn. 

Savo ruožtu teta Peišens taip pat yra žudikė. Ji žudo žmo- 
nes savo tylėjimu. Dėl to neša tos kaltės dalį kartu su Džosu 
Merlinu, nes yra moteris, o jis — pabaisa. Juos jungia ryšiai, ku- 
rių nutraukti ji nepajėgia. 

Dabar, kai jau praėjo trys dienos ir pirmasis siaubas kiek 
nubluko, apsitrynė, Meri jautėsi atbukusi, abejinga, pasenusi ir 
labai išvargusi. Apėmė tarsi koks sąstingis. Jai atrodė, kad vi- 
sada viską žinojo, ir sielos gilumoje buvo tam pasiruošusi. Jau 
pats vaizdas Džoso Merlino, stovinčio šalia priebučio su žibin- 
tu rankoje, buvo įspėjimas, o keliu dardantis diližanas nutratėjo 


lyg paskutinis atsisveikinimas. 

Prieš daugelį metų po Helfordą sklandė kalbos apie tokius 
dalykus: paskiri sakiniai, nugirsti kaimo kelyje, pasakojimų nuo- 
trupos, kažkas šnibždama, kažkieno prieštaraujama, abejojantis 
galvos mostas, tačiau apskritai apie tokius dalykus žmonės kal- 
bėjo labai nenoriai. Prieš dvidešimt, penkiasdešimt metų, kai 
tėvas buvo dar jaunas — ką gi, galėjo taip būti — tačiau ne dabar, 
ne šviesuoliškame devynioliktame amžiuje. 

Ji vėl išvydo priešais dėdės veidą ir išgirdo karkiantį jo 
šnabždesį: „Argi tau neteko girdėti apie pakrančių plėšikus, 
laivų klaidintojus?“ Tokių žodžių Meri niekad negirdėjo kaip 
gyva, tačiau tetai mažiausiai dešimtį metų teko gyventi slepiant 
juos sielos gilumoje. Meri jau nebemąstė apie dėdę. Visiškai 
nebesibijojo jo. Širdyje ruseno tik neapykanta — neapykanta ir 
pasibjaurėjimas. Dėdė suvis prarado žmogišką pavidalą. Tai 
laukinė pabaisa, sėlinanti nakties tamsybėse. Dabar, kai pa- 
matė jį girtą ir žino, ko vertas, nebepavyks jos įbauginti. Nei 
jam, nei jo draugužiams. Jie — blogio įsikūnijimas, ir nuodai 
pasklido po visą apylinkę, o ji, Meri, neturės ramybės, kol jų 
nesutryps, nesunaikins, neištrins nuo žemės paviršiaus. Ir jo- 
kio pasigailėjimo. 

Lieka tik teta Peišens — ir Džemas Merlinas. Braunasi į jos 
mintis prieš valią, nes nenori jo. Jai pakanka savų rūpesčių ir 
apmąstymų, o kam dar sukti galvą dėl to Džemo Merlino. Per- 
nelyg panašus į brolį. Akys, lūpos, šypsnys. Čia slypi pavojus. 
Dėdė išnyra iš Džemo, jo judesių, ir ji suvokia, kodėl prieš 
dešimtį metų tetai apsisuko galva. Džemą galima įsimylėti, be 
abejonės. Vyrai iki tol nieko nereiškė Meri gyvenime, pernelyg 
daug darbo buvo fermoje, kad dar ir apie juos būtų galvoju- 
si. Tiesa, buvo vaikinų, kurie šypsojosi jai bažnyčioje ir eidavo 


kartu iškylauti po derliaus nuėmimo; sykį kaimynas po sidro 

stiklinės pabučiavo ją už šieno kaugės. Kvailai tai atrodė, ir Meri 
visad vengė to paiko vyriškio, kuris praėjus penketui minučių 
pamiršo tą menką nutikimą. Šiaip ar taip, jau seniai sielos gilu- 
moje nusprendė niekados netekėti. Kaip nors susitaupys šiek 
tiek pinigų ir dirbs fermoje lyg vyras. Joms pagaliau pavyks iš- 
trūkti iš „Jamaikos“ ir rasti kokius nors namus tetai Peišens, 
tad nebus kada svajoti apie vyrus. Tačiau, nors ir taip ryžtingai 
nusiteikus, prieš akis vis išnirdavo Džemo veidas su kelių dienų 
šeriais, it kokio valkatos, nešvarios kelnės, valiūkiškas žvilgsnis. 
Neturi nė trupinėlio širdingumo, yra šiurkštus ir neabejotinai 
žiaurus, vagišius ir melagis. Jis įkūnija visa, ko Meri bijosi, kas 
jai sukelia kančią, ką niekina, o vis dėlto Meri junta, kad galėtų 
ji pamilti. Prigimčiai nerūpi prietarai. Vyrai ir moterys, matyt, 
tokie patys kaip ir gyvuliai fermoje — egzistuoja tarpusavio trau- 
kos dėsnis, bendras visiems gyviems padarams. Gamta parenka 
be jokios atodairos ir atžvilgio į sveiką protą. Nei žvėrys, nei 
paukščiai neprotauja. Meri nebuvo veidmainė, išaugo kaime, 
ganėtinai ilgai gyveno kartu su naminiais gyvuliais ir paukščiais, 
stebėjo, kaip jie poruojasi, augina jauniklius ir baigia gyvenimą. 
Gamta nedaug ką turi bendra su romantika, tad ir Meri neketi- 
no savo gyvenime to ieškoti. Matė, kaip mergaitės vaikšto kartu 
su kaimo vaikinais — porelės laikydavosi už rankų, rausdavo, 
gėdydavosi, graudžiai dūsaudavo, žiūrėdavo į mėnulio atspindį 
vandenyje. Meri tekdavo sutikti tokių porelių ant apžėlusio žole 
kelio už fermos — jį ir vadindavo „įsimylėjėlių keliuku“, nors 
vyresnieji — gerokai šiurkščiau. Vaikinas paprastai apkabindavo 
merginą per liemenį, o mergina padėdavo galvą jam ant krūti- 
nės. Jie žiūrėdavo į žvaigždes ir mėnulį arba liepsnojantį saulė- 
lydį, jei būdavo vasara, o Meri, eidama iš tvarto, šluostydavosi 


prakaitą nuo kaktos ir galvodavo apie naujagimį veršiuką, palik- 

tą šalia motinos. Ji tik žvilgsniu nulydėdavo įsimylėjėlių porelę, 
šypsodavosi, trukteldavo pečiais ir nuėjusi į virtuvę sakydavo 
mamai, kad nepraeis ir mėnuo, o Helforde bus naujos vestuvės. 
Paskui būdavo skambinama varpais, raikomas vestuvinis pyra- 
gas, o vyrukas šventinėmis drapanomis trypčiodavo nuo kojos 
ant kojos, stovėdamas ant bažnyčios laiptų šalia savo išrinkto- 
sios, išsidabinusios baltais muslinais, tai iškilmingai progai su- 
garbiniuotais plaukais. 

Nepraeidavo nė metai, o jiems jau nė motais — mėnulis ir 
žvaigždės gali sau šviesti nors ir visą naktų — vyrukas grįždavo 
iš laukų išvargintas dienos darbų ir burnodavo, kad vakarienė 
prisvilusi, o mergina, išskydusia figūra ir jau be jokių garbanų, 
purkštaudavo iš kambario antrame aukšte, ten ir atgal vaikšti- 
nėdama su ryšulėliu ant rankų, knirkiančiu tarsi katinas ir ne- 
norinčiu užmigti. Pamirštos visos kalbos apie mėnulio atspindį 
vandenyje. 

Ne, Meri neturi romantiškų iliuzijų. Meilė — tik gražus pava- 
dinimas — ir daugiau nieko. Džemas Merlinas — vyras, ji - mote- 
ris, ir jo rankos ar oda, ar šypsena — pati nežino, bet kažkas jos 
viduje atsiliepia į tą iššūkį. Net mintis apie jį dirgina, o kartu ir 
jaudina. Tas jausmas neatstoja, neduoda jai ramybės. Meri žino, 
kad privalo jį pamatyti vėl. 

Ji pažvelgė į pilką dangų ir žemai slenkančius debesis. Jei ke- 
tina važiuoti į Loncestouną, pats laikas rengtis ir keliauti. Jokių 
atsiprašinėjimų nebus, per pastarąsias keturias dienas ji visiškai 
surambėjo. Tetulė Peišens gali sau manyti, ką nori. Jei turi bent 
lašelį nuovokos, suvoks, kad Meri nepageidauja jos regėti. Pa- 
žvelgs į vyrą, krauju pasruvusias akis, drebančias rankas ir viską 
supras. Dar sykį, gal jau paskutinį, alkoholis atrišo jam liežuvį. 


Dėdė išdavė savo paslaptį, ir jo ateitis Meri rankose. Dar ne- 

apsisprendė, ką daryti su tuo, ką sužinojo, tačiau daugiau jo 
nedangstys. Šiandien važiuos drauge su Džemu į Loncestouną, 
ir dabar jam teks atsakinėti į klausimus; turėtų tapti romus it 
avinėlis suvokęs, kad nebebijo jų abiejų ir gali išduoti kada pa- 
norėjus. O rytoj — na ką gi —- bus nauja diena. Juk visada gali 
pasikliauti Frensiu Deiviu ir jo pažadu padėti; jai visada atsiras 
rami vietelė parapijos namuose Olternene. 

Keistos bus Kalėdos šiemet, mąstė ji, žygiuodama per Rytų 
Viržyną Vanago Keteros link. Praėjusiais metais klūpėjo bažny- 
čioje šalia motinos ir meldėsi, kad Dievas duotų jėgų ir drąsos 
joms abiem, meldėsi, kad suteiktų dvasios ramybės ir saugumo; 
prašė, kad Ponas Dievas išsaugotų jai motiną dar ilgam, ferma 
duotų pajamų pramisti. Atsakas buvo liga, vargai i1r motinos mir- 
tis. Meri dabar pasiliko visiškai viena, įsipainiojusi į niekšybių ir 
nusikaltimų tinklą, gyvena namuose, kurių neapkenčia, tarp žmo- 
nių, kuriuos niekina, ir per bergždžius atgrasius viržynus eina su- 
sitikti arkliavagio ir žudiko. Per šias Kalėdas nesimels. 

Ji sustojo ant kalvos prie Raušifordo ir dar iš tolo pastebėjo 
artėjant nedidelę kavalkadą: arkliuką, tempiantį brikelę, ir dar 
du kitus ponius, klusniai sekančius iš paskos. Vežėjas sveikin- 
damasis pakėlė į viršų botagą. Meri pajuto, kad raudonis užlie- 
jo skruostus ir tuoj pat nuslūgo. Ta silpnybė visada buvo jos 
rykštė, ir Meri geidė, jog raudonis būtų kažkas apčiuopiama 
ir gyva — tada jį galėtum nusidrėksti nuo skruostų, mesti ant 
žemės ir sutrypti. Ji apsuko rankas skara ir lūkuriavo suraukusi 
antakius. Džemas artindamasis švilptelėjo ir sviedė po kojom 
nedidelį ryšulėlį. 

— Linksmų Kalėdų! — šūktelėjo jis. — Turėjau vakar kišenėje 
sidabrinį, kuris degino man rankas it ugnis. Laikyk, tai tau nauja 


skarelė. 

Susitikusi su juo ketino būti griežta ir mažakalbė, tačiau tas 
poelgis apsunkino visą reikalą. 

— Labai malonu, — pasakė ji. — Bet kam tokios išlaidos? 

— Nesijaudink dėl manęs. Aš pripratęs, — atrėžė jis ir nu- 
žvelgė ją tuo savo įžūliu, tvilkinančiu žvilgsniu. — Anksti atė- 
jai, - pasakė, — bijojai, kad išvažiuosiu be tavęs? 

Ji užsiropštė ant rato ir, sėsdama į vežimaitį, paėmė va- 
deles. 

— Malonu vėl pajusti jas rankose, — pasakė nutylėjusi atsaky- 
mą. — Su mama kas savaitę mugės dieną važiuodavom į Helsto- 
ną. Atrodo, kad tas buvo taip seniai. Širdį suspaudžia, kai pagal- 
voju. Na ir prisijuokdavom per tokią kelionę, nors laikai ir buvo 
sunkūs. Tu to, aišku, nesuprasi. Visad rūpinaisi tik savimi. 

Džemas sukryžiavo rankas ant krūtinės ir stebėjo, kaip jai 
sekasi vadelioti. 

— Tas eržilas net užrištomis akimis išsigautų į kitą durpyno 
pusę, — pareiškė jis. — Netrauk taip smarkiai pavadžių, gerai? 
Dar niekad gyvenime nėra suklupęs. Va, taip geriau. Jis pats 
veda priekin, gali pasitikėti. Ką tu sakei? 

Meri atleido pavadžius ir žvelgė į kelią priešais. 

— Nieko ypatinga, — pareiškė ji. — Tiesą sakant, kalbėjau 
pati su savimi. Taigi matau, kad mugėje ketini parduoti net 
du arklius. 

— Dvigubas pelnas, Meri, o jei man padėsi, gausi naują suk- 
nią. Nesišaipyk ir netraukyk pečiais. Tu kažkokia išblyškusi ir 
akys lyg apsiblaususios. Kas tau, sergi ar pilvą suka? 

— Nuo tada, kai tave mačiau praėjusį sykį, nebuvau išėjusi 
iš namų. Sėdėjau kambaryje viena su savo mintimis. Buvo ne 
taip jau linksma. Dabar jaučiuosi gerokai vyresnė negu prieš 


keturias dienas. 

— Gaila, kad taip pasikeitei, — tęsė Džemas. — Tikėjausi įva- 
žiuoti į Loncestouną su dailia mergina prie šono, kad vyrai dai- 
rytųsi paskui ir mirkčiotų man. Bet šiandien atrodai kažkokia 
surukusi. Nepasakok pasakų, Meri. Aš ne toks aklas, kaip ma- 
nai. Tai kas įvyko „Jamaikoje“? 

— Nieko. Teta sukinėjasi po virtuvę, dėdė sėdi prie stalo, 
pasirėmęs galvą rankomis, o prieš jį - konjako butelis. Tik aš 
pasikeičiau. 

— Vėl turėjot svečių? 

— Kiek žinau — ne. Kieme niekas nebuvo pasirodęs. 

— Lūpos sukąstos, po akim juodi ratilai. Esi išvargusi. Ka- 
daise Plimute mačiau moteriškę, kuri taip atrodė, bet tam buvo 
svari priežastis. Grįžo vyras, ketverius metus praleidęs jūroje. 
Tu tuo negali pasigirti. O gal galvojai apie mane? 

— Taip, kartą pagalvojau, — tarė Meri. — Svarsčiau, kuris iš 
judviejų pirmas pakibs, tu ar tavo brolis. Sprendžiant iš to, ką 
matau, laiko skirtumas turėtų būti nedidelis. 

— Jei Džosas pateks į kartuves, pats ir bus kaltas, — pareiš- 
kė Džemas. — Dar nemačiau žmogaus, kuris taip atkakliai sau 
nertųsi kilpą ant kaklo. Jis ne eina, o tiesiog lekia pasitikti savo 
pražūties. Jei ištiks prastas galas, bus tą užsitarnavęs, ir tuosyk 
nebus konjako butelio, kuriame galės ieškoti išsigelbėjimo ir 
paguodos. Pakibs visiškai blaivus. 

Toliau jie važiavo tylėdami. Džemas žaidė švytuodamas bo- 
tago galiuku, ir Meri tiesiog juto šalia savęs jo rankas. Pažvai- 
ravo viena akimi ir pastebėjo, kad jo pirštai tokie pat dailūs ir 
grakštūs kaip brolio. Bet šios rankos ją traukė, o anoms juto 
pasibjaurėjimą. Pirmą sykį suvokė, kaip potraukis ir pasibjau- 
rėjimas gali eiti gretimais, o riba tarp šių dviejų pojūčių bemaž 


nepastebima. Mintis buvo nemaloni, mergina net nustėro. Kas 

būtų, jei šalia sėdėtų Džosas, tas ankstesnysis iš dešimties ar 
dvidešimties metų praeities. Ji pasistengė atsikratyti tos minties, 
pati išsigandusi išgalvoto vaizdo. Dabar suprato, kodėl neap- 
kenčia dėdės. Apmąstymus nutraukė Džemo balsas. 

— Į ką taip žiūri? — paklausė jis. 

Meri atplėšė žvilgsnį nuo slenkančio priešais kraštovaizdžio. 

— Atsitiktinai atkreipiau dėmesį į tavo rankas, — atsakė. — Jos 
tokios pat kaip ir tavo brolio. Kiek dar mes važiuosime viržy- 
nais? Ar tas antai vingiuojantis kelias — ne vieškelis, kurio mums 
reikia? 

— Išvažiuosime į jį kiek toliau, už kokių dviejų ar trijų mylių. 
"Tai šit kaip, tu stebi vyrų rankas? Niekad nepamanyčiau apie 
tave. Šiaip ar taip — esi moteris, o ne koks nebrendyla kaimo 
bernas. Gal pagaliau pasakysi, kodėl keturias dienas sėdėjai už- 
sisklendusi kambaryje su niekuo nesikalbėdama, ar nori, kad 
pats susiprasčiau? Moterys dievina paslaptingumą. 

— Nėra jokios paslapties. Paskutinį kartą klausinėjai, ar ži- 
nau, kodėl mano teta atrodo kaip kokia pamėklė? Taip pasakei, 
ar ne? Tai štai — dabar jau Žinau, va ir viskas. 

Džemas kurį laiką smalsiai žiūrėjo į ją, o tada vėl švilptelėjo. 

— Keistas daiktas ta karčioji, — galų gale pasakė jis. — Kar- 
tą Amsterdame prisigėriau — tada, kai pabėgau jūron. Atmenu, 
kad laikrodis bokšte išmušė pusę dešimtos vakaro, o aš sėdėjau 
ant grindų apkabinęs dailią rudaplaukę merginą. Paskui staiga 
pasirodė, kad jau septynios ryto, o aš guliu kniūbsčias pakelės 
griovyje be batų ir kelnių. Dažnai svarstau, ką dariau tas dešimt 
valandų. Galvoju ir galvoju, bet nė per nago juodymą negaliu 
prisiminti. 

— Tau pasisekė, - pasakė Meri. — Tavo brolis ne toks laimin- 


gas. Prisigėręs atgauna atmintį, o ne praranda. 

Arkliukas sulėtino žingsnį, tad Meri plekštelėjo vadelėmis. 

— Pasilikęs vienas, gali kalbėti pats su savimi, — tęsė toliau, — 
„Jamaikos“ muūrams vis tas pat. Bet tuosyk nebuvo vienas. 
Buvau šalia, kai atsipeikėjo ir atgavo sąmonę. Dar jį kankino 
slogučiai. 

— Na, tai po to, kai papasakojo, ką sapnavo, užsidarei savo 
kambaryje keturioms dienoms? — pasiteiravo Džemas. 

— Kažkas panašaus, bet daugiau iš manęs nesužinosi. 

Jis staiga pasilenkė prie jos ir atėmė vadeles. 

— Nežiūri, kur važiuoji, - pareiškė. — Sakiau tau, kad tas ar- 
kliukas niekad neklumpa, bet tai nereiškia, kad būtina įvažiuoti 
juo ant granito luito, dydžio kaip patrankos sviedinys. Geriau 
man palik tą darbą. 

Meri patogiau atsisėdo ir leido jam vadelioti. Teisybė, per- 
nelyg atsipalaidavo, nusipelnė priekaišto. Arkliukas išsyk pasi- 
leido žingine. 

— Ką ketini daryti? — paklausė Džemas. 

Meri gūžtelėjo pečiais. 

— Dar neapsisprendžiau. Privalau galvoti apie tetą Peišens. 
Gal tikiesi, kad viską išplepėsiu? 

— Kodėl ne, juk neginu Džoso. 

— Tu jo brolis, ir man to pakanka. Šioje istorijoje daug tam- 
sių vietų, ir tu kur ne kur puikiai pritiktum. 

— Gal manai, kad sutikčiau gaišti laiką dirbdamas savo 
broliui? 

— Iš to, ką mačiau, sprendžiu, kad daug laiko gaišti ir nerei- 
kėtų. Pelnas iš jo verslo — didžiulis, o už prekes mokėti nieko 
nereikia. Mirusieji tyli, Džemai. 

— Tas tiesa, bet byloja sudužę laivai, jei užplaukia ant uolų esant 


palankiam vėjui. Kai laivas nori užsukti uostan, ieško žiburių, 

Men. Ar matei, kaip peteliškės skrenda į žvakės liepsną ir nudega 
sparnus? Taip ir su laivu — plaukia, kur rodo apgaulingi žiburiai. 
Tas gali įvykti kartą, du kartus, na tegu net tris, bet ketvirtąjį sykį 
po tokio sudužimo smarvė pakyla iki pat debesų. Tuosyk visa 
apylinkė griebiasi ginklų ir reikalauja atsakymo, kodėl taip įvyko. 
Mano brolis prarado vairą ir dabar lekia tiesiai ant uolų. 

— O tu palaikai jam draugiją? 

— Aš? O ką bendra su juo turiu aš? Gali sau kišti galvą kil- 
pon, jei taip trokšta. Aišku, sykį ar kitą gaudavau kiek tabako 
ar nuveždavau kokį krovinį, bet pasakysiu tau tik viena, Meri, 
gali tikėti arba ne, nelygu nuotaika: niekad nenužudžiau žmo- 
gaus — bent jau iki šiol. 

Jis įsiutęs pliaukštelėjo botagu virš galvos arkliukui, ir varg- 
šas gyvulys pasileido šuoliais. 

— Ten, kur gyvatvorė suka į rytus, yra brasta. Pervažiuosim 
upę ir už pusės mylios pateksim į kelią. Nuo ten iki Loncestou- 
no — kokios septynios mylios. Ar dar nepavargai? 

Meri pakratė galvą. 

— Pintinėje po sėdyne yra duonos, sūrio, obuolių ir pora 
kriaušių, — pasakė jis. — Netrukus išalksi. Taigi manai, jog ir aš 
prisidedu prie laivų skandinimo, o tada stoviu sau ant kranto ir 
žiūriu, kaip žmonės skęsta? O kai ištinsta nuo vandens, kraus- 
tau jų kišenes? Gražus vaizdelis, ką ir besakyti. 

Ar jis iš tikrųjų pyksta, ar tik vaizduoja pykstanų — Meri 
nesuprato, tačiau lūpos buvo kietai suspaustos, o ant skruostų 
pasirodė raudonų dėmių. 

— Bent iki šiol to nepaneigei, ar ne? — pasakė ji. 

Jis įžūliai nužvelgė ją, pusiau niekinamai, pusiau su patyčia, 
ir nusijuokė, lyg iš paiko vaiko. Ji užpyko, bet tuoj pajuto, ko 


Džemas tuoj pat ketina paklausti, ir vėl ją išmušė karštis. 

— Jei jau taip galvoji, tai ko šiandien išsiruošei su manim į 
Loncestouną? — paklausė jis. 

Balse skambėjo pašaipa; neryžtingas atsakymas ar šiaip 1š- 
sisukinėjimas būtų įgalinęs jį triumfuoti, todėl Meri prisivertė 
atsakyti kuo linksmiau. 

— Dėl gražių tavo akių, pone Merlinai, - atrėžė. — Tik todėl 
su tavim ir važiuoju, — ir nemirktelėjusi ištvėrė jo žvilgsnį. 

Jis nusijuokė, palingavo galva ir vėl ėmė švilpiniuoti, bet 
dabar įtampa pradingo, atsirado kažkoks laisvumas, bemaž 
vaikiškas tarpusavio pasitikėjimas. Drąsūs žodžiai nuginklavo 
Džemą. Jis nenutuokė apie slypintį už jų silpnumą, tad kuriam 
laikui įsivyravo paliaubos. Bent jau pranyko įtampa, kartais tvy- 
ranti tarp moters ir vyro. 

Dabar jie jau pasuko į kelią ir brikelė dardėjo paskui links- 
mai risnojantį žirgą, o du kiti — vogtieji — sekė iš paskos. 

Lietaus debesys slinko dangumi, tačiau iki tol neiškrito nė 
lašelis, o kalvų, stūksančių toli priešakyje, negaubė rūkas. 

Meri pagalvojo apie pastorių Deivį, kuris dabar greičiausiai 
Olternene. Svarstė, ką pasakys, išgirdęs jos pasakojimą. Dabar 
nebekartos, kad reikia palūkėti. Vis dėlto gali būti nepatenkin- 
tas, kad trukdo jį per Kalėdas. Meri įsivaizdavo vikariją, ramią 
ir tokią tylią vidury kaimo namų saujelės, aukštą bažnyčios kuo- 
rą, kyšantį tartum sargybinis virš kaminų 1r stogų. Kokia rami 
užuovėja tas Olternenas — jau pats pavadinimas skamba kaip 
švelnus šnabždesys — o Frensio Deivio balsas įkūnija pačią ra- 
mybę ir atsipalaidavimą nuo visų rūpesčių. Pastorius, be abe- 
jo, keistuolis, tas jo keistumas savotiškas, tačiau kartu ir mielas. 
Kad ir tas jo paveikslas ant molberto, kad ir tai, kaip maloniai 
patarnavo prie stalo, o paskui, pamiršęs viską, ragino arklį lėkti 


kiek įkerta. Vis dėlto keisčiausia yra ta pilkšva, melancholiška 

tyla jo kambaryje, kur nežymu jokių savininko pėdsakų. Frensis 
Deivis tą vakarą panėšėjo į šešėlį, o dabar, kai Meri jo nebema- 
to, atrodo visiškai nerealus. Nė pėdsako to vyriško agresyvumo, 
būdingo Džemui Merlinui — tiesiog bekūnė dvasia. Tik dvi bal- 
tos akys ir balsas tamsybėse. 

Arkliukas staiga pasibaidė, išvydęs spragą gyvatvorėje, ir 
garsūs Džemo prakeiksmai nutraukė Meri apmąstymus. 

— Ar čia netoliese yra kokių bažnyčių? — paklausė ji. — Nuo 
atvažiavimo gyvenu lyg stabmeldė ir nekaip dėl to jaučiuosi. 

— Kad tave kur perkūnai! — riktelėjo Džemas arkliukui, truk- 
teldamas vadžias. — Gal nori mus visus išversti griovin? Bažny- 
čios, sakai? O ką, po pragarų, galiu žinoti apie bažnyčias? Viso 
labo tik sykį teko būti bažnyčioje, kai mane ten nusinešė mo- 
tina, o išneštas jau buvau tapęs Džeremiu. Taigi ta tema nieko 
negaliu tau pasakyti. Kiek žinoma, ten esama auksinių indų, tik 
labai puikiai rakinami. 

— Bet juk Olternene yra bažnyčia, ar ne? Ne taip toli nuo 
„Jamaikos“. Gal rytoj ir derėtų ten išsiruošti. 

— Geriau ateik pas mane Kalėdų pietų. Kalakuto negausi, 
bet žąsį iš senojo Taketo nukniaukti visada įmanoma. Jau taip 
prastai mato, kad net nepastebės trūkumo. 

— O tu žinai, kas pastorius Olternene? 

— Iš kur? Niekad nebendravau su dvasininkais ir neketi- 
nu pradėti. Nepaprastos ypatos. Kai buvau mažas, Nort Hile 
buvo pastorius — didelis trumparegis. Taigi vieną sekmadie- 
nį jis, matyt, sumaišė butelius ir vietoj vyno prie komunijos 
parapijos tikintiesiems pradėjo dalyti konjaką. Visas kaimas 
tuoj suuodė, kuo čia kvepia, ir žinai, į bažnyčią prisigrūdo 
tiek žmonių, kad nebuvo kur atsiklaupti; tikintieji stovėjo pa- 


sieniais laukdami savo eilės. Vargšas pastorius negalėjo nieko 

suprasti; dar niekad bažnyčioje nebuvo tokios minios. Visas 
spindintis užlipo į sakyklą ir išrėžė pamokslą apie paklydusias 
aveles, grįžtančias į avidę. Brolis Metju man pats pasakojo tą 
istoriją; du kartus ėjo prie altoriaus, bet pastorius nieko ne- 
susigaudė. Tai buvo garsi diena Nort Hile. Ištrauk duonos ir 
sūrio, Meri, nes tuoj apalpsiu iš bado. 

Meri palingavo galva ir atsiduso. 

— Ar tu į ką nors gyvenime žiūri rimtai? Ar iš tikrųjų tau 
nėra nieko gerbtino? 

— Didžiausios pagarbos vertas yra mano skrandis, — atrėžė 
jis, — nes šiuo metu reikalauja maisto. Dėžė yra po mano kojo- 
mis. Gali suvalgyti obuolį, jei jau apėmė dievobaiminga nuotai- 
ka. Biblijoje kažkas rašoma apie obuolį, tiek težinau. 

Kai pusę trijų, kanopoms bildant, jie įvažiavo į Lonces- 
touną, abu šypsojosi ir net buvo kiek įšilę. Meri, priešingai 
nei ketino iš ryto, pamiršo rūpesčius ir, pasiduodama Dže- 
mo nuotaikai, visai įsilinksmino. Nutolus nuo niauraus ,Ja- 


66 


maikos“ šešėlio, atgavo būdingą sau jaunatvišką nuotaiką, o 
Džemas, tuoj pat tai pastebėjęs, darė viską, kad dar daugiau 
ją Išjudintų. Juokėsi, nes turėjo juoktis, nes jis ją juokino, o 
be to, judriam mieste, pilname žmonių, jau pats oras buvo 
šventiškai pakilus. Gatvės sausakimšos, mažos krautuvėlės 
kuo dailiausiai išdabintos. Vežimai, karietos, diližanai grum- 
dėsi vienas šalia kito akmenimis grįstoje centrinėje aikštėje. 
Miestas trykšte tryško spalvomis, gyvybe, judėjimu; linksma, 
triukšminga minia grūdosi ties prekystaliais, kalakutai ir žąsys 
žnaibė medinius aptvarus, o kažkokia besišypsanti moteriškė 
su žalia pelerina laikė virš galvos rausvašonį obuolį, spindin- 
tį it raudoni jos skruostai. Scena Meri buvo gerai pažįstama 


ir miela širdžiai: Helstone per Kalėdas taip būdavo kasmet, 

bet čia, Loncestoune, linksmumas buvo gaivališkesnis, minia 
didesnė, balsai skambesni. Čia buvo juntamas didžiųjų mies- 
tų alsavimas — Devonšyras ir Anglija buvo čia pat, kitapus 
upės. Fermeriai iš kaimyninės grafystės pečiais spaudėsi prie 
kaimiečių iš Rytų Kornvalio, minioje sukinėjosi prekiautojai, 
kepėjai ir maži jų pasiuntinukai su padėklais karštų paštetų 
ir dešrelių. Ponia plunksnuota skrybėle ir žydro aksomo ap- 
darais išlipo iš karietos ir įėjo į svetingai apšviestą „Baltojo 
elnio“ užeigą, ją pasekė ponas pilku apsiaustu. Jis įsistatė į 
akį monoklį ir išdidžiai žengė paskui savo damą lyg didelis 
kalakutas. Meri buvo sužavėta, tas pasaulis jai rodėsi kupinas 
nerūpestingumo ir linksmybės. 

Miestas plytėjo ant kalvos šlaito, viduryje stūksojo didelė pi- 
lis, ir visa panėšėjo į senos legendos iliustraciją. Čia vienas prie 
kito augo medžiai, žemyn driekėsi laukai, o visai žemai, slėnyje, 
blyksėjo vanduo. Viržynai tartum pranyko, pasiliko kažkur už 
miesto, net prisiminimas apie juos lyg išbluko. Dabar visa nu- 
stelbė Loncestounas ir žmonės, kupini gyvenimo džiaugsmo. 
Kalėdos užvaldė visą miestą, tampė už virvelių besišypsančią 
minią, liulančią grįstose gatvelėse, o blyški saulė iš visų Jėgų 
brovėsi pro pilką debesų mūrą, trokšdama dalyvauti bendrose 
linksmybėse. 

Meri pasipuošė Džemo dovanota skarele, netgi jam pačiam 
leido užrišti galus pasmakrėje. Jie paliko karietaitę ir arkliuką 
miesto arklidėje, ir dabar Džemas brovėsi per minią, vesda- 
mas du vogtuosius arklius ir skindamas kelią Meri. Išraiška 
buvo kupina pasitikėjimo savimi, jie traukė tiesiai didžiosios 
turgavietės link, kur skubėjo visas Loncestounas. Šventinės 
mugės būdelės ir palapinės buvo sugrūstos viena šalia kitos, 


iš šonų virvėmis atitverta vieta, kur perkami ir parduodami 

gyvuliai. Juos supo fermeriai, kaimiečiai, pirkliai iš Devono, o 
kai kurie net iš toliau. 

Meri širdis ėmė plakti stipriau prisiartinus; o jei pasitaikys 
kas iš Nort Hilo ar koks fermeris iš gretimo kaimelio, galintys 
atpažinti arklį? Džemas nusismaukė skrybėlę ant pakaušio ir 
sau švilpiniavo pro dantis. Atsisuko kartą ir mirktelėjo Meri. 
Minia prasiskyrė jį praleisdama. Meri atsistojo kiek tolėliau, 
šalia storos prekeivės su pintine. Matė Džemą užsiimant vietą 
tarp vyrų su arkliais, matė, kaip jis linktelėjęs pasisveikino su 
tuo ir anuo, nužvelgė jų arklius, lenkdamasis prisidegti pypkės. 
Jo išraiška buvo rami ir nerūpestinga. Po kiek laiko ryškiai 
apsitaisęs vyriškis su juoda skrybėle ir kreminėmis kelnėmis 
prasispraudė pro minią ir priėjo prie arklių. Garsiai kalbėda- 
mas botagu vis daužė per bato aulą, o paskui mosteldavo į 
kokį nors arklį. Iš balso ir rimtos minos Meri suvokė, kad 
tai arklių pirklys. Netrukus prie jo pritapo nedidukas žmo- 
gelis skvarbiomis akutėmis, kuris kartkartėm vis baksteldavo 
pirmajam alkūne ir šnibžteldavo kažką ausin. Meri pastebėjo, 
kad tas mažasis smalsiai stebeilijasi į juodąjį eržilą, kadaise 
priklausiusį skvairui Basetui. Jis priėjo prie arklio, pasilenkė 
ir apčiupinėjo kojas. Paskui vėl šnibžtelėjo kažką ausin anam 
garsiakalbiui. Meri stebėjo juos abu sunerimusi. 

— Iš kur gavai tą arklėką? — pasidomėjo pirklys, pokštelėjęs 
Džemui per petį. — Jo tokia galva ir karčiai, kad negali būti iš 
viržynų krašto. 

— Prieš ketverius metus jis gimė Kalingtone, — nerūpestin- 
gai atsakė Džemas, neišsiimdamas iš burnos pypkės. — Pirkau 
metinuką iš senio Timo Brėjaus. Gal pameni Timą? Išpardavė 
pernai visą arklidę ir persikėlė į Dorsetą. Timas visada saky- 


davo, kad dėl šio arklio turėsiu vien nuostolių. Motina buvo 

neparduosiu, iš anksto įspėju. 

Jis papsėjo savo pypkę, o tuo metu abu vyrai apžiūrinėjo 
arkliuką. Meri atrodė, kad truko visą amžinybę, kol jie išsitiesė 
ir atsitraukė. 

— Gal turėjai kokių nesklandumų su jo kailiu? — pasiteiravo 
tas skvarbiaakis. — Palietus gana šiurkštus ir ašutas aštrus lyg 
šerys. Ir apskritai jis man nepatinka. Ar tik neapgirdei kokiom 
žolėm, kad būtų žvitresnis? 

— Nieko jam netrūksta, — atrėžė Džemas. — Anas antrasis 
sulyso vasarą, bet šiaip ne taip atšėriau. Reikėtų palaikyti jį iki 
pavasario, bet ką darysi, kai tiek man kaštuoja. O tas juodasis 
neturi jokių trūkumų. Tik vieną dalyką sąžiningai pasakysiu, 
nes sąžinė neleidžia tylėti. Senasis Timas Brėjus nežinojo, kad 
to juočkio motina kumelinga — buvo tuo metu Plimute, ir ar- 
klidės berniokas jos nenusaugojo. Kai sužinojo, išpėrė kailį, 
bet buvo per vėlu. Pažvelkit čia, į tuos trumpus plaukus prie 
pat odos — jie pilkutėliai, tiesa? Timas Brėjus padarė didelę 
kvailystę jį parduodamas. Tik pažvelkit į pečius — kokia veis- 
lė! Štai ką pasakysiu — jis vertas ne mažiau kaip aštuoniolika 
ginėjų. 

Žmogelis skvarbiomis akutėmis pakratė galvą, bet prekeivis 
suabejojo. 

— Nuleisk iki penkiolikos, ir būsim suderėję, — pasiūlė jis. 

— Ne, galutinė kaina aštuoniolika ir nė penso mažiau, — spy- 
rėsi Džemas. 

Vyrai pradėjo tartis, buvo matyt, kad niekaip negali sutikti. 
Meri išgirdo žodį „sukčius“, ir Džemas žvilgtelėjo į ją pro žmo- 
nių galvas. Nedidelis būrelis aplinkui suūžė. Skvarbiaakis, vėl 


palinkęs, ėmė čiupinėti juodojo ponio čiurnas. 

— Patarčiau pasiklausti dar kieno patarimo, — pasakė jis. — 
Man nepatinka tas arkliūkštis. Kur jo žymė? 

Džemas parodė į siaurą įpjovą ant ausies. Vyras įdėmiai ap- 
žiūrėjo. 

— Jūs atsargus pirklys, ar ne? — tarė Džemas. — Kas kitas 
galėtų pamanyti, kad pavogiau tą arklį. Gal žymė neįtinka? 

— Ne, atrodo, viskas vietoje. Bet tau pasisekė, kad Timas 
Brėjus persikėlė į Dorsetą. Niekuo gyvu neprisipažintų, kad tai 
jo arklys. Tavim dėtas, Stivensai, palikčiau jį ramybėje. Prisi- 
dirbsi bėdos. Geriau eik iš čia, žmogau. 

— Jis gražus, — pasakė. — Man vis tiek, kas jį išaugino, net jei 
tėvas buvo keršas. Ko raukaisi, Vili? 

Vyras skvarbiomis akutėmis vėl griebė draugą už rankovės 
ir toliau kažką sušnabždo ausin. Prekeivis išklausė, susiraukė ir 
linktelėjo. 

— Gerai, — garsiai pasakė jis. — Greičiausiai taip ir yra. Tu 
nutuoki tuos reikalus. Taip, geriau nerizikuoti. Gali pasilaikyti 
savo arklį, — kreipėsi į Džemą. - Mano kompanionas jo nenori. 
Paklausyk mano patarimo ir nuleisk kainą. Jei per ilgai jį laikysi, 
gali pasigailėti. 

Kartu su draugužiu alkūnėmis jie prasiskynė kelią minioje, 
traukdami „Baltojo elnio“ linkui. Meri su palengvėjimu atsidu- 
so, abiem pradingus iš akių. Negalėjo nieko perprasti iš Džemo 
veido. Vaikinas kaip paprastai kažką švilpavo. Žmonės ateidavo 
ir nueidavo, gauruoti viržynų arkliukai buvo parduodami už du 
ar tris svarus, ir ankstesnieji jų savininkai sau keliaudavo paten- 
kinti. Niekas nesiartino prie juodojo ponio. Tik nužvelgdavo 
žvaira akim. 

Be ketvirčio ketvirtą Džemas po ilgų ir linksmų derybų par- 


davė antrąjį šauniam nuoširdaus veido fermeriui. Fermeris siūlė 

penkis svarus, Džemas spyrėsi prie septynių. Po dvidešimties 
minučių triukšmingų ginčų buvo sutarta dėl šešių svarų, ir fer- 

Meri jau vos pastovėjo ant kojų. Aikštėje pradėjo temti, už- 
degė žibintus. Miestas įgavo paslaptingą išvaizdą. Mergina jau 
svajojo apie sugrįžimą prie brikelės, kai už nugaros išgirdo mo- 
ters balsą ir garsų pabrėžtiną juoką. Atsisukusi pastebėjo žydrą- 
ją peleriną ir skrybėlę su plunksna, priklausančias damai, kurią 
anksčiau stebėjo lipant iš karietos. 

— Tik pažvelk, Džeimsai, — sakė ji. — Ar kada matei tokį dai- 
lų arklį? Galvą laiko visai kaip vargšas Paris. Panašumas tiesiog 
stulbinamas, tik šis arklys juodas, na ir, matyt, ne tokios geros 
veislės kaip mūsiškis. Kaip gaila, kad nėra Rodžerio. Negaliu 
ištraukti jo iš susirinkimo. K4 manai apie tą ponį, Džeimsai? 

Jos draugas įsikišo akin monoklį. 

— Kad jį perkūnai, Marija, — nutęsė jis, — nieko nenutuokiu 
apie arklius. Tas, jums dingęs, buvo šyvas, ar ne? O šis juodme- 
džio spalvos, mano brangioji, na, visiškai tartum juodmedis. 
Gal nori jį pirkti? 

Moteris nusijuokė, lyg sučiulbo. 

— Būtų puiki Kalėdų dovanėlė vaikams, — pasakė ji. — Nuo 
tada, kai pradingo Paris, jie neduoda ramybės Rodžeriui. Prašau 
tavęs, Džeimsai, paklausk kainos. 

Vyriškis žengė priekin. 

— Ei, gerasis žmogau, — šūktelėjo jis Džemui, — gal parduo- 
date tą juodį? 

Džemas pakratė galvą. 

— Pažadėjau jį draugui, - pasakė. - Nenorėčiau laužyti žo- 
džio. Be to, tas arkliukas jums netiktų. Juo jodinėjo vaikai. 

— O, iš tikrųjų... O, suprantu. O, dėkoju... Marija, tas žmogus 


sako, kad arklys neparduodamas. 

— Tikrai? Kaip gaila. Taip man patinka. Užmokėstu, kiek tik 
paprašys, pasakyk jam. Paklausk jį dar sykį, Džeimsai. 

Vyriškis dar sykį įsistatė monoklį akin ir iškošė: 

— Klausykit, žmogau, šiai poniai patiko jūsų arkliukas. 
Kaip tik toks jai pradingo ir norėtų jo vietoj turėti kitą. Žinot 
ką, tegu jį velniai, tą jūsų draugužį. Gali ir palaukti. Kiek už 
ji norit? 

— Dvidešimt penkių ginėjų, — skubiai išrėžė Džemas. — Bent 
jau tiek ketino užmokėti tas mano draugas. Man ne taip jau ir 
rūpi jį parduoti. 

Ponia plunksnuota skrybėle įėjo aptvaro vidun. 

— Duosiu jums už jį trisdešimt ginėjų, — pareiškė ji. — Esu 
ponia Baset iš Nort Hilo 1r norėčiau tą arkliuką padovanoti 
savo vaikams per Kalėdas. Prašau nesispyrioti. Pusę tos sumos 
turiu piniginėje, o anas ponas užmokės likutį. Ponas Basetas 
šiuo metu yra Loncestoune ir norėčiau, kad arkliukas taptų 
staigmena ir jam, ir vaikams. Mano arklininkas tuoj pat ateis to 
arklio ir išjos juo namo dar ponui Basetui neišvykus iš miesto. 
Štai, prašom pinigus. 

Džemas nusiėmė skrybėlę ir žemai nusilenkė. 

— Labai dėkoju, — pareiškė jis. — Tikiuosi, kad ponas Basetas 
bus patenkintas ponios pirkiniu. Jūs įsitikinsit, kad arklys nepa- 
prastai ramus, ir vaikai galės saugiai jodinėti. 

— Ak, esu tikra, kad ponas Basetas bus sužavėtas. Aišku, tas 
arklys jokiu būdu negali prilygti tam, kurį iš mūsų pavogė. Paris 
buvo grynakraujis ir vertas daugybės pinigų. Bet šis arkliukas 
dailuts ir tikrai patiks vaikams. Eime, Džeimsai, jau temsta, su- 
stipau iki kaulų. 

Ir ji patraukė į karietą, stovinčią aikštės viduryje. Aukštas 


liokajus šoko priekin atidaryti durų. 

— Pirkau ponį ponaičiui Robertui ir ponaičiui Henrikui, — 
pasakė ji. — Paieškokite Ričardso ir praneškite, kad jotų juo 
namo. Norėčiau, kad tai būtų siurprizas ponui skvairui. 

Šiugždėdama sijonais ji įlipo karieton, o paskui ją ir ponas 
su monokliu. 

Džemas vikriai apsidairė ir plekštelėjo per petį stovinčiam 
užpakalyje vaikinukui. 

— Ei, tu! — pasakė jis. — Nori užsidirbti penkis šilingus? 

Vyrukas linktelėjo, net išsižiojęs iš nustebimo. 

— Na, tai laikyk tą arklį ir, atsiradus arklininkui, atiduok jam, 
gerai? Man tik ką pranešė, kad žmonai gimė dvynukai ir jos 
gyvybei gresia pavojus. Negaliu gaišti nė akimirksnio. Griebk 
pavadį, spėriau! Linksmų Kalėdų! 

Vyrukui nespėjus ištarti nė žodžio, Džemas, rankas įsigrū- 
dęs į kišenes, jau skubiai žygiavo per aikštę. Meri atsargiai žengė 
iš paskos, atsilikusi kokius dešimt žingsnių. Raudona kaip buro- 
kas, nedrįsdama pakelti akių, duso iš juoko ir turėjo užsidengti 
burną skara. Kai pagaliau atsidūrė kitoje aikštės pusėje, toli nuo 
karietos ir sambūrio, vos neapalpo. Ji sustojo, ranką prispaudu- 
si prie šono, kad galėtų atsikvėpti. Džemas jos laukė, o veidas 
buvo rimtas kaip teisėjo. 

— Džeremi Merlinai — tu visiškai nusipelnei kartuvių, — pa- 
sakė ji, kai jau kiek atitoko. — Koks šėtoniškas įžūlumas — žmo- 
nių akivaizdoje mugėje parduoti vogtą iš ponios Baset arklį ir 
dar jai pačiai! Kone pražilau, žiūrėdama į tave. 

Džemas atmetė galvą ir pratrūko juoktis, taip užkrečiamai, 
kad tas juokas persidavė ir jai. Garsus kvatojimas taip nuskar- 
dėjo gatvėje, kad net žmonės pradėjo dairytis ir, užsikrėtę tuo 
linksmumu, patys ėmė šypsotis ir juoktis, tad galų gale atro- 


dė, kad plyšauja visas Loncestounas. Linksmybės gūsis sumišo 

su minios triukšmu ir kojų trepsėjimu, o virš tų garsų sklido 
skardūs šūksniai, rėkavimai ir nežinia iš kur sklindanti daina. 
Deglų ir gatvės žibintų atšvaitai keistai žiburiavo žmonių vei- 
duose, o spalvų bei šešėlių žaismas ir nesuskaičiuojamų balsų 
šurmulys kėlė tokį triukšmą, kad, rodės, pats oras drebuliavo 
nuo džiaugsmingo pakilimo. Džemas griebė Meri už rankos ir 
spustelėjo jai pirštus: 

— Dabar patenkinta, kad atvažiavai, ką? — paklausė jis. 

— Taip, — atsakė nesvarstydama ir jau visiškai ant jo nebe- 
pyko. 

Jie paniro į šventišką mugės sūkurį, jusdami aplinkui ma- 
lonią spūsties šilumą. Džemas jai nupirko purpurinę skarą ir 
auksinius auskarus. Paskui abu valgė apelsinus dryžuotoje pala- 
pinėje ir leido raukšlėtai čigonei jiems paburti. 

— Saugokis juodaplaukio nepažįstamojo, — pasakė čigonė, 
o jie pažvelgė vienas į kitą ir vėl prapliupo juoktis. — Ant tavo 
rankų kraujas, jaunikaiti, — kreipėsi ji į Džemą. — Kada nors tu 
nužudysi žmogų. 

— Pameni, ką tau sakiau šįryt brikelėje? — pareiškė Meri Dže- 
mas. — Bent kol kas esu nekaltas. Ar dabar manim tiki? 

Meri vis dėlto pakratė galvą ir nepasakė nieko. Smulkus lie- 
tutis dulkė į veidus, bet jie nekreipė į tai dėmesio. Vėjo gūsiai 
taršė palapinių audeklą, nešiodami popierius, kaspinus, šilkus, 
o didelė dryžuota būda staiga sudrebėjo ir, lyg milžino rankos 
pastūmėta, prigludo prie žemės, obuoliai ir apelsinai nuriedėjo į 
griovį. Vėjuje virpėjo ugnis, lietus stiprėjo, žmonės lakstė šen ir 
atgal, ieškodami slėptuvės, juokdamiesi, šaukdami vienas kitą, 
o nuo jų čiurkšlėmis sruvo vanduo. 

Džemas patraukė Meri į kažkokio namo prieangį, apkabino, 


atsuko į save jos veidą, prilaikydamas rankomis, ir pabučiavo. 

— Saugokis tamsiaplaukio nepažįstamojo, — pasakė jis, nusi- 
juokė ir vėl pabučiavo. 

Kartu su lietumi atslinko ir vakaro sutemos. Išsyk sutemo. 
Vėjas užgesino deglus, žibintai spingsėjo silpnomis gelsvomis 
švieselėmis ir linksmų mugės spalvų nebeliko nė pėdsako. Aikštė 
sparčiai ištuštėjo, dryžuotosios palapinės ir visokios būdelės žio- 
jėjo vienišos ir tuščios. Lietaus srovės kapojo pro praviras duris. 

Džemas atsuko joms nugarą užstodamas Meri. Atrišo ska- 
relę ir žaidė jos plaukais. Mergina pajuto jo pirštus ant kaklo, 
ant pečių, paskui pakėlė rankas ir nustūmė juos šalin. 

— Vienam vakarui jau ik valiai prikrėčiau kvailysčių, pone 
Merlinai, — pareiškė ji. — Laikas būtų ir pagalvoti apie grįžimą 
namo. Apsiramink. 

— Negi tu trokšti per tokią vėtrą važiuoti atviru vežimu? — 
paklausė jis. — Vėjas — nuo jūros, ir aukštesnėje vietovėje mus 
tiesiog nuneš šalin. Reikės kartu praleisti nakų Loncestoune. 

— Kaipgi, kaipgi. Eik arklio, Džemai, liūtis kiek aprimo. Pa- 
lauksiu tavęs čia. 

— Men, nebūk tokia puritonė. Kelyje peršlapsi iki siūlelio. 
Klausyk, įsivaizduok, kad mane myli. Tada pasiliksi su manim. 

— Gal todėl taip kalbi, kad patarnauju prie baro „Jamaikoje“? 

— Kad ją kur velniai, tą „Jamaiką“! Tu patinki man, malonu 
tave lytėti, kiekvienam vyrui to pakanka. Moteriai taip pat tu- 
rėtų pakakti. 

— Kai kurioms tikrai pakanka. Bet taip jau atsitiko, kad aš 
ne iš tokių. 

— Nejau? Negi ten, prie Helfordo krantų, gimsta moterys, 
visiškai nepanašios į kitas? Pasilik su manimi šiandien, Meri, 
ir įsitikinsim. Dar nespės išaušti, o būsi jau tokia kaip ir visos, 


galiu prisiekti. 

— Neturiu nė mažiausios abejonės. Todėl ir esu linkusi ge- 
riau peršlapti karietaitėje. 

— Oi, kokia tu — kieta kaip akmuo, Meri. Pasigailėsi, kai vėl 
liksi viena. 

— Geriau gailėtis anksčiau nei vėliau. 

— Nepersigalvosi, jei dar kartą tave pabučiuosiu? 

— Ne. 

— Visiškai nenustebčiau, jei mano brolis savaitei atgulė 
lovon po to, kai jo namuose apsigyvenai tu. Gal giedojai jam 
psalmes? 

— Kažkas panašaus. 

— Kiek gyvas nemačiau tokios apgaulingos moters. Nupirk- 
siu tau žiedą, jei nori pasijusti solidžia matrona. Nedažnai kiše- 
nėje žvanga tiek pinigų, ir galiu pasiūlyti ką nors panašaus. 

— Tai kelias tu turi žmonas? 

— Šešias ar septynias, pasklidusias po visą Kornvalį. Neskai- 
čiuoju anų, kur kitoje Tamaro pusėje. 

— Pakanka vienam vyrui. Jei būčiau vyras, tavim dėtas, kiek 
luktelėčiau prieš pasipiršdamas aštuntajai. 

— Kieta, ar ne? Atrodai tartum beždžionėlė su ta savo skara 
ir spindinčiom akim. Gerai, einu vežimo, parvešiu tave namo 
pas tetulę, tačiau prieš tai pabučiuosiu, patiks tau ar ne. 

Rankomis suėmė jos veidą: 

— Laikas liūdėti, laikas džiaugtis, — pasakė jis. — Likutį pasa- 
kysiu, kai tavo nuotaika bus geresnė. Šiandien neverta baigti šio 
eilėraštuko. Pabūk čia, netrukus grįšiu. 

Jis nulenkė galvą, gindamasis nuo lietaus, ir dideliais žings- 
niais nužirgliojo per gatvę. 

Ji stebėjo, kaip jis eina prie prekystalių eilės galo ir dingsta 


už kampo. Meri vėl užsiglaudė už durų. Kelyje bus siaubinga, 

ji žinojo — nesibaigianti liūtis, pasiutęs vėjas, O iš viržynų nėra 
ko tikėtis pasigailėjimo. Reikia daug drąsos atviru vežimaičiu 
leistis į kelionę tas vienuolika mylių. Tik pagalvojus, kad galėtų 
pasilikti sa Džemu Loncestoune, širdis pradeda daužytis krūti- 
nėje. Dabar, kai jo nebėra ir Meri nebemato jo veido, net kvapą 
gniaužia apie tai pagalvojus, bet jai nevalia strimagalviais pulti 
nuo kalno žemyn. Jei nors žingsnelį iškryps iš kelio, kurį nusižy- 
mėjo, atgal grįžti nebegalės. Galas nepriklausomybei, laisvoms 
mintims, galas laisvei. Ir taip jau pernelyg įsipainiojo ir niekad 
neišgalės išsivaduoti nuo Džemo. Tas silpnumas visą laiką bus 
tartum svarstis prie kojos, ir nuo to „Jamaikos“ mūrai atrodys 
dar labiau neapkenčiami nei iki šiol. Vienatvę pakelti lengviau, 
kai nieko negalvoji. Dabar kapų tyla viržynuose jau savaime 
bus kančia jaučiant, kad Džemas nuo jos tik už ketverto mylių. 
Meri stipriau apsikūtojo skara. Gaila, kad moterys tokios tra- 
pios, silpnos būtybės, pamąstė, nes taip buvo įsitikinusi. Jei ne 
tai, galėtų šią naktį praleisti su Džemu Merlinu, pamiršti visą 
pasaulį, kaip jis sugeba užsimiršti, O rytą, gūžtelėję pečiais, išsi- 
skirtų sau šypsodamiesi. Bet ji moteris, todėl tai neįmanomas 
daiktas. Jau ir taip keleto bučinių pakako, kad visiškai prarastų 
galvą. Pagalvojo apie tetą Peišens, slankiojančią tartum vaiduo- 
klis savo pono šešėlyje, ir ją nukrėtė šaltis. Tokia pat nelaiminga 
žmogysta galėtų tapti ir Meri Jelan, jei ne Dievo malonė ir jos 
pačios valios stiprybė. 

Vėjo gūsis truktelėjo sijoną ir naujos lietaus čiurkšlės įsibro- 
vė tarpdurin. Aiškiai atšalo. Lietaus srautai veržėsi kelio grindi- 
niu, šviesos ir žmonės pradingo. Loncestounas prarado visą ža- 
vesį. Kalėdų diena rytoj bus niūri ir tamsi. Meri lūkuriavo, kad 
sušiltų, trypčiojo kojomis ir alsavo į delnus. Neskuba Džemas 


su tuo savo vežimu. Greičiausiai supyko ant Meri, kam atsisakė 

pasilikti, tad už bausmę verčia šlapti ir stingti tame tarpdury- 
je. Ėjo ilgos minutės, o jo vis nebuvo matyti. Ką gi, jei tokiu 
būdu atsikeršija, tas kerštas nei sąmojingas, nei originalus. Kaž- 
kur laikrodis išmušė aštuonias. Džemas pasišalino daugiau kaip 
prieš pusvalandį, o iki arklidės, kur paliko arkliuką ir karietaitę, 
tik penkios minutės eiti. Meri juto, kaip ją apima liūdesys ir 
nusivylimas. Neturėjo kur prisėsti nuo ankstyvos popietės, tad 
dabar, susijaudinimui atslūgus, svajojo tik apie poilsį. Sunkoka 
bus atgauti nerūpestingą pastarųjų valandų nuotaiką. Džemas 
su savim išsinešė visą linksmybę. 

Galų gale Meri jau nebegalėjo ilgiau stovėti ir pasileido vir- 
šun gatve jo ieškoti. Gatvė buvo tuščia, išskyrus keletą valkatų, 
kurie ieškojo abejotinos prieglaudos prie durų, kaip Meri tik 
ką. Lietus čaižė negailestingai, vėjo gūsiai sekė vienas kitą. Jau 
niekas nebepriminė tos šventiškos nuotaikos, kuri karaliavo dar 
neseniai. Po keleto minučių Meri priėjo arklidę, kurioje apie 
trečią popiet paliko arkliuką ir karietaitę. Durys buvo užsklęs- 
tos. Pažvelgusi pro plyšį pastebėjo, kad arklidė tuščia. Džemas, 
matyt, išvažiavo. Karštligiškai ir nekantriai pasibeldė į nedidelio 
namuko duris šalimais ir po kiek laiko tarpdury stojo tas pats 
žmogus, kuris anksčiau juos įleido. Vyras, matyt, nepatenkintas, 
kad drumsčia jam ramybę, pradžioje nepažino Meri, nes ši, ap- 
sigobusi šlapia skara, rodės panaši į elgetą. 

— Ko nori? — burbtelėjo jis. — Mes nevalgydinam čia visokių 
priklydėlių. 

— Aš ne maisto atėjau prašyti, — atrėmė Men. — Ieškau savo 
draugo. Atvažiavom šįryt karietaite, jei ponas pamenat, matau, 
kad arklidėj tuščia. Gal teko jį matyti? 

— Labai atsiprašau, panele, — sumurmėjo sumišęs anas. — 


Jūsų draugas išvyko prieš kokias dvidešimtį minučių, gal net 

daugiau. Labai skubėjo, ir su juo buvo dar kažkoks ponas. Nesu 
tikras, tačiau atrodo, kad tai kažkuris iš „Baltojo elnio“ viešbu- 
čio tarnų. Šiaip ar taip, bet išvyko ana kryptimi. 

— Nieko neprašė perduoti? 

— Man labai gaila, tačiau ne. Gal surasit jį „Baltajame elny- 
je“. Ar žinot, kur tas viešbutis? 

— Taip, dėkoju. Einu ten. Labanakt. 

Vyras kuo greičiau užtrenkė duris, patenkintas jos atsikra- 
tęs, o Meri dabar pasuko miesto link. 

Kas siejo Džemą su tarnu iš „Baltojo elnio“? Arklidės savi- 
ninkas greičiausiai suklydo. Ką darysi, Meri teks pačiai išsiaiš- 
kinti teisybę. Ji vėlei atsidūrė grįstoje aikštėje. Apšviesti „Bal- 
tojo elnio“ užeigos langai svetingai kvietė vidun, tačiau niekur 
nebuvo matyti nei karietaitės, nei arkliuko. Meri suspaudė širdį. 
Juk Džemas negalėjo išvažiuoti be jos. 

Kurį laiką ji dvejojo, paskui vis dėlto prisiartino prie durų ir 
įėjo vidun. Salė buvo sausakimša, visi kalbėjo vienas per kitą, 
sklido juokas. Kaimiški Meri drabužiai ir vandeniu pasruvę 
plaukai, matyt, padarė nekokį įspūdį, nes tuoj prisistatė tarnas 
ir liepė jai eiti lauk. 

— Aš ieškau pono Džemo Merlino, — ryžtingai pareiškė 
Meri. — Atvažiavo savo brikele, ir jį matė su vienu jūsų tarnu. 
Prašau atleisti, kad trikdau ramybę, tačiau man būtina jį rasti. 
Gal galėtumėt susižinoti? 

Tarnas pasišalino labai nepatenkintas. Meri lūkuriavo prie 
durų, nusisukusi nuo žiopsančių į ją vyrų, susibūrusių prie židi- 
nio. Tarp jų pastebėjo ir aną arklių pirklį bei nediduką žmogelį 
skvarbiomis akimis. Staiga ją apėmė bloga nuojauta. 

Tarnas po kiek laiko grįžo su stikleliais ant padėklo, padavė 


juos draugijai, susįbūrusiai prie židinio, paskui atnešė pyrago 

1r kumpio. Jis visiškai nekreipė dėmesio į Meri ir tik tada, kai 
pašaukė jį trečiąsyk, galų gale prisiartino. 

— Atsiprašau, — pareiškė jis, — bet čia šiandien turime tiek 
darbo, kad negalime gaišti laiko su žmonėmis iš mugės. Čia 
nėra nieko tokia pavarde. Klausinėjau ir lauke, bet niekas apie 
ji nė Žinot nežino. 

Meri išsyk pasuko prie durų, bet vyriokas skvarbiomis aku- 
tėmis užtvėrė kelią. 

— Jei tai anas tamsusis čigonas, kuris šiandien popiet mėgino 
parduoti arklį mano kompanionui, tai šį tą galime papasakoti, — 
pareiškė plačiai išsišiepęs ir demonstruodamas švarplėtus dantis. 

Grupelė prie židinio pratrūko kvatotis. Meri žvilgtelėjo į 
anuos, tada į mažąjį žmogų. 

— Ką jūs galite man pasakyti? — paklausė ji. 

— Ne anksčiau kaip prieš dešimtį minučių buvo čia kartu 
su vienu džentelmenu, — atsakė tebešypsodamas ir nužvelgęs 
ją nuo galvos iki kojų, — ir, padedamas keleto iš mūsų, leidosi 
įkalbamas užimti vietą vežime prie durų. Pradžioje buvo linkęs 
priešintis, tačiau iš to džentelmeno išraiškos supratom, kad yra 
apsisprendęs važiuoti. Panelė greičiausiai nutuokiat, kas atsitiko 
su juoduoju eržilu? Kaina, kurios jūsų tamsiaplaukis draugas 
pageidavo, neabejotinai buvo pernelyg didelė. 

Po tos pastabos vėl sugriaudėjo juoko papliūpa nuo židinio. 
Meri atkakliai žiūrėjo į aštriaaki žmogiūkštį. 

— Ar žinot, kur jie nuvažiavo? — paklausė. 

Jis tik patraukė pečiais, vaizduodamas užuojautą. 

— Kelionės tikslas man nežinomas, — atsakė, — ir labai gai- 
la, bet jūsų draugas neprašė perduoti jokios žinelės. Na, bet 
šiandien Kūčios — dar anksti, o pati matote, kad oras netinka- 


mas užtrukti lauke. Jei pageidautumėt palūkėti čia, kol tamstos 

draugas sumanys grįžti, ir aš, ir kiti ponai su malonumu jums 
palaikysime kompaniją. 

Jis padėjo siaurą savo delną ant šlapios skaros. 

— Koks niekšas turėtų būti tas žmogus, kad taip jus pame- 
tė, — ištarė meilikaudamas. — Eikit, pailsėkit ir pamirškit jį. 

Meri, netarusi nė žodžio, nusisuko ir išėjo iš užeigos. Du- 
rims veriantis, dar nugirdo jo kvatojimo aidą. 

Stovėjo viena ištuštėjusioje aikštėje, ir ją lydėjo tik vėjo gū- 
siai ir liūties čiurkšlės. Taigi įvyko blogiausia, arklio vagystė 1š- 
aiškėjo. Kitokio paaiškinimo nė būti negalėjo. 

Meri spoksojo į tamsius namus svarstydama, kaip baudžia- 
ma už vagystę. Ar žmones karia, kaip ir už žmogžudystę? Jai 
skaudėjo visą kūną, lyg kas būtų pridaužęs, galvoje tvyrojo mai- 
šatis. Viskas prieš akis liejosi, negalėjo nieko nuspręsti. Galvojo, 
kad prarado Džemą visiems laikams, kad jau niekad jo nebepa- 
matys. Trumpalaikis nuotykis baigėsi. 

Apstulbinta, atbukusi, gerai nesuvokdama, ką daro, Meri 
patraukė per aikštę kalvos link, kur stūksojo pilis. Jei būtų suti- 
kusi pasilikti Loncestoune, viso to apskritai nebūtų įvykę. Būtų 
sau išėję iš ano prieangio, susiradę kur mieste kambarėlį, būtų 
likę vienas šalia kito, mylėjęsi... Net jei jį ir būtų sučiupę rytą, 
niekas nebūtų galėjęs atimti tų valandų, praleistų dviese. 

Dabar, kai Džemo nebebuvo, draskoma nevilties ir pykčio, 
suvokė, kaip labai jo troško. Tai jos kaltė, kad jį pagavo, o Meri 
niekuo negali padėti. Be jokios abejonės — jį pakars, pražus taip, 
kaip kadaise jo tėvas. 

Priešais grėsmingai dunksojo pilies sienos, lietaus vandens 
srovės teškėjo keliu. Loncestounas staiga prarado visą savo 
grožį, virto tamsiu, niūriu, pasibjaurėtinu miestu, kur kiekvie- 


nas posūkis dvelkė nelaime. 

Meri klupdama slinko priekin, lietaus čiurkšlėms negailes- 
tingai čaižant, ir net nesvarstė, kur eina, nesusimąstydama, kad 
nuo kambario „Jamaikoje“ ją skiria vienuolika ilgų mylių. Jei 
meilė vyrui sukelia tokį skausmą, tokią kančią, tokį sielvartą, tai 
jai nereikalinga tokia meilė. Meilė naikina protą ir susitvardymą, 
visiškai žlugdo drąsą ir pasiryžimą. Ji, Meri, anksčiau tokia sava- 
rankiška ir stipri, dabar — lyg bejėgis kūdikis. 

Ji pasiekė stataus šlaito papėdę, kur šiandien po pietų nu- 
sileido žemyn kanopoms bildant. Meri prisiminė kreivą kelmą 
prie spragos gyvatvorėje. Džemas švilpiniavo, ji niūniavo dai- 
nelių nuotrupas. 

Staiga ji atsipeikėjo ir sustojo. Tikra beprotybė toliau eiti 
tuo keliu, kuris driekiasi priešais lyg balta juosta — praėjusi 
dvi mylias pliekiant tokiam lietui ir ūžaujant vėtrai jau dabar 
jautėsi visiškai išsekusi. Ji vėl pasuko žemyn nuo kalvos į mir- 
gančius miesto žiburėlius. Gal kas leis pernakvoti lovoje ar 
ant kokio pledo, patiesto ant grindų. Neturi pinigų, tad priva- 
lės prašytis priimama skolon. Vėjas taršė plaukus, žemaugiai 
medeliai linko ir drebėjo. Liūdna, lietinga bus Kalėdų dienos 
aušra. 

Ji leidosi žemyn, genama vėtros it lapas, ir tuo tarpu iš tam- 
sos išniro karieta, sunkiai riedėdama įkalnėn. Atrodė panaši į 
juodą mėšlavabalį, lėtai slenkantį ir besipriešinantį vėjo galiai. 
Meri beprasmiškai žvelgė į karietą, jos vaizdas nežadino jokių 
prisiminimų ar minčių, tik tiek, kad kažkur Džemas Merlinas 
nežinomu keliu greičiausiai važiuoja tokiu pat ekipažu mirties 
pasitikti. Karieta prisiartino ir jau važiavo pro šalį, kai staiga, 
netikėto impulso pastūmėta, ji pribėgo ir šūktelėjo vežėjui, ap- 
simuturiavusiam apsiaustu ant pasostės: 


— Gal jūs važiuosit Bodmino keliu? Gal turit laisvą vietą? 

Vežėjas tik pakratė galvą ir paragino arklį, bet, Meri dar ne- 
spėjus pasitraukti šalin, pro karietos langą išlindo ranka ir grie- 
bė ją už peties. 

— Ir ką Meri Jelan per Kūčias veikia viena Loncestoune? — 
pasigirdo balsas. 

Ranka buvo stipri, tačiau balsas malonus. Iš tamsaus ka- 
rietos vidaus į ją žvelgė išblyškęs veidas. Virš baltų plaukų ir 
bespalvių akių dunksojo juoda plačiakraštė skrybėlė. 


Tai buvo Olterneno pastorius. 


X skyrius 


Meri žvelgė į jo profilį prietemoje, griežtą, bemaž asketišką, 
plona nosimi, kumpoka tartum kreivas paukščio snapas. Siau- 
ros blyškios lūpos tvirtai suspaustos. Palenkęs priekin smakrą, 
pasirėmė juo į ilgą juodmedžio lazdą, suspaustą tarp kelių. Pra- 
džioje ji nematė akių, pridengtų trumpomis baltomis blakstie- 
nomis, tačiau po kiek laiko jis atsisuko, vokai pakilo, o plačiai 
atmerktos akys taip pat buvo balkšvos, permatomos ir be jo- 
kios išraiškos, lyg stiklinės. 

— Taigi jau antrą sykį važiuojam kartu, — tarė tuo savo plonu 
ir švelniu, vos ne moterišku balsu. — Man vėl teko laimė pa- 
gelbėti panelei kelyje. Peršlapot iki paskutinio siūlelio — jums 
derėtų nusirengti. 

Jis žvelgė į ją šaltai 1r abejingai, ir sumišusi Meri ėmėsi kne- 
binėti sagtį, kuria buvo sukabinta skara. 

— Čia yra sausas apklotas, kuriuo galit apsisiausti per kelio- 
nę, — tęsė jis. — O kojos gali būti ir basos. Karieta gana sandari, 


čia nėra plyšių, neįsiskverbia vėjas. 

Men, netardama nė žodžio, išniro iš po peršlapusios skaros 
ir palaidinės, glaudžiai apsitūlodama šiurkščiu apklotu, kurį pa- 
davė pastorius. Plaukai, ištrūkę iš po kaspino, padengė pečius 
lyg skraistė. Jautėsi tartum vaikas, sugautas slaptoje iškyloje, tad 
sėdėjo paklusniai sudėjusi rankas, pasirengusi išklausyti moky- 
tojo pamokslo. 

— Na? — pagaliau tarė pastorius. 

Veikiama jo kupino rimties žvilgsnio, Meri, mikčiodama ir 
painiodamasi, pradėjo aiškintis. Kaip ir aną sykį Olternene, šian- 
dien juto kažkokį jausmą, trukdanų išpažinti viską iki galo, s4- 
žiningai. Jautėsi lyg kvaila, netašyta kaimietė, pasakojanti niekų 
vertą pasakaitę, ją pačią parodančią ne iš geriausios pusės — viso 
labo dar vienai apykvailei merginai, pamynusiai savo orumą, at- 
siboginusiai Loncestouno mugėn ir pamestai likimo valiai savo 
vaikino, tenka vienai grįžti namo. Ji pasigėdino minėti Džemo 
vardą, tad negrabiai apibūdino jį kaip uždarbiaujantų arklių apjo- 
dinėjimu žmogų, su kuriuo kadaise susipažino, klajodama po 
viržynus. O dabar Loncestoune kilo kažkoks nesusipratimas dėl 
parduoto arklio, ir ji bijosi, kad tam žmogui neprikištų nesąžinin- 
gumo. Svarstė, ką apie ją gali pagalvoti Frensis Deivis sužinojęs, 
kad išsiruošė į Loncestouną su atsitiktiniu pažįstamu ir buvo pa- 
mesta esant kompromituojančioms aplinkybėms. Sutemus per- 
šlapusi ir purvina klaidžiojo po miestą it gatvinė mergšė. Pasto- 
rius tylėdamas išklausė pasakojimo, ir ji girdėjo, kaip porą kartų 
jis nurijo seilę — tą įprotį jau anksčiau buvo pastebėjusi. 

— Vadinasi, jūs nebuvote jau tokia „vieniša“? — galiausiai 
pratarė jis. — „Jamaika“ nėra taip atkirsta nuo pasaulio, kaip 
anksčiau atrodė? 

Tamsoje Meri paraudo. Pastorius negalėjo matyti merginos 
veido, bet ši žinojo, kad tos akys nukreiptos į ją. Pasijuto kalta, 


lyg būtų padariusi kažką bloga ir tie žodžiai ją būtų kaltinę. 

— Tai kas gi buvo jūsų draugas? — tyliai pasidomėjo jis, o 
jį tylėjo sumišusi ir varžoma vis labiau stiprėjančio kaltės 
pojūčio. 

— Tai mano dėdės brolis, — pagaliau atsakė suvokdama, kaip 
sunku kalbėti lyg išpažįstant savo kaltes ir išpasakojant padary- 
tas nuodėmes. 

Kad ir kokią nuomonę iki tol buvo susidaręs pastorius, po 
šio prisipažinimo ji negalėjo pagerėti. Praėjo vos savaitė, kai 
kaltino dėdę žmogžudyste, o dabar lengvabūdiškai, lyg niekur 
nieko, išsiruošė su jo broliu iškylon tarsi paprasčiausia smuklės 
mergina, ištroškusi pramogų. 

— Ponas pastorius, matyt, labai blogai apie mane galvojat, — 
skubiai tęsė ji toliau. — Jei jaučiu tokį pasibjaurėjimą savo dėde, 
taip nepasitikiu juo, turėtų atrodyti be galo keista, kad patikėjau 
jo broliui. Tai nesąžiningas žmogus, vagis, žinau; pats iš karto 
man pasisakė, bet vis dėlto... 

Ji nutilo nežinodama, ką dabar sakyti... Galų gale Džemas 
nieko ir neneigė; net nemėgino priešintis jos kaltinimams. O 
dabar gina tą vyrą nepaisydama jokios sveikos nuovokos, su- 
saistyta to vienintelio bučinio tamsoje, vienintelės glamonės... 

— Jūs manot, kad brolis nieko nežino apie naktinius smukli- 
ninko darbus? — vėl pasigirdo švelnus balsas šalia jos. — Nejau 
jis nepriklauso prie tos kompanijos, nakčia boginančios krovi- 
nius į „Jamaiką“? 

— Nežinau, - liūdnai pasakė Meri. —- Neturiu jokių įrodymų. 
Jis nieko nekalba apie tuos reikalus — patraukia pečiais ir viskas. 
Bet pasakė vieną dalyką: dar niekad nėra nužudęs žmogaus. O 
aš juo patikėjau. Ir toliau tikiu. Pasakė ir tai, kad dėdė pats lenda 
kilpon ir greitai prieis liepto galą. Gal taip nebūtų sakęs, jei pats 
priklausytų gaujai. 

Kalbėdama ji stengėsi įtikinti ne tiek šalia sėdintį vyriškį, 
kiek pačią save, nes Džemo nekaltybė dabar tapo pačios di- 
džiausios svarbos dalyku. 

— Ponas pastorius vikaras prieš tai minėjote, kad kiek pažįs- 
tate skvairą, — skubiai įterpė ji. - Be abejo, nebūtų sunku papra- 
šyti, kad teisme švelniau įvertintų Džemo kaltę? Juk Džemas 
dar jaunas, gali pradėti gyventi kitaip. Ponas pastorius turite 
tokį autoritetą, kad tai turėtų būti visiškai nesunku. 

Pastoriaus tylėjimas buvo tarsi dar vienas priekaištas. Paju- 
tusi šaltą balkšvų jo akių žvilgsnį, suvokė, kad greičiausiai laiko 
ją visiška nesusipratėle ir beprasmiško moteriškumo įsikūniji- 
mu. Pastorius supranta, kad jinai maldauja pasigailėjimo vyrui, 
kuris vos kartelį pakštelėjo į skruostą, ir todėl ją niekina — be 
jokios abejonės. 

— Poną Basetą pažįstu, bet tik probėgšmais, — švelniai at- 
sakė pastorius. — Kartą ar du susitikome, visiškai atsitiktinai, 
ir kalbėjomės apie mūsų parapijos reikalus. Sunku tikėtis, kad 
dėl manęs turėtų pasigailėti nusikaltėlio, ypač jei tas nusikaltėlis 
neabejotinai prasikalto, o be to, dar yra „Jamaikos“ savininko 
brolis. 

Meri tylėjo. Tas keistasis Dievo tarnas dar sykį nustebino 
savo logika ir kalbos išmintimi — ir ji nesugebėjo rasti argu- 
mentų. Bet ją ėste ėdė staiga pajustos ir įsisąmonintos meilės 
karštligė; atėmė sugebėjimą protauti, sumaišė blaivų protą, tad 
pastoriaus žodžiai tik suerzino ir dar labiau sujaukė mintis. 

— Jūs, matyt, jaudinatės dėl jo likimo? — paklausė pastorius, 
ir Meri nebuvo tikra, kad pajuto, kas suskambo jo balse: paty- 
čia, priekaištas ar užuojauta. Bet jis, neduodamas laiko pagalvo- 
ti, dėstė toliau: — O jei ant naujojo jūsų draugo sąžinės būtų kitų 


nusikaltimų, jei susimokęs su broliu plėštų kitų žmonių gerą, o 


174 


„JAMAIKOS“ SMUKLĖ 


gal ir kėsintųsi į gyvybę — kas tada, panele Jelan? Ar ir toliau taip 
stengtumėtės jį gelbėdama? 

Meri pajuto jo delną ant savo rankos, šaltą, belytį, o kadangi 
jau buvo išeikvojusi visas jėgas po audringos dienos, nustėrusi 
pajuto nusivylimo kartėlį, nes priešingai proto balsui pamilo 
vyrą, kurį dabar dėl savo kaltės prarado — palūžo ir nebesivaldy- 
dama pratrūko nerišlių žodžių srautu kaip įskaudintas vaikas: 

— Aš visiškai to nenorėjau, — karščiuodamasi aiškino ji. — 
Galėjau iškęsti dėdės storžieviškumą ir pasigailėtiną nebylų te- 
tos kvailumą, galėjau pakęsti net kapų tylą ir „Jamaikos“ siaubą. 
Nepasidaviau, nepabėgau. Sugebu pakelti vienatvę. Galynėda- 
masi su dėde net jaučiu kažkokį niaurų pasitenkinimą. Jis ret- 
sykiais man sukelia net tam tikrą įkvėpimą. Tuomet jaučiu: kad 
ir ką jis padarytų — vis vien galų gale nugalėsiu aš. Planavau 
atplėšti nuo jo tetą, pasirūpinti, kad būtų deramai nubaustas, 
o vėliau, kai viskam ateis galas, rasiu darbą kur nors fermoje ir 
gyvensiu it vyras — kaip anksčiau. Bet dabar jau nebegaliu gal- 
voti apie ateitį, nebesugebu planuoti ir laisvai mąstyti, sukuosi 
ratu, pakliuvusi į žabangas, o visa tai dėl vyro, kurį niekinu, 
kuris nebeturi nieko bendra su mano protu, sąmone. Nenoriu 
mylėti kaip moteris nei jaustis moterimi, pone pastoriau, nes tai 
vienas skausmas, kančia 1r vargas, galintys trukti visą gyvenimą. 
Netroškau to, nenoriu. 

Ji atsirėmė skruostu į karietos pagalvį, išsekusi ir susigėdu- 
si dėl šio savo protrūkio. Jai jau visiškai neberūpėjo, ką dabar 
mąsto pastorius. Jis dvasininkas ir neįveikiama siena skiria jį 
nuo mažutėlio pasaulio, kuriame siaučia žemiškos aistros. Tai 
svetima ir nepažįstama jam. Dabar Meri jautėsi prislėgta ir ne- 
laiminga. 


— Kiek jums metų? — staiga paklausė jis. 

— Dvidešimt treji, — atsakė Meri. 

Tamsoje išgirdo, kaip jis vėl gurktelėjo seilę, paskui patrau- 
kė delną nuo jos rankos, vėl padėjo jį ant juodmedžio lazdos ir 
toliau sau sėdėjo tylėdamas. Karieta jau pravažiavo Loncestou- 
no slėnį, gyvatvorių priedanga pasiliko už nugaros. 

Dabar jie riedėjo aukštesne vietove, toliau ėjo atviri viržynai, 
pliki ir pasidavę visam lietaus ir vėtros įtūžiui. Vėtra siuto kiek 
pajėgė, bet lietus kartkartėmis aprimdavo, tad, laimei šyptelėjus, 
kokia nors vieniša žvaigždutė išnirdavo iš po žemai slenkančio 
debesies. Tada pasirodydavo mirganti švieselė, ne ką didesnė 
už segtuko galvutę. Paskui ji staiga užgesdavo, užspausta juodo 
liūties apkloto, ir pro siaurą karietos langą nebuvo matyti nie- 
ko išskyrus tamsų dangaus stačiakampį. Slėnyje lietus atrodė 
lyg kiek ritmingesnis, o vėtra nors ir užavo visą laiką, bet jos 
gūsius kiek rimdė medžių siena, kuri spyrėsi kalvų pašlaitėse. 
Čia, aukštumose, nebeliko jokios užuovėjos, nebebuvo nieko, 
išskyrus viržių tyrlaukius abiejose kelio pusėse, o virš jų — ne- 
aprėpiamą juodą dangaus skliautą. 

Vėjo ūžavimai dabar virto vienalyčiu siaubingu kauksmu. 
Meri sudrebėjo ir pasitraukė arčiau kelionės draugo, tartum šuo 
prie bičiulio. Pastorius ir toliau tylėjo, bet ji juto, kad žiūri į ją 
pasukęs galvą. Dabar pirmą sykį pajuto jo, kaip kito žmogaus, 
artumą — net karštą alsavimą ant kaktos. Tada prisiminė, kad 
peršlapusios skara ir palaidinė tyso ant grindų, o po šiurkščiu 
apklotu ji visiškai nuoga. Kai pastorius vėl prabilo, pajuto, kaip 
jis arti; balsas užklupo ją netikėtai ir sutrikdė. 

— Jūs labai jauna, panele Jelan, — tyliai pareiškė jis, — jūs dar 
viščiukas, neišsikrapštęs iš sukiužusio kevalo. Nesunkiai įveik- 
sit tą nedidelę krizę. Tokioms moterims kaip jūs nedera verkš- 


lenti dėl vyriškio, matyto vos keletą kartų, o pirmasis bučinys 

nėra tiek vertas, kad nepaliaudama apie jį galvotumėt. Jūs labai 
greitai pamiršite savo draugą ir jo nugvelbtą arklį. Geriau nu- 
sišluostykit ašaras; ne jūs pirmoji kramtot nagus dėl prarasto 
kavalieriaus. 

Pastorius stengiasi sumenkinti jos sielvartavimą, pavaizduo- 
ti tartum nieko nevertą smulkmeną — tokia buvo jos pirmoji 
reakcija. Paskui nustebo, kad jis nepavartojo įprastinių deramų 
paguodos žodelių, nieko nepasakė apie maldos teikiamą pa- 
laimą, apie visa matant ir visa atleidžianų Dievą bei amžinąjį 
gyvenimą. Tąsyk ji prisiminė ankstesnę kelionę drauge: kaip 
susikūprinęs ant sėdynės karštligiškai ragino arklį, šnabždėda- 
mas kažkokius nesuprantamus žodžius. Ją vėl apėmė nerami 
nuotaika, kaip ir aną sykį, nuotaika, kuri siejosi su nepaprastais 
jo plaukais, akimis — lyg ta fizinė anomalija būtų tapusi barjeru 
tarp jo ir kitos pasaulio dalies. Žvėrių karalystėje išsiskiriantis 
iš kitų padaras kelia pasibjaurėjimą, jį persekioja ir tuoj pat nu- 
dobia arba išgena kur nors į dykynes. Tačiau vien pagalvojus 
apie tai ėmė pati sau priekaištauti dėl ribotumo ir krikščioniškų 
jausmų stygiaus. Pastorius jai palankus, ir Dievo tarnas; vis dėl- 
to, murmtelėjusi keletą žodžių, atsiprašinėdama, kad taip paikai 
elgėsi ir tarškėjo lyg gatvės mergina, ištiesė ranką link drabužių 
ir paslapčia pradėjo taisytis dangstydamasi apklotu. 

— Taigi mano prielaidos buvo teisingos ir „Jamaikoje“ po 
paskutinio mūsų pasimatymo įsivyravo ramybė? — po kiek laiko 
pasidomėjo pastorius, sekdamas kažkokią savo mintį. — Jūsų 
nebebudino naktų dardantys furgonų ratai, o smuklininkas vie- 
nas ieško sau paguodos stiklelyje? 

Meri, vis dar nusivylusi ir nerami, negalėdama pamiršti vyro, 
kurį prarado, prisivertė grįžti tikrovėn. Dešimt valandų ji buvo 


pamiršusi, kad egzistuoja dėdė. Dabar prisiminė visą praėjusios 

savaitės siaubą ir visa, ką sužinojo. Prisiminė nesibaigiančias 
bemieges naktis, ilgas vienatvės dienas, išsprogintas, krauju pa- 
sruvusias dėdės akis, jo girtą šypsnį ir drebančias rankas. 

— Pastoriau, — sušnibždėjo ji, — ar jūs kada nors girdėjot apie 
pakrančių plėšikus, laivų klaidintojus?.. 

Dar niekad iki tol balsiai nebuvo ištarusi tų žodžių, net min- 
tyse nedrįso jų ištarti, tad dabar, išsprūdę iš jos pačios lūpų, 
nuskambėjo lyg pats siaubas, atstumiantis it šventvagystė. Ka- 
rietoje buvo per tamsu, kad būtų galėjusi įžiūrėti pastoriaus 
veido išraišką, tik vėl išgirdo garsiai ryjamą seilę. Jo akis slėpė 
platus juodos skrybėlės graižas, matė tik profilį, smailų smakrą, 
atsikišusią nosį. 

— Labai seniai, prieš daugybę metų, kai buvau beveik kūdi- 
kis, girdėjau apie juos kalbant kaimyną, — tęsė ji, — o vėliau, jau 
paūgėjusi ir šį tą suprantanti, išgirdau visokių gandų... nuotru- 
pų. Vienas ar kitas vyras, apsilankęs šiauriniame pajūryje, grįŽ- 
davo kupinas visokiausių istorijų, bet jį tuoj pat nutildydavo; 
vyresnieji neleisdavo sklisti tokioms kalboms manydami, kad tai 
nesuderinama su sveika nuovoka. Netikėjau tais pasakojimais. 
Paklausiau motiną, ji pasakė, kad tai bjaurus melas, iškreiptos 
vaizduotės žmonių išmonės, tokių dalykų nėra ir negali būti. Ji 
klydo. Dabar žinau, kad klydo, pone pastoriau. Mano dėdė ir 
yra toks galvažudys. Jis pats man tai pasakė. 

Frensis Deivis tylėjo ir sėdėjo nejudėdamas kaip statula. 

Tada ji tęsė toliau, nedrįsdama prabilti visu balsu — vien paš- 
nibždom. 

— Visi priklauso tai gaujai, visi iki vieno, nuo Tamaro pakran- 
čių iki pajūrio, visi tie vyrai, kuriuos mačiau pirmąjį šeštadienį 
bare „Jamaikoje“. Čigonai, brakonieriai, jūreiviai, tas švarplėtas 


prekeiva. Savo rankomis žudo moteris ir vaikus, paspaudę po 

vandeniu, kol uždūsta, daužo akmenimis galvas. Furgonai slen- 
ka keliais naktimis — tai mirties furgonai, vežantys ne tik kon- 
trabanda atgabentas skrynias su konjaku 1r tabaku tam ar ki- 
tam mėgėjui — bet ir didelius krovinius iš užgrobtų laivų, įgytus 
kraujo kaina, nužudytųjų turtą ir nuosavybę. Todėl ramūs žmo- 
nės iš mažų namelių ir fermų bijosi ir neapkenčia mano dėdės, 
todėl prieš jį ir užsitrenkia visos durys, todėl diližanai, keldami 
dulkių debesis, važiuoja pro smuklę. Žmonės jaučia viską, nors 
nieko negali įrodyti. Teta mirtinai bijo, kad viskas iškils viešu- 
mon, vos dėdė prisigers esant kokiam prašalaičiui — paslaptis it 
vėjas pasklis į visas keturias puses. Štai, pone pastoriau. Dabar 
jūs žinote visą tiesą apie „Jamaikos“ smuklę. 

Ji uždususi atsirėmė į karietos šoną, grąžydama rankas iš 
ūmaus nenuslopinamo susijaudinimo, galutinai išsekinta žodžių 
srauto, prasiveržusio prieš jos valią. Kažkur smegenų kampu- 
tyje kažkoks vaizdinys mėgino prasibrauti sąmonėn ir pagaliau 
negailestingai išsprūdo ir išsiskleidė: tai buvo Džemo Merlino 
veidas, veidas žmogaus, kurį mylėjo, veidas pasikeitęs, piktas, 
siaubingai ir neatsiejamai sumišęs su jo brolio veidu. Povyza 
po juoda skrybėle vėl atsisuko; ji pastebėjo balkšvų blakstienų 
mirktelėjimą, lūpos krustelėjo. 

— Tai smuklininkas pasigėręs darosi plepus? — paklausė pas- 
torius, ir Meri pasirodė, kad jo balsas prarado įprastinį švelnu- 
mą, suskambo aštriau, lyg ir aukštesniu tonu, tačiau pažvelgus 
pastorius atsakė šaltu ir abejingu žvilgsniu, kaip ir visada. 

— Taip, — atsakė ji, — penkias dienas išmitęs vien konjaku 
dėdė sugeba išpažinti savo kaltes visam pasauliui. Pats tai man 
išdėjo patį pirmąjį vakarą, kai tik atvažiavau. Tada jis nebuvo 
girtas. Bet prieš keturias dienas, kiek atsipeikėjęs nuo gėrimo, 


vidurnaktį atsverdėjo virtuvėn ir kalbėjo, daug kalbėjo. Iš to aš 

viską ir sužinojau. Gal todėl ir praradau tikėjimą žmoniškumu, 
Dievu ir savimi. Todėl ir Loncestoune šiandien elgiausi kaip 
paskutinė kvailė. 

To pokalbio metu vėtra dar sustiprėjo, o sukant į šoną ka- 
rieta, vėjo puolama dar ir iš priekio, mažne stabtelėjo vietoje ir 
grėsmingai susūpavo ant aukštų tekinių. Lietus beldė į langus, 
lyg kas būtų svaidęs akmenis saujomis. Nebebuvo nė mažiau- 
sios užuovėjos, viržių dykynės abiejuose kelkraščiuose driekėsi 
tuščios ir plikos, debesys slinko prie pat žemės, atsidurdami į 
uolas, kurios draskė juos į skutus. Vėjas atnešė sūrų drėgną jū- 
ros prieskonį; ji buvo vos už penkiolikos mylių. Frensis Deivis 
palinko priekin. 

— Artėjam prie vietos, kur susieina penki keliai, prie posūkio 
į Olterneną, — pareiškė jis. — Vežėjas keliaus į Bodminą, tad pa- 
vėžės jus iki pat „Jamaikos“. Aš atsisveikinsiu prie Penkiakelio 
ir kaimelį pasieksiu pėsčias. Ar aš vienintelis gyvas padaras, ku- 
riam teko garbė išgirsti jūsų mintis, ar ta privilegija turiu dalytis 
su smuklininko broliu? 

Meri vėl negalėjo susigaudyti, kas skamba jo balse — ironija, 
patyčia? 

— Džemas Merlinas žino, — nenoriai atsakė ji. — Jau kalbėjo- 
mės apie tai šįryt. Tačiau beveik nieko nepasakojo, o patyriau, 
kad jiedu su dėde sugyvena nekaip. Beje, dabar nebėra jokio 
skirtumo. Džemas sės į kalėjimą už kitą nusikaltimą. 

— O jei galėtų išgelbėti savo kailį išduodamas brolį, tai kas 
tada, Meri? Tą verta pasvarstytu. 

Meri krūptelėjo. Tai buvo netikėta galimybė ir kuriam laikui 
ji griebėsi jos tartum skęstantysis šiaudo. Olterneno pastorius, 
matyt, skaitė mintis, nes, pažvelgusi į jį tarytum norėdama pa- 


tvirtinti savo lūkesčius, pastebėjo, kad siauros lūpos pirmą sykį 

išlinko į šypseną. Ji kuo greičiau nusuko akis į šoną, susigėdusi, 
lyg atsitiktinai paregėjusi kažką neleistina. 

— Kaip palengvėtų jums ir smuklininko broliui, be abe- 
jo, — toliau tęsė pastorius, — jei jis neturėtų nieko bendra su 
tuo reikalu. Bet nesat įsitikinusi, ar ne? Ir nei jūs, panele, nei aš 
nežinom atsako į tą klausimą. Retai būna, kad kaltasis pats sau 
bruktųsi kilpą ant kaklo. 

Meri bejėgiškai skėstelėjo rankomis. Pastorius, matyt, įžvel- 
gė neviltį merginos akyse, nes padėjo ranką jai ant kelio ir bal- 
sas, tik ką dar skambėjęs šiurkštokai, vėl tapo švelnus. 

— Saulėtos baigėsi jau dienos, vien niūrios ir tamsios mūs 
lauks, — tyliai pasakė jis. — Jei galėtume pasirinkti temą iš Šeks- 
pyro, keistą pamokslą rytoj išgirstų kai kurie Kornvalio tikintie- 
ji. Beje, panelės dėdė ir jo draugužiai nėra mano parapijiečiai, 
o jei ir būtų, manęs nesuprastų. Jūs kratote galvą, mano kalbos 
jums nesuprantamos. „Tas žmogus nėra nuskriaustųjų guodė- 
jas, — sakote jūs sau pati, — tai keistas padaras bespalviais plau- 
kais ir akimis“. Prašau nenusukti akių, žinau, ką galvojate. Šį tą 
pasakysiu jums paguosti. Galit suprasti, kaip jums patinka. Po 
savaitės bus Naujieji metai. Klastingieji žiburiai klaidino pasku- 
tinį sykį, laivų sudužimų daugiau nebebus, žibintai užges. 

— Nesuprantu, — pasakė Meri. — Iš kur ponas pastorius apie 
tai žinote, ir kuo čia dėti Naujieji metai? 

Jis patraukė ranką ir ėmė sagstytis apsiaustą, rengdamasis 
lipti. Pravėrė langą ir šūktelėjo vežėjui, kad stabdytų arklį. Ka- 
rieton įsibrovė ledinio vėjo šuoras. 

— Grįžtu iš susirinkimo Loncestoune, — pasakė. —- Tai buvo 
vienas iš susirinkimų, vykstančių visus pastaruosius dvejus me- 
tus. Jo dalyviams pagaliau buvo pranešta, jog Jo Karališkosios 


Didenybės vyriausybė ateinančiais metais ketina pasirūpinti, 

kad Jo Karališkosios Didenybės žemių pakrantės būtų apsau- 
gotos. Vietoj šviesų ant uolų stovės sargybiniai, o takeliais, da- 
bar žinomais tik tokiems žmonėms kaip jūsų dėdė, vaikštinės 
įstatymų sergėtojai. Per visą Angliją nusidrieks sunkiai įveikia- 
ma apsaugos grandinė. Dabar suprantate? 

Jis pravėrė karietos duris ir laipteliais nusikabarojo žemyn. 
Nekreipdamas dėmesio į lietų, nusivožė skrybėlę, o tankūs balti 
plaukai sūkuriavo lyg aureolė aplink veidą. Jis vėl nusišypsojo 
Meri, nusilenkė, dar sykį paėmė merginą už rankos ir kurį laiką 
palaikė. 

— Jūsų rūpesčiai baigėsi, — pasakė jis. — Furgonų ratus ap- 
trauks rūdys, o užrakintame kambaryje koridoriaus gale bus 
galima įrengti svetainę. Jūsų teta vėl atgaus prarastą ramybę, o 
dėdė arba mirtinai nusigers ir sėkmingai jo atsikratysite, arba 
taps metodistų pamokslininku ir ims aiškinti tikėjimo tiesas 
pravažiuojantiems keliautojams. Na, o jūs grįšite į savo pietus ir 
susirasit ten kitą vaikiną. Šiandien linkiu ramiai išsimiegoti. Ry- 
toj — Kalėdos ir Olterneno varpai linkės ramybės geros valios 
žmonėms. Aš galvosiu apie jus. 

Jis mostelėjo vežikui, ir karieta toliau nudardėjo jau be jo. 
Meri iškišo galvą pro langą, norėdama kažką šūktelti atsisvei- 
kindama, bet jis pasuko į vieną iš penkių kelių ir pradingo iš 
akių. 

Karieta nugirgždėjo Bodmino keliu. Liko dar trys mylios, ir 
aukštieji „Jamaikos“ kaminai netruks išnirti akiratyje, bet toje 
vietoje kelias ėjo pačia nykiausia dykyne 1š visų dvidešimt dvie- 
jų mylių, skiriančių Loncestouną nuo Bodmino. Meri gailėjosi, 
kad neišlipo kartu su pastoriumi. Olternene nebūtų girdėti vė- 
tros, o lietus tykiai šnarėtų medžiais apaugusioje gatvelėje. Ryt 


galėtų suklupti bažnyčioje ir pasimelsti pirmą sykį nuo išvyki- 

mo iš Helfordo. Jei pastorius Deivis sakė tiesą, pagaliau atsira- 
do priežastis pirmą sykį atnašauti Dievui, ir padėkos žodžiai iš 
tiesų būtų prasmingi. 

Baigsis siaubingojo piratavimo laikai, jį įveiks naujasis įsta- 
tymas, plėšikus ir panašias atmatas sunaikins ir nušluos nuo že- 
mės paviršiaus, kaip atsitiko jūrų piratams prieš dvidešimt ar 
trisdešimt metų. Po jų neliks nė prisiminimo, galinčio apnuodyti 
ateities kartų protą ir sąmonę. Užgims naujų žmonių, kurie net 
neįsivaizduos, kad tokių būta. Laivai į Angliją plauks be baimi- 
nimosi tapti plėšikų grobiu. Užutėkiuose, kur kadaise per žvyrą 
gurgždėjo žingsniai 1r sklido kimus vyriškų balsų šnabždesys, 
vėl bus tylu, o jei kas ir sudrums ramybę — tai žuvėdros klyks- 
mas. Po abejingos viskam jūros paviršiumi, vandenyno dugne, 
guli bevardės kaukolės, pažaliavusios kadaise auksinės monetos 
ir paskendusių laivų griaučiai — visa tai pridengs užmarštis. Iš- 
auš nauja era, kai vyrai ir moterys keliaus be baimės, o žemės 
priklausys jiems. Čia, viržynuose, fermeriai dirbs žemę ir dėlios 
į krūvas durpes, kaip ir šiandien, tačiau grėsmingas šešėlis, trik- 
dantis jų ramybę, pradings visiems laikams. Gal net užaugs žolė 
ir šilojai vėl pražys ten, kur dabar „Jamaikos“ smuklė. 

Meri sėdėjo įsispraudusi karietos kampe, įsistebeilijusi į sa- 
vąją naujojo pasaulio viziją, kai pasigirdo šūvio garsas, tolimi 
šauksmai ir skausminga aimana. Tamsą perskrodė vyrų balsai 
ir duslus daugelio bėgančių kojų trepsėjimas. Lietaus čiurkšlės 
čaižė veidą — ji pažvelgė pro langą ir išvydo, kaip išsigandęs šūk- 
telėjo vežėjas, kai arklys pasibaidė ir suklupo. Kelias kilo stačiai 
į kalną, kalvos viršūnėn, o grakštūs „Jamaikos“ kaminai ryškė- 
jo akiratyje tartum kartuvės. Nuo kalno žemyn leidosi būrelis 
žmonių, vienas priešakyje skuodė šuoliais tartum kiškis, krės- 


čiodamas deganų žibintą. Pokštelėjo dar vienas šūvis, vežėjas 

sulinko ant pasostės ir griuvo žemėn. Arklys vėl kluptelėjo ir 
lyg apakęs puolė tiesiai į griovį. Karieta kurį laiką svyravo ant 
aukštų tekinių, paskui sustojo. Kažkas riktelėjo kažkokią ne- 
švankybę, kitas nusižvengė it laukinis, sklido švilpimas ir klyks- 
mas. Pro karietos langą vidun įsispraudė veidas, plaukai suvelti 
tarytum arklio karčiai, žybsėjo krauju pasruvusios akys. Burna 
pravira, balti smailūs dantys iššiepti. 

Tuoj prie lango buvo prineštas žibintas patikrinti, kas karie- 
tos viduje. Viena ranka laikė žibintą, kita spaudė rūkstantį pis- 
toleto vamzdį. Ilgos, dailios rankos, plonais grakščiais pirštais, 
kurie atrodė gražūs, nors ir su purvo pusmėnuliais panagėse. 
Džosas Merlinas išsišiepė savo pusiau sąmoninga, euforiška 
šypsena, kaip apsėstasis, apimtas siuto, sukelto alkoholio, ir nu- 
kreipė savo pistoletą į Meri pusiau įlindęs karietos vidun. 

Vamzdis palietė jos kaklą. Tąsyk Džosas nusijuokė, metė 
pistoletą sau už nugaros, atplėšė duris, griebė Meri už rankų 
ir ištraukė ant kelio, laikydamas žibintą merginai virš galvos, 
kad visi matytų. Ant kelio stovėjo dešimt ar dvylika jo bendrų, 
purvinų ir apskurusių, girtų kaip ir vadeiva, apžėlusiuose vei- 
duose švytėjo tik paklaikusios akys. Keletas laikė pistoletus, 
kiti buvo apsiginklavę sudaužytais buteliais, peiliais ir akme- 
nimis. Prekeiva Haris stovėjo prie arklio galvos, 0 griovyje, 
veidu į žemę, tysojo vežėjas, ranka pasukta po krūtine, kūnas 
nejudrus, kažkoks keistai susitraukęs. Džosas Merlinas truk- 
telėjo Meri prie savęs ir pasuko jos veidą šviesos link. Kai vy- 
rai įžiūrėjo, kas tai, suriaumojo iš juoko, prekijas įsigrūdo du 
pirštus burnon ir veriamai švilptelėjo. Smuklininkas pasilenkė 
ir su perdėtu girto rimtumu žemai nusilenkė, tada griebė ran- 
ka jos drėgnus palaidus plaukus, susuko juos į virvę ir ėmė 


uostyti nelygint šuo. 

— Tai čia tu? — nusistebėjo jis. - Nusprendei grįžti kaip inkš- 
čianti kalė paspausta uodega? 

Meri neatsakė. Ji žvelgė tai į vieną, tai į kitą pusę - į supan- 
čius ją vyrus — o anie žiopsojo, idiotiškai kvatodami ir susigrūdę 
aplink merginą, pirštais rodė peršlapusius drabužius, baksnoda- 
mi palaidinę ir sijoną. 

— Praradai žadą, ar ką?! — sušuko dėdė ir plaštaka trenkė jai 
per veidą. 

Ji aiktelėjo ir pakėlė ranką, norėdama užsidengti, bet jis grie- 
bė už riešo ir užsuko už pečių. Meri riktelėjo iš skausmo, tačiau 
tas vėl tik nusijuokė. 

— Pasidarysi romi it avelė, nors prieš tai tave tektų sukapoti į 
gabalus, — šiepėsi jis. —- Gal tau regis, kad sugebėsi man pasiprie- 
šinti, įžūli mergše, beždžionės snuki? Ką apskritai sau galvoji? 
Važinėji išnuomota karieta karališkuoju vieškeliu, pusnuogė, 
palaidais plaukais! Galų gale pasirodo, kad tu niekas kitas, o tik 
paskutinė šliurė! 

Taip truktelėjo už riešo, kad mergina krito žemėn. 

— Palik mane! — sušuko ji. — Neturi teisės liesti manęs ir net 
priekaištauti! Tu bjaurus plėšikas, žmogžudys, ir valdžia jau žino 
apie tai. Visas Kornvalis žino. Baigėsi tavo galybė, dėde Džosai! 
Šiandien lankiausi Loncestoune, pranešiau viską kam reikėjo. 

Šutvėje pasigirdo šurmulys. Jie susiglaudė, rėkaudami, klau- 
sinėdami, bet Džosas Merlinas juos atstūmė. 

— Atsitraukit, jūs, mulkiai! —- sumaurojo jis. - Nejau nematot, 
kad melu ji stengiasi gelbėti savo kailį? Kaip gali mane išduo- 
ti, kai nieko nežino? Nėra ko nė kalbėti, kad pėsčiomis nueitų 
vienuolika mylių iki Loncestouno. Pažvelkit į jos kojas. Buvo 
kažkur su bernu, kuris tiesiog pametė ją, kai atsibodo. Kelkis! 


O gal nori, kad panardinčiau tave veidu į purvą? 

Vėl truktelėjęs pastatė ją ant kojų ir tėškė šalia savęs. Tada 
pirštu parodė dangun, kur vėtra, įbauginusi juodus debesis, iš- 
gainiojo juos į šalis ir kur sužibo drėgna žvaigždutė. 

— Pažvelkit! — suriaumojo jis. — Giedrijasi, lietus slenka į ry- 
tus. Vėtra nenurims, o po šešeto valandų pradės švytuoti pilkš- 
va, vėjuota aušra. Negaiškim laiko, pasiimk savo arklį, Hari, ir 
kinkyk jį į karietą. Karietoje tilpsim šešiese. Atsivesk mano arklį 
iš arklidės, ir su vežimu, Hari, nes tas galvijas visą savaitę dy- 
kinėjo. Tai ką, jūs prasigėrę tinginiai, argi nenorite, kad jūsų 
rankas pašildytų sidabras ir auksas? Visą savaitę pradrybsojau 
apkiautęs, nelyginant kuilys, o šiandien, prisiekiu Dievu, jau- 
čiuosi lyg tik ką užgimęs 1r vėl trokštu atsidurti pajūryje. Na, tai 
kas keliauts su manimi į Kemelfordą? 

Atsiliepė keliolika nedarnių balsų, rankos pakilo į viršų. 
Vienas vyras kažką užgiedojo užkimusiu balsu, svyruodamas 
ir sukaliodamas virš galvos butelį, paskui susverdėjo ir krito į 
griovį. Smuklininkas spyrė gulinčiajam, bet tas net nekrustelėjo. 
Džosas Merlinas stvėrė arklį už pavadžio, truktelėjo jį priekin, 
prakeiksmais ir mušimu versdamas kopti į statų šlaitą, o karietos 
ratai pervažiavo gulintį vyrą. Šis skėtriodamas kojas ir kaukda- 
mas it dvesiantis šuo, rėkdamas iš išgąsčio ir skausmo pamėgi- 
no išsikapanoti iš purvo, o vėliau sustingo. Vyrai nubėgo paskui 
vežimą, o Džosas Merlinas kurį laiką stovėjo, žiūrėdamas į Meri 
su apykvaile girto šypsena, staiga griebė ją už pečių ir vėl truk- 
telėjo į karietą. Jis tėškė merginą kampan, išlindo iki pusės pro 
langą ir suriaumojo prekijui, kad paragintų arklį. jo šūkis paaki- 
no šalimais bėgančius vyrus. Kai kurie užšoko ant paminos ir 
įsitvėrė lango, kiti dribtelėjo ant tuščios pasostės ir ėmėsi raginti 
arklį lazdomis. Drebantis, suprakaitavęs iš siaubo arklys šuoliais 


užlėkė įkalnėn, riksmais raginamas penkių ar šešių pasiutėlių, 

įsikibusių vadžių. „Jamaika“ žėrėjo šviesomis, visos durys buvo 
atlapotos, langinės kadaravo laisvos. Namas žvelgė naktin lyg 
gyvas padaras. Smuklininkas prispaudė delną Meri prie burnos 
ir stumtelėjo ją, primygęs prie šoninės sienelės. 

— Tai norėjai mane parduoti, taip? — paklausė jis. — Ketini 
priplepėti valdžiai, kad pakibčiau ant virvelės lyg katinas? Pui- 
ku, suteiksiu tau galimybę. Stovėsi ant kranto, Meri, vėjas nuo 
jūros pūs tau tiesiai veidan ir lauksi aušros ir potvynio. Juk ži- 
nai, ką tai reiškia, ar ne? Dabar jauti, kur tave vežuosi? 

Žvelgė į ji paklaikusi. Veidas išblyško — buvo baltesnis nei 
drobė. Mėgino kažin ką ištarti, bet negalėjo, nes dėdė vis dar 
laikė uždengęs burną. 

— Manai, kad nesibijai manęs? — paklausė jis. — Tyčiojies, 
kiek pajėgi, tu smailiaveide mergpalaike beždžionės akutėmis. 
Taip, aš girtas, girtas lyg karalius, ir tegu mane užgriūva ir dan- 
gus, ir žemė. Šiandien mūsų šlovės diena, mes džiūgaujam, visi 
ir kiekvienas iš mūsų, gal ir paskutinį sykį, o tu, Meri, važiuosi 
su mumis pajūrin... 

Jis nusisuko, kažką šūktelėjo draugužiams, riksmo pabaidy- 
tas žirgas vėl sutauškėjo kanopomis traukdamas įsiręžęs karie- 


tą, ir „Jamaikos“ žiburiai pradingo tamsoje. 


XI skyrius 


Beveik dvi valandas trukusi kelionė pajūrin buvo tikra kan- 
kynė. Meri, nusėta mėlynėmis ir iki sielos gelmių sukrėsta žiau- 
raus elgesio, tysojo įsispraudusi karietos kampan, visiškai abe- 


jinga viskam, susitaikiusi su tuo, kas jos laukia. Prekeiva Haris 

ir dar du kiti vyrai įsigrūdo paskui dėdę, ir ore išsyk padvelkė 
tabaku, alkoholiu ir žmogaus prakaitu. Džosas Merlinas ne tik 
sau, bet ir savo draugužiams sukėlė euforišką būseną, o tai, kad 
čia buvo ir moteris, dar sustiprino jų pasimėgavimą visišku jos 
išsekimu ir neviltimi. Pradžioje kažką sakė jai ir apie ją, krizen- 
dami ir stūgaudami, kad atkreiptų į save dėmesį. Prekeiva Haris 
spygavo nešvankias savo dainuškas, kurios tokioje ankštybėje 
tiesiog kurtino, ir klausytojai net kaukė iš pasimėgavimo, dar 
labiau audrindamiesi. Jie stebėjo, kaip visa tai veikia ją, tikėda- 
miesi, kad parodys kokius nors gėdos ar nepasitenkinimo požy- 
mius, bet Meri buvo pernelyg iškankinta, kad ją dar būtų pasie- 
kę kokie nors keiksmažodžiai ar eilės. Girdėjo vyrų balsus pro 
nuovargio šydą; juto įbestą šonan dėdės alkūnę, kuri viso labo 
tebuvo dar vienas bukinančio skausmo židinys, pulsuojantis vi- 
same skausmo iškankintame kūne. Tvinkčiojimas smilkiniuose 
kėlė nepakeliamą kančią, akis lyg adatomis varstė, lyg pro dūmų 
uždangą regėjo išsišiepusių veidų jūrą. Ką jie kalba... jai buvo 
vis vien, kaip ir tai, ką daro, o miego ir užmaršties poreikis pri- 
lygo kankinimui. 

Jiems pastebėjus, kokia mergina atbukusi ir apatiška, jos 
buvimas čia prarado savo patrauklumą; pakyrėjo net dainuš- 
kos, tad dėdė, pasirausęs kišenėje, išsitraukė kortas. Jie išsyk 
užsidegė tuo nauju užsiėmimu ir per tą palaimingą šiokio tokio 
atokvėpio minutę Meri dar giliau įsispraudė kampan, kuo toliau 
nuo žvėriško įkaitusio dėdės kūno kvapo, ir pasidavė karietos 
smūgiams ir krėsčiojimams. 

Mergina tartum pasijuto esanti kažkur už sąmonės ribų; 
buvo nelyginant transo apimta, peržengusi tikrovės slenkst. 
Skausmą ji juto, juto, kaip svyruoja karieta ir kažkur toli toli aidi 


balsai, tačiau visi tie reiškiniai pradingo erdvėse, ir Meri nebe- 

pajėgė sutapatinti jų su savo esybe. Tamsa apgaubė ją tartum 
kokonas, išsigelbėjimas, Meri pajuto, kaip nyra gilyn, o gelmė 
užsiveria virš galvos. Laikas jau nieko nebereiškė. Ir tik tada, kai 
visa aprimo, ji atsipeikėjo realiame pasaulyje — netikėta ramybė 
ir šaltas drėgnas vėjas, dvelkiantis tiesiai į veidą pro atvirą karie- 
tos langą. Buvo visiškai viena savo kampe. 

Vyrai pradingo, pasiimdami ir žibintus. Pradžioje ji sėdėjo 
nejudėdama, pabūgusi, kad prisišauks juos atgal, nevisiškai su- 
vokdama, kas čia dedasi. Tačiau, pasilenkusi prie lango, pajuto 
nepakeliamą skausmą. Visas kūnas buvo sumedėjęs. Skausmo 
srovė nutvilkė pečius, sustingusius nuo šalčio, suknia buvo dar 
laiką palūkėjo, tada vėl palinko priekin. Vėjas vis dar buvo stip- 
rus, bet pliekiantis lietus apsilpo, tik pavieniai smulkučiai šal- 
ti lašeliai tyliai čežėjo į stiklą. Karieta buvo palikta siaurame 
tarpeklyje, toliau takelis raitėsi nelygus ir akmeningas. Dangu- 
je jau nebebuvo matyti žvaigždžių, vien tik nirtulingas vėjas 
iš viržynų, įgavęs jėgų, švilpė, prieš save stumdamas drėgmės 
pripampusį rūką. Meri iškišo ranką pro langą ir palytėjo tarpek- 
lio sieną. Pirštai apčiuopė byrančias smiltis ir žolės kamblius, 
permirkusius, vandeningus. Ji pamėgino atverti dureles, tačiau 
kažkas buvo jas užrakinęs. Įsiklausė, įtempė akis stengdamasi 
peržvelgti tamsą, gaubiančią žemumą, bet tuoj pat vėjas atpū- 
tė garsus, kurie buvo pažįstami ir slegiantys, garsus, kurie pir- 
mą sykį gyvenime nesukėlė jai džiaugsmo ir kuriuos apmirusia 
širdimi priėmė kaip beviltišką ir neišvengiamą likimo ženklą. 
Tai buvo jūros ošimas. Tarpeklis vedė tiesiai pakrantėn. Dabar 
suprato, kodėl oras pasidarė toks švelnus, kodėl lietaus lašeliai 
taip glamonėja jos ranką ir turi sūrų prieskonį. Gilus tarpeklis 


sukuria apgaulingą saugumo pojūtį, palyginti su juoda viržynų 

dykyne, bet, išsigavus iš jo, iliuzija pradings ir vėtra užkauks 
dar garsiau nei prieš tai. Negali būti tylu ten, kur jūros bangos 
dūžta į uolėtą pakrantę. Vėl išgirdo tuos garsus: šnabždesys ir 
atodūsiai, kai įsibėgėjęs vanduo praranda savo jėgą ir nenorom 
traukiasi atgal, tąsyk stoja atokvėpis, kai jūra kaupia jėgas naujai 
pastangai — trumpa pertraukėlė — 1r vėl dundesys bei griausmas, 
bangos, smogiančios krantan, maurojimas, kurtinamas akme- 
nų, traukiamų jūron, dardėjimas. 

Meri sudrebėjo: kažkur sutemose dėdė su bendrais tyko po- 
tvynio. Jei girdėtų juos, būtų lengviau iškęsti laukimą tuščioje 
karietoje. Klyksmai, kvatojimas ir dainos, kuriomis stengėsi pa- 
sidrąsinti, nors ir šlykštūs, bent kiek palengvintų Meri savijautą, 
tačiau ta tyla kupina mirtinos grėsmės. Vyksmo artumas išblai- 
vė niekšus, ir jų rankoms atsirado darbo. 

Dabar, Meri atgavus sąmonę, atsipeikėjus ir kiek atsipūtus, 
gas. Meri jau įsitikino, kad durys užrakintos, bet tikėjosi, jog 
kaip nors pavyks prasisprausti pro ankštą angą. Reikia rizikuo- 
ti. Kad ir kas šiandien įvyktų, Meri gyvenimas ir taip pavoju- 
je — dėdė su bendrais gali surasti ją ir nužudyti, jei tik panorės. 
Jie pažįsta apylinkes, ji — ne. Tik panorėję suseks akimirksniu 
lyg skalikų ruja. 

Ji spraudėsi pro langą, galva į priekį, veidu į viršų, o sužaloti 
pečiai ir nutirpusi ranka dar labiau apsunkino sumanymą. Karie- 
tos viršus buvo slidus ir šlapias, nebuvo ko užsikabinti, bet Meri 
nepasidavė, kol pagaliau po paskutinio skausmingo trūktelėjimo, 
apsibraižiusi odą į rėmą, prasispraudė klubais į priekį laukan. Vos 
nealpdama iš skausmo prarado pusiausvyrą ir dribo žemėn, atsi- 
trenkdama pečiais. Aukštis nebuvo didelis, tačiau taip bejėgiškai 


krisdama Meri pajuto smarkų sukrėtimą. Iš šono, kur susižeidė į 

rėmą, sruveno kraujas. Šiek tiek laiko turėjo atsipūsti, tada įtem- 
pusi visas pastangas atsikėlė ir tamsių tarpeklio sienų priedangoje 
svyruodama pradėjo kopti viršun. Dar nebuvo sumaniusi, ką da- 
rys, tik žinojo, kad jūrai atsidūrus už pečių pradės tolti nuo savo 
bendrakeleivių. Be jokios abejonės, jie susibūrė pakrantėje. Tas 
kelias, vingiuojanti į viršų ir kairėn, nuves bent jau ant uolų, kur 
ji šiaip taip galės ramiai viską apsvarstyti. Netoliese privalo būti 
platesnis kelias — tokiu keliu, matyt, atvažiavo karieta — O jei bus 
kelias, gretimais ras ir kokių nors gyvenamų namų; juose bus ir 
padorių, sąžiningų žmonių, kuriems papasakos viską, o jie tuoj 
pat sukels ant kojų visą apylinkę. 

Ji slinko apgraibomis, kartkartėm klupdama ant akmenų. 
Vėjas vis draikė plaukus ant kaktos, tad pasiekusi staigų posūkį 
pakėlė rankas, norėdama juos pasitaisyti, i1r nepastebėjo susikūp- 
rinusio vyro figūros. Jis klūpėjo dauboje, atidžiai stebėdamas 
vingiuojantį kelią. Staiga Meri suklupo ant jo, o vyras, aptiktas 
taip netikėtai, išsitiesė žemėje kartu su ja, sušukęs iš išgąsčio, ir 
įsiutęs pradėjo malti sugniaužtais kumščiais. Jie grūmėsi, Meri 
mėgino išsivaduoti, nagais draskė veidą, bet vyras po kiek lai- 
ko nugalėjo, parvertė Meri ant šono, įgrūdo rankas plaukuosna 
ir plėšė kuokštais, kol skausmas privertė ją nustoti priešintis. 
Tada prispaudė merginą prie žemės sunkiai kvėpuodamas, nes 
krentant ir jam krūtinėj užėmė kvapą, tąsyk iš arti įsižiūrėjo į ją, 
rodydamas geltonus švarplėtus dantis. Tai buvo prekeiva Ha- 
ris. Meri gulėjo nejudėdama. Laukė, ką ketina daryti, ir tuo pat 
metu sielos gilumoje save keikė, kad taip kvailai, aklai klajojo 
tarpeklyje visiškai nepagalvojusi apie sargybinį, kurį pastatyti 
čia susiprotėtų ir vaikas. Jis tikėjosi, kad jinai šauks ar blaškysis, 
bet, to nesulaukęs, pasirėmė alkūne ir gudriai nusišiepė rodyda- 


mas kranto link. 

— Nesitikėjai sutikti manęs čia, ką? — pasakė jis. — Gal manei, 
kad ant kranto kartu su smuklininku ir kitais kaitalioju žiburius? 
"Tad atsibudai, miegančioji gražuole, ir nusprendei pasivaikščio- 
ti po tarpeklį? Na, jei jau tu čia, priimsiu kaip pridera. 

Prekeiva vėl nusišiepė ir juodu nagu palietė jai skruostą. 

— Šalta čia toje dauboje ir šlapia, — pasakė jis, — bet dabar tai 
nebesvarbu. Jie ten, pakrantėje, dar kapanosis porą valandų. Iš 
to, kaip šiandien kalbėjai su Džosu, supratau, kad pakėlei maiš- 
tą. Visiškai teisingai, jis neturi teisės laikyti tave „Jamaikoje“ už- 
daręs lyg paukštytę narvelyje. Be to — pati neturi jokio gražes- 
nio apdaro. Abejoju, kad būtų tau padovanojęs nors mažiausią 
sagutį pasipuošti, ar ne? Nesikrimsk dėl nieko. Aš padabinsiu 
tavo kaklą nėriniais, rankas apyrankėmis, minkštutėlių šilkų to- 
kiai švelniai odelei. O dabar... 

Prekeivis linktelėjo galva, lyg norėdamas nuraminti, vis 
dar išsišiepęs, patenkintas savimi, suktas, ir tuo pat metu Meri 
pajuto jo delną. Žaibiškai krustelėjo, mostelėjo ranka ir kumš- 
čiu pataikė pasmakrėn, užtrenkdama burną lyg spąstus ir jo 
paties dantimis prikąsdama liežuvį. Sucypė tyliai lyg triušis, 
o Meri smogė jam vėl, bet tuosyk Haris griebė jau stipriau ir 
šonu užsliuogė ant jos. Stiprus tai jis buvo neįtikėtinai, visas 
tik išblyško ir pamiršo saldžias kalbas. Dabar grumdėsi norė- 
damas ją turėti, ir mergina tai žinojo, tad suvokdama, jog jis 
gerokai stipresnis ir galų gale nugalės, išsyk atpalaidavo rau- 
menis ir, norėdama apgauti, akimirksnį leido įgyti pranašumą. 
Haris triumfuodamas murmtelėjo, pasirėmė alkūne, sumažin- 
damas ją slegiantį svorį, o to Meri ir tereikėjo, nes kai pakėlė 
ir palenkė galvą, spyrė keliu iš visų jėgų, pirštais tuo pat metu 
taikydama į akis. Prekeivis išsyk sulinko perpus ir iš skausmo 


pariedėjo šonan, ji žaibiškai išslinko iš po kūno, atsistojo ir 

dar sykį spyrė, kai raitėsi sau beginklis, rankas prispaudęs prie 
pilvo. Graibėsi žemę aplinkui ieškodama akmens, kuriuo galė- 
tų dar apsvaiginti, bet nerado nieko, išskyrus žemės ir smėlio, 
tad prisėmė pilnas jų saujas ir pylė į veidą, akis, kol kuriam 
laikui apakęs niekuo negalėjo atsakyti. Tada ji apsisuko 1r kaip 
vejamas žvėris nubėgo stačiu takeliu į viršų, išsižiojusi, rankas 
ištiesusi prieš save, klupdama ant nelygumų. Kai vėl išgirdo 
sau už nugaros šaukiant ir kojas bildant, ją apėmė tokia nesą- 
moninga baimė, jog pradėjo kopti aukšta tarpeklio siena vis 
slysdama žemyn minkšta žeme, kol pagaliau, baisių pastangų 
dėka, pasisekusių tik dėl siaubo, pasiekė viršūnę ir kūkčio- 
dama užšliaužė pro spragą spygliuočių gyvatvorėje, vainikuo- 
jančioje tarpeklio keterą. Veidas ir rankos buvo kraujuoti, bet 
jį nekreipė į tai dėmesio, tik veržėsi priekin, šokinėjo žolės 
kupstais ir nelygiu žemės paviršiumi, nebesusivokdama, kuria 
kryptim sprunka, užvaldyta tik vienos minties —- pabėgti kuo 
toliau nuo klaiko, kuris vadinosi prekeivis Haris. 

Tuoj Meri apglėbė tiršta rūko siena, užstodama tolimą gy- 
vatvorę, kur ji mėgino nusigauti. Išsyk sustojo lyg įkasta, nes 
žinojo, koks pavojingas pajūrio rūkas ir kaip išdavikiškai gali ją 
vėl nuvesti atgal. Mergina parklupo ant kelių ir keturpėsčia ėmė 
rėplioti priekin, akis nudelbusi į žemę, kad nepamestų siauro 
smėlėto takelio, besiraitančio jos pasirinkta kryptimi. Judėjo la- 
bai lėtai, bet nuojauta šnibždėjo, kad atstumas tarp jos ir prekei- 
vio didėja — nes tuo metu nerūpėjo niekas kita. 

Ji nebesusigaudė, kaip slenka laikas; buvo trečia, gal ketvirta 
ryto, iki aušros dar daug laiko. Rūko uždangą vėl praplėšė lie- 
tus; Meri rodėsi, kad jūros gausmas sklinda iš visų pusių ir jau 
nebeturi kur bėgti; bangų mūša lyg nebebuvo tokia prislopin- 


ta, rodės garsesnė ir aiškesnė nei anksčiau. Suprato, kad negali 


193 


Daphne du Maurier 


orientuotis pagal vėją, nes net dabar, pučiant tiesiai į nugarą, jis 
galėjo kiek pakeisti savo kryptį, o ji, visiškai nesusigaudydama 
aplinkoje, nepasuko į rytus, kaip ketino, bet stovėjo ant takelio, 
kuris, sprendžiant iš garsų, sklindančių nuo jūros, vedė tiesiog 
ir Meri nustėrusi pajuto, kad jos riaumoja ne kažin kur žemiau, 
o sulig ja. Tai reiškė, kad uolos šioje vietoje leidžiasi žemyn į 
pakrantę, o anas tarpeklis veda ne į kokį urvą, kaip vaizdavosi, 
lindėdama karietoje, bet yra vos per keletą jardų nuo jūros. Jo 
sienos slopino bangų mūšos garsą. Suvokus tą dalyką, migla 
išsisklaidė ir priešais pasirodė gabalėlis dangaus. 

Meri atsargiai šliaužė toliau. Takelis vis platėjo, rūkas pama- 
žėl visiškai išsisklaidė, vėjas vėl pūtė tiesiai į veidą, ir staiga ji 
pastebėjo, jog klūpo tarp medžių nuolaužų ir jūržolių garbanų 
siaurame smėlio ruoželyje, uolų šlaitai abiejose pusėse kyla stat- 
menai į viršų, o mažiau kaip už penkiasdešimties jardų tiesiai 
prieš ją dūžta putotos bangų keteros. 

Po kiek laiko, kai akys apsiprato su tamsa, pastebėjo vyrus, 
susibūrusius prie dantytos uolos, įsirėžusios į paplūdimį: tylią 
vyrų saujelę. Šie įdėmiai žvelgė į sutemas. Jau pats jų tylėjimas, 
dar neseniai tokių triukšmingų ir rėkalojančių, veikė taip, kad 
atrodė dar grėsmingesni, o įsitempusių figūrų vaizdas ir budriai 
suklususios, nukreiptos jūros link, palenktos galvos kėlė baimę 
ir tiesiog alsavo pavojumi. Kad šauktų ar klyktų, stūgautų ką 
nors vienas kitam ir triukšmas sklistų po apylinkę, jei garsiai 
žlegėtų savo sunkiais batais per žvyrą, tai būtų įprasta ir visiškai 
pritiktų jų elgsenai, ir būtų tai, ko ir tikėjosi Meri; bet kažkas 
negero tvyrojo toje tyloje, iš kurios galėjai spręsti, kad svarbiau- 
sioji akimirka artinasi. Nedidelis uolos iškyšulys užstojo Meri 


nuo atviro paplūdimio. Ji nedrįso toliau pajudėti bijodama, kad 

išsiduos. Prišliaužė prie iškyšulio ir atsigulė prie pat jo ant žvy- 
ro, kai priešais — pakako tik pasukti galvą į šoną — tiesiog jos 
regėjimo lauke, stūksojo dėdės ir jo bendrų figūros. 

Meri lūkuriavo. Vyrai nejudėjo. Vis dar buvo tylu. Tik jūra 
monotoniškai šniokštė, kaip visą amžinybę prieš tai, bangos 
dužo į krantą, užliedamos paplūdimį ir vėl atsitraukdamos, o 
juodos nakties fone ryškėjo vien balta mūšos juosta. 

Rūkas labai iš lėto pradėjo kilti aukštyn, atidengdamas siau- 
ro užutėkio kontūrus. Pakrantės uolos išryškėjo sutemose, dan- 
tyti skardžiai vėl stūksojo didingi ir grėsmingi. Vandens plotas 
prasiplėtė, ir tolumoje pasirodė plika kranto linija, besitęsianti, 
atrodė, iki begalybės. 

Dešinėje, kur aukščiausiųjų uolų šlaitai leidosi tiesiog jū- 
ron, Meri pastebėjo žiburėlį — ne didesnį už smeigtuko gal- 
vutę. Pirmiausia pagalvojo, kad tai žvaigždė, prasibrovusi pro 
paskutines besisklaidančio rūko šydo liekanas, tačiau tuoj pat 
suvokė, kad žvaigždė niekad nebūna balta ir nesisupa pavir- 
šiuje vėjo gūsių genama. Ji įtempė žvilgsnį: žiburėlis vėl krus- 
telėjo, ta balta akutė. Šokčiojo ir drebėjo, stumdoma tai ton, 
tai anon pusėn, lyg ją būtų įžiebęs ir nešęs pats vėjas, lyg būtų 
visų akys buvo nukreiptos į tamsią atvirą jūrą už bangų mūšos 
linijos. Staiga Meri suvokė jų abejingumo priežastį, o balto- 
ji akutė, pradžioje pasirodžiusi paguodos ir vilties simboliu, 
drąsiai mirkčiojančiu tą baisią naktį, tapo siaubo įsikūnijimu. 
Ši žvaigždė ir yra tas netikrasis žiburys, paliktas ten dėdės ir jo 
bendrų. Vos pastebimas žiburėlis Meri tapo akivaizdaus blo- 
gio ženklu, o jo šokis vėjuje — patyčia. Merginos vaizduotėje 
žiburys jau švytėjo gerokai ryškiau, apšviesdamas aplinkines 


uolas. Dabar jis buvo nebe baltas, o pagelto lyg šašas ant ką 

tik užsitraukusios žaizdos. Kažkas saugo tą žiburį, kad neuž- 
gestų. Ji pastebėjo juodą figūrą, akimirksnį užstojusią šviesą, 
ir paskui ta dar ryškiau įsižiebė. Figūra pavirto dėme pilkos 
uolos fone, greitai slenkančia kranto link. Kad ir kas ten buvo, 
paskubom nusikepurnėjo šlaitu žemyn prisidėti prie bendrų 
paplūdimyje. Skubėjo, lyg jį būtų spartinęs pats laikas, ir leido- 
si gana nerūpestingai, nes žemė ir akmenys byrėjo iš po kojų, 
dardėdami tiesiai ant pakrantės smėlio. Akmenų tratėjimas 1š- 
gąsdino apačioj stovinčius vyrus, ir pirmą sykį nuo tada, kai 
Meri ėmė stebėti, jie atplėšė akis nuo bangų mūšos ir pažvelgė 
į viršų. Meri pamatė, kaip anas pridėjo rankas prie burnos ir 
kažin ką riktelėjo, bet neišgirdo žodžių, nes juos nusinešė vė- 
jas. Garsas vis dėlto pasiekė vyrus, laukiančius pakrantėje, nes 
grupė išsyk išsisklaidė ir galėjai pajusti pagyvėjimą. Keletas 
tuoj patraukė šlaitu į viršų pasitikti einančiojo, bet, jam dar 
kartą šūktelėjus ir parodžius jūron, jie pasileido bėgti mūšos 
link, sudrumsdami tylą, garsiai tratindami žvyrą, susišūkau- 
dami vienas su kitu, perrėkdami jūros ūžimą. Tada vienas iš 
jų, Meri dėdė, — pažino jį iš eisenos ir plačių pečių, — rankos 
mostu juos nutildė. Visi sustingo nejudėdami, prie pat ban- 
gų, lūžtančių jiems po kojomis, eilėje, vienas šalia kito, kaip 
varnai. Juodos figūros bolavo smėlio fone. Meri įsižiūrėjo į 
horizontą kartu su jais ir po kiek laiko iš rūko ir tamsos lyg 
atsakas į pirmąjį žiburėlį išniro antras — taip pat smeigtuko 
galvutės dydžio. Naujasis žiburėlis nešokinėjo ir nedrebėjo 
kaip pirmasis prie uolos; iš lėto leidosi žemyn lyg keleivis, 
linkstantis nuo nešulio svorio, paskui vėl išnirdavo, kildamas 
dangun, kaip ranka, rodanti į viršų, įtempusi paskutines pa- 
stangas, mėginanti perskrosti glaudžią rūko sieną. Naujas ži- 


burėlis vis labiau artėjo prie pirmojo. Netrukus jie susijungs 

ir baltame rūke šokčios jau dvi akutės. Vyrai, vėl prigludę ir 
nejudėdami, tykojo siaurame paplūdimio ruoželyje laukdami, 
kol žiburėliai susilies į viena. Antrasis žiburėlis vėl slystelėjo 
žemyn. Dabar Meri pastebėjo neaiškius korpuso bruožus, virš 
jo lyg grebėstai skėtriojosi juodos rėjos, baltos putotos ban- 
gos kilo po vairagaliu ir šnypšdamos vėl smigo atgal. Žiburys 
ant stiebo slinko prie deglo šalia uolos, traukiamas magiškos 
jėgos lyg drugys prie žvakės. 

Meri to nebegalėjo iškęsti. Pašoko ir nubėgo palei pakran- 
tę, rėkdama ir kūkčiodama, mosuodama virš galvos ranko- 
mis, mėgindama silpnučiu savo balseliu pasipriešinti jūrai ir 
vėtrai, kurios pasityčiodamos pūtė jį šonan. Kažkas stvėrė ją 
ir parvertė ant smėlio. Kažkokios rankos smaugė ją. Ją mindė 
ir spardė. Merginos riksmai apmirė, nuslopinti storo maišo, 
už nugaros buvo išsuktos rankos ir surištos kieta virve, giliai 
įsirėžiančia į kūną. Tada parvertė ją veidu į žvyrą ir paliko 
apie dvidešimt jardų nuo bangų. Taip gulėdama, praradusi 
viltį, dūstanti, bebalsė, išgirdo, kad jos nuslopintas įspėjantis 
riksmas virto kraują gyslose stingdančiu kitų žmonių klyks- 
mu. Tas šauksmas, tuoj pat pagautas ir nešamas tolyn vėtros, 
pakilo virš jūros bangų griausmo, kartu pasigirdo lūžtančio 
medžio traškesys, siaubingas gyvo milžino smūgis į abejingą 
uolą, siaubą kelianti lūžtančių rąstų dejonė. Jūra šnypšdama 
pasitraukė nuo pakrantės, o tuomet didžiulė banga, pranoks- 
tanti savo kelionės drauges, kurtinamai dundėdama smogė 
pasvirusiam burlaiviui. Juoda masė, kuri tik ką buvo laivas, 
lėtai pasisuko ant šono lyg didžiulis plokščias vėžlys, stiebai ir 
rėjos kadarojo lyg nutrūkę siūlgaliai. Slidžiame pasvirusio vėž- 
lio paviršiuje buvo matyti juodi taškeliai, įsitvėrę skilinėjančių 


lentų, o kai drebanti masė po juo, perkirtusi orą, paviršiuje 

skilo perpus, vienas po kito pradėjo kristi į putotą gelmę — 
maži juodi taškeliai, bejėgiai, niekaip nesugebantys atsispirti. 
Baisus silpnumas apėmė Meri. Mergina užsimerkė ir veidu 
prisispaudė prie žvyro. Vyrai, kurie tiek valandų laukė neju- 
dėdami šaltyje, dabar nutraukė tylą. Kaip pamišę bėgiojo ten 
ir šen krantu, kaukdami, stūgaudami, suvis praradę žmogišką 
pavidalą. Murdėsi iki juostos atūžiančiose bangose, pamiršę 
pavojų, kad tik sugriebtų šlapią grobį, nešamą potvynio, lyg 
žvėrys urgzdami pešėsi; keletas jų nusimetė drabužius ir ne- 
paisydami gruodžio pagelos bėgiojo pliki, kad būtų lengviau 
brautis pro bangas ir siekti daiktų, plūduriuojančių paviršiuje. 
Tauškė ir tarškėjo tarytum beždžionės, plėšdami vienas iš kito 
daiktus. Vienas kampe prie uolos užkūrė laužą, šis, nors visą 
laiką dulkiant lietui, švystelėjo skaisčia ugnimi. Jūros nešamą 
grobį traukė ant kranto ir dėjo į krūvą prie laužo. Liepsnos 
apšvietė ir kraupia pašvaiste užliejo paplūdimį, skrosdamos 
tamsą gelsvais atšvaitais ir mesdamos ilgus šešėlius. Vyrai su- 
kinėjosi, apnikti šlykščios grobuoniškos aistros. 

Kai krantan buvo išmestas pirmasis kūnas, susitraukęs 1r, 
laimei, jau be gyvybės požymių, jie. susibūrė prie jo, čiupinė- 
dami palaikus savo godžiais pirštais, plėšdami nuo jų viską, 
ką tik galėjo, net trūkčiodami sutraiškytus pirštus, ieškodami 
žiedų, o kai pagaliau nudraskė visus drabužius ir kūnas paliko 
plikas, metė jį ten, kur gulėjo, tarp nuolaužų ir dumblių, su- 
neštų bangų. Meri nežinojo, kaip jie elgdavosi anksčiau, tačiau 
šįsyk veiksmuose nebuvo matyti jokio metodiškumo. Plėšė, 
kaip kas sugebėjo, kiekvienas sau, pamišę, girti, apstulbinti 
tų netikėtų turtų — šunų rūuja, siautėjanti prie savo pono, ku- 
rio sumanymas apsivainikavo sėkme, kuris įrodė savąją galią, 


kurio jie klausė ir gerbė. Todėl nubėgo paskui jį, kai nuogas 


198 


„JAMAIKOS“ SMUKLĖ 


šoko į bangas, nuo kūno srūvant vandeniui, milžinas, ūgiu it 
bokštas iškilęs virš visų kitų. 

Prasidėjo atoslūgis, bangų linija vis labiau traukėsi, gerokai 
atšalo. Žiburys viršuje, vis dar šokčiojantis lyg kvailiojantis se- 
nis, kurio juokai seniai pasidarė nebejuokingi, dabar pablyško 
ir apsiblausė. Vanduo ir dangus apsiblausė pilkuma. Vyrai pra- 
džioje nepastebėjo pasikeitimo, įsikarščiavę, ieškantys vis nau- 
jo grobio. Pagaliau Džosas Merlinas pakėlė savo didelę galvą, 
pauostė orą, apsisuko, pažvelgė į vis labiau šviesėjančius uolų 
kontūrus ir garsiu šūksniu liepė žmonėms nurimti, rodydamas į 
dangų, kuris dabar jau buvo šviesus ir melsvėjo. Jie sustojo, dar 
sykį pažvelgė į vertingąjį grobį, siūbuojantį ant bangų, laukiant, 
kol jį kas pasiglemš, paskui kaip vienas apsisuko ir pasileido 
prie tarpeklio, vėl tylomis, be jokio žodžio ar mosto, o veidai, 
brėkštant auštančiai dienai, buvo pilki ir siaubo iškraipyti. Per 
ilgai užsibūta pakrantėje. Girti nuo sėkmės pamiršo atsargumą. 
Aušra užklupo juos netikėtai, o dieną grėsė atsakomybė už pa- 
darytą nusikaltimą. 

Aplinkui budo pasaulis: naktis, nusikaltėlių sąjungininkė, jų 
jau nebeslėpė. Džosas Merlinas ištraukė kamšalą Meri iš bur- 
nos ir truktelėjęs pastatė ją ant kojų. Matydamas, kad mergina 
negali atsipeikėti ir yra visiškai bejėgė, persiutęs nusikeikė, at- 
sisukęs pažvelgė į uolas, kurių kontūrai vis labiau ryškėjo, tada 
pasilenkė, nes ji vėl parkrito ant žemės, pakėlė ir kaip maišą 
persimetė sau per petį. Galva be jokios atramos tabalavo it lė- 
lės, rankos bejėgiškai karojo, juto, kaip Merlino rankų pirštai 
įbesti į sužeistąjį šoną vėl žeidžia jį, vėl sėja mėlynes ant kūno, 
sumedėjusio nuo ilgo tysojimo ant žvyro. Dėdė nubėgo nešinas 
ja per smėlį į tarpeklį, o jo bendrai, jau apimti panikos, spraudė 


glėbius paskubom prisiplėšto turto trims pririštiems arkliams 

ant sprandų. Judesiai buvo karštligiški, nevikrūs, sumaištyje 
darė viską kaip pakliuvo, kvaitulio apimti. Smuklininkas, kuris 
dabar visiškai išblaivėjo, bet prarado buvusį autoritetą, keikėsi ir 
stūugavo be jokio rezultato. Karietos, įstrigusios siauroje lomoje, 
nesisekė pajudinti iš vietos, ir ta nesėkmė dar labiau didino pa- 
niką ir sąmyšį. Kai kurie puolė bėgti viršun tarpeklio sienomis, 
pamiršę viską, išskyrus tai, kad reikia gelbėti kailį. Šviesa buvo 
pats didžiausias priešas, su kuriuo galynėtis lengviau pavieniui, 
slapstantis grioviuose ir už gyvatvorių, nei kelyje, grupe, kurią 
sudaro penki ar šeši žmonės. Toks būrys turėjo sukelti įtarimą 
čia, pakrantėje, kur pažįstamas kiekvienas veidas ir svetimas 
žmogus išsyk krenta į akis, o vienišas brakonierius, valkata ar 
čigonas gali praslysti nepastebėtas, rasdamas kokią užuoglaudą, 
suuodęs kokį šunkelį. Tie pasilikę keikė dezertyrus ir vieni galy- 
nėjosi su neklusnia karieta. 

Po kiek laiko, sukaupus jėgas, baimės, o gal buko užsispy- 
rimo dėka karietą pavyko išplėšti iš tarpeklio taip trūktelėjus, 
kad ji parvirto ant šono, o vienas ratas subyrėjo į šipulius. Po 
šios paskutinės nesėkmės tarpeklyje stojo tikras pragaras. Visi 
puolė prie paliktos aukščiau brikelės bei arklių, ir taip jau per- 
krautų. Kažkuris, vis dar paklusnus vadui ir nepraradęs sveiko 
proto, padegė suirusį padargą, kurio buvimas čia kėlė pavojų 
visai gaujai. Vėlesnė scena buvo jau visiškai neįtikėtina — kova 
dėl išganingosios brikelės, vienintelės transporto priemonės, 
galinčios dar išvežti keletą vyrų kranto gilumon. Tai buvo kova 
dėl gyvybės ir mirties, draskantis ir dantimis, ir nagais, daužant 
dantis akmenimis, akis badant stiklo nuolaužomis. Dabar tie, 
kurie buvo apsiginklavę pistoletais, turėjo pranašumą, tad smu- 
klininkas kartu su likusiu savo šalininku — prekiju Hariu — pe- 


čiais atsirėmę į brikelę pradėjo pyškinti į puolančią rują, kuri 


200 


„JAMAIKOS“ SMUKLĖ 


buvo apimta paniškos baimės dėl galimo persekiojimo, turin- 
čio prasidėti dienai išaušus. Gaujoje, rodės, dabar buvo vieni 
Merlino priešai, laikantys jį apgaviku, jų pražūties kaltininku. 
Pirmasis šūvis pylė į orą, kulka įstrigo į minkštą tarpeklio sieną, 
tačiau vienas iš priešų išnaudojo tą mirksnį ir aštriu akmeniu 
perskėlė smuklininkui antakį. Džosas Merlinas dabar prisitaikė 
ir šovė. Kulka užpuolikui pataikė tiesiai į pilvą, o kai vyras sulin- 
ko pusiau ir mirtinai sužeistas, baisiai klykdamas krito purvan 
po savo bendrų kojomis, Haris pataikė antrajam į kaklą. Kul- 
ka perskrodė gerklę, kraujas purslais trykštelėjo lyg iš fontano. 
Tas kraujas ir lėmė, kad galų gale nugalėjo smuklininkas, o kiti 
maištininkai, apstulbinti mirštančių draugužių vaizdo, apsisuko 
kaip vienas ir lyg krabai pasileido stačiu vingiuojančiu takeliu 
į viršų trokšdami tik viena — atsidurti kuo toliau nuo buvusio 
vadeivos. Džosas Merlinas su rūkstančiu pistoletu rankoje už- 
kopė į brikelę, iš žaizdos virš akies jam sruvo kraujas. 

Dabar nei jis, nei prekeiva nebegaišo laiko tuščiai. Viską, kas 
buvo sunešta į lomą, sumetė į brikelę šalia Meri — palaidą įvairių 
smulkmenų ir šlamšto krūvą, bevertę ir nenaudingą — vertin- 
giausias grobis liko ant kranto, kur jį nešiojo atoslūgio bangos. 
Jie nesiryžo jo susirinkti, nes tai buvo tuzino vyrų darbas, o die- 
na vis labiau brėško, šviesa užliedama apylinkę. Nebuvo kada 
gaišti laiko. Du pašauti vyrai tysojo ant kelio netoli brikelės. Ar 
jie dar kvėpavo, ar ne, atrodė nebesvarbu: kūnai — nusikalti- 
mo įrodymas, tad šių būtinai reikėjo atsikratyti. Prekeivis Haris 
nutempė juos į laužą. Liepsnos tik pliūptelėjo, nors karieta jau 
beveik sudegė, tik vienas, įkaitęs iki raudonumo, ratas kyšojo 
virš pajuodusio suaižėjusio medžio. Džosas Merlinas pakinkė 
likusįjį arklį, abu vyrai sušoko į brikelę ir kuo greičiau movė iš 


nusikaltimo vietos. 


201 


Daphne du Maurier 


Meri, gulėdama brikelėje aukštielninka, žvelgė į žemai pa- 
kibusius, dangumi plaukiančius debesis.Tamsos nebeliko nė 
pėdsako, rytas išaušo drėgnas ir pilkas. Ji vis dar girdėjo jūros 
gausmą, dabar tolstantį ir nebe tokį atkaklų — jūros, kurios 
įniršis jau praėjo, ir ši traukėsi paklusdama atoslūgiui. Vėjas 
taip pat apsilpo; aukšti žolės stagarai abiejose tarpeklio pu- 
sėse styrojo nejudėdami, pakrantėje buvo tylu. Ore tvyrojo 
drėgnos žemės kvapas, kvepėjo ropėmis ir naktinio rūko Li- 
kučiais. Debesys susiliejo į vieną visumą su švininiu dangumi. 
Vėl pradėjo dulkti smulkus lietutis, apšlakstė Meri veidą ir at- 
gniaužtus delnus. Vežimėlio ratai dardėjo nelygiu kelio pavir- 
šiumi, bet tuoj pat pasuko dešinėn į gerokai lygesnį žvyrkelį. 
Tas kelias, vedantis į šiaurę, driekėsi paskendęs tarp neaukštų 
gyvatvorių. 

Iš tolo pro diendaržius ir arimus sklido džiaugsmingas var- 
pų skambesys, keistai aidintis tuo niūriu metu. Meri prisiminė, 
kad šiandien — Kalėdos. 


XII skyrius 


Lango stačiakampis jau buvo kažkur matytas. Didesnis už 
diližano langą, žemiau lyg ir palangė, o stiklą žymėjo kažkoks 
brėžis, ir šį Ji prisiminė. Meri žiūrėjo, įtempusi visas jėgas, ir 
svarstė, kodėl nebejaučia lietaus lašų ir vėjo gūsių. Nebebuvo 
jokio judėjimo, tad pagalvojo, kad karieta vėl įstrigo ankštame 
tarpeklyje, o negailestingų aplinkybių ir siaubingo likimo dėka 
vėl teks nueiti tą sykį pereitą pragaro ratą. Prasispraudus pro 


langą, kris žemėn ir susikuls, tada, kopdama vingiuotu takeliu 

viršun, suklups atsidaužusi į prekeivą Harį, prigludusį griovy- 
je — bet šį sykį atsispirti jėgų nepakaks. Apačioje, paplūdimio 
lopinėlyje, vyrai laukia potvynio, o didelis juodas vėžlys — lai- 
vas — siūruoja ant bangų, praradęs stiebus, plokščias, baisus. 

Meri suvaitojo ir apimta nevilties pradėjo sukinėti galvą 
kairėn ir dešinėn; tada akies kampučiu pastebėjo rusvą dė- 
mėtą sieną ir surūdijusią vinį, ant kurios kadaise turėjo kaboti 
lapelis su ketureiliu iš Šventojo Rašto. Ji buvo savo kambary- 
je „Jamaikoje“. To niūraus, šalto, jos nekenčiamo kambario 
vaizdas kiek apramino: bent jau užuovėja nuo lietaus, vėjo 
bei Hario prekeivos rankų. Dabar nebegirdėjo jūros, bangų 
gausmas čia nesiekė. Bet tik mirtis, jei ateitų, galėtų iš tiesų 
ją išvaduoti, nes Meri nebegalėjo pakelti minties apie tolesnį 
gyvenimą. Ir taip gyvybė vos ruseno lyg kibirkštėlė, o kūnas, 
tysąs lovoje, apskritai jai nebepriklausė. Meri visiškai prara- 
do gyvenimo troškimą. Patirtas sukrėtimas padarė iš sveikos 
merginos bevalę lėlę, atėmė visas jėgas; gailintis savęs, ašaros 
užplūdo akis. 

Virš jos palinko kažkoks veidas. Meri pečiais įsispaudė į 
pagalvę ketindama gintis, nes jos vaizduotėje vis dar tvyrojo 
išburkusios prekeivio lūpos ir švarplėti dantys. Bet kažkas labai 
švelniai suėmė rankas, o akys, žvelgiančios į ją iš po paraudu- 
sių nuo raudojimo antakių, buvo kupinos užuojautos ir žydros. 
Ant lovos kraštelio sėdėjo tetulė Peišens. Jos puolė viena kitai 
1 glėbį, ieškodamos ramybės ir paguodos, o merginos, išver- 
kusios tetai ant peties visą savo skausmą ir graužatų, prigimtis 
pergalėjo, ir ji pasijuto sustiprėjusi, tartum atgavusi kažką iš se- 
nosios drąsos ir dvasios stiprybės. 

— Žinai, kas atsitiko? — paklausė; teta stipriai laikė rankas, kad 


dukterėčia negalėtų atitraukti, o jos žydros, lyg nekaltai nubausto 

žvėries, akys be žodžių meldė atleisti. — Kiek laiko čia guliu? — vėl 
paklausė Meri 1r sužinojo, kad dabar jau antroji diena. 

Truputį patylėjo, stengdamasi įsisąmoninti tą netikėtą Žinią, 
nes dvi dienos buvo gana ilgas laiko tarpsnis žmogui, kuris vos 
prieš keletą minučių dar regėjo aušrą brėkštant jūros pakrantė- 
je. Daug ko galėjo atsitikti per tą laiką, kai čia gulėjo. 

— Turėjai mane prikelti, — griežtai pasakė ji, atstumdama te- 
tos rankas. — Aš ne vaikas, kad kas virkautų palinkęs dėl keleto 
mėlynių. Turiu atlikti keletą svarbių dalykų, ar nesupranti? 

Teta ją glostė, bet ta glamonė buvo nedrąsi ir nepasiekė 
tikslo. 

— Negalėjai krustelėti nei ranka, nei koja, - verksmingai 
aiškinosi ji. — Kraujas sruvo iš žaizdų visame kūne. Numaz- 
gojau tave, kai buvai be sąmonės. Pradžioje maniau, kad tau 
padarė kažką baisaus, bet, garbė Aukščiausiajam, nieko iš tik- 
rųjų bloga neatsitiko. Apdraskymai užgis, o tas ilgas miegas 
sugrąžino jėgas. 

— Juk žinai, kas tai padarė, tiesa? Žinai, kur mane nuvežė? 

Kartėlis padarė ją žiaurią. Žinojo, kad tie žodžiai čaižo kaip 
botagu, bet niekaip negalėjo susivaldyti. Pradėjo pasakoti apie 
vyrus pakrantėje. Teta ėmė gailiai kūkčioti. Meri pastebėjo, kad 
plonos bekraujės lūpos gailiai virpa, o žydros akys stebeilijasi 
1 ją su didžiausiu siaubu, tad ūmiai pasibjaurėjo pačia savimi ir 
nebesugebėjo tęsti pasakojimo. Ji atsisėdo, nuleido kojas ant 
grindų, nors dėl tokių pastangų pradėjo galva suktis ir kraujas 
suūžė kažkur smilkiniuose. 

— Ką ketini daryti? 

Teta norėjo ją sulaikyti, tačiau Meri nustūmė ranką ir pra- 
dėjo rengtis. 


— Turiu savų reikalų, — trumpai atsakė ji. 

— Dėdė sėdi apačioje. Jis neleis išeiti tau iš smuklės. 

— Nebijau jo. 

— Meri, brangioji, savo ir mano labui, nevesk jo iš kantrybės. 
Juk žinai, kas tau jau atsitiko. Nuo sugrįžimo su tavimi sėdi 
apačioje, visas baltas, baisus. Užrakino visas smuklės duris ir 
sėdi su šautuvu ant kelių. Žinau, kad matei ir patyrei siaubin- 
gų dalykų, kurių neįmanoma aprašyti, meldžiu — jei nusileisi 
dabar į apačią, jis gali padaryti tau dar ką blogesnio... Gali net 
užmušti... Argi tu nesupranti? Dar niekad nemačiau jo tokio. 
Negaliu už jį laiduot. Neik į apačią, Meri, maldauju tavęs, galiu 
net atsiklaupti, neik! 

Ji šliaužiojo grindimis, kabinėdamasi Meri sijono, graibyda- 
ma už rankų, bučiuodama jas. Tai buvo pasigailėtinas, sunkiai 
pakeliamas vaizdas. 

— Teta, aš jau gana iškentėjau tik dėl to, kad galvojau vien 
apie tave. Daugiau jau negali iš manęs to reikalauti. Gal dėdė 
Džosas anksčiau ir buvo kitoks, tačiau dabar jis suvis prarado 
žmogiškumą. Kad ir išverktum akis, bet tavo ašaros jo neišgel- 
bės, turi suprasti. Tas žmogus — pamišęs siaubūnas, apgirtęs 
nuo kraujo ir konjako. Ten, pakrantėje, žudė žmones, ar nesu- 
pranti to? Skandino žmones jūroje. Man vis dar prieš akis tas 
vaizdas. Iki mirties akimirkos to negalėsiu pamiršti. 

Ji beveik šaukė, buvo ant isterijos ribos. Pernelyg nusilpusi 
logiškai ir blaiviai protauti, jau vaizdavosi, kaip bėga keliu mels- 
dama pagalbos, kuri, be abejo, netruks pasirodyti. Teta pavė- 
luotai ėmė maldauti užtilti. Meri nekreipė dėmesio į įspėjamai 
iškeltą pirštą. 

Durys atsivėrė, ir ant slenksčio pasirodė „Jamaikos“ šeimi- 
ninkas. Jis palenkė galvą po balkiu ir iš padilbų žvelgė į jas. 


Išblyškusiame papilkėjusiame veide virš akies raudonavo šviežiai 

užsitraukusi žaizda. Buvo purvinas, nesiskutęs, po akimis tam- 
sėjo ratilai. 

— Pasirodė, kad kieme girdžiu balsus, — pasakė jis. — Pažiū- 
rėjau pro plyšį tarp langinių, bet nieko nepamačiau. Ar jūs iš čia 
nieko negirdėjot? 

Atsako nebuvo. Teta pakratė galvą, veidu švystelėjo ner- 
viška šypsena, kuria visada pasitikdavo vyrą. Tas atsisėdo ant 
lovos ir skabė apklotą, o akys nerimo veide, žvelgdamos tai į 
langą, tai į duris. 

— Jis ateis, — pasakė, — būtinai ateis. Pats persirėžiau sau 
gerklę, pasielgiau prieš jo valią. Jis įspėjo mane, bet šaipiausi 
ir visiškai jo nesiklausiau. Užsimaniau daryti, kas man patinka. 
Dabar yra tas pat, lyg visi būtume negyvėliai, visi trys, kurie čia 
sėdime — tu, Peišens, ir Meri, ir aš. Galas mums, sakau, žaidimas 
baigtas. Kodėl leidai man gerti? Kodėl nesudaužei tų prakeiktų 
butelių, visų, kur buvo namie, ir neužrakinai manęs? Nieko tau 
nebūčiau padaręs, plaukas nuo galvos nebūtų nukritęs, nei tau, 
nei Meri. O dabar jau vėlu. Galas. 

Jis žvelgė tai į vieną, tai į kitą įkritusiomis, paraudusiomis 
akimis, galvą įtraukęs į galingus pečius. Jos žiūrėjo į jį nieko 
nesusigaudydamos, nustėrusios vien dėl veido išraiškos, kokios 
niekad nebuvo regėjusios. 

— Ką tai reiškia? — pagaliau atsiliepė Meri. — Ko išsigandai? 
Kas tave įspėjo? 

Jis pakratė galva ir drebančias rankas pakėlė prie burnos. 

— Ne, — lėtai pratarė jis, — dabar aš jau nebe girtas, Meri, 
mano reikalai — mano paslaptis. Bet pasakysiu tau tik viena — 
nes ir tu nebeturi jokios išeities, esi įsipainiojusi į visa tai, kaip 
ir Peišens — dabar priešai mus supa iš abiejų pusių. Iš vienos 


pusės įstatymas, o iš kitos... 

Jis nutraukė, o žvilgsnyje, nukreiptame į Meri, blykstelėjo 
įprastinis suktumas. 

— Norėtum žinoti, ar ne? — paklausė jis. — Norėtum išgirsti 
vardą, dingti iš namų 1r išduoti mane? Norėtum, kad kabočiau? 
Ką darysi, nepykstu ant tavęs. Tiek dėl manęs prisikentėjai, kad 
prisiminsi iki gyvenimo galo. Bet aš tave ir išgelbėjau, tas irgi 
tiesa. Ar įsivaizduoji, ką ta gauja būtų su tavim padariusi, jei 
manęs ten nebūtų buvę? 

Jis nusijuokė ir nusispjovė ant grindų, kiek atgaudamas se- 
nąjį pasitikėjimą savimi. 

— Bent jau tiek gera padariau, — pareiškė. — Aną naktį tavęs 
niekas nė pirštu nepalietė išskyrus mane, o aš net nesubjauro- 
jau tavojo dailaus veidelio. Apibraižymai ir mėlynės greitai gyja. 
Tu vargšė, silpna būtybė ir žinai taip pat gerai, kaip 1r aš, kad pa- 
noręs galėjau tave turėti jau pirmąją savaitę atvykus į „Jamaiką“. 
Galų gale tu moteris. Taip, pats Dievas galėtų būti liudytojas, 
šliaužiotum dabar po kojom kaip ir tavo teta, paklusni, paten- 
kinta ir be galo atsidavusi — dar viena visiška idiotė. Išeikim iš 
čia. Šiame kambaryje dvokia drėgme ir puvėsiais. 

Jis atsistojo tempdamas paskui save koridoriun Meri, o laip- 
tuose prispaudė ją prie sienos po žvake, įsprausta žvakidėje, 
kad šviesa kristų ant sužaloto, mėlynėmis nusėto merginos vei- 
do. Dėdė suėmė delnais jos veidą ir laikė, savo grakščiais pirš- 
tais glostydamas įbrėžimus. Meri žvelgė į jį su pasibjaurėjimu, 
nes tos švelnios ir gražios rankos priminė viską, ką prarado ir 
ko išsižadėjo, o neapkenčiamas veidas palinko žemiau, nekreip- 
damas dėmesio į šalia stovinčią tetą Peišens, ir jo lūpos, tokios 
panašios į brolio lūpas, šiek tiek prisilietė josios. Panašumas 
buvo siaubingas ir taip priminė aną sykį, kad Meri sudrebėjo ir 


primerkė akis. Džosas Merlinas užpūtė žvakę. 

Jie nusileido žemyn netardami nė žodžio, tik žingsniai ai- 
dėjo tuščiame name. Nusivedė ją į virtuvę; net čia durys buvo 
užsklęstos, langinės uždarytos. Šviesą skleidė tik dvi žvakės ant 
stalo. Tik dabar Merlinas nusisuko nuo moterų. Apsižergė krės- 

— Turime apgalvoti gynybos planą, — pasakė jis. — Čia sėdi- 
me jau dvi dienas kaip žiurkės spąstuose ir laukiame, kol sugaus. 
Man jau atsibodo. Netinku tokiam žaidimui, galiu išprotėti. Jei 
jau reikėtų kautis — geriau atviroje vietoje. 

Kurį laiką susimąstęs papsėjo pypkę, niauriai žvelgdamas į 
grindlentes ir mušdamas koją kažkokį ritmą. 

— Haris man gana lojalus, — pradėjo jis vėl, - bet nuspren- 
dęs, kad tuo gali ką laimėti, net nesvarstydamas išduotų. Na, o 
kiti paspraudė uodegas ir viauksėdami it bailūs šunys išsilakstė 
po apylinkes. Ta istorija gerokai juos įbaugino. Mane — taip pat, 
taip, galiu prisipažinti. Dabar aš blaivus, matau, į kokią kebeknę 
įsipainiojau, ir mums trims gerokai pasiseks, jei pavyks išvengti 
kartuvių. Gali juoktis, Meri, mano išblyškusi ir išdidžioji panele, 
bet tau bus riesta kaip ir man, ir tetai Peišens taip pat. Įklimpai 
šion pelkėn iki pat ausų, neišsisuksi. Kodėl jūs neužrakinot ma- 
nęs? Kodėl leidote man gerti? 

Žmona priėjo ant pirštų galiukų, peštelėjo jį už rankovės ir 
apsilaižė lūpas. Tai buvo ženklas, kad ketina kažką pasakyti. 

— Na, kas atsitiko? — piktai paklausė jis. 

— Gal mums bėgti dabar, kol dar yra laiko? — sušnabždėjo 
ji. — Brikelė arklidėje; po poros valandų būtume Loncestoune, 
vėliau — Devonšyre. Galime važiuoti naktį, galime pasiekti net 
rytų grafystes. 

— Tu tikra kretinė! — aprėkė vyras. — Ar nesupranti, kad palei 


visą kelią, nuo čia iki Loncestouno, pilna žmonių, kurie mane 

laiko velnio išpera, kurie tik ir laukia galimybės pripaišyti man 
visus nusikaltimus, kada nors įvykdytus Kornvalyje, ir trokšta 
sučiupti? Jau visa apylinkė žino, kas atsitiko Kūčių naktų pa- 
jūryje, tad kiekvienam, kuris pamatys mus bėgant, nebereiks 
geresnio įrodymo. Dieve Visagali, gal manai, kad pats netrokš- 
tu bėgti kuo greičiau, kad nenoriu išnešti sveikos galvos? Dar 
ir kaip noriu, bet tuomet kiekvienas vietos gyventojas badys į 
mane pirštu. Gražiai atrodytume riedėdami brikele, pilna tumu- 
lų 1r ryšulaičių — kaip fermeriai turgaus dieną. Betrūktų tik to, 
kad vidury turgaus Loncestoune pamojuotume rankutėmis at- 
sisveikindami! Ne, brangioji, turime vieną vienintelę galimybę, 
vieną iš milijono. Privalome sėdėti tyliai, privalome priglusti ir 
laukti. Jei nepajudėsim iš „Jamaikos“, gal žmonės pradės krapš- 
tytis pakaušius. Turi turėti kokių nors įrodymų, supranti? Turi 
turėti nenuginčijamų įrodymų, prieš paliesdami mane bent pirš- 
tu, O jei nė vienas iš tos šunaujos manęs neišduos, įrodymų ir 
neturės. Aišku, pasakys, ant uolų styro sudužęs laivas, paplūdi- 
my krūva daiktų, paruoštų išvežti. Kažkas turėjo juos sukrauti. 
Suras du lavonus, visiškai suanglėjusius, ir krūvą pelenų. „Kas 
tai? — paklaus. — Čia buvo gaisras, buvo muštynės“. Reikalas 
atrodys bjauriai, atrodys labai negražiai kai kuriems iš mūsų, bet 
— kur įrodymai? Atsakykit! Kūčias praleidau kaip ir kiekvienas 
garbingas pilietis, šeimoje, žaisdamas triktraką ir skrudindamas 
razinas savo dukterėčiai. 

Čia Džosas Merlinas sąmoksliškai mirktelėjo. 

— Bet vieną dalyką, dėde, jūs pamiršote, — atsiliepė Meri. 

— Ne, mano brangioji, nepamiršau. Anos karietos vežikas 
gavo kulką ir įkrito griovin apie ketvirųį mylios nuo čia. Tikėjai- 
si, kad palikom ten lavoną, taip? Gal tave ir nukrės šiurpas, bet 


lavonas keliavo su mumis į pajūrį ir dabar guli, jei gerai pamenu, 

po kokių dešimties pėdų storio žvyro sluoksniu. Aišku, kažkas 
sunerims, kad vežikas negrįžta, aš tam pasirengęs, bet kadan- 
gi niekad nesuras jo karietos, tai nesvarbu. Gal jam pakyrėjo 
žmona ir jis išnešė kudašių į Penzansą. Tegu ten ir ieško, labai 
prašom. O dabar, Meri, kai abu jau atsipeikėjom, pasakyk man 
pagaliau, ką tu veikei toje karietoje ir kur valkiojaisi. Jei neatsa- 
kysi — tu juk gerai mane pažįsti — sugebėsiu tave prakalbinti. 

Meri pažvairavo į tetą. Ši drebėjo kaip perkaręs šuo, o savo 
žydrų akių nepajėgė atitraukti nuo vyro veido. Meri paskubom 
svarstė. Pameluoti nesunku. Dabar pats svarbiausias dalykas 
buvo laikas. Reikia apskaičiuoti 1r įvertinti kiekvieną akimirksnį, 
jei abi nori išsprukti gyvos. Reikia uždelsti ir daryti viską, kad 
dėdė įklampintų pats save. Ji, Meri, gali tikėtis pagalbos tik iš 
vieno žmogaus, kuris yra netoli, vos penketas mylių nuo čia, ir 
laukia jos ženklo Olternene. 

— Aš papasakosiu tau, ką veikiau visą dieną, o tu gali tikėti ar 
netikėti — tavo reikalas, — pasakė ji, — man mažai terūpi. Kūčių 
dieną išsiruošiau mugėn į Loncestouną. Apie aštuntą vakaro 
vos ant kojų pastovėjau, o kai prasidėjo audra ir liūtis, sušla- 
pau iki paskutinio siūlelio ir nebeturėjau jėgų keliauti toliau. Su- 
sistabdžiau karietą ir liepiau nuvežti mane į Bodminą. Bijojau, 
jog 1 „Jamaiką“ vežikas atsisakys važiuoti. Štai ir viskas, daugiau 
neturiu ko pasakyti. 

— Tai Loncestoune buvai viena? 

— Aišku, vienut vienutėlė. 

— Ir su niekuo nesikalbėjai? 

— Pirkau skarą pas kažkokią prekiautoją. 

Džosas Merlinas nusispjovė ant grindų. 

— Gerai, — pasakė. — Kad ir ką tau padaryčiau, dabar kaip 
kvaila papūga kartosi tą pačią dainelę. Bent jau kartą turi šiokį 

tokį pranašumą, nes negaliu tavęs patikrinti. Nedaugelis tavo 
amžiaus merginų gebėtų vienos praleisti ištisą dieną Lonces- 
toune, tik tiek tau pasakysiu. Ir namo grįžtų ne vienos. Jei kalbi 
tiesą, tai mūsų padėtis dar geresnė. Niekas negalės patvirtinti, 
kad vežikas apskritai buvo tuose kraštuose. Kad jį kur paraliai, 
kaipmat vėl užsinorėsiu išgerti. 

Jis atsilošė su visa kėde ir padūmė pypkę. 

— Peišens, — kreipėsi į žmoną, — tu dar važinėsi nuosava 
karieta, nešiosi skrybėles su plunksnomis ir aksominį apsiaustą. 
Mūšis dar nepralaimėtas. Pamatysi: pradėsim viską iš pradžių 
ir gyvensim kaip kunigaikščiai. Gal nustosiu gerti ir sekmadie- 
niais pradėsiu vaikščioti į bažnyčią. O tu, Meri, būsi man atspa- 
ra senatvėje ir visiškai susenusį maitinsi šaukšteliu. 

Jis atlošė galvą 1r nusikvatojo; bet juokas netikėtai nutrūko, 
o burna užsitrenkė lyg pelėkautai, jis parvertė kėdę ant grindų 
ir atsistojo kambario viduryje, kūnas įsitempė, o veidas išbalo 
it drobė. 

— Klausykit, — kimiai sušnibždėjo jis, — klausykit... 

Abi moterys sužiuro ten, kur ir jis. Jis žvelgė į šviesos spin- 
dulėlį, sprūstantį pro langinių plyšelį. Kažkas tylutėliai beldėsi į 
virtuvės langą... lengvai, švelniai, vos liesdamas stiklą. Atrodė, 
lyg vijoklio šakelė, atitrūkusi nuo pagrindinio kamieno ir nuka- 
rusi apačion, vos vėjeliui pūstelėjus krepšteli į stiklą ar priebu- 
čio stogą. Bet ant „Jamaikos“ sienų nesivijo vijokliai... Beldi- 
mas vis tęsėsi, atkakliai, nesiliaudamas, tuk, tuk, tuk... lyg tylus 
paukščio snapo dzingsėjimas... tuk, tuk, tuk... kaip vos pastebi- 
mas keturių žmogaus pirštų belsmas... Virtuvėje galėjai girdėti 
vien šį garsą ir trūksmingą tetos alsavimą. Ji per stalą ištiesė 
ranką dukterėčios link. Meri stebėjo šeimininką. Tas stovėjo 


nejudėdamas, o figūra metė didžiulį šešėlį ant lubų. Mergina 

pastebėjo, kaip veide, apšepusiame šeriais, išryškėjo lūpos. Jos 
gerokai pamėlo. Staiga jis pasistojo ant pirštų galų, pasilenkė 
priekin it tykojantis katinas ir ranka sugraibė šautuvą, atremtą į 
toliau stovint krėslą, tačiau nė akimirksniui nenuleido žvilgsnio 
nuo šviesos plyšelio tarp langinių. 

Meri prarijo seilę, gerklė jai išdžiūvo. Nežinia, ar tas, kažkas 
už lango, yra jos sąjungininkas, ar priešas, tai dar labiau stipri- 
no įtampą, o širdis plakė vis smarkiau, nepaisydama atgimusios 
vilties, ir liudijo, kad baimė užkrečiama, kaip ir prakaito lašai 
ant dėdės veido. Ji prispaudė prie burnos rankas, drebančias, 
šaltas ir lipnias. 

Dėdė kurį laiką tykojo prie lango, tada staiga šoko priekin, 
trūktelėjo skląstį ir atlapojo langinę. Įžambus pilkšvos popie- 
tinės šviesos srautas apšvietė virtuvę. Už lango stovėjo vyras, 
prispaudęs mirtinai išblyškusį veidą prie stiklo ir iššiepęs švar- 
plėtus dantis. Tai buvo Haris prekeiva. Džosas Merlinas nusi- 
keikė ir pravėrė langą. 

— Kad tave kur visi nelabieji, eikš greičiau! — suriaumojo 
jis. — Gal nori gauti kulką į pilvūzą, asile tu? Stypsojau čia kaip 
kurčnebylys su šautuvu, nutaikytu tau į skrandį. Atidaryk duris, 
Meri, nestovėk kaip kokia pamėklė. Pakaks jau suirutės šiuose 
namuose, kad dar ir tu keltum čia isteriją! 

Kaip ir kiekvienas vyras, būdamas gerokai įbaugintas, kaltę 
suvertė ant svetimų pečių ir drąsinosi, kad atgautų pasitikėjimą 
savimi. Meri lėtai nuėjo prie durų. Pamačius prekeivį ją apėmė 
toks pasišlykštėjimas ir pasidarė taip negera, kad net pažvelgti 
į jį negalėjo. Netarusi nė žodžio pravėrė duris, slėpdamasi už 
jų, O jam įėjus virtuvėn išsyk pasitraukė kuo toliau ir nusisukusi 
nuo atvykėlio mechaniškai mėtė durpes ant gęstančių anglių. 


— Gal turi naujienų? — paklausė šeimininkas. 

Prekeivis atsakydamas tik krenkštelėjo ir nykščiu parodė 
sau už nugaros. 

— Visa grafystė verda, — pasakė jis. — Plaka liežuviais visame 
Kornvalyje, nuo Tamaro iki Sen Aivzo. Šįryt buvau Bodmine, 
miestas net dreba nuo kalbų ir paskalų, visi reikalauja kraujo ir 
bausmės kaltininkams. Nakvojau Kemelforde, o ten kiekvie- 
nas grūumoja sugniaužtu kumščiu ir nekalba apie nieką kitą. Ta 
audra gali baigtis tik vienu būdu, Džosai. Tikriausiai numanai 
kaip? 

Jis brūkštelėjo ranka per kaklą. 

— Reikia bėgti, — pareiškė. — Tai vienintelė mūsų galimybė. 
Kad išvažiuotume keliais — nėra ir kalbos, o blogiausia — Bo- 
dmine ir Loncestoune. Aš trauksiu viržynais ir brausiuos į De- 
vonšyrą virš Gunio ežero. Žinau, tam prireiks gerokai daugiau 
laiko, bet kam tas rūpi, kai reikia išnešti kailį sveiką. Ponia šei- 
mininke, gal turit bent kąsnelį duonos? Nuo vakar dienos ryto 
burnoje neturėjau nė trupinėlio. 

Jis kreipėsi į smuklininko žmoną, bet pažvairavo į Meri. 
Peišens Merlin pradėjo naršyti indaujoje, ištraukė duonos ir sū- 
rio; jos lūpos tirtėjo — buvo matyti, kad galvoja apie ką kita. 
Dengdama stalą, meldžiamai pažvelgė į vyrą. 

— Girdi, ką sako, — pagaliau įsidrąsino ji. — Tikra beproty- 
bė pasilikti čia. Turime bėgti tuoj pat, neatudėliodami, kol dar 
yra laiko. Juk žinai, ką tai reiškia žmonėms. Jie nudės tave net 
nelaukdami teismo ir be jokio pasigailėjimo. Dėl Dievo meilės, 
paklausyk jo, Džosai. Juk žinai, kad man nerūpi savo pačios 
saugumas, O tik tu vienas... 

— Užsikimšk, gerai? — sugriaudėjo vyras. — Dar niekad ne- 
prašiau tavo patarimo ir dabar nereikia. Galiu pats susidoroti su 


visais pavojais, Oo tu sėdėk tyliai ir nėra ko čia mekenti kaip aviai. 

Tai tu irgi pasiduodi, Hari, taip? Nori bėgti kaip šuo, pabrukęs 
uodegą, nes krūva valdininkų ir davatkų — metodistų — trokšta 
tavo kraujo? Ar jie gali ką nors įrodyti? Pasvarstyk. O gal tave 
graužia bailioji tavo sąžinė? 

— Kad ją kur velniai, tą mano sąžinę, Džosai, man svarbi tik 
mano galva. Visoje apylinkėje dabar tiesiog pragariškai pavo- 
jinga, tad, kol įmanoma, norėčiau iš čia išsinešdinti. Įrodymai? 
Pastaraisiais mėnesiais elgėmės gana neapdairiai — kitų įrody- 
mų ir nereikia. Aš juk visą laiką stovėjau prie tavo šono, ar ne? 
Ir čia atėjau, rizikuodamas galva, įspėti. Nenoriu priekaištauti, 
Džosai, bet tik tavo kvailumas įsuko mus į tą košę, argi ne taip? 
Nugirdei mus, pats nusitvojai ir nutempei į tą užutėkį, į bepro- 
tišką išvyką, kuriai niekas ir nesirengė. Buvo viena galimybė iš 
milijono ir mums pavyko, net per gerai pavyko. Bet buvome 
girti, tad elgėmės kaip pusgalviai. Palikome visą grobį ir šimtus 
pėdsakų, paskleistų po visą pajūrį. O kas kaltas? Tu, ir tik tu. 

Prekeivis trenkė kumščiu stalan ir prikišo prie smuklininko 
pageltusį įžūlų veidą, iššieptą patyčios. 

Džosas Merlinas kurį laiką žiūrėjo į prekeivą, o kai atsiliepė, 
balsas suskambo tyliai ir grėsmingai. 

— Tai tu mane kaltini, Hari? — pasakė jis. — Tu toks pats kaip 
ir anie šliužai, tu keli savo nuodingą galvą, kai sėkmė nusisuka 
nuo tavęs. Visai neblogai sekėsi su manim, ar ne? Turėjai tiek 
aukso, kiek niekad negalėjo net prisisapnuoti, gyvenai kaip ku- 
nigaikštis užuot tupėjęs kasyklų dugne, kur tikroji tavo vieta. 
O kas būtų, jei aną naktį būtume neapsižioplinę ir pasitraukę 
prieš auštant, kaip buvo jau šimtus kartų? Laižytum padus, kad 
prikimščiau tau kišenes, ar ne? Šliaužiotum prieš mane, kaip 
ir kiti dvokiantys kuiliai, maldaudamas savo dalies, vadintum 


mane savo Dievu, savo Visagaliu, lyžčiotum kulnus ir raitytu- 

meis žemėje. Tai bėk, jei nori, bėk, pabrukęs uodegą, ant Ta- 
maro kranto ir tegu tave pragarai praryja! Aš pats vienas stosiu 
į kovą su visu pasauliu. 

Prekijas prisivertė nusišypsoti ir gūžtelėjo pečiais. 

— Gal galime pasikalbėti be durstymosi peiliais? Aš juk ne- 
noriu būti tau priešas, ir toliau esu tavo pusėje. Per Kūčias visi 
buvome girti it pėdai, žinau, pamirškim visa tai; kas įvyko, tas 
įvyko ir negrįš jau niekados. Mūsų draugužiai nusiplovė, gali- 
me juos pamiršti. Pabruko uodegas ir čia nepasirodys. Likome 
dviese, tu ir aš, Džosai. Įklimpome giliau nei kiti, žinau, tad kuo 
daugiau vienas kitam padėsime, tuo geriau mums abiem. Na, tai 
ir atėjau čia — aptarti visko ir nuspręsti, kas ir kaip. 

Jis vėl nusišiepė parodydamas blyškias dantenas ir juodais 
keturkampiais pirštais ėmė belsti į stalo paviršių. Šeimininkas, 
vis dar šaltai žvelgdamas, vėl ištiesė ranką pypkės. 

— Ko tu, tiesą sakant, nori, Hari? — paklausė jis tiesiai, pasi- 
rėmęs į stalą. 

Prekeivis švirkštelėjo seiles pro dantis ir saldžiai nusišyp- 
sojo. 

— Nieko ypatinga, — pasakė. — Norėčiau tik palengvinti mūsų 
visų padėtį. Turim nešti kudašių, tai aišku, jei nenorime pakibti 
ant kartuvių skersinio. Bet yra dar vienas dalykas, Džosai: visiš- 
kai nemalonu ruoštis kelionėn tuščiomis kišenėmis. Prieš porą 
dienų į aną užrakintą kambarį sugrūdom krūvą daiktų iš pajū- 
rio. Sutinki? Po teisybei, jie priklauso visiems, kurie darbavosi 
per Kūčias. Bet, išskyrus tave ir mane, jau nebeliko nieko, kas 
galėtų pareikalauti savo dalies. Nesakau, kad ten būtų kas nors 
ypatingai vertinga — vieni niekdaikčiai, gaila ir burną aušinti, bet 
ir jie galėtų palengvinti kelionę į Devonšyrą, tiesa? 


Smuklininkas išpūtė dūmų kamuolį tiesiai jam veidan. 

— Tai tu sugųžai „Jamaikon“ ne vien dėl mano gražių 
akių? — iškošė jis. — Maniau, kad esi bičiulis, Hari, ir norėjai 
paguosti mane sunkiems laikams atėjus. 

Prekeivis vėl nusišiepė ir neramiai suerzėjo ant kėdės. 

— Gerai, — pasakė jis, — mes juk draugai, neprieštarauji? Nie- 
ko čia bloga, jei galime kalbėti sąžiningai ir atvirai. Tie daiktai 
yra ten, tame kambaryje, ir reikia dviejų vyrų jiems pakelti. Mo- 
terys su tuo nesusidorotų. Tai gal ir įmanoma susitarti? 

Šeimininkas susimąstęs papsėjo pypkę. 

— Labai gražiai suoki, mano bičiuli. O kas būtų, jei anam 
kambary nieko nebebūtų likę? O gal jau viską iš to kambario 
išvilkau ir išsiunčiau? Kaip žinai, sėdžiu čia nieko neveikdamas 
dvi dienas, o diližanai vis darda pro šalį. Kas tada, Hari, mano 
vyruti? 

Šypsena pradingo prekeiviui iš veido, ir karingai atkišęs žan- 
dikaulį jis išsyk pakeitė toną. 

— Kokie čia juokai? — sumaurojo jis. — Gal žaidi dvigubą 
žaidimą, čia, „Jamaikoje“? Jei taip, tai įsitikinsi, kad tas baisiai 
neapsimoka. Kartais būdavai labai paslaptingas, pone Merlinai, 
kai ateidavo kroviniai, o furgonai traukdavo į kelionę. Matyda- 
vau kartais nesuprantamų dalykų, na ir girdėjau šį bei tą. Tu- 
rėjai neblogai uždirbti, mėnuo po mėnesio, gal net per gerai, 
kaip manydavo kai kurie mūsiškiai, gaudavę ne per daugiausia, 
o labiausiai rizikuodavę savo kailiu. Bet mes nieko neklausinė- 
davom. Ar ne tiesa? Pasakyk man dabar, pone Merlinai — ar kas 
nors ten, viršuje, tau irgi įsakinėja? 

Smuklininkas kaip žaibas šoko prie jo. Sugniaužtu kumš- 
čiu smogė prekeiviui į pasmakrę, tas kaip pėdas nulėkė at- 
bulas, galva atsitrenkė į akmeninę plokštę, o kėdė bildėdama 


parvirto ant žemės. Tiesa, tuoj pat atsistojo keturpėsčias, bet 

šeimininkas jau budriai palinko virš jo, šautuvo vamzdį nu- 
kreipęs tiesiai į kaklą. 

— Tik pajudėk ir tysosi čia šaltas kaip žuvis, — tyliai pasakė. 

Prekeiva Haris dėbtelėjo primerktomis piktomis akutėmis 
į smuklininką, o išburkęs veidas dar labiau pagelto. Sukrėstas 
smūgio, kvėpavo sunkiai ir su pertrūkiais. Tik prasidėjus su- 
sirėmimui teta Peišens prigludo prie sienos, apmirė iš siaubo, 
veltui žvilgsniu melsdama pagalbos iš dukterėčios. Meri įdėmiai 
stebėjo dėdę, tuosyk ji nebuvo tikra dėl jo nuotaikos. Dėdė nu- 
leido šautuvą ir paspyrė prekeivį koja. 

— Dabar galime pasikalbėti protingai, — pasakė. 

Jis vėl atsirėmė į stalą, bet prekeivis susirietęs vis dar klūpė- 
jo ant grindų. 

— Tai aš diriguoju visam tam žaidimui, ir visad pats buvau 
sau ponas, — lėtai pasakė šeimininkas. — Nuo pat pradžių, prieš 
trejetą metų, kai gaudavome krovinių iš mažųjų liugerių, plau- 
kiančių į Padstou, ir manydavom, kad labai pavyko, jei užsi- 
dirbdavome po porą pensų. Aš vadovavau visam reikalui, kol 
jis pasidarė pats pelningiausias užsiėmimas visoje grafystėje 
nuo Hartlando iki Heilio. Tai man kažkas įsakinėja?! Dieve 
Visagali, norėčiau matyti tokį žmogų, kuris bent sykį išdrįstų 
man ką nors įsakyti. Na, o dabar galas visam kermošiui. Saulė 
ilgokai mums švietė, ir atėjo metas jai leistis. Žaidimas baigtas. 
Ne tam tu šiandien atėjai, kad perspėtum, o tik apsidairyti, 
ką galima išsitraukti iš po griuvėsių. Smuklė buvo uždaryta, 
ir niekšinga tavo širdis užplūdo džiaugsmu. Krapšteisi prie 
lango, nes žinojai, jog sklendė atsipalaidavus: ir ją nesunku at- 
stumti. Nesitikėjai užklupti manęs čia, ar ne? Manei — užtiksi 
čia Peišens ar Meri ir nesunkiai jas prigąsdinsi, o tąsyk sieksi 


šautuvo, kuris taip patogiai kabo ant sienos, ką dažnai maty- 

davai, taip? O toliau — tegu jį visi velniai, tą „Jamaikos“ šeimi- 
ninką! Tu niekingas išdavike, gal manai, kad nepastebėjau to 
iš akių, kai atvėriau langinę ir pamačiau pro stiklą tavo veidą? 
Gal manai, kad nepastebėjau, kaip sudrebėjai iš nuostabos ir 
išsyk kreivai išsiviepei? 

Prekeiva apsilaižė lūpas ir nurijo seilę. Atsargiai, lyg kampan 
užspeista žiurkė, jis pažvairavo Meri pusėn. Ši apmirė prie židi- 
nio. Jis išsigando, kad dar ir ji užsipuls. Bet mergina neatsiliepė. 
Laukė, ką dar pasakys dėdė. 

— Gerai, — tada pareiškė Džosas Merlinas, — galime susi- 
tarti, tu ir aš, kaip siūlei. Susitarsime ir sąlygos bus puikios. 
Šiuosyk aš pakeičiau nuomonę, ištikimasis mano bičiuli, ir su 
tavo pagalba išvyksime į Devonšyrą. Čia yra kai kurių daiktų, 
kuriuos derėtų pasiimti, o vienas jų nesusikrausiu. Rytoj sek- 
madienis, šventa poilsio diena. Kad ir penkiasdešimt laivų su- 
dužtų, nepakelsi čionykščių suklupėlių. Nuleistos užuolaidos, 
pamokslai, iškilmingos išraiškos, maldos už vargšų, žuvusių 
nuo šėtono rankos, jūrininkų sielas, aišku ir savaime supran- 
tama, bet šventąjį sekmadienį niekas nesiruoš ieškoti to šė- 
tono. Taigi turime dvidešimt keturias valandas, Hari, mano 
vyruti, ir ryt vakare, kai jau iki soties prisimojuosi kastuvu, 
padengdamas durpėmis ir ropėm mano turtą vežime, pabu- 
čiuosi atsisveikinimui mane, Peišens, o gal net ir Meri - ką gi, 
tada galėsi priklaupti ir padėkoti Džosui Merlinui: už tai, kad 
leidžia tau pasišalinti gyvam ir sveikam, užuot paleidęs kulką 
į juodą tavo širdį, o tave patį — švystelėjęs į griovį, kur tau ir 
derėtų atsidurti. 

Jis vėl pakėlė šautuvą ir paslinko šaltą vamzdį prie prekeivio 
kaklo. Šis aiktelėjo, vartaliodamas akis, tik baltymai blyksėjo. 


Smuklininkas nusijuokė: 

— O tujjuk neblogas šaulys, Hari, — tarė. — Ar ne tu aną naktų 
pykštelėjai Nėdą Santą? Tiesiai kaklan, tik kraujas švirkštelėjo. 
Neblogas buvo vyrukas tas Nedas, tik liežuvį turėjo palaidą. 
Čia tu jam ir pataikei, taip? 

Vamzdis dar labiau prigludo prekeiviui prie kaklo. 

— Jei dabar ką nors ne taip padaryčiau, Hari, visiškai atsi- 
tiktinai, tai tavo kaklas būtų visiškai toks pats kaip ir Nedo. 
Tikriausiai nenori, kad man pirštas nuslystų? 

Prekeivis negalėjo ištarti nė žodžio. Jo akys įdubo kažin kur 
kaukolės gilumon, vienos rankos pirštai lyg prikepė prie grindų. 
Smuklininkas patraukė šautuvą, pasilenkė ir vienu truktelėjimu 
pastatė smuklininką ant kojų. 

— Eik, — pasakė jis. — Gal manai, kad žaisiu su tavim visą 
naktų? Galiu juokauti kokias penketą minučių, bet paskui tie 
patys juokai pabosta. Atidaryk virtuvės duris, pasuk dešinėn ir 
trauk koridoriumi, kol liepsiu sustoti. Pro barą nepabėgsi, visi 
smuklės langai ir durys užsklęsti. Aha, tai tau panižo rankos į 
lobį, kurį atsigabenom iš pajūrio, Hari? Galėsi praleisti su juo 
visą naktį. Ar žinai, mano brangioji Peišens, kad, matyt, pirmą 
sykį pas mus, „Jamaikoje“, nakvoja svečiai? Meri neskaičiuo- 
s1m, ji iš mūsų šeimos. 

Jis garsiai nusijuokė, vėl atgavęs puikią nuotaiką, ir įbe- 
dęs vamzdį nugaron prekeiviui išstūmė jį į tamsų koridorių, 
vedantį į aną rakinamą kambarį. Durys, neseniai išverstos 
skvairo Baseto ir jo tarno, buvo jau pataisytos ir, ko gera, dar 
stipresnės nei anksčiau. Matyt, Džosas Merlinas praėjusią sa- 
vaitę vis dėlto skyrė tam laiko. Užrakinęs savo bendrą ir pa- 
linkėjęs, kad nesugraužtų žiurkės, kurių skaičius pastaruoju 
metu gerokai išaugo, smuklininkas grįžo virtuvėn vis dar šai- 


pydamasis sau pro ūsą. 

— Tikėjausi, kad Haris gali mane išduoti, — pasakė jis. — Ma- 
čiau tai iš jo akių jau keletą savaičių, dar prieš tai, kol prasidėjo 
tie rūpesčiai. Ištikimas tai ištikimas, kol sekasi, bet kai sėkmė 
nusisuka, pasirengęs įsmeigti peilį į nugarą. Pavydas jį ėda. Pa- 
vydi man. Jie visi man pavydi. Žino, kad turiu galvą ant pečių 
ir neapkenčia už tai. Ko taip žiopsai, Meri? Geriausia būtų, kad 
pavakarieniautum ir eitum gultis. Rytoj laukia ilga kelionė, ir iš 
anksto galiu įspėti, kad lengva nebus. 

Meri pažiūrėjo į jį. Tai, kad nevažiuos kartu, nebuvo svar- 
biausia; dėdė galėjo sau galvoti, kas tik patinka. Nepaisant nuo- 
vargio — pastarųjų dienų išgyvenimai gerokai ją išsekino — gal- 
voje tiesiog virte virė visokiausi planai. Iki rytdienos vakaro 
privalo kaip nors — kad 1r kas būtų — pasiekti Olterneną. Jei 
atsidurs ten, jos misija bus baigta. Toliau jau veiks kiti. Sunkus 
sukrėtimas tai bus tetai Peišens, o gal pradžioje ir jai pačiai — juk 
nieko neišmano apie vingrias įstatymų subtilybes — bet teisingu- 
mas galų gale turi laimėti. Ji, Meri, tikrai, be jokios abejonės, įro- 
dys, kad jos abi nekaltos. Minus apie dėdę, kuris sėdi priešais ir 
kramto sausą duoną su sūriu, o netrukus stovės užlaužtomis už 
nugaros ir surištomis rankomis, bejėgis pirmą sykį gyvenime, o 
gal ir visiems laikams, kėlė džiugesį. Ji gėrėjosi tuo paveikslu vis 
vaizduodamasi jį prieš akis, vis pridėdama naujų smulkmenų. 
Teta, laikui bėgant, atsigaus, pamirš metus, kupinus kančios, at- 
gaus pagaliau pasitikėjimą savimi ir dvasios ramybę. Meri buvo 
įdomu, kaip pagaus dėdę. Gal jie išsiruoš į kelionę, kaip dėdė ir 
planavo, o pasukus į vieškelį jis — kaip visada dėl savo dvasios 
tuštybės — puls garsiai juoktis. Tada juos tuoj pat apsups didelis 
ginkluotų žmonių būrys. Jie jėga parvers jį ant žemės. Dėdė no- 
rės išsiveržti, priešinsis, o tuosyk Meri, šypsodamasi, pasilenks 
prie jo. ,„Maniau, kad turi galvą ant sprando, dėde“, — pasakys, 


ir jam viskas pasidarys aišku. 

Ji atplėšė nuo dėdės žvilgsnį ir pasuko prie indaujos ieško- 
dama žvakės. 

— Aš šiandien nevakarieniausiu, — pasakė. 

Teta kažką gailiai suvebleno, pakėlusi akis nuo sausos plu- 
telės duonos, gulinčios priešais lėkštėje, bet Džosas Merlinas 
spyrė žmonai liepdamas užtilti. 

— Tegu sau pučiasi, jei taip patinka, — pasakė jis. — Kas tau 
rūpi, ar ji valgo, ar ne? Badas gerai veikia moteris ir gyvulius, 
moko juos nuolankumo. Iki ryto praeis tie purkštavimai. Palū- 
kėk, Meri, geriau miegosi, jei tave užrakinsiu. Nenoriu, kad kas 
nors čia slankiotų koridoriumi. 

Jo žvilgsnis nukrypo į šautuvą ant sienos, tada prie langinių, 
vis dar atlapotų. 

— Užsklęsk langą, Peišens, — susimąstęs pasakė jis. — Ir už- 
remk kokiu kuolu. Pavalgius taip pat gali eiti miegoti. Šiandien 
pasiliksiu virtuvėje. 

Žmona neramiai pažvelgė, nustebinta neįprasto balso tono, 
ir jau būtų atsiliepusi, bet jis neleido. 

— Ar dar nesupratai, kad manęs neverta klausinėti? — rikte- 
lėjo jis. 

Teta tuojau pat atsikėlė ir nuėjo prie lango. Meri su degančia 
žvake stovėjo prie durų. 

— Na, — pasakė dėdė, - ko tu ten? Juk liepiau eiti į viršų. 

Meri žengė į tamsų koridorių. Iš tolimojo kambario nebuvo 
girdėti nė garso. Pagalvojo apie prekeivį, kuris guli ten tamsoje 
1r lūkuriuoja, kol išauš. Net mintis apie jį buvo atstumianti: žiur- 
kė, uždaryta tarp panašių į save. Įsivaizdavo staiga jį su žiurkės 
nagais, kaip gremžia ir kremta durų staktą, nakties tyloje brau- 
damasis į laisvę. Meri sudrebėjo, o paskui pajuto nesuvokiamą 
džiaugsmą, kad dėdė ir ją nusprendė įkalinti. Namas šiandien 


atrodė pilnas visokių baisiausių žabangų, žingsniai per akme- 

nines plytas keistai aidėjo. Net virtuvė, vienintelė vieta visame 
name, dvelkianti šiokia tokia šiluma, atrodanti lyg ir normali, 
išeinant Meri buvo panaši į urvą, gelsvą ir grėsmingą žvakėms 
šviečiant. Ar dėdė ketina užgesinti žvakes ir sėdėti čia su šautu- 
vu ant kelių, laukdamas ko nors? Kažkokio žmogaus? Kai Meri 
buvo jau ant laiptų, jis išėjo į holą ir nusekė ją iki pat durų, į 
kambarį virš priebučio. 

— Duokš raktą, — paliepė jis. 

Atidavė netardama nė žodžio. Kurį laiką dėdė tylom stovė- 
jo, tada pasilenkė ir prisidėjo jos pirštą sau prie lūpų. 

— Jaučiu tau silpnybę, Meri, — ištarė jis, — tu neišsigandai, ne- 
praradai narsos, nors taip šiurkščiai su tavimi pasielgiau. Įspė- 
jau tai iš tavo akių šiandien. Jei būčiau jaunesnis, gal mėginčiau 
prisimeilinti tau, Meri — taip — ir laimėčiau tavo ranką, ir nuvež- 
čiau kur nors toli nuo čia, ir gyventumėm sau džiaugdamiesi. 
Juk tu žinai tai, ar ne? 

Ji neatsakė. Žiūrėjo 1 ji, taip stovintį, o ranka, laikanti žvakę, 
kiek drebėjo, nors mergina to ir nejuto. Dabar dėdė prakalbo 
kiek tyliau. 

— Man gresia pavojus, — sušnibždėjo jis. — Dėl įstatymo sau- 
gotojų mažiausiai reikėtų jaudintis, jei pakliūtumėm, sugebė- 
čiau išsisukti. Kad ir visas Kornvalis mintų man ant kulnų, dėl 
to nekvaršinčiau sau galvos. Turiu saugotis ko kito — žingsnių, 
Meri, žingsnių, sėlinančių nakties prietemoje ir tamsoje ištirps- 
tančių, taip pat rankos, kuri gali nusitaikyti į mane. 

Jo veidas, sutemoms tirštėjant, rodės papilkėjęs, rimtas, lū- 
pos kietai suspaustos, akys staiga blykstelėjo, lyg jis būtų keti- 
nęs kažką pasakyti, bet tas žiburėlis išsyk užgeso. 

— Nuo „Jamaikos“ mus atskirs visas Tamaro plotis, — pasa- 


kė jis ir nusišypsojo, O ta šypsena, taip gerai pažįstama ir atmin- 

tina, nudiegė Meri iki pačios širdies, lyg negrįžtamai praėjusių 
dienų aidas. 

Džosas Merlinas sau pavymui užrakino kambario duris ir iš 
lauko pasuko raktą. Meri girdėjo jo žingsnius ant laiptų, kori- 
doriuje, vėliau pasukant virtuvėn, ir viskas nutilo. Tada ji priėjo 
prie lovos, atsisėdo ir pati nesuprasdama, kodėl taip daro, — dėl 
priežasties, visiškai pamirštos, kaip ir smulkučiai vaikystės pra- 
sižengimai ir slaptos svajos, kurioms dienos metu net neleisda- 
vo kvaršinti galvos, — pridėjo pirštą prie burnos, kaip jis tik ką 
buvo padaręs, o tąsyk palietė pirštu skruostą ir vėl lūpas. Paga- 
liau ėmė verkti, tyliai, beviltiškai, o ašaroms srūvant ant rankos 


juto karstelėjusį jų skonį. 


XIII skyrius 


Ji užmigo nenusirengusi, o atsibudus pati pirmoji mintis 
buvo, kad vėl pakilo vėtra, atsinešdama lietų, o čiurkšlės teška 
per lango stiklą. Atsimerkė ir įsitikino, kad naktis tyli, negirdėti 
nė mažiausio vėjelio dvelktelėjimo, o tuo labiau lietaus šniokš- 
timo. Tuoj atsipeikėjo ir atgavo būdingą jai budrumą — laukė 
pasikartojant ženklo, kuris prikėlė. Po kiek laiko vėl pasigirdo — 
šlamštelėjo žemių sauja, mesta į stiklą iš apačios, iš kiemo. Ji 
nuleido kojas ant grindų ir klausėsi, svarstydama mintyse, ar tai 
gali būti kas nors pavojinga. Jei tai įspėjamasis signalas, tai per- 
davimo būdas gana neatsargus ir geriau nekreipti į jį dėmesio. 
Kažkas, ne ypač gerai besiorientuojantis, kaip išsidėstę smuklės 
kambariai, galėjo jos langą palaikyti šeimininko langu. Dėdė su 


paruoštu šautuvu laukia virtuvėje, kol atvyks svečiai, gal kaip 

tik tas svečias čia ir stovi kieme...Vis dėlto smalsumas galų gale 
pergalėjo atsargumą. Meri kuo atsargiau prislinko prie lango, 
slėpdamasi už sienos iškyšulio. Buvo dar naktis, ir viską supo 
sutemos, bet žemai danguje siaura debesų juostelė jau pranaša- 
vo aušrą. Vis dėlto apie klaidą negalėjo būti nė kalbos — žeme 
apibertas stiklas atrodė visai realus, kaip ir figūra prie pat prie- 
bučio, vyriška figūra. Meri sulinko prie lango laukdama, kol vėl 
sujudės. Jis pasilenkė, įkišo pirštus į gėlių lysvę po svetainės 
langu, tada išsitiesė ir vėl sviedė saują žemių. Smulkus žvyras ir 
stebusi net šūktelėjo, pamiršusi atsargumą, nors, atrodė, buvo 
tokia susikaupusi. Kieme stovėjo Džemas Merlinas. Meri išsyk 
pravėrė langą ir jau būtų atsiliepusi, bet jis mostelėjo, liepdamas 
tylėti. Apėjo priebutų, dengiantį nuo jos akių, prisiartino prie 
sienos, pridėjo prie burnos suskliaustus delnus ir iškvėpė: 

— Nusileisk — atidaryk duris. 

Ji pakratė galvą. 

— Negaliu. Aš užrakinta kambaryje. 
tada apžvelgė namą, lyg svarstydamas geriausią sprendimą. 
Brukštelėjo ranka per nuolaidų priebučio stogą, mėgindamas 
užčiuopti surūdijusias vinis, kadaise paliktas prilaikyti vijo- 
kliams, o dabar galinčias duoti bent jau menką atramą kojoms. 
Lengvai galėjo pasiekti neaukštą stogą, bet šis buvo dengtas 
čerpėmis, glotniomis ir slidžiomis, o vinių, deja, nerado. 

— Nuleisk apklotą nuo lovos, — tyliai šūktelėjo jis. 

Dabar ji išsyk suprato, ko Džemas prašo, ir pririšo vieną 
pledo kampą prie lovos kojos, o kitą nuleido pro langą; jis paki- 
bo Džemui virš galvos. Dabar vyrui jau buvo už ko užsikabinti, 


jis atsispyrė nuo žemės, užšoko ant priebučio stogelio, sugebė- 

jo išsilaikyti ir užlipo iki pat lango. Čia Džemas permetė koją 
per viršutinę priebučio siją, apžergė raitas, ir jo veidas dabar 
žvelgė tiesiai į veidą Meri. Ši dar galynėjosi su langu. Bet visos 
pastangos buvo veltui, langą, atkeliamą į viršų, pavyko atidaryti 
vos per pėdą nuo palangės. Neišmušus stiklo Džemui niekaip 
nepavyks patekti vidun. 

— Teks kalbėtis čia, — pasakė jis. — Prieik arčiau, kad geriau 
galėčiau tave matyti. 

Ji priklaupė ant grindų, prispaudė veidą prie angos ir kurį 
laiką jie žvelgė vienas į kitą. Džemas buvo sulysęs, akys įkritu- 
sios lyg būtų neišmiegojęs, išvargęs. Aplink burną ryškėjo gilios 
raukšlės, kurių anksčiau nebuvo pastebėjusi, jis nė karto nešyp- 
telėjo. 

— Turėčiau tavęs atsiprašyti, — pagaliau pasakė. — Per Kū- 
čias išvykau iš Loncestouno neįspėjęs. Gali man atleisti arba 
ne, kaip tau atrodys tinkama, bet priežasties negaliu išduoti. 
Atsiprašau. 

Dar niekad nebuvo taip griežtai su ja kalbėjęs. Kažkas pasi- 
keitė, ir tas pokytis Meri buvo labai nemalonus. 

— Aš rūpinausi dėl tavęs, — pasakė ji. — Ieškojau, buvau net 
„Baltojo elnio“ smuklėje, bet ten pasakė, kad sėdai į karietą su 
kažkokiu ponu, ir daugiau nieko, jokios žinutės, nė vieno pa- 
aiškinimo žodžio. Anie du stovėjo prie židinio, arklių pirklys, 
kuris kalbėjosi su tavim turguje, ir tas kitas. Bjaurūs žmonės, 
įkyrūs, landūs, negalėjau jais pasitikėti. Pamaniau, kad paaiškė- 
jusi arklio vagystė. Buvau be galo sunerimusi ir nuliūdusi. Bet 
nepykstu ant tavęs. Tavo reikalai — tavo ir rūpesčiai. 

Ji jautėsi giliai įskaudinta. Niekad negalėjo tikėtis ko nors 
panašaus. Kai pastebėjo Džemą kieme po savo langu, tai regėjo 


tik žmogų, kurį myli, pasirodžiusį dabar nakties prieglaudoje, 

nes pasiilgo jos. Bet jo balso tonas ją lyg atšaldė, iš karto Meri 
užsisklendė savyje ir vylėsi tik viena, — kad jisai nepastebėjo 
skausmingos nuoskaudos veide. Jis net nepasidomėjo, kokiu 
būdu aną vakarą Meri pasiekė namus; toks abejingumas buvo 
tiesiog nesuprantamas. 

— Kodėl tave užrakino? — ūmiai paklausė Džemas. 

Ji truktelėjo pečiais. 

— Dėdė nemėgsta, kai jį kas šnipinėja. Bijo, kad galiu nu- 
klysti į koridorių ir netyčia sužinoti jo paslaptis. Atrodo, kad ir 
tau nepatinka tokie smalsuoliai. Jei būčiau paklaususi, kodėl čia 
šiandien pasirodei, tau taip pat nelabai būtų patikę, ar ne? 

— O, suprantu, kad nusivylei, nusipelniau to, - pratrūko jis 
staiga. — Žinau, ką apie mane galvoji. Gal kada nors ir suge- 
bėsiu viską paaiškinti, jei tik iki tol nepradingsi iš mano gy- 
venimo. Bent akies mirksnį pasijusk vyru ir atmesk šalin savo 
įskaudintą savimeilę ir smalsumą. Dabar paviršius, kuriuo 
žengiu, labai netvirtas, o ledas labai plonas, todėl turiu būti be 
galo atsargus ir net vienas žingsnis į šoną gali mane pražudyti. 
Kur mano brolis? 

— Sakė mums, kad praleis naktį virtuvėje. Bijosi kažko, gal 
kokio žmogaus. Langai ir durys uždaryti, o jis nesiskiria su 
šautuvu. 

Džemas kimiai nusijuokė. 

— Neabejoju, kad bijosi. Patikėk, netrukus bijosis dar labiau. 
Atvažiavau su juo pasimatyti, bet jei sėdi su užtaisytu šautuvu, 
apsilankymą geriau atidėti iki ryto, kai prašvis. 

— Rytoj gali būti per vėlu. 

— Kodėl? 

— Temstant jis nori išvažiuoti iš „Jamaikos“. 


— Negali būti! 

— O kam man meluoti? 

Džemas nutilo. Matyt, žinia užklupo netikėtai ir dabar jis 
svarstė. Meri stebėjo jį, kankinama abejonių ir nerimo; senieji 
įtarimai sugrįžo, bet dabar dar sustiprėję. Tai jis anas svečias, 
kurio laukia dėdė, kurio dėdė neapkenčia ir bijosi. Tai jis tasai 
žmogus, kur dėdę laiko sugniaužęs kumštyje. Dabar ji prisi- 
minė patyčios iškreiptą prekeivio veidą ir žodžius, įvariusius 
dėdę į tokį siutą: „Pasakyk man, pone Merlinai, kas tau įsa- 
kinėja?“ Tai jis tas žmogus, kuris trauko už virvučių stiprią- 
sias smuklininko rankas, tai jis slapstėsi tamsiajame kambary- 
je. Dabar prieš akis išniro anas besijuokiantis, nerūpestingas 
Džemas, vežęs ją į Loncestouną, vaikštinėjęs su ja po turgaus 
aikštę, bučiavęs ir glaudęs prie savęs. Šiuo metu buvo rimtas, 
tylus, tik kažkokie šešėliai temdė veidą. Ji buvo girdėjusi apie 
asmenybės susidvejinimą, ir mintis apie tokią galimybę kėlė jai 
baimę ir jaudino. Dabar jis rodės jai kažkoks svetimas, jautė 
jame slypint kažkokį nesuprantamą ir grėsmingą užsispyrimą. 
Blogai, kad išsipasakojo apie ketinamą dėdės pabėgimą, tai 
įgalėjo pakenkti jos planams. Kad ir ką būtų padaręs Džemas 
ar ketintų daryti dabar, net būdamas klastingas ir suktas, net 
jei jis žmogžudys — ji, Meri, myli jį iš savo moteriškos silpny- 
bės ir privalo įspėti. 

— Susitikęs su broliu, būk atsargus, — pasakė. — Jo nuotai- 
ka tokia, kad dabar jis pavojingas. Kažką sugalvojo, ir jei kas 
jam trukdys, gali užmokėti gyvybe. Sakau tavo paties labui ir 
saugumui. 

— Nebijau Džoso ir niekad nesibijojau. 

— Gal ir taip, tik tada ar ne tavęs jis būgštauja? 

Džemas neatsakė, tik pasilenkė, įsižiūrėjo jai į veidą 1r palie- 


tė įdrėskimą nuo kaktos iki pat smakro. 


221 


Daphne du Maurier 


— Kas tai padarė? — ūmiai paklausė jis, pirštu vesdamas nuo 
įdrėskimo pradžios iki mėlynės ant skruosto. 

Meri kurį laiką tylėjo, bet pagaliau atsakė: 

— Tas įvyko per Kūčias. 

Džemo akims blykstelėjus ji suvokė, kad jis suprato, kad žino 
apie aną vakarą ir todėl kaip tik šiandien atvyko į „Jamaiką“. 

— Tai tu buvai tą naktį su jais ant kranto? — sušnibždėjo jis. 

Ji linktelėjo, įdėmiai jį stebėdama, bet vengdama žodžių, o 
Džemas atsakydamas garsiai nusikeikė ir sugniaužtu kumščiu 
trenkė per stiklą nekreipdamas dėmesio į dūžtančio stiklo žvan- 
gesį ir kraujo čiurkšlę, tuoj pat pasruvusią iš sužalotos rankos. 
Lango anga dabar žiojėjo tiek, kad jau buvo įmanoma patekti 
vidun, tad Džemas akimirksniu atsidūrė prie jos, dar nespėjus 
Meri susigaudyti, kas čia vyksta. Griebė ją ant rankų, nunešė 
ant lovos, paguldė, tada tamsoje užčiuopė žvakę, užžiebė, grįžo 
prie patalo ir atsiklaupė apšviesdamas Meri veidą. Perbraukė 
ranka per mėlynes ant kaklo. Meri susiraukė iš skausmo, Dže- 
mas garsiai įkvėpė oro ir vėl nusikeikė. 

— Galėjau padaryt, kad būtum to išvengusi, — pasakė jis. 

Jis užpuūtė žvakę, atsisėdo prie jos ant lovos, paėmė už ran- 
kos, kurį laiką spaudė, o paskui atsargiai paleido. 

— Dieve didis, kodėl tu su jais važiavai? — paklausė. 

— Buvo girti iki sąmonės netekimo. Greičiausiai nesuvokė, 
ką daro. Mano pasipriešinimas buvo tolygus vaiko. Jų buvo gal 
dvylika, o gal ir daugiau, o dėdė... jiems vadovavo. Dėdė ir tas 
prekiautojas. Jei žinai viską, tai ko klausi? Neversk manęs vėl 
prisiminti. Aš nenoriu. 

— Ką jie tau padarė? 

— Pats matai, mėlynės, žaizdos... Ką čia sakysi. Mėginau 


pabėgti ir apsibraižiau šlaunis. Aišku, jie mane pagavo. Pa- 

krantėje surišo rankas ir kojas, maišu užkimšo burną, kad 
nerėkčiau. Mačiau, kaip rūke artėja laivas, ir nieko negalėjau 
padaryti, viena vienutėlė per lietų ir audrą. Buvau priversta 
žiūrėti, kaip jie žūsta... 

Meri nutilo užkimus balsui, pasisuko ant šono ir užsidengė 
veidą rankomis. Jis nepadarė nieko, net nepajudėjo, nieko nesa- 
kė; sėdėjo prie jos ant lovos, o Meri juto, kad jo mintys kažkur 
toli, paslaptingos, nepasiekiamos. Dabar jautėsi dar vienišesnė 
nei anksčiau. 

— Labiausiai tave kankino mano brolis? — po kiek laiko pa- 
klausė jis. 

Ji alsiai atsiduso. Jau viskas buvo pavėluota, žodžiai nebetu- 
rėjo jokios reikšmės. 

— Sakiau, kad buvo girtas. Tu juk žinai geriau už mane, ką 
tokiu metu gali pridaryti. 

— Taip, žinau. 

Jis trumpai patylėjo, tada vėl suėmė Meri už rankos. 

— Dėl to turės atsisveikinti su gyvybe, — pasakė jis. 

— Jo mirtis nebeprikels iš mirusiųjų nužudytų žmonių. 

— Aš ne apie juos dabar galvoju. 

— Jei apie mane, tai nereikia jokios užuojautos. Ir pati suge- 
bėsiu atsilyginti. Bent jau vieno esu išmokyta — pasikliauti savo 
jėgomis. 

— Moterys - trapios būtybės, Meri, nors ir drąsios. Patarčiau 
laikytis kuo toliau nuo šio reikalo. Dabar mano eilė to imtis. 

Ji neatsakė. Buvo šį tą sugalvojusi. Ir tuos planus pati ketino 
Įgyvendinti. 

— Ką ketini daryti? — paklausė jis. 

— Dar nenusprendžiau, — sumelavo. 


— Jei ketina išvykti ryt naktį, tai nedaug laiko tau beliko. 

— Nori, kad su juo važiuotume mes abi — teta ir aš. 

— O tu? 

— Viskas priklausys nuo rytdienos. 

Nors jį myli, neišpasakos savo planų. Vis tiek daug ko apie 
jį nežino, o be to, jis eina prieš įstatymą. 

Staiga jai toptelėjo galvon, kad, išdavusi dėdę, ir Džemą gali 
išduoti į teisingumo rankas. 

— Jei šio to paklausiu, ar man atsakysi? — pasiteiravo. 

Džemas pirmą sykį nusišypsojo, su pašaipa ir atlaidžiai, kaip 
šypsojosi Loncestoune, ir dabar jos širdis vėl suspurdėjo ir ėmė 
veržtis pas jį. 

— Iš kur man žinoti? — atrėžė jis. 

— Norėčiau, kad išvažiuotum iš čia. 

— Netrukus važiuosiu. 

— Ne, norėčiau, kad tu apskritai išvažiuotum iš šios apy- 
linkės. Turėtum man prisiekti, kad nesugrįši į „Jamaiką“. Pati 
susitvarkysiu su tavo broliu, iš jo pusės man nieko nebegresia. 
Nenoriu, kad rytoj vėl važiuotum čia. Prašau tavęs, prisiek, kad 
išvažiuosi. 

— Ką tu sugalvojai? 

— Ši tą, kas nėra tavo reikalas, bet gali būti pavojinga. Nega- 
lių nieko daugiau pasakyti. Norėčiau, kad patikėtum manimi. 

— Kad patikėčiau tavimi? O Dieve Visagali, aišku, kad tavim 
tikiu. Tai tu manim nepasitiki, kvailute. 

Jis tyliai nusijuokė, pasilenkė, apkabino ją ir pabučiavo kaip 
tąsyk Loncestoune, bet dabar tai buvo kitoks bučinys, ilgas, p1l- 
nas pykčio ir kartėlio. 

— Na, ką gi, jei tau patinka žaisti savo žaidimą — žaisk. Aš 
žaisiu savąjį. Jei tu būtinai nori elgtis kaip vyras, negaliu sutruk- 


dyti, bet dėl to veidelio, kurį bučiuoju ir tuoj vėl pabučiuosiu, 

maldauju tavęs, būk atsargi. Juk nenori žūti? Dabar jau turiu 
tave palikti, po valandos visiškai prašvis. O jei mudviejų abiejų 
planai žlugs, tai kas tada? Gailėsies, jei manęs niekada nebepa- 
matysi? Aišku — ne, juk tau tas visiškai nerūpi. 

— Aš taip nesakiau. Tu nieko nesupranti. 

— Moterys protauja kitaip nei vyrai, jų mintys keliauja ki- 
tokiais keliais. Todėl ir nemėgstu su jomis prasidėti, per jas tik 
rūpesčiai ir sumaištis. Man buvo malonu su tavimi Loncestou- 
ne, Meri, bet iškilus mirties ir gyvybės klausimui kaip dabar, dėl 
Dievo, norėčiau, kad būtum per šimtą mylių nuo čia ar sėdėtum 
sau tvarkingai su rankdarbiu, kur nors tvarkingoje svetainėje, 
kur priklausytum tik man. 

— Man niekad neteko patirti tokio gyvenimo ir neketinu 
patirti. 

— O kodėl ne? Laikui bėgant, ištekėsi už kokio fermerio 
ar krautuvininko ir dorybingai, kaimynų gerbiama, leisi savo 
dienas. Tik nepasakok, kad kadaise gyvenai „Jamaikoje“ ir flir- 
tavai su arkliavagiu, nes neįsileis tavęs net ant slenksčio. Na, lik 
sveika ir linkiu sėkmės. 

Jis atsistojo, priėjo prie lango, prasispraudė pro angą stikle, 
nuleido kojas virš priebučio ir, laikydamasis viena ranka pledo, 
nuslydo žemėn. Stebėjo jį pro langą, nesąmoningai žegnodama 
ranka, bet Džemas net neapsidairė, nutolo per kiemą ir pra- 
dingo it šešėlis. Meri lėtai įsitraukė apklotą ir padėjo ant lovos. 
Užmigti nebepavyks. Greitai išauš. 

Ji sėdėjo lūkuriuodama, kol dėdė atrakins duris, ir svarstė, 
ką daryti vakare. Per tą ilgą dieną negali užsitraukti jokių įtari- 
mų, turi elgtis pasyviai, net apatiškai, lyg būtų išvis atsisakiusi 
pasipriešinimo ir pasirengusi kelionei kartu su dėde ir teta. Pas- 


kui sugalvos kokią nors priežastį išsisukti — pavyzdžiui, pasa- 

kys, kad pavargo ir nori kiek pailsėti savam kambaryje prieš 
naktinę kelionę — o tada ir bus pati pavojingiausia akimirka. 
Privalės paslapčia, nepastebimai išsmukti iš „Jamaikos“ ir pa- 
sileisti kiek kvapas leidžia į Olterneną. Šį sykį Frensis Deivis ją 
supras. Laiko liks visiškai nedaug, ir išsyk privalės pradėti veikti. 
Pastoriaus palaiminta, sugrįš į „Jamaiką“ tikėdamasi, kad niekas 
nepastebėjo jos dingimo. Čia — didžiausia rizika. Jei smuklinin- 
kas žvilgtelės į kambarėlį viršuje ir pastebės, kad Meri dingo, už 
jos gyvybę niekas negalės duoti nė sudilusio skatiko. Turi būti 
tam pasirengusi. Tada nebeišgelbės jokie pasiaiškinimai. Jei jis 
bus įsitikinęs, kad Meri sau ramiai miega viršuje, žaidimas tęsis 
toliau. Jie pasirengs kelionei, gal net susės į vežimą ir išvažiuos 
į vieškelį, o ten jau baigsis jos atsakomybė. Visų jų likimas bus 
Olterneno pastoriaus rankose. 

Apie nieką kita Meri nebegalvojo, be to, nelabai ir troško 
svarstyti ateitį. Taip ji laukė aušros, o išaušus laikas slinko neį- 
tikėtinai lėtai, kiekviena minutė atrodė valanda, valanda — am- 
žinybė. 

Visa aplinkui, atrodė, buvo pritvinkę įtampos. Tylėdami, su- 
kandę dantis, jie laukė tamsos ateinant. Dieną nedaug ką buvo 
galima nuveikti. 

Teta Peišens trepeno iš virtuvės į kambarį, o jos žingsne- 
liai be perstojo šlepsėjo koridoriuje ir ant laiptų, ji nevikriai ir 
bejėgiškai stengėsi pakuoti kuklų turtą. Raišiojo į tumulus savo 
varganų drapanų liekanas, staiga vėl juos išsukdavo, prisiminusi 
per išsiblaškymą paliktą kokią nors rakandų dalį. Ji be tikslo 
sukaliojosi virtuvėje, varstydama indaujos duris, žvalgydamasi 
po stalčius, virpančiais pirštais lytėdama puodus, keptuves ir 
negalėdama apsispręsti, kuriuos imtis su savimi, o kuriuos pa- 


likti. Meri, kiek pajėgdama, stengėsi padėti, bet jai buvo nelen- 

gva —juk žinojo tai, ko nenumanė teta — visas triūsas nueis per- 
niek. Kartais jai suspausdavo širdį, mintims nuklydus į netolimą 
ateitį. Ką padarys teta Peišens? Kaip reaguos, atėjus suimti jos 
vyro? Juk ji kaip vaikas ir prižiūrėti ją reikia kaip vaiką. Va, ir vėl 
šlepsi laiptais į viršų, ir Meri girdi traukiant grindimis skrynią, 
vaikštinėjant ten ir atgal, sukant vienintelę žvakidę kažkokion 
skaron, dedant prie įskilusio puodo ir išblukusios muslininės 
pelerinos tik tam, kad po kiek laiko vėl viską trauktų lauk ir 1š- 
dėliotų, padarydama daugiau vietos kitiems, dar varganesniems 
lobiams. 

Džosas Merlinas nepalankiai žvilgčiojo į žmoną ir susikeik- 
davo kaskart, kai tik ji ką išmesdavo ant grindų ar kur suklup- 
davo. Jo nuotaika per naktį vėl pasikeitė. Budėjimas virtuvėje 
nepraskaidrino minčių, o faktas, kad lauktasis svečias taip ir 
nepasirodė, tik sustiprino nerimą. Jis sukinėjosi po namus, su- 
irzęs ir išsiblaškęs, murmėjo kažką pats sau, žvalgėsi pro langą, 
lyg būgštaudamas, kad kas neužkluptų netikėtai. Susierzinimas 
persidavė ir tetai su Meri. Tetulė neryžtingai Žvairavo į jį ir taip 
pat vis žvilgčiojo pro langą, suklususi, drebindama lūpas, o jos 
pirštai vis sukaliojo prikyštės kraštą. Iš užrakinto kambario, ku- 
riame įkalino prekeivį, nebuvo girdėti nė garso. Šeimininkas ten 
net nėjo, net neprisiminė jo. Ta tyla jau savaime buvo keista ir 
kažkokia neįprasta. Jei prekeivis būtų griaudėjęs prakeiksmais ar 
baladojęsis į duris, tai būtų buvę suprantama ir atitikę jo būdą, 
bet jis gulėjo tamsoje net nesujudėdamas, be jokio garselio, ir 
Meri, nepaisant visos neapykantos, kurią juto, net šiurpas ėmė 
pagalvojus, kad tas galėjo ten ir numirti. 

Valgyti pietų jie susėdo prie stalo virtuvėje. Valgė tylėdami, 
vos ne slapčia, o šeimininkas, kurio apetitas paprastai buvo it 


vilko, tuosyk susimąstęs barbeno pirštais per stalo paviršių net 

neprisiliesdamas šaltos mėsos lėkštėje. Vieną sykį Meri pakėlė 
akis ir pastebėjo, kad dėdė stebi ją iš po vešlių antakių. Paniška 
baimė sugniaužė pagalvojus, kad jis kažką įtaria, gal įspėjo jos 
planą. Manė, kad jo nuotaika bus tokia gera kaip ir praėjusį 
vakarą, ir ketino, esant reikalui, pamėginti įtikti, nesipriešinti 
jo užgaidoms. O dabar Džosas Merlinas sėdėjo paniuręs, susi- 
graužęs — Meri iš savo patyrimo jau žinojo, kad, užėjus tokiai 
nuotaikai, jis tampa pavojingiausias. Pagaliau įsidrąsino ir pa- 
klausė, kada ketina leistis į kelią iš „Jamaikos“. 

— Kai tik būsiu pasirengęs, — trumpai atsakė jis ir nieko ne- 
bepridūrė. 

Bet Meri nenusiramino. Kai jau padėjo sutvarkyti stalą ir 
dar kartą sugudravusi įtikino tetą, jog kelionei būtinai reikia pri- 
sidėti pintinę maisto, vėl kreipėsi į dėdę: 

— Jei jau reikės šiandien važiuoti, — pasakė ji, — ar ne geriau 
būtų, jei mes su teta kiek prigultume pailsėti prieš kelionę? Juk 
naktų negalėsime nė bluosto sudėti. Teta nuo pat aušros ant 
kojų, ir aš taip pat. Juk nė vienam ne į naudą, jei lauksime čia 
iki sutemų. 

Ji stengėsi kalbėti kuo įprasčiau, neįkyriai, tačiau geležinis 
lankas, spaudžiantis širdį, rodė, kad atsakymo laukia kupina 
baimės, tad negalėjo pažvelgti dėdei į akis. Jis svarstė. Meri, no- 
rėdama paslėpti nerimą, nusisuko ir vaizdavo, kad kažko ieško 
indaujoje. 

— Gali pamiegoti, jei nori, — galų gale tarė dėdė. — Judviejų 
dar laukia aibės darbo. Tu teisi, naktį jums neteks sudėti bluos- 
to. Eikit, eikit, man bus tik geriau, jei kelioms valandoms pra- 
dingsit iš akių. 

Pavykus pirmajam žingsniui, Meri kurį laiką dar sukinėjosi 


prie indaujos, tęsdama tariamą darbą, nes būgštavo, kad per- 

nelyg greitai jai išėjus iš virtuvės dėdei gali kilti kokių įtarimų. 
Teta, kuri visada kaip marionetė pasiduodavo įkalbinėjimui, ne- 
tarusi nė žodžio pasekė dukterėčia ir nušlepsėjo koridorium į 
savo kambarį lyg paklusnus vaikas. 

Meri užsirakino savo kambarėlyje virš priebučio. Jos širdis 
daužėsi it pašėlusi, nors pati nežinojo, kas paims viršų — jau- 
dulys ar baimė. Iki Olterneno vieškeliu buvo apie keturias my- 
lias, tad gali įveikti tą atstumą per kokią valandą. Išėjusi apie 
ketvirtą, ternstant, suspės sugrįžti kelioms minutėms praėjus 
po šeštos, o dėdė neturėtų pasigesti jos iki septynių. Turi tris 
valandas savo planui įgyvendinti, o kaip išsigaus iš namų - jau 
sugalvojo. Išlips ant prieangio stogo ir nuo ten šoks ant že- 
mės, kaip Džemas šįryt. Ten ne taip jau aukštai. Jai gresia 
daugių daugiausia keletas įbrėžimų, na ir smūgis, atsitrenkus 
į žemę. Kad ir kas būtų, saugiau pasirinkti tą kelią, negu susi- 
durti su dėde koridoriuje, apačioje. Sunkios paradinės durys 
visada girgžda varstant, o norint ištrūkti pro barą neišvengia- 
mai teks eiti pro virtuvę. 

Ji apsirengė šilčiausia savo suknele, drebančiomis įkaitusio- 
mis rankomis užsirišo ant pečių senąją skarą. Sunkiausia da- 
bar buvo prisiversti laukti. Atsidūrus kelyje, judėjimas ir min- 
tys apie tikslą pridės drąsos ir paskatins. Dabar atsisėdo prie 
lango, žvelgė į tuščią kiemą, vieškelį, kuriuo niekas nei ėjo, nei 
važiavo, ir laukė, kada laikrodis apačioje išmuš ketvirtą. Kai 
pagaliau ėmė mušti, dūžiai suskambo it pavojaus varpas, lyg 
stygas įtempdami jau ir taip įtemptus nervus. Meri pravėrė du- 
ris į koridorių, kurį laiką klausėsi ir jai atrodė, kad girdi kaž- 
kokius žingsnius ir šnibždesį. Tai, aišku, buvo tik vaizduotės 
žaismas: koridoriuje — jokio judesėlio. Laikrodis abejingai sau 


tiksėjo. Dabar buvo brangus kiekvienas akimirksnis, negalėjo 

toliau delsti. Ji vėl užsirakino ir priėjo prie lango. Pro stiklo 
skylę, kaip Džemas, pasirėmusi į palangę, palengva išlindo lauk 
ir po sekundės jau sėdėjo apsižergusi priebučio stogą, žiūrė- 
dama į žemę. Dabar, atsidūrus čia, atstumas atrodė didesnis, 
trūko ir pledo, kuriuo pasinaudojo Džemas, kad susilpnintų 
smūgį į žemę. Čerpės buvo slidžios, mergina nejuto atsparos 
nei rankoms, nei kojoms. Meri atsisuko, mėšlungiškai kabin- 
damasi palangės, kuri staiga pasirodė saugi lyg gerai pažįstama 
prieplauka, tada užsimerkė ir šoko. Kojos kone išsyk palietė 
žemę — kaip ir manė, šuolis pavyko neblogai, tik atsikišę čerpių 
kraštai apibraižė blauzdas ir pečius, primindami aną krytį iš ka- 
rietos pajūrio tarpeklyje. 

sutemoms artinantis. Langinės visur buvo užvarstytos. Dar pa- 
galvojo apie siaubą ir baisybes, kuriuos regėjo šis namas, apie 
paslaptis ir džiaugsmingą juoką, prieš užgožiant šiuos mūrus 
Džoso Merlino šešėliui. 

Meri nusisuko nuo smuklės, kaip žmogus nesąmoningai nu- 
sisuka nuo namų, kur viešpatauja mirtis, ir pasuko vieškelin. 
Vakaras buvo tykus — bent tuo jai pasisekė — tad kuo greičiau 
patraukė pirmyn neatplėšdama akių nuo vinguriuojančio prie- 
šais ilgo balto kelio. Tirštėjančios sutemos lyg grietinė klojosi 
ant pelkių abiejose kelio pusėse. Aukšta kalva kairėje, jau anks- 
čiau apsitūlojusi rūko skraiste, dabar ėmė šiauštis dar ir juoda 
įkapių marška. Buvo tylu. Nė vėjelio, o danguje — nė debesė- 
lio — tad vėliau turėjo išnirti ir mėnulis. Ji susimąstė, ar dėdė 
atsižvelgė į šį gamtos žibintą, nušviesiantį visus jo veiksmus. 
Bet dabar Meri tai buvo nesvarbu. Jai rūpėjo tik kelias. Pagaliau 
ji pasiekė kryžkelę, kur susieina penki keliai, pasuko kairėn ir 


patraukė stačiu kalvos šlaitu žemyn, Olterneno link. 

Eidama pro mirksinčius žiburėlius namų languose, jusdama 
jaukų dūmų kvapą, sklindanų iš kaimelio kaminų, vis labiau pra- 
dėjo jaudints. Girdėjo tuos pažįstamus garsus, kurių jai trūko tiek 
laiko: šunų skalijimą, lapijos ošimą, kibiro žvangesį prie šulinio. 
Ten bei šen durys buvo praviros, sklido balsai. Už gyvatvorės ku- 
dakavo vištos, kažkokia moteris šaukė vaiką, šis tuoj pat atsilie- 
pė. Pro Meri dardėdamas pravažiavo vežimas, ir vežėjas pasakė 
„Labas vakaras“. Kaimas alsavo mieguista ramybe, mėgavosi gy- 
venimu, sklidinu žinomų ir suprantamų kvapų. Meri praėjo pro 
namelius ir prisiartino prie parapijos namų šalia bažnyčios. 

Čia nesimatė šviesos. Namuose buvo tylu. Virš jos medžiai 
suglaudė savo vainikus, ir Meri vėl, panašiai kaip ir pirmąjį sykį, 
pajuto, kad tas namas gyvena kažkokį savą gyvenimą, snūdu- 
riuoja ir toli toli nutolęs nuo šiandienos, tikrovės. Ji pabeldė 
į duris ir išgirdo vien smūgių aidą dundant per tuščius kam- 
barius. Pasižvalgė pro langus, bet nepamatė nieko, išskyrus 
švelnią, abejingą tamsą. Keikdama savo kvailumą, apsisuko ir 
patraukė į bažnyčią. Frensis Deivis, aišku, yra ten. Juk dabar 
sekmadienis. Ji neryžtingai stabtelėjo, staiga atsivėrė varteliai ir 
pasirodė moteris su gėlių puokšte. Ji įdėmiai pažvelgė į Meri, 
iš netyčių užklupta nepažįstamo žmogaus, ir jau būtų ėjusi pro 
šalį, palinkėjusi labos nakties, jei Meri nebūtų kreipusis į ją: 

— Prašyčiau atleisti man, mieloji ponia, bet matau, kad ei- 
nate iš bažnyčios. Ar negalėtumėt pasakyti, gal ten, viduje, yra 
ponas pastorius Deivis? 

— Ne, pastoriaus nėra, — atsakė moteris ir pridūrė: — norėjo- 
te su juo pasimatyti? 

— Taip, ir labai svarbiu reikalu, — pasakė Meri. — Buvau jo 
namuose, bet man niekas neatidarė. Gal galėtumėte kaip nors 


padėti? 

Moteris smalsiai nužvelgė ją nuo galvos iki kojų, tada pa- 
kratė galvą. 

— Man labai gaila, — pasakė ji. — Pastorius išvažiavo. Turi 
sakyti pamokslą kitoje parapijoje, toli nuo čia. Šiandien jis jau 


nebegrįš į Olterneną. 


XIV skyrius 


Pirmiausia Meri plačiai atvėrė akis ir negalėdama patikėti 

— Išvažiavo? — pakartojo ji. — Bet juk tai neįmanoma. Ar tik 
ponia neklystate? 

Ji iš anksto buvo taip įsitikinusi sėkme, kad negalėjo susitai- 
kyti su tokiu pražūtingu likimo smūgiu. Moteris rodės sutrikusi: 
nesuprato, kodėl ši nepažįstama mergina galėtų ja netikėti. 

— Pastorius išvažiavo jau vakar pavakary, — pasakė. — Išsyk 
po pietų. Kaip galėčiau nežinoti, juk aš — jo gaspadinė. 

Matyt, ji vis dėlto perprato iš Meri veido, kiek skausmo ir 
nusivylimo suteikė jai, nes geraširdiškai pakeitė toną. 

— Jei panelė norėtumėt ką nors perduoti jam grįžus... — pra- 
dėjo ji, bet Meri tik pakratė galvą. Ją išsyk apleido ir drąsa, ir 
kovos ryžtas. 

— Tada bus jau per vėlu, — su neviltim balse pasakė ji. — Tai 
gyvybės ir mirties klausimas. Jei pastorius išvažiavo, tai jau ne- 
žinau, net neįsivaizduoju, į ką kreiptis. 

Moters akyse blykstelėjo smalsumas. 

— Ar kas susirgo? — pasidomėjo ji. — Galiu parodyti, kur 
gyvena gydytojas, jei tas padėtų. Iš kur jūs atvykot? 

Meri neatsakė. Ji karštligiškai svarstė, kaip galėtų rasti išeiųį 
iš padėties. Negali grįžti į „Jamaiką“ tuščiomis. Kaimelio gy- 
ventojais pasitikėti negalima, o be to, aišku, kad ja nepatikėtų. 
Turi rasti ką nors, kas čia atstovauja valdžiai — ką nors, kas in- 
formuotas apie Džosą Merliną 1r „Jamaiką“. 

— Kas yra apylinkės taikos teisėjas? — pagaliau paklausė ji. 

Moteris suraukė kaktą ir ėmė svarstyti. 

— Čia, prie Olterneno, teisėjo nėra, — abejodama pasakė 
ji. — Palauk, palauk, arčiausiai gyvena skvairas Basetas iš Nort 
Hilo, bet tai net keturios mylios nuo čia — gal kiek daugiau, gal 
mažiau. Nežinau tiksliai, nes niekad ten nesu buvusi. Bet nejau 
ketintumėt ten eiti naktį? 

— Privalau eiti, - pareiškė Meri, — nes neturiu kitos išeities. 
Ir nebegaliu gaišti nė sekundės. Atleiskit, ponia, kad kalbu 
taip paslaptingai, bet turiu didelių rūpesčių ir tik pastorius 
arba teisėjas gali padėti. Pasakykit tik vieną dalyką, ar sunku 
rasti Nort Hilą? 

— Na, ne, visiškai nesunku. Reikia eiti porą mylių vieškeliu 
Loncestouno link, o prie užkardos pasukti į dešinę. Bet tiesą 
sakant, jaunai merginai sutemus nederėtų vienai traukti į tokią 
kelionę. Aš tai tikrai nedrįsčiau. Viržynuose kartais galima su- 
sitikti tokių žmonių, kuriais negali pasitikėti. Pastaruoju metu 
mes apskritai stengiamės nenutolti nuo namų, nes aplinkui taip 
plėšikauja, o neseniai teko girdėti ir dar blogesnių dalykų. 

— Ačiū, ponia, už gerą širdį, esu didžiai, nuoširdžiai jums dė- 
kinga, — pasakė Meri, — tačiau visą gyvenimą gyvenau dykynėje, 
o ir dabar gyvenu, tad nesibijau. 

— Ką darysi, nelaikysiu jūsų per jėgą, - pasakė moteris, — bet 
geriau būtų, jeigu pasiliktumėt čia 17 palauktumėt, kol sugrįš 


pastorius. 


239 


Daphne du Maurier 


— Tai neįmanoma, — atrėžė Meri, — bet jam sugrįžus gal šį 
tą galėtumėte perduoti... Minutėlę! Jei turite plunksną ir popie- 
riaus, brukštelėčiau keletą žodžių — taip bus geriausia. 

— Prašom užeiti į vidų, galėsit parašyti, ką tik norite. Dar 
šiandien nunešiu laišką į vikariją ir padėsiu pastoriui ant stalo. 
Grįžęs išsyk pamatys. 

Meri patraukė paskui moterį į namus ir nekantriai laukė, ko! 
ši virtuvėje susirado plunksną. Laikas ėjo, o dabar dar ta kelionė 
į Nort Hilą sujaukė visus planus. Pasimačius su ponu Basetu 
nebegalės slapčia grįžti į „Jamaiką“, nes dėdė, be jokios abejo- 
nės, supras, kad jos nebuvo namie. O pamatęs, kad dukterėčia 
pabėgo, palaikys tai įspėjimu sau ir pamėgins išvykti anksčiau, 
nei ketino. Tokiu atveju visos Meri pastangos nueitų veltui... 
Tuos apmąstymus nutraukė moteris, grįžusi su popieriumi ir 
žąsies plunksna. Meri pradėjo kuo skubiau rašyti net minutėlę 


nesustodama apgalvoti žodžių. 


Atėjau melsdama bono Pastoriaus bagalbos, bet neyžiikau. Ponas vi- 
karas Pastorius tikriausiai jau girdėjo su staubu, Ratb tr visi ablinkiniai 
gyventojai, abie laivą, sudužusį Kūčių naktų. 10 kaltininkas yra ano 
dėdė, jis tr j0 bendrai iš „Jamaikos“. Ponas vikaras Pastorius greiausiai 
Jau tr bals sustbralol. Dėdė žino, kad netrukus ant jo kris įtarimas, tr 
todėl šįvakar ketina palikti smuklę, persikelti per Tamarą tr basislėbii 
Devonšyre. Kadangi bono vikaro Pastoriaus nėra namuose, dabar kuo 
greiūau ketinu eiti bas boną Basetą į Nort Helą, babasakosiu jao viską 
tr įspėsiu dėl ketinamo babėgimo, kad kuo greaiau basiystų į „Jamaiką“ 
žmonių, kurie sugautų dėdę, idant nebūtų ber vėlu. Paleku laišką bono 
Pastorniaus šeimininkes, 0 ji, tikiuosi, badės $ label tokioje vietoje, kad 
pono Pastonaus akys išsyk pastebėtų sugrįžus. Rašau labai skubėdama. 

Meri Jelan. 


240) 


„JAMAIKOS“ SMUKLĖ 


Ji sulankstė laišką ir įteikė moteriškei, dėkodama už paslau- 
gą. Vėl patikinusi, kad viena eiti nesibijo, suskubo kelionėn. Vis 
dėlto, leisdamasi iš Olterneno žemyn kalvos šlaitu, juto sunku- 
mą ant širdies ir vienatvės pojūtis kirbėjo kažkur žemai, sielos 
gilumoje. Taip pasikliovė pastoriaus pagalba, kad dar ir dabar 
negalėjo susitaikyti, jog jos viltys buvo taip apgautos. Pastorius, 
aišku, nežinojo, kaip labai jis reikalingas, o jei 1r būtų žinojęs, 
vis tiek pirmenybę galėjo skirti pirmaeilėms savo pareigoms. 
Suvokimas, kad ji vis labiau tolsta nuo Olterneno žiburių nieko 
nepešusi, sukėlė kartėlio pojūtį ir vis labiau slėgė. Dabar dėdė 
gal jau daužosi į jos kambario duris ir rėkia atsiliepti. Kiek luk- 
tels, o tada, be jokios abejonės, išlauš duris. Pamatys, kad jos 
nėra, O išdaužtas stiklas bus geriausias įrodymas, kaip išsigavo 
iš namų. Sunku pasakyt, ar dėl to paspartins savo išvykimą. 
Labiausiai tuo metu Meri drebėjo dėl tetos, ir mintis apie ne- 
laimingąją būtybę, traukiamą kelionėn lyg įbaugintas šuo, kurį 
šeimininkas tempia už pavadžio, Meri tiek paakino, kad ji pasi- 
leido bėgti tuščiu baltu keliu, gniauždama kumščius ir karingai 
atkišusi pasmakrę. 

Pagaliau pasiekė užkardą ir pasuko dešinėn, į siaurą statų 
lauko keliuką, kaip jai ir buvo nurodžiusi moteris iš Olterneno. 
Aukšta gyvatvorė abiejose kelio pusėse slėpė nuo Meri žvilgs- 
nio juodus ir grėsmingus viržynus. Kelias raitėsi, kaip daugelis 
tokių pat keliukų Helforde, ir tas netikėtas kraštovaizdžio po- 
kytis po nejaukaus ir monotoniško vieškelio pridėjo merginai 
drąsos. 

Meri vis drąsino save vaizduodamasi Basetų šeimą kaip ge- 
ranoriškus ir malonius žmones (tokie mat buvo jai gerai pa- 
žįstami Vivjenai, dvarininkai iš Trelovareno), kurie supratingai 


užjausdami išklausys viską, ką ji turi pasakyti. Tiesą sakant, 

pirmoji pažintis su skvairu nebuvo itin maloni, bet tuosyk jis 
atvyko į „Jamaiką“ gerokai įtūžęs, ir dabar ji gailėjosi, prisimi- 
nusi aną apgaulę. O ponia Baset? Dvarininkė jau, aišku, žino, 
kad arkliavagis ją apgavo tuomet Loncestoune, visa laimė, kad 
Meri tąsyk nestovėjo šalia Džemo, kai tas pardavė ponį teisėtai 
savininkei. Laki vaizduotė kūrė visokiausius vaizdinius, susiju- 
sius su Basetais, bet iš atminties kažkaip vis išnirdavo smulkūs 
ir nevykę įvykiai, tad širdies gilumoje ledinis baimės šaltukas 
erzėjo vos pagalvojus apie artėjantį susitikimą. 

Kraštovaizdis vėl pasikeitė, kalvos nutolo, šioje vietoje 
tamsios ir apaugusios mišku, kažkur šalimais čiurleno ir klegė- 
jo akmenimis nematomas upeliukas. Viržynai pradingo. Iš už 
tolimų medžių išniro mėnulis, tad Meri jau drąsiau žengė jo 
nutviekstu takeliu, vedančiu į slėnį, kur medžių karūnos drau- 
giškai susiliejo merginai virš galvos. 

Pagaliau pastebėjo vartus ir sargo namelį, o kelias, kuriuo at- 
ėjo, vedė toliau į kažkokį kaimelį. Tas kaimas greičiausiai ir bus 
Nort Hilas, o čia, matyt, skvairo Baseto dvaras. Jai traukiant alė- 
ja prie namo, kažkur toli bažnyčios laikrodis išmušė septynias. 
Tad praėjo jau trys valandos, kai ji iškeliavo iš „Jamaikos“. 

Kai atsistojo prieš namą, didelį ir nesvetingą supančioje jį 
tamsoje, vėl širdį sugniaužė baimė. Mėnulis dar nepakilo taip 
aukštai, kad geraširdiška savo šypsena būtų sušvelninęs gre- 
mėzdiškus dvaro kontūrus. Ji paskambino varpeliu prie durų, ir 
pasigirdus tam garsui ūmiai užkaukė šunys. Po kiek laiko namo 
gilumoje sudundėjo žingsniai ir tarpduryje pasirodė tarnas. Jis 
sudraudė šunis, smalsiai kaišiojančius nosis tarpdurin ir uosti- 
nėjančius Meri kojas. Ši su savo sena suknele ir nutrinta skara 
išsyk pasijuto lyg elgetėlė prieš tą vyrą, dabar kantriai laukiantį, 
ką ši pasakys. 

— Man reikia pasimatyti su ponu Basetu labai svarbiu reika- 
lu, — pasakė ji. — Ponas Basetas nepamena mano pavardės, bet, 
jei paskirtų man keletą minučių, viską paaiškinčiau. Tai nepa- 
prastos svarbos reikalas, kitaip nebūčiau drįsusi trukdyti pono 
skvairo tokiu metu, be to, sekmadienį. 

— Ponas Basetas šįryt išvyko į Loncestouną, — atsakė tar- 
nas. — Jį iškvietė staiga ir lig šiolei jis dar nesugrįžęs. 

Dabar Meri jau nebesugebėjo susivaldyti, ir jai ištrūko ne- 
vilties šūksnis. 

— Ašiš toli, - pasakė ji, ir jos balse suskambo toks prašymas, 
lyg kančia ir skausmas išsyk būtų galėję parkviesti poną skvairą, 
kad ir kur esantį. - Jei nepasimatysiu su ponu Basetu per valan- 
dą, įvyks kažkas baisaus, ir didis nusikaltėlis išvengs teisingumo. 
Jūs žvelgiate į mane nustebęs, bet sakau gryną tiesą. Ar kas nors 
galėtų man padėti... 

— Namuose yra ponia Baset, — pareiškė tarnas — jį jau gero- 
kai suėmė smalsumas. — Gal ir priims panelę, jei reikalas toks 
svarbus ir taip prispyrė. Prašome eiti su manimi į biblioteką. 
Galite nesibaiminti šunų, jie nepadarys nieko bloga. 

Meri tartum sapne įžengė į holą, žinodama vien tai, kad 
sėkmė ir vėl nuo jos nusisuko ir jau iš nieko nebegalima tikėtis 
pagalbos. Erdvi biblioteka, židinyje deganti ugnis — atrodė kaip 
nerealus dalykas; skaisti šviesa akino; akys jau spėjo priprasti 
prie prieblandos ir tamsos. Moterį ji išsyk pažino — iš mugės 
Loncestoune. Ši sėdėjo krėsle prie židinio ir skaitė dvejetui vai- 
kų. Nustebusi ji pakėlė galvą, kai tarnas įvedė į kambarį Meri. 
Tarnas šiek tiek susijaudinusiu balsu pradėjo aiškinti: 

— Ši jaunoji dama turi labai svarbių naujienų skvairui, ma- 
dam. Aš pamaniau, kad geriausiai būtų, jei atvesčiau tiesiai 


pas jus. 

Ponia Baset išsyk padėjo knygą ir atsistojo: 

— Gal dėl kokio arklio? — paklausė ji. — Ričardsas sakė, kad 
Saliamonas kosti, o Brailantas neėda. Arklidės berniokas toks 
nerūpestingas, kad visko gali tikėtis. 

Meri prieštaraudama pakratė galva. 

— Dėl savo ūkio jūs galite būti rami, — pasakė ji. — Tai kiek 
kitokios naujienos. Jei galėčiau pakalbėti su ponia akis į akį... 

Ponia Baset aiškiai nurimo išgirdusi, jog arkliams nieko ne- 
gresia. Ji greitai kažką šnibžtelėjo vaikams, šie tuoj išbėgo iš 
kambario; paskui juos patraukė ir tarnas. 

— Kuo galiu padėti? — lipšniai paklausė ji. — Jūs tokia išblyš- 
kusi ir išvargusi. Gal prisėsit? 

Meri dar kartą nekantriai pakratė galva. 

— Labai dėkoju, bet norėčiau sužinoti, kada namo grįš po- 
nas Basetas. 

— O, nežinau, - atsakė jo žmona. — Šįryt prireikė staiga išva- 
žiuoti ir, tiesą sakant, labai jaudinuosi dėl jo. Jei tas siaubingasis 
smuklininkas pasipriešins, o tai beveik tikras dalykas — ponas 
Basetas, nors ir su kareivių palyda, gali neišvengti pavojaus. 

— Ką tai reiškia? — sukluso Meri. 

— Ponas skvairas išsirengė į labai pavojingą žygį. Neatpažįs- 
tu jūsų iš veido, tad manau, jog esate ne iš Nort Hilo. Kitaip 
būtumėt girdėjusi apie tą Merliną, laikantį smuklę prie Bodmi- 
no vieškelio. Skvairas jau kurį laiką įtarė jį įvykdžius baisių nu- 
sikaltimų, bet tik šįryt gavo nenuginčijamų įrodymų. Jis neati- 
dėliodamas išsiruošė į Loncestouną pastiprinimo, ir iš to, ką 
papasakojo prieš kelionę, sprendžiu, kad šįvakar ketina apsupti 
smuklę ir suimti jos gyventojus. Važiuos, aišku, neblogai apsi- 
ginklavęs ir jį lydės nemažas būrys kareivių, bet aš nenurimsiu, 


kol nesugrįš namo. 

Matyt, Meri veide atsispindėjo visi jos jausmai, nes ponia 
Baset išblyško ir ištiesė ranką prie varpelio virvelės. Tas kabojo 
ant sienos. 

— Tai jūs ta mergina, — staiga išpyškino ji, — mergina iš smu- 
klės, savininko dukterėčia. Prašom stovėti ramiai, prašau ne- 
judėti, nes pakviesiu tarnus. Juk jūs ta mergina, žinau, jis man 
pasakojo. Ko norite iš manęs? 

Meri maldaudama ištiesė ranką; buvo tokia pat išblyškusi 
kaip ir moteris prie židinio. 

— Nepadarysiu jums nieko bloga, ponia, — patikino ji. - Pra- 
šom neskambinkite. Aš tuoj pat viską paaiškinsiu. Taip, aš ta 
mergina iš „Jamaikos“ smuklės. 

Ponia Baset ir toliau nepatikliai žvelgė į ją. 

— Neturiu čia pinigų, — pasakė ji. — Nieko negaliu padaryti 
jūsų labui. Jei atėjote į Nort Hilą, norėdama užsistoti savo dėdę, 
tam jau per vėlu. 

— Jūs vis nenorite manęs suprasti, — tyliai pasakė Meri. - O 
„Jamaikos“ smuklininkas nėra mano tikras dėdė, tik mano te- 
tos vyras. Kodėl aš ten gyvenu, dabar nesvarbu ir truktų per 
ilgai pasakoti. Aš jo bijau ir nekenčiu labiau nei jūs ar kas kitas 
apylinkėje, ir turiu tam nemažai priežasčių. Atėjau čia pranešti 
ponui Basetui, kad Džosas Merlinas šiandien ketina sprukti iš 
smuklės ir išvengti teisingumo. Aš turiu nenuneigiamų jo kaltės 
įrodymų ir maniau, kad ponas Basetas jų neturi. Jūs sakot, kad 
ponas skvairas jau išvyko ir dabar jau gal prie smuklės. Vadina- 
si, visos mano pastangos buvo bergždžios. 

Ji atsisėdo, susidėjo rankas ant kelių ir bereikšmiu žvilgsniu 
sužiuro į ugnį. Išeikvojo visas galimas priemones ir nebeturėjo 
jėgų net pagalvot, kas bus toliau. Galvoje ūžė, ir jos mintys 


sukosi tik apie tai, kad pastangos buvo niekų vertos. 


245 


Daphne du Maurier 


Ji galėjo ramia sąžine pasilikti „Jamaikos“ kambarėlyje. Po- 
nas Basetas ir taip ten būtų atvykęs. Dėl to savo užsispyrimo ir 
neįveikiamo troškimo veikti ji suklydo taip geisdama to išvengti. 
Pasišalino pernelyg ilgam, dėdė iki to laiko jau, be abejo, viską 
suprato ir, ko gera, dar skubiau pabėgo iš „Jamaikos“. Skvairas 
Basetas su savo žmonėmis smuklę ras visiškai ištuštėjusią. Ji vėl 
pažvelgė į namų šeimininkę. 

— Padariau didžiulę kvailystę, išsiruošdama čionai, —- pasakė 
Meri, ir balse suskambo liūdesys ir nuoskauda. — Maniau, kad 
elgiuosi išmintingai, bet viso labo tik apsijuokiau ir pakenkiau. 
Dėdė pamatęs, kad manęs nebėra, išsyk suvoks, jog išdaviau. jis 
išvažiuos iš „Jamaikos“ dar prieš ponui Basetui atvykstant. 

Skvairo žmona paliko ramybėje skambučio virvelę ir prisi- 
artino prie Meri. 

— Atrodo, kad kalbat nuoširdžiai, ir jūsų veidas doras, — pri- 
pažino ji. — Prašom atleisti, kad pradžioje nederamai su jumis 
pasielgiau, bet jau pats „Jamaikos“ pavadinimas kelia siaubą ir 
kiekvienas, manimi dėtas, būtų nustėręs, staiga išvydęs smukli- 
ninko dukterėčią. Jūs pakliuvot į didelę bėdą ir esate nepapras- 
tai šauni, viena pėsčiomis įveikusi tiek mylių, kad įspėtumėt 
mano vyrą. Būčiau išprotėjusi iš baimės. Dabar svarbu tik tai, 
kaip galiu jums padėti. Labai norėčiau, kad pasakytumėt, ką tu- 
riu daryti. 

— Dabar jau nieko nebeįmanoma padaryti, — atsakė Meri 
panarinusi galvą. — Matyt, būtų geriausia, kad pono Baseto 
palaukčiau čia. Jis nebus sužavėtas išgirdęs, kaip viską supai- 
niojau. Dievas liudytojas, kad norėjau gero, bet neturėjau taip 
savimi pasitikėti... 

— Aš pakalbėsiu už jus, — pareiškė ponia Baset. — Juk nega- 


lėjote žinoti, kad vyrui jau pranešė apie viską, tad greit jį numal- 

dysiu, jei tik prireiks. Nusiraminkit ir pagalvokit, kad bent čia 
jūs įgijot saugią prieglaudą. 

— O kaip ponas skvairas taip netikėtai sužinojo visą tiesą? — 
paklausė Meri. 

— Nenumanau. Jį staiga labai skubiai iškvietė šįryt, kaip jau 
sakiau, ir spėjo pasakyti vos keletą žodžių, kai arklys buvo jau 
pabalnotas ir atėjo laikas joti. Dabar pasistenkit kiek pailsėti ir 
nebegalvoti apie nieką. Tikriausiai mirštate iš bado. 

Ponia Baset priėjo prie židinio ir dabar net keletą sykių 
timptelėjo skambučio virvelę. Nors ir puolusi neviltin ir bū- 
dama tokia prislėgta, Meri pastebėjo, kad viskas ją gerokai juo- 
kina. Namų šeimininkė, tik ką dar grasinusi savo tarnais, tapo 
svetinga ir geranoriška, o tie patys tarnai netrukus turėjo ap- 
krauti stalą vaišėmis. Dabar Meri prisiminė ir sceną mugėje, kai 
ta pati dama, su aksomine pelerina ir skrybėle su plunksnomis, 
užmokėjo didžiulę kainą už savo pačios arklį. Įdomu, ar ana 
apgavystė išaiškėjo, nes ponia Baset sužinojusi, kad Meri buvo 
ano nusikaltimo bendrininkė, nesiveržtų taip skubiai demons- 
truoti savo svetingumo merginai. 

Tuo metu įėjo tarnas, smalsiai atkišęs nosį, lyg trokšdamas 
suuosti, kas iš tikrųjų vyksta. Ponia Baset liepė jam ant padėklo 
patiekti vakarienę Meri, o šunys, įbėgę iš paskos į kambarį, dabar 
glaustėsi norėdami susidraugauti. Jie vizgino uodegas, grūdo į 
saują minkštas savo nosis ir aiškiai elgėsi su ja kaip su namiške. 
Nors ir atsidūrusi pono Baseto dvare, Meri jautėsi lyg kokiam 
sapne, todėl, kad ir kaip stengėsi, niekaip negalėjo atsikratyti 
vidinės įtampos. Juto, kad neturi teisės sėdėti prie plieskiančio 
židinio, tuo tarpu ten, sutemose, gaubiančiose „Jamaiką“, ko- 
vojama dėl gyvybės ir mirties. Ji valgė mechaniškai, prisivers- 


dama rijo maistą, būtiną jėgoms palaikyti, ir vargiai teįstengė 

susikaupti ir klausytis ponios Baset tauškėjimo. Skvairo žmona, 
matyt, dėl geros širdies klaidingai manė, kad nenutrūkstamas 
plepėjimas apie nieką — pati geriausia raminamoji priemonė. Ji 
nesuvokė, kad tie tauškalai tik stiprina Meri nerimą, tad, mer- 
ginai pavalgius, susidėjus rankas ant kelių ir žvelgiant į ugnį, 
šeimininkė, išsėmusi visas galimas pokalbio temas, pasiėmė 
savo akvarelių albumą ir pradėjo vartyti puslapius norėdama 
prablaškyti viešnią. Kai laikrodis virš židinio išmušė aštuonias, 
Meri jau nebegalėjo ilgiau tverti. Neveikla buvo blogiau nei pa- 
vojai ir kova. 

— Labai prašau atleisti man, ponia, — pasakė stodamasi ji. — 
Jūs buvote tokia gera man, kad tiesiog nepajėgiu išreikšti savo 
dėkingumo, bet mane graužia nerimas, siaubingas nerimas. 
Vis galvoju apie savo vargšę tetą, kuri galbūt šiuo metu kenčia 
tiesiog neapsakomas kančias. Turiu pati išsiaiškinti, kas dedasi 
smuklėje, kad ir visiškai vienai tektų ten eiti. 

Ponia Baset sutrikusi net išmetė albumą. 

— Aš suprantu, kad nerimstate. Matau visą laiką ir stengiuosi 
kaip nors jus nuraminti. Kaip baisu. Aš taip pat labai jaudinuosi 
dėl vyro. Bet kaip jūs dabar galite eiti, visiškai viena, vienut vie- 
nutėlė? Kol pasieksit tą vietą, bus jau po vidurnakčio, o vienas 
Dievas težino, kas jums gali atsitikti kelyje. Liepsiu pakinkytu ve- 
žimaitį, ir Ričardsas važiuos su jumis. Jis labai rimtas, juo galima 
pasitikėti, o dėl visa ko pasiims su savimi ginklą. Jei pamatysit su- 
sirėmimą, galėsit susigaudyti jau iš tolo ir nesiartinsit, kol viskas 
baigsis. Važiuočiau su jumis, bet taip neturiu sveikatos 1r... 

— Bet kam jums važiuoti, — skubiai įsikišo Meri. — Aš pripra- 
tusi prie pavojų ir naktinių kelionių, o jūs — ne. Pernelyg daug 
rūpesčių kelti arklininką tokiu metu ir kinkyti arklius. Aš iš tiesų 


jau pailsėjau ir puikiai galiu keliauti pėsčiomis. 

Bet ponia Baset jau truktelėjo skambučio virvelę. 

— Prašom pasakyti Ričardsui, kad neatidėliodamas paruoštų 
vežimaitį, — kreipėsi ji į nustebusį liokajų. — Aš jam viską paaiš- 
kinsiu, kai bus jau pasirengęs. Pasakykite, kad pasiskubintų. 

Tada ji atnešė Meri plačią peleriną su gobtuvu, surado storą 
pledą ir skarą pridengti kojoms, visą laiką tikindama, kad tik 
bloga sveikatos būklė kalta, o kitaip ji būtinai važiuotų kartu — 
Meri tuo buvo tik patenkinta, nes ponia Baset vargu galėtų būti 
ideali kelionės draugė tokioje pavojingoje išvykoje. 

Po ketvirčio valandos vežimaitis stovėjo šalia priebučio. Ant 
pasostės sėdėjo Ričardsas. Meri išsyk pažino tarną, kuris kartu 
su ponu Basetu lankėsi „Jamaikoje“. Buvo matyti, kad sekma- 
dienio vakarą šis nenoriai keliauja iš namų, bet tas nenoras tuoj 
išgaravo, kai sužinojo, kokią misiją teks jam atlikti. Su dviem 
pistoletais už juostos ir įsakymu šaudyti į kiekvieną, mėginanų 
pulti, išsyk nutaisė karingą miną pajutęs neribotą valdžią, kurios 
iki tol nebuvo turėjęs. 

Meri atsisėdo šalia, sutartinai ambrijant šunų chorui, ir tik 
už posūkio, kai kiemas jau pradingo iš akių, suvokė, į kokią 
lengvabudišką ir pavojingą kelionę išsirengusi. 

Per tas penkias valandas, jai nesant smuklėje, visko galė- 
jo įvykti, o net su vežimaičiu ten niekaip negalėjai nusigauti 
anksčiau kaip pusę dešimtos. Nėra net kalbos, jog ką galėtum 
planuoti, viskas priklausys nuo aplinkybių. 

Mėnuo jau aukštai pakilo, lengvas vėjelis dvelkia jai veidan, 
pridėdamas drąsos, o ta kelionė, nors ir pavojinga, bet geriau nei 
bejėgiškas ponios Baset plepėjimas. Tas Ričardsas ginkluotas, o 
1f ji pati, jei kas atsitiktų, mokėtų elgtis su ginklu. Ričardsui, aišku, 
net ausys kaito iš smalsumo, tačiau Men į visus klausimus atsaki- 


nėjo trumpai ir nebuvo linkusi pradėti išsamų pokalbį. 

Tad toliau jie važiavo daugiausia tylom. Buvo girdėti tik 
arklio kanopos caksint ir kas kiek laiko pelėda ūkaujant pa- 
kelės medžių tankumyne. Gyvatvorės lapijos šiugždėjimas ir 
kaimo garsai pasiliko toli už nugaros, kai vežimas pasuko į 
Bodmino vieškelį ir vėl abipus nusidriekė tamsūs viržynai, su- 
pantys kelią lyg kokia Afrikos dykuma. Vieškelis, žaižaruojant 
mėnuliui, raitėsi it sidabro žaltys. Jis švytėjo ir blyksėdamas 
tirpo toli tarp kalvų, plikas ir visai tuščias. Kūčių vakarą, va- 
žiuojant paskutinį sykį, vėjas įnirtęs braškino karietos šonus, 
lietus pliaupė per langus, oras buvo šaltas ir kažkoks nejudrus, 
viržynai dunksojo ramūs ir lyg pasidabruoti mėnulio pašvais- 
tės. Juodos uolos mieguistas nugaras atstatė į dangų, 0 jas nu- 
tvieskusi dangiškoji šviesa sušvelnino ir nuglaistė plėšrias gra- 
nitines briaunas. Čia karaliavo taiki ramybė, niekas netrukdė 
senovės dievų miego. Arklys, traukiantis vežimaitį, energingai 
bėgo keliu, kurį neseniai Meri teko įveikti pėstute. Dabar ji jau 
pažinojo kiekvieną vieškelio posūkį, kiekvieną vietą, kur vir- 
žynai atakavo kelią ištiesę žolės kuokštus ar susisukusias kar- 
klakrūmių šluotas. Ten, slėnyje, pasiliko Olterneno žiburiai, 
o netrukus Penkiakelio sankryža išnirs lyg didžiulis delnas su 
išskėstais pirštais, štai, „Jamaika“ jau artėja. Net ir ramų va- 
karą čia visada švilpaudavo vėjas, nes ši vieškelio dalis buvo 
atvira visoms pasaulio vėtroms, tad ir šiandien iš vakarų atūžė 
vėjūkštis, kibus ir skvarbus, su savimi nešantis pelkių kvapus 
nuo kemsynų ir upeliukų. Kelyje vis dar nebuvo matyti nė 
gyvos dvasios, jis tai kilo į kalną, tai sprūdo žemyn, o Meri, 
nors įtempusi akis ir ausis žvalgėsi aplinkui, nesugebėjo nieko 
nei įžiūrėti, nei išgirsti. Tokį vakarą net pats tykiausias garselis 
sklinda toli, tad pono Baseto keliolikos žmonių būrį turėjo 


išgirsti mažių mažiausiai per dvi mylias. 

— Jie jau ten, ką čia kalbėti, — kreipėsi Ričardsas į Meri, - ir 
smuklininkas surištomis rankomis, matyt, keikia skvairą kaip 
devyni vežikai. Tai pasiseks visai apylinkei, kai tas nevidonas 
bus nebekenksmingas, o tai jau seniai būtų įvykę, jei tik skvai- 
ras būtų galėjęs pasielgti kaip norimas. Gaila, kad neišsiruo- 
šėm anksčiau, nes būtumėm pamatę įdomių dalykų suimant 
tą milžiną. 

— Anoks čia malonumas, jei ponas Basetas atvyko ir įsiti- 
kino, kad paukštelis išskrido ir narvelis tuščias, — ramiai atsakė 
Meri. — Džosas Merlinas viržynus ir pelkes pažįsta kaip savo 
penkius pirštus ir nestovės it stabas turėdamas vos valandą. 

— Mano šeimininkas čia gimė ir užaugo, kaip ir smuklinin- 
kas, — pasakė Ričardsas. — Jei jau tektų eiti lenkčių laukais, tai 
galėčiau lažintis, kad nugalės manasis šeimininkas. Medžioja 
čia nuo paauglystės, gal jau penkiasdešimt metų. Kur prašliauš 
lapė, ten prasibraus ir skvairas. Bet tą galvažudį sučiupo vietoje, 
galvą galėčiau dėti. 

Meri netrukdė arklininkui plepėti; tie padriki sakiniai jos ne- 
dirgino taip, kaip geraširdiški ponios Baset plepalai, o petinga 
figūra ir sąžiningas nugairintas veidas kėlė pasitikėjimą ir sutei- 
kė drąsos tą klaikią naktų. 

Dabar jie leidosi į daubą prie siauro tiltuko per Fouvio 
upelę. Meri jau girdėjo vandenį čiurlenant. Keliautojams 
prieš akis išniro status šlaitas, balkšvas nuo mėnulio šviesos, 
O viršuje pasirodžius aukštiesiems „Jamaikos“ kaminams, Ri- 
čardsas nutilo, užčiuopė pistoletus už juostos ir krenkštelėjo, 
įsitempdamas ir nerviškai dairydamasis į visas puses. Meri šir- 
delė pradėjo stipriau plakti, ir jį mėšlungiškai įsitvėrė vežimai- 
čio šono. Arklys žemai nuleido galvą ir pradėjo kopti į kalną, 


o merginai atrodė, kad kanopų, žengiančių per kietą gruntą, 

kaukšėjimas aidi pernelyg garsiai: jei būtų galėjusi, būtų nutil- 
džiusi jį. Atsidūrus bemaž pačioje viršūnėje, Ričardsas atsisu- 
ko ir šnibžtelėjo Meri į ausį: 

— Gal geriausia būtų, jei panelė palauktumėt čia prie kelio, 
vežimaityje, O aš eičiau pirmas ir apsižvalgyčiau, ar jie ten? 

Meri pakratė galva. 

— Geriau bus, jei eisiu pati, — pasakė ji, — o jūs galite sėlint 
atsilikęs per keletą žingsnių arba palūkėti čia, kol pašauksiu. Taip 
tylu, kad skvairas ir jo žmonės tikriausiai dar nebus atkakę, o 
smuklininkas, matyt, paspruko. Vis dėlto, jei būtų ten - kalbu apie 
dėdę- galėčiau rizikuoti susitikt, tačiau jums tai pernelyg pavojinga. 
Geriau duokit man pistoletą, su ginklu nebus taip baisu. 

— O1, jums nereikėtų eiti vienai, — tarė abejodamas Ričard- 
sas. — Galit susidurti su juo akis į akį, o tada jau nieko iš jūsų 
nebeišgirsiu. Jūs tiesą sakot, ta tyla kažkokia keista. Tikėjausi 
išgirsiąs riksmus, gal kažkokią kovą vykstant, ir skvairo balsą, 
perrėkiantį visą tą erzelį. Bet čia kažkas neįprasta. Skvairą bus 
kas nors sulaikęs Loncestoune. Man regis, protingiausia būtų 
pasukus atgal į vieškelį ir palūkėjus, kol jie pasirodys. 

— Šiandien jau pernelyg ilgai laukiau ir vos neišprotėjau nuo 
to laukimo, — atrėžė Meri. — Man geriau jau susidurti su dėde, 
nei tūnoti čia, griovyje, nieko nematant ir negirdint. Labiausiai 
man rūpi teta. Moteriškė dėl to visiškai nekalta ir yra tartum 
vaikas, tad kas daugiau pasirūpins, kad išvengtų pavojų. Duokit 
man tą pistoletą ir leiskit eiti. Moku sėlinti kaip katė ir galvos į 
kilpą nekišiu, galit būti tikras. 

Meri nusimetė sunkią peleriną ir griebė ginklą, kurį kiek 
delsdamas ištiesė arklininkas. 

— Nereikia sekti iš paskos, kol nešūktelsiu ar neduosiu žen- 


klo, — liepė ji. — Jei išgirstumėt šūvį, tada tikrai galite eiti. Tik 

prašau sėlinti be galo atsargiai. Būtų visiškai nereikalinga ir 
kvaila, jei abu patektumėm į spąstus. Beje, visiškai esu įsitikinu- 
si, kad dėdė pabėgo. 

Dabar jau norėjo, kad taip ir būtų, kad dėdė būtų pasislėpęs 
Devone, taip ta istorija ir baigtųsi. Apylinkė atsikratytų jo su 
mažiausiais nuostoliais. Net galėtų, kaip pats sakė, pradėti viską 
iš pradžių arba, kas labiau tikėtina, įlįsti į kokią irštvą per pen- 
kis šimtus mylių nuo Kornvalio ir mirtinai nusigerti. Meri jau 
visiškai nerūpėjo, kad jį suimtų, norėjo tik viena — kad viskas 
kuo greičiau baigtųsi, vienąsyk ir visiems laikams. Labiausiai ji 
troško gyventi savo gyvenimą, pamiršti dėdę ir atsidurti kuo 
toliau nuo „Jamaikos“ smuklės. Kerštas jau atrodė beprasmis ir 
visiškai nereikalingas dalykas. Džosas Merlinas gali sau gulėt, 
apsuptas skvairo ir jo žmonių, surištas, bejėgis, ir jo vaizdas 
nebekeltų pasitenkinimo. 

Ji kalbėjo Ričardsui su pasitikėjimu, ryžtingu balsu, bet iš 
tikrųjų, nors ir su ginklu rankoje, mirtinai bijojo. Pagalvojusi, 
kad gali staiga pamatyti jį smuklės koridoriuje, su ranka, iškelta 
smūgiui, įsistebeilijusį į ją sunkiu krauju pasruvusių akių žvilgs- 
niu, stabtelėjo prieš įeidama į kiemą ir dar kartą atsisuko į tam- 
sų griovį, kur paliko Ričardsą. Tada stipriau suėmė pistoletą 
ir, užčiuopusi pirštu gaiduką, iš už kampo žvilgtelėjo į kiemą. 
Kieme buvo tuščia. Arklidės durys uždarytos. Smuklėje tuščia 
ir tylu kaip ir prieš septynetą valandų, kai ji iškeliavo. Ji pažvelgė 
viršun į savo langą — ten buvo tamsu, lyg nieko neįvyko nuo 
tada, kai pasišalino popiet. 

Niekur nebuvo matyti nei ratų vėžių, nei skubaus bėgimo 
pėdsakų. Meri prisėlino prie arklidės ir prikišo ausį prie durų. 
Kiek luktelėjus išgirdo, kaip savam aptvare neramiai sujudėjo 


eržiliukas, taukštelėjo kanopa į akmenines grindis. Taigi neišvy- 

ko — dėdė vis dar „Jamaikoje“! Net širdis Meri apmirė. Kurį laiką 
galvojo, ar tik nevertėtų grįžtū prie vežimaičio, pas Ričardsą, 1r 
palaukti, kaip jis ir buvo pataręs, iki atvyks skvairas su kareiviais. 

Ji dar kartą apžvelgė aprimusį, užsisklendusį namą. Jei dėdė 
būtų sumanęs išvažiuoti, be abejo, iki tol jau būtų dingęs. Vien 
pakrauti vežimą truktų mažiausiai valandą, o dabar jau beveik 
vienuolikta. Gal pasikeitė planai, ir dėdė sumanė eiti pėsčiomis, 
bet tada teta Peišens negalėtų jo lydėti. 

Meri ėmė abejoti. Viskas rodės vis keisčiau ir kažkaip ne- 
tikroviška. Ji stovėjo šalia priebučio ir klausėsi. Pamėgino net 
paspausti durų rankeną. Aišku, užrakintos. Nuėjo už kampo, 
praėjo duris į barą ir pasiekė daržą. Sėlino tyliai, slėpdamasi 
šešėlyje, kol pasiekė vietą, kur pro plyšį tarp langinių turėjo pa- 
matyti žvakės liepsną virtuvėje. Nebuvo jokios šviesos. Meri 
prikišo galvą prie langinės ir pažvelgė pro plyšį. Virtuvėje buvo 
tamsu kaip kape. Padėjo ranką ant rankenos ir lėtai spustelėjo. 
Durys prasivėrė. Nustebinta ir netikėtai užklupta to lengvumo 
sustojo ant slenksčio, bijodama įeiti vidun. Gal dėdė sėdi ten, 
laikydamas paruoštą šūviui šautuvą, ir laukia jos? Ji labai pa- 
lengva prikišo veidą prie pravirų durų. Girdėti nebuvo nieko. 
Akies kampučiu pamatė pelenus židinyje, bet nepajuto jokios 
šilumos sklindant nuo jų. Dabar suprato, kad čia nieko nėra. 
Kažkokia nuojauta pašnibždėjo, kad virtuvėje tuščia jau kelias 
valandas. Stumtelėjo duris ir įėjo į vidų. Pajuto tik drėgmę ir šal- 
tį. Luktelėjo, kol akys priprato prie tamsos ir galėjo atskirti stalo 
ir prieš jį stovinčio krėslo kontūrus. Ant stalo stovėjo žvakė. 
Meri priglaudė ją prie vos žėruojančių angliukų ir dagtis įkaito, 
tada žybtelėjo. Kai liepsnelė sustiprėjo, ji pakėlė žvakę aukštyn 
virš galvos ir apsižvalgė aplinkui. Virtuvėje išvydo pasiruošimo 


pėdsakų. Tetos ryšulėlis ant krėslo, ant grindų — apklotų kau- 

gė. Kampe, įprastoje vietoje — dėdės šautuvas. Gal nusprendė 
luktelėti iki rytdienos, o dabar atsigulė ir miega miegamajame 
viršuje? Durys į koridorių buvo atlapotos. Tyla — dar grėsmin- 
gesnė nei anksčiau, neįprasta, stingdanti kraują. Vis dėlto čia 
kažkas pakito, trūko kažkokio garso, todėl ir buvo neįprastai 
tylu. Tik dabar Meri suprato, jog nebegirdi laikrodžio. Tiksėji- 
mo nebuvo girdėti. Ji išėjo koridoriun ir kurį laiką vėl klausėsi. 
Taip, namuose neįtikėtinai tylu, nes laikrodis sustojo. Iš lėto 
žengė į priekį, viena ranka laikydama žvakę, o kita pistoletą at- 
kišusi prieš save. 

Pasuko už kampo, kur ilgas tamsus koridorius jungėsi su 
priemene, ir pamatė, kad laikrodis, visada stovėjęs prie sienos 
šalia svetainės durų, nuverstas guli ciferblatu į apačią. Stiklas 
ištiškęs į tūkstančius šukelių, medinė dalis subirusi į šipulius. 
Siena, prie kurios anksčiau buvo priglaustas, dabar tarsi švietė 
keista nuogybe, tamsiai geltona sienos spalva toje vietoje ne- 
įprastai ryškėjo, palyginti su išblukusia apmušalų pilkuma ap- 
linkui. Laikrodis krito skersai siauros priemenės, tad Meri tik 
priėjusi laiptus pastebėjo, kas guli po juo. Tarp nuolaužų, veidu 
į žemę, tysojo „Jamaikos“ šeimininkas. Parverstas laikrodis jį 
pridengė 1r Džosas Merlinas gulėjo šešėlyje. Vieną ranką atme- 
tęs į priekį, kita buvo mėšlungiškai įkibęs į sulaužytas laikrodžio 
dureles. Jo kojos buvo ištįsę per visą ilgį, viena pėda įsmigusi į 
medinį sienos apkalą, tad atrodė jis dar didesnis nei anksčiau, o 
didžiulė figūra užtvėrė praėjimą nuo vienos sienos iki kitos. Ant 
akmeninių grindų buvo pilna kraujo; kraujas, tamsus ir beveik 
sukrešėjęs, raudonavo ir tarp pečių, ten, kur kūną pasiekė pei- 
lis. Gavęs smūgį į nugarą, dėdė, matyt, išskėtė rankas, prarado 
pusiausvyrą ir griebėsi laikrodžio, o krisdamas patraukė jį kartu 


su savimi. Taip ir mirė nepaleidęs jo durelių. 

XV skyrius 


Daug laiko praslinko, kol Meri atsitraukė nuo laiptų papė- 
dės. Ji išsyk prarado visas galias, tapo pasyvi, bejėgė, nelyginant 
žmogus, tysantis ant grindų. Akys fiksavo smulkius ir neesmi- 
nius dalykus: stiklo skeveldras, taip pat nusėtas kraujo purslų, 
ryškų gelsvai oranžinį apmušalų dryžį, kur anksčiau stovėjo laik- 
rodis. Ant dėdės rankos įsitaisė voras; Meri atrodė keista, kad 
ranka tokia nejudri ir negali nukratyti voragyvio šalin. Gyvas 
būdamas dėdė išsyk būtų jį nusviedęs. Voras ropojo toliau, per- 
bėgo per dilbį, užsikorė ant žasto, toliau — ant pečių. Atsidūręs 
prie žaizdos sustojo, apsuko ratą ir vėl susidomėjęs grįžo, o 
staigūs judesiai reiškė, kad nejunta jokios baimės. Meri tai pasi- 
rodė kažkaip šlykštu, nepagarbu mirties akivaizdoje, jos išnie- 
kinimas. Voras juto, kad smuklininkas jau nieko nebegalės jam 
padaryti. Ir Meri tai suprato, bet, kitaip nei voras, neatsikratė 
baimės jausmo. Kraupiausia buvo tyla. Dabar, kai nesigirdėjo 
laikrodžio garsų, visa savo esybe ji tiesiog troško išgirsti aną 
ženklą; lėtą astmatiko kriokimą, taip gerai pažįstamą, ramybės 
ir įprasto gyvenimo simbolį. 

Virpanti žvakės liepsnelė nušvietė sienas, bet nesiekė laip- 
tų viršaus — ten juodavo bedugnė tamsa. Meri žinojo, kad už 
nieką pasaulyje neišdrįs užlipti laiptais į viršų. Šiaip ar taip, 
privalo išlaikyti rimtį. Šiandien į šiuos namus įžengė mirtis, 
ir niūri jos dvasia tvyrojo ore. Merginai švystelėjo mintis, 
kad būtent to „Jamaika“, senoji smuklė, visą laiką bijojosi ir 
laukė. Drėgnos sienos, girgždančios laiptų pakopos, šnabž- 
desiai ir šnaresiai, belyčiai žingsniai, visa tai buvo jau sena 
grėsmės nuojauta, namo įspėjimas. Meri nukrėtė šiurpas. Ji 


suvokė, kad tos tylos pradmenys glūdi tolimoje senovėje, ži- 

luose, pamirštuose, metų dulkėmis nuklotuose rakanduose. 
Visų labiausiai bijojosi panikos, riksmo, kuris spraudėsi pro 
lūpas, staigių rankų 1r kojų judesių, plakančių orą braunantis 
lauk. Baiminosi, kad tas paniškas jausmas gali užtvindyti visą 
jos esybę, gniuždydamas sveiko proto balsą; ypač dabar, kiek 
atsitokėjus po baisiojo atradimo, panika gali užvaldyti ją visą, 
pritrėkšdama prie grindų, sugniauždama kaklą. Pirštai praras 
lytėjimo pojūtį, žvakė iškris iš rankų. Tuomet ji pasiliks visiš- 
kai viena, supančiota tamsos. 

Ūmus troškimas kuo greičiau pasileisti iš čia nustelbė sveiko 
proto balsą, bet jai šiaip taip pavyko atsispirti. Žengtelėjo atgal 
iš priemenės į koridorių, tvirtai tebelaikydama mirguliuojančią 
žvakę, o kai pasiekė virtuvę ir pamatė duris, atlapotas daržan, 
tada jau ramybė ją apleido. 

Garsiai kūkčiodama šoko lauk, į atvirą šaltą erdvę, tartum 
akla sukdama už kampo brūkštelėjo ištiestomis rankomis per 
gruoblėtą sieną. Men lėkė per kiemą, lyg kažkas būtų ją vijęs, 
kol pasiekė vieškelį ir ten išvydo petingą arklininko figūrą. Ri- 
čardsas ištiesė rankas norėdamas ją prilaikyti, o ši įsikibo jam 
už juostos, ieškodama globos, užuovėjos, dantys garsiai kaleno, 
nes tik dabar iki galo ji viską įsisąmonino. 

— Jis nebegyvas, — mikčiodama, padrikais žodžiais aiškino 
ji, — guli ten miręs ant grindų. Mačiau jį. 

Niekaip nesugebėjo įveikti dantų kalenimo ir drebulio, kre- 
čiančio visą kūną. Ričardsas nusivedė ją prie vežimaičio, paėmė 
peleriną, apgaubė Meri, ši apsitūlojo kuo glaudžiau, džiaugda- 
masi, kad pagaliau sušils. 

— Nebegyvas, — kartojo. - Smogta peiliu į nugarą, mačiau 
skylę švarke ir daugybę kraujo. Guli veidu į žemę. Laikrodis 


parvirto kartu su juo. Kraujas jau sukrešėjo, o jis atrodo taip, 

lyg guli ten keletą valandų. Smuklėje tamsu ir tylu. Daugiau 
nieko nėra. 

— Tetos taip pat? — sušnibždėjo arklininkas. 

Meri pakratė galvą. 

Jis pamatė, kad senka paskutinės merginos jėgos ir ji tuoj 
tuoj parkris, tad padėjo įsėsti į vežimaitį ir pats įsitaisė greta. 

— Gerai jau, — pasakė, — gerai. Prašom pasėdėti ramiai. Nie- 
kas jūsų nenuskriaus. Na, pakaks, pakaks. 

Kimus jo balsas nuramino Meri. Ji susirietė prie arklininko 
ant sėdynės, apsikūtojusi šilta pelerina iki pat ausų. 

— Toks vaizdas ne jaunai merginai, — pasakė Ričardsas. — 
Reikėjo neprieštarauti, kad eičiau kartu. Dabar gailiuosi, kad 
nepasilikote čia, prie vežimaičio. Turėjot siaubingai pasijusti 
pamačiusi, kad guli ten nužudytas. 

Šiurkštokas arklininko raminimas ir paguoda padėjo. Meri 
palengva atgavo pusiausvyrą. 

— Arklys stovi arklidėje, — pasakė ji. — Pasiklausiau prie durų 
ir išgirdau jį ten judant. Jie net nesusiruošė išvykti. Virtuvės 
durys neužrakintos, ant grindų išmėtyti ryšuliai ir antklodės, net 
nenunešti į vežimą. Tai greičiausiai įvyko prieš keletą valandų. 

— Man labai įdomu, ką gi daro skvairas, — pasakė Ričard- 
sas. — Jau seniai privalėjo būti čia. Jausčiausi kur kas ramiau, jei 
atvyktų ir galėtumėt viską išpasakoti. Kažkas labai negera deda- 
si šiandien čionai. O apskritai tai jums išvis nederėjo važiuoti. 

Jie nuulo ir abu pažiūrėjo į kelią, dairydamiesi skvairo. 

— Kas gi galėjo nužudyti smuklininką? — po kiek laiko pa- 
mąstęs atsiliepė Ričardsas. — Toks stiprus buvo, su kiekvienu 
galėjo susidoroti. Bet, tiesą sakant, daugelis galėjo prikišti prie 
to nagus. Jo neapkentė kaip nieko kito. 

— Bet juk ten buvo Hans prekeivis, — lėtai pasakė Meri. — Visai 
ji pamiršau. Tai turėjo būti jis, išsigavo iš užrakinto kambario. 

Ji nusitvėrė tos minties, mėgindama nuginti kitą, tad pagy- 
vėjusi papasakojo, kaip tą vakarą prekeiva atėjo smuklėn. Jai 
išsyk pasirodė, kad jau žino, kas žudikas, ir kito nusikaltimo 
paaiškinimo nė būti negali. 

— Toli nepabėgs, skvairas jį tuoj sugaus, — paguodė arklinin- 
kas, — galite būti tikra. Viržių laukuose pasislėpti niekas negali, 
jei tik nėra kilęs iš tų vietų, o aš niekad negirdėjau apie tokį 
prekeivą Harį. Bet jau tie Merlino žmonės, regis, rinkosi iš visų 
Anglijos atmatų duobių ir sąšlavynų. Kaip sakoma, didesnių 
nevidonų nė su žiburiu nerastum. 

Jis nutilo, paskui pridūrė: 

— Eisiu smuklėn, jei norite, ir pažiūrėsiu, ar jis nepaliko pėd- 
sakų. Gal rasiu ką... 

Meri griebė jį už rankos. 

— Viena nepasiliksiu, — skubiai išpyškino ji. — Galit laikyti 
mane baile, bet nebegalėčiau pakelti vienumos. Jei tik jūs būtu- 
me buvęs ten, „Jamaikoje“, suprastumėt mane. Name tokia tyla. 
Ir niekam nerupi tas vargšas žmogus, gulintis ten, apačioje. 

— Atmenu tuos laikus, prieš atvykstant tamstos dėdei, kai 
namas žiojėjo tuščiomis langų kiaurymėmis ir pramogai nu- 
sivesdavome ten šunis žiurkių medžioti. Nieko bloga tada 
mums ir galvon neateidavo, negyvenamas pastatas ir tiek. Bet 
skvairas gerai prižiūrėjo smuklę ir tik laukė tinkamo savinin- 
ko. Aš pats kilęs iš Sen Neoto, niekad čia nesilankydavau, kol 
nepradėjau tarnauti pas skvairą, bet žmonės pasakojo, kad se- 
nais laikais „Jamaikoje“ būdavo linksma, rinkdavosi gera kom- 
panija, smuklę laikė malonūs žmonės, visada atsirasdavo lova 


užklydusiam pakeleiviui. Cia sustodavo diližanai, kurie dabar 

niekad nebeužsuka, o pono Baseto vaikystės laikais kartą per 
savaitę susirinkdavo dvarininkų su skalikais ir traukdavo me- 
džioti lapių. Gal tie laikai dar sugrįš? 

Meri pakratė galvą. 

— Mačiau čia tiek negerų dalykų, — pasakė ji. — Regėjau tik 
kančią, žiaurumą ir skausmą. Dėdė, įsikūręs „Jamaikoje“, savo 
šešėliu užgožė visa, kas gera, ir gerieji dalykai pražuvo. 

Abu dabar šnabždėjo, nesąmoningai dairydamiesi į aukštus 
pilkus kaminus, ryškėjančius mėnulio pašvaistėje. Jie mąstė tą 
patį, bet nė vienam nepakako drąsos išsakyti savo minčių bal- 
siai — arklininkui dėl padorumo, Meri — tiesiog iš baimės. Paga- 
liau ji atsiliepė kimiu, tyliu balsu: 

— Kažkas negera turėjo atsitikti ir mano tetai. Žinau tai. 
Žinau ir tai, kad teta taip pat nebegyva. Todėl ir bijojausi eiti 
į viršų. Guli ten tamsoje. Tas, kuris nužudė dėdę, tūrėjo nu- 
žudyti ir ją. 

Arklininkas krenkštelėjo. 

— Gal pasislėpė kur viržynuose? — pasakė jis. — Gal nubėgo 
vieškeliu pasišaukti pagalbos? 

— Ne, — sušnibždėjo Meri, — ji niekados nebūtų taip pasiel- 
gusi. Būtų dabar priemenėje, tūnotų susirietusi jam prie šono. 
Ji nebegyva. Žinau, kad nebegyva. Jei nebūčiau palikusi jos vie- 
nos, nebūtų taip atsitikę. 

Vyriškis tylėjo. Niekuo negalėjo padėti. Galų gale tai buvo 
visiškai svetima mergina, jis negalėjo atsakyti už tai, kas dėjosi 
smuklėje, kai Meri čia gyveno. Ir taip jau jį slėgė atsakomybė 
už šį vakarą, troško tik viena — kad greičiau atvyktų skvairas. 
Muštynės, riksmai — aišku, tai suprato, nes kažką jam reiškė. 
Vis dėlto, jei mergina sako tiesą, įvyko žmogžudystė, ir smuk- 


lininkas guli nebegyvas, o gal ir žmona taip pat — nėra jokios 

prasmės tūnoti griovyje it kokiems pabėgusiems nusikaltėliams. 
Geriausia būtų kuo greičiau nėšintis iš čia, traukti vieškeliu iki 
artimiausios sodybos, pamatyti ir išgirsti gyvus žmones. 

— Atvažiavau čionai ponios įsakytas, — neryžtingai pradėjo 
jis, — bet sakė, kad skvairą rasime čia. Kadangi jo nėra... 

Meri įspėdama pakėlė ranką. 

— Tyliau, — pasakė ji. — Ar jūs nieko negirdit? 

Jie sutartinai pasuko galvas į šiaurę ir įsiklausė. Silpnutis, bet 
aiškus garsas — arklių kanopų bildesys — pasigirdo iš kitos slėnio 
pusės, ten, kur kyšojo aukščiausios kalvos viršūnė. 

— Tai jie, — atgijo Ričardsas, — tai skvairas! Pagaliau atjoja. 
Dabar žiūrėkit, pamatysim juos, kur vieškelis suka į slėnį. 

Jie laukė, ir po kokios minutės pirmasis raitelis pasirodė lyg 
juodas brūkšnys baltame vieškelio paviršiuje. Po jo išniro kitas. 
Dabar jie pasiskleidė ilga linija ir jojo žingine, o šyvis, kantriai 
laukęs prie kelio, pakėlė ausis ir atsuko galvą į sėdinčiuosius, 
lyg kažko klausdamas. Kanopų bildesys artėjo. Ričardsas su 
džiaugsmingu palengvėjimu išbėgo į kelią, garsiai šaukdamas ir 
mojuodamas rankomis. Tas, kuris jojo priekyje, pasuko į šoną 
ir pastebėjęs arklininką iš nuostabos sušuko. Tada truktelėjo 
vadžias stabdydamas įsibėgėjus; arklį. 

— Ką čia darai, kad tave kur paibeliai? — riktelėjo jis, nes tai 
buvo pats skvairas. 

Jis mostelėjo kitiems raiteliams, liepdamas sustoti. 

— Smuklininkas nebegyvas, nužudytas! — sušuko arklinin- 
kas. — Vežimaityje sėdi jo dukterėčia. Tai jūsų žmona mane čia 
atsiuntė, mielaširdingas pone. Ta jaunoji panelė pati geriausiai 
viską papasakos ponui skvairui. 

Jis palaikė arklį, padėdamas savo ponui nulipti ir stengdama- 


sis tuo pat metu atsakinėti į klausimus, byrančius kaip žirniai. Kiti 

raiteliai taip pat susibūrė aplinkui, trokšdami išgirsti naujienas. 
Kai kurie nulipo nuo arklių, trepsėjo ir pūtė delnus, norėdami 
juos sušildyti. 

— Jei tą žmogų nužudė, kaip sakai, Dievas mato, jis buvo to 
nusipelnęs, — pareiškė ponas Basetas, — bet vis dėlto mieliau bū- 
čiau pats uždėjęs jam pančius. Mirusiajam bausmės nepaskirsi. 
Jūs visi jokit į kiemą, o aš pažiūrėsiu, ar man pavyks ką nors 
protinga išgauti iš šios merginos. 

Ričardsą, pagaliau atpalaiduotą nuo atsakomybės, tuoj ap- 
supo tik ką atvykusieji, žvelgdami į jį kaip į didvyrį, ne tik išaiš- 
kinusį nusikaltimą, bet ir sugavusį nusikaltėlį; vis dėlto pagaliau 
arklininkas nenorom turėjo prisipažinti, kad jo indėlis į šį rei- 
kalą buvo menkas. Skvairas, net esant įprastoms aplinkybėms 
ne per daug nuovokus, nesusigaudė, kaip čia atsidūrė Meri, ir 
manė, kad ją arklininkas bus sugavęs. Gana nustebęs žemvaldys 
išklausė pasakojimą, kaip mergina pėstute įveikusi tiek mylių iki 
Nort Hilo, tikėdamasi surasti jį, o nepasiekusi tikslo spyrusis 
sugrįžti į „Jamaiką“. 

— Negaliu susigaudyti, — šiurkščiai pareiškė jis. — Maniau, 
kad laikotės išvien su dėde. Tai kam man primelavot, kai buvau 
smuklėje? Juk sakėte, kad nieko nežinot. 

— Tai dėl tetos, — paaiškino Meri pailsusiu balsu. — Man rū- 
pėjo tik ją apsaugoti, o be to, dar nežinojau visko, ką žinau 
šiandien. Jei reiks, paaiškinsiu teisme, bet šiandien ponas mane 
sunkiai besuprastumėte. 

— Beje, aš ir laiko neturiu tamstos klausyti, — atrėžė skvai- 
ras, — tik labai šaunu iš jūsų pusės, kad nuėjote tokį gabalą kelio 
iš Olterneno manęs įspėti, ir tai aš būtinai atsiminsiu tamstos 
naudai. Tik jei būtumėt buvusi ganėtinai atvira aną sykį, gal 


būtume galėję išvengti visų rūpesčių ir to baisaus nusikaltimo, 

įvykdyto pajūryje Kūčių naktų. Arklininkas sako, kad tai jūs ra- 
dote nužudytą savo dėdę, bet nieko daugiau apie žmogžudystę 
nežinote. Jei būtumėt vyras, turėtumėt eiti su manimi į smuklę, 
bet dabar pasigailėsiu jūsų. 

Tada jis garsiai riktelėjo arklininkui: 

— Važiuokit į kiemą ir laukit manęs ten su ta jauna panele, 
o mes eisime smuklėn. Norėčiau paprašyti, kad palūkėtumėte 
kieme, — pridūrė jis kreipdamasis į Men, — jei tik pakaks drąsos. 
Jūs vienintelė kažką žinote apie šį nusikaltimą ir paskutinė ma- 
tėte dėdę gyvą. 

Meri linktelėjo. Ji dabar virto tik pasyviu teisingumo įnagiu ir 
privalėjo daryti, kas jai liepiama. Skvairas bent jau leido išvengti 
tų nemalonių akimirkų, kurias turėtų patirti vėl eidama į smuklę 
ir žiūrėdama į dėdės kūną. Kieme, kuris skendėjo šešėlyje pirmą 
sykį jai pasirodžius, dabar buvo juntamas pagyvėjimas. Arkliai 
tauškino kanopomis į grindinio akmenis, žvangsėjo pavadžiai ir 
brizgilai, skardėjo žingsniai ir vyrų balsai, perrėkiami trumpų ir 
griežtų skvairo įsakymų. 

Remdamasis Meri pasakojimu patraukė už smuklės, ir po 
kiek laiko name tylos nebeliko nė pėdsako. Buvo visiškai atla- 
poti baro ir svetainės langai, dalis vyrų, matyt, patraukė viršun 
ir apžiūrinėjo tuščius svečių kambarius, nes ir ten buvo vars- 
tomos langinės, barškinami langai. Tik sunkiosios paradinės 
durys išliko uždarytos; Meri žinojo, kad dėdės kūnas trukdo 
prieiti prie slenksčio. Kažkas garsiai šūktelėjo iš namo gilumos, 
atsiliepė daugelis balsų ir kažko paklausė skvairas. Garsai dabar 
sklido pro atvirą svetainės langą. Ričardsas pažvairavo į Meri ir 
iš išblyškusio merginos veido sumojo, kad ji viską girdėjo. Vy- 
riškis, pasilikęs prie arklių ir nėjęs į vidų kartu su kitais, riktelėjo 


arklininkui. 

— Girdi, ką sako? Viršuje yra dar vienas lavonas. 

Ričardsas tylėjo. Meri dar labiau apsitūlojo pelerina ir užsi- 
traukė gobtuvą ant veido. Laukė tylėdami. Po kiek laiko skvai- 
ras pats išėjo į kiemą ir prisiartino prie vežimaičio. 

— Man labai gaila, — pasakė jis. — Turiu jums blogą naujieną. 
To tikriausiai ir tikėjotės? 

— Taip, — atsakė Meri. 

— Manau, kad jai visiškai neteko kankintis. Turėjo mirti 
staiga. Gulėjo miegamajame koridoriaus gale. Nudurta, kaip ir 
dėdė. Taip nieko ir nesuprato. Patikėkit, man iš tiesų labai gaila. 
Norėčiau, kad to nebūtų įvykę. 

Taip ir stovėjo šalia, nerangus, užuojauta spinduliuote spin- 
duliavo 1š veido, ir vis kartojo, kad ji visiškai nesikankino, kad 
nieko nepajuto ir žuvo staiga; ir tada, matydamas, kad Meri ge- 
riau palikti vieną, nes niekuo negali jai padėti, nuklampojo atgal 
per kiemą smuklėn. 

Meri sėdėjo nejudėdama, susisukusi į savo peleriną; ir mel- 
dėsi, kad teta Peišens atleistų jai ir atgautų dvasios ramybę, kad 
ir kur dabar esanti, ir tada tos vilktos sunkios gyvenimo grandi- 
nės nusiristų jai nuo pečių, išlaisvindamos nuo naštos. Meri taip 
pat meldėsi, kad teta Peišens suprastų, ką ji norėjo padaryti; ir 
visų labiausiai, kad motina būtų ten ir teta neliktų vieniša. Tik 
tokios mintys jai atnešė šiokią tokią paguodą, ir Meri žinojo, 
kad perkračiusi visus pastarųjų keleto valandų įvykius pradės 
save kaltinti: jei nebūtų pabėgusi iš „Jamaikos““, teta Peišens gal 
ir būtų likusi gyva. 

Dar sykį toks pat susijaudinimo ūžesys nuvilnijo per namą 
ir pasigirdo šauksmai, bėgančių kojų trepsėjimas ir daugybė 
balsų, šaukiančių vienu metu; net Ričardsas šoko prie praviro 


svetainės lango, pamiršęs visą savo solidumą ir pasidavęs tam 

jaudinančiam šūksniui, ir pakėlė koją prie palangės. Pasigirdo 
lūžtančio medžio traškesys ir nuo užrakintojo kambario lan- 
gų buvo nuplėštos langinės. Šis, matyt, dar nebuvo atidarytas. 
Žmonės ardė barikadą, sudėtą iš medgalių, ir kažkas iškėlė deglą 
apšviesdamas kambarį; Meri matė tik liepsną raibuliuojant, kai 
pūstelėjo skersvėjis. Tada šviesa pradingo ir balsai vėl nuščiuvo, 
1f ji išgirdo žingsnius trepsint į kitą namo galą; ir tada apsukui 
namo kampą jie išėjo į kiemą, jų buvo šeši ar septyni, vedami 
skvairo. Tempė kažką, besiraitantųų, besispardantį ir kovojantį 
iš paskutiniųjų, rėkiantį parpiančiu, plonu, iš netyčių užklupto 
žmogaus balsu. 

— Pagavo! Pagavo! Štai žmogžudys! - šaukė Ričardsas kreip- 
damasis į Meri; ji atsisuko nusimesdama gobtuvą, dengiant vei- 
dą, ir pažvelgė žemyn į žmones, laikančius sugautąjį. 

Pagautasis staiga atsisuko į ją, nes deglas akino — švietė į 
akis. Drabužiai apkibę voratinkliais, veidas apžėlęs, pajuodęs — 
tai buvo Haris prekeiva. 

— Kas jis toks?! — šaukė vyrai. — Ar pažįstate jį? 

Skvairas apėjo vežimaitį ir liepė privesti sulaikytąjį arčiau, 
kad Meri įsižiūrėtų. 

— Radome jį užrakintame kambaryje. Gulėjo ant maišų. 
Tvirtina, kad nieko nežino apie nusikaltimą. 

— Jis buvo vienas iš tos šutvės, — lėtai pasakė Meri, - ir atsi- 
bastė smuklėn praėjusią naktį. Tada susivaidijo su mano dėde. 
Dėdė pergudravo jį ir užrakino tame kambaryje prigrasęs pri- 
baigti, jei priešinsis. Jis galėjo nužudyti mano dėdę, turėjo tam 
priežasčių, ir kas kitas tai padarė, jei ne jis. Jisai meluoja. 

— Bet durys buvo užrakintos, ir jis buvo viduje; trys ar net 
daugiau mūsiškių turėjo jas išlaužti, kad patektų vidun, — nesu- 


tiko skvairas. — Vyrukas nebuvo išėjęs už to kambario slenksčio. 

Pažvelkit į jo drabužius, pažvelkit į tas akis, apakintas šviesos. 
Ne, ne jis žudikas. 

Prekeiva paslapčiom dairėsi tai į vieną, tai į kitą savo sargy- 
binį, mažos drumstos akutės sukaliojosi tai kairėn, tai dešinėn, 
ir Meri suvokė, kad skvairas sako tiesą; prekeiva Haris negalėjo 
padaryti tos žmogžudystės. Gulėjo užrakintame kambaryje nuo 
tada, kai šeimininkas jį užrakino, dar prieš dvidešimt keturias 
valandas. Laukė tamsoje, kol bus išvaduotas, ir per tas ilgas va- 
landas kažkas turėjo pasirodyti „Jamaikoje“ ir pasišalinti, atlikęs 
savo juodą darbą nakties tyloje. 

— Kad ir kas būtų tai padaręs, nežinojo nieko apie šį niekšą, 
užrakintą tame tolimame kambaryje, — tęsė skvairas, — ir jis nėra 
vertingas mums kaip liudytojas, kadangi matau, kad nieko nei 
girdėjo, nei matė. Bet mes nugabensime jį į kalėjimą už tai, ką 
yra prisidirbęs. Jo taip pat laukia kartuvės, jei nusipelnė už tai, 
ką, manau, yra nuveikęs. Bet visų pirma jis turės liudyti Kara- 
liškajam teisme ir pranešti visų savo bendrų pavardes. Vienas 
jų keršydamas, matyt, ir nužudė smuklininką, galit pasikliauti 
manimi: mes surasime jį, net jei reikėtų paleisti visus Kornvalio 
skalikus. Vyručiai, uždarykit šį tipą arklidėn ir saugokit, kad ne- 
pabėgtų. Kiti grįžkit su manim į smuklę. 

Jie nutempė prekeivį šalin. Šis suvokęs, kad nusikaltimai ži- 
nomi ir įtarimas gali kristi ant jo, pagaliau atgavo žadą ir pradėjo 
murmėdamas įrodinėti savo nekaltybę, prisiekdamas Šventąja 
Trejybe ir maldaudamas pasigailėjimo; kažkuris vyras pastūmęs 
prisakė nutilti ir pagrasino, kad be jokių ceremonijų tuoj pakars 
virš arklidės durų. Tai tuoj atšaldė prekeivį, nors jis vis purkšta- 
vo sau pro ūsus keiksnodamas, kartkartėm dėbčiodamas savo 
žiurkiškomis akutėmis į Meri, vos už keleto jardų sėdinčią aukš- 


tame vežimaityje. 

Ji sėdėjo parėmusi smakrą rankomis, jau nebeužsitraukusi 
gobtuvo ant veido, nebegirdėjo prekeivio prakeiksmų ir nema- 
tė suktų siaurų akių, nes prisiminė kitas akis, kurios žvelgė į ją 
tą rytą, Ir kitą balsą, ramų ir šaltą, kuriuo apie tikrą brolį buvo 
pasakyta: „Jis mirs už tai“. Dabar ji prisiminė ir sakinį, nerūpes- 
tingai ištartą pakeliui į Loncestouną: „Dar niekad nesu žmogaus 
nužudęs“, prisiminė čigonę iš mugės: „Ant tavo rankų kraujas, 
kada nors nužudysi žmogų“. Viskas, ką tik troško pamiršti, dabar 
atgimė atmintyje ir kaltino: neapykanta broliui, žiaurumo gyslelė, 
slypinti gilumoje, jautrumo stoka, pagedęs Merlinų kraujas. 

Ji visų pirma derėtų išduoti. Netoli obuolys nuo obels te- 
rieda. Koks tėvas, toks ir sūnus. Kraujo šauksmas. Atvažiavo į 
„Jamaiką“, kaip žadėjo, ir brolis nebegyvas, kaip buvo prisiekta. 
Dabar išaiškėjo visa tiesa, jos bjaurastis ir baisybė. Meri gailė- 
josi, kad nebuvo namuose ir jos taip pat nenužudė. Jis vagis, tai 
ir įsėlino lyg nakties plėšikas, o paskui pradingo. Žinojo, kad 
dabar, kai ji tapo liudytoja, gali dėdama plytelę po plytelės 1š- 
mūryti prieš jį kaltinimą; aplinkui išdygs mūro siena, per kurią 
jau nebepaspruks. Pakaktų dabar prieiti prie skvairo ir pasakyti: 
„Žinau, kas tai padarė“, ir ja patikėtų — visi iki vieno; susiburs 
aplink, kaip būrys skalikų, besiveržiančių medžioklėn. Pėdsakai 
nuves per Rašifordą ir Truverto kemsynus, į Dvylikos Sken- 
duolių Pelkes. Dabar tikriausiai miega, pamiršęs savo siaubingą 
nusikaltimą, nieko nepaisydamas, išsitiesęs lovoje, vienišame 
namelyje, kuriame gimė abu — jis ir brolis. Išaušus rytmečiui 
pasileis, gal net linksmai švilpiniuodamas, savo arkliuku ir pra- 
dings iš Kornvalio visiems laikams. Žmogžudys, žudikas be jo- 
kio gailesčio, toks kaip jo tėvas. 

Vaizduotėje jau aidėjo tolimas jo arklio kanopų bildesys 


vieškeliu, skrodžiantis nakties tylą lyg perkūno oželio atsisvei- 

kinimo trelė, tačiau vaizduotė užleido vietą proto balsui, o šis 
nugalėjo, Meri grįžo į ukrovę ir suvokė, kad tie garsai, kuriuos 
girdi, nėra vaizduotės padarinys, bet tikrai sklinda nuo kelio. 
Kanopų bildesys artėjo. Arklys bėgo risčia, nei greitai, nei lėtai, 
o ritminga melodija, sklindanti nuo kieto žvyrkelio paviršiaus, 
aidu atsiliepė plakančioje Meri širdelėje. 

Dabar įsiklausė ne tik ji viena. Vyrai, saugantys prekeivį, 
kažką murmtelėjo vienas kitam pusbalsiu ir pasuko galvas kelio 
link. Ričardsas, kuris stovėjo šalia, akimirksnį sudvejojęs nubė- 
go kuo greičiau smuklėn pakviesti skvairo. Dabar arklio kanopų 
tamas nakties tylai. Kai raitelis pasirodė kalno viršūnėje, išniro 
iš už sienos, smuklės tarpduryje, lydimas arklininko, pasirodė ir 
skvairas. 

— Stok! — sušuko jis. — Karaliaus vardu! Privalau paklaust, 
ką jūs veikiate naktį čia, vieškelyje. 

Raitelis truktelėjo vadeles ir pasuko į kiemą. Iš po juodo 
plataus apsiausto nebuvo matyti, kas jis toks, bet kai nusilenkė 
ir nusiėmė skrybėlę, plaukų aureolė baltai sužvilgėjo pamėkliš- 
koje mėnulio pašvaistėje, o balsas, atsakantis į skvairo klausimą, 
skambėjo švelniai ir melodingai. 

— Manau, kad jūs ponas Basetas iš Nort Hilo, — tarė jis, 
lenkdamasis balne ir rodydamas lapelį, kurį laikė rankoje. — Tu- 
riu čia laišką nuo Meri Jelan iš „Jamaikos“ smuklės. Panelė Jelan 
prašė mane padėti jai bėdoje, bet, matydamas susirinkusią drau- 
giją, matau, kad atvykau per vėlai. Matyt, turėtumėt prisiminti 


mane. Susitinkame ne pirmą sykį. Aš - Olterneno pastorius. 

XVI skyrius 


Meri sėdėjo viena didžiajame kambaryje vikarijoje ir žiūrėjo 
į durpes, rusenančias židinyje. Miegojo iki vėlumos, miegas ją 
sustiprino, bet vis dar nejuto tos vidinės ramybės, kurios taip 
troško. Visi buvo jai geri ir supratingi, gal net per daug to ne- 
laukto gerumo po tokios sekinančios nervų įtampos. 

Pats ponas Basetas geranoriškai, nors ir nerangiai, patapš- 
nojo jai per petį kaip nuskriaustam vaikui ir savo šiurkštoku, bet 
geraširdišku balsu pasakė: „Dabar, panele, jums reikia išsimie- 
goti, pamiršti viską, ką teko išgyventi, ir prisiminti tik tai, kad 
blogiausia praėjo ir nebegrįš. Prisiekiu, jog labai greitai surasim 
tą, kuris nužudė jūsų tetą, ir vos susirinkus teismui jam teks 
atsakyti už tai, ką padarė. Jo laukia kartuvės. O kai jau atgausit 
dvasios pusiausvyrą po tokių kraupių pastarųjų poros mėnesių 
išgyvenimų, papasakosit man, ką norėtumėte veikti ir kur va- 
žiuoti.“ Meri visiškai prarado ryžtą, ir aniems teko spręsti už 
ją, tad Frensiui Deiviui pasiūlius apsistoti jo namuose kvietimą 
priėmė pasyviai ir abejingai, suprasdama, kad taip vangiai rea- 
guodama gali pasirodyti tiesiog nedėkinga. Ji vėl pajuto, kokia 
žeminanti yra moters dalia, kai aplinkiniai į išsekusias moters 
jėgas ir dvasią žvelgia kaip į visai įprastą dalyką. 

Jei Meri būtų vyras, su ja pasielgtų šiurkščiai, daugių dau- 
giausia abejingai, lieptų važiuoti į Bodminą ar Loncestouną, 
duoti parodymus. Savaime aišku, pačiai tektų susirasti butą, o 
pasibaigus visoms kankinančioms procedūroms galėtų nešdin- 
tis nors į patį pasaulio galą. Na ir išvyktų, sėstų į kokį laivą, 
darbuotųsi denyje už maistą ir kelionę, o gal su vienu sidabriniu 
pensu kišenėje patrauktų sau pėsčiom, kur akys veda, laisva ir 


nepriklausoma, ramia širdimi. Bet ją, vis ašaromis paplūdusio- 

mis akimis, galva, plyštančia iš skausmo, stengėsi kuo greičiau 
išgrūsti iš smuklės, nes ji buvo čia tik kliuvinys ir rūpesčių objek- 
tas, kaip po tragiško įvykio būna kiekviena moteris ar vaikas. 

Pastorius pats išsivežė ją dvikinke — skvairo arklininkas jojo 
jiems iš paskos — ir ji buvo dėkinga už tai, kad vikaras taip 
supratingai tylėjo. Nieko neklausinėjo, nemurmėjo užuojautos 
žodžių, kurie būtų sklidę sau tuštumon, tik ragino arklius. Jie 
pasiekė Olterneną, kai bažnyčios laikrodis išmušė pirmą. Jis 
prikėlė šeimininkę, gyvenančią gretimame namelyje, tą pačią 
moteriškę, su kuria popiet kalbėjosi Meri, ir paprašė paruošti 
kambarį viešniai. Šeimininkė tuoj pat sukruto, be tuščio plepė- 
jimo ar nuostabos šūksnių, ir atsinešė iš namų švarią patalynę. 
Židinyje tuoj sutraškėjo ugnis, buvo pašildyti šiurkštūs vilno- 
niai naktiniai marškiniai. Meri tuo metu nusimetė drabužius, 
tad paklojus lovą leidosi nuvedama ir paguldoma kaip klusnus 
vaikas. Ji išsyk būtų užmerkusi akis, bet kažkieno ranka staiga 
apkabino pečius, ir švelnus balsas ryžtingai tarė: 

— Prašom tai išgerti, — prie lovos stovėjo pats Frensis Deivis, 
rankoje laikydamas stiklinę, o į Meri žvelgė keistos, permato- 
mos, be jokios išraiškos akys. — Dabar jūs miegosit, — pasakė. 

Iš geriamo nuoviro kartėlio suprato, kad pastorius, matyt, 
buvo įbėręs kažkokių miltelių: padarė tai, nes gerai suvokė, kaip 
ji kankinasi. Paskutinis dalykas, kurį prisiminė — jo rankos pri- 
silietimas prie kaktos ir tos ramios baltos akys, kurių išraiška 
liepė viską pamiršti. Tada užmigo, kaip buvo liepęs. 

Buvo jau beveik ketvirta popiet, kai atsibudo. Keturiolika 
miego valandų, kaip pastorius buvo numatęs, padarė savo, at- 
bukino kančios ašmenis, pridėdamos atsparumo skausmui. Pri- 
siminimas apie tetą Peišens jau taip neaitrino širdies, kartėlis 


pasidarė nebe toks nepakeliamas. Proto balsas sakė Meri, kad 

neturi ko priekaištauti sau; padarė tik tai, ką liepė sąžinė. Teisin- 
gumas visada turi nugalėti. Buvo tokia atbukusi, kad nenumatė, 
kokia tragedija gali įvykti, o tai 1r buvo didžioji ir vienintelė jos 
klaida. Liko tik sielvartas, bet sielvartas negalėjo prikelti tetos. 

Taip slinko Meri mintys atsibudus, tačiau apsirengusi ir nu- 
lipusi žemyn į didijį kambarį pastebėjo, kad židinyje plieskia 
ugnis, užuolaidos užtrauktos, o pastoriaus nėra namuose. Grį- 
žo tas deginantis skausmo pojūtis, ir vėl pradėjo kaltinti save, 
nes tik ji viena buvo kalta dėl įvykusios nelaimės. Prieš akis dar 
regėjo Džemo veidą, kaip ir aną rytą, pilką brėkštančios aušros 
prietemoje, sulysusį ir įkritusiais skruostais. Nenugalimas pasi- 
ryžimas slypėjo jo akyse, kietai sučiauptų lūpų linijoje, o ji neat- 
kreipė dėmesio į tą artėjančios katastrofos pranašą. Tai jis buvo 
ta nežinomybė, anas nežinomas faktorius, nuo pradžios iki pat 
pabaigos, nuo to rytmečio, kai pirmąjį sykį pasirodė „Jamaikos“ 
bare, o Meri sąmoningai užmerkė akis nenorėdama matyti tie- 
sos. Ji moteris ir be jokios pagrįstos priežasties jį myli. Taip, jis 
ją pabučiavo, ir dabar jinai susieta su juo visiems laikams. Meri 
jautėsi esanti smukusi, niekinga asmenybė; lig šiolei tokia stipri, 
visai prarado ir kūno, ir dvasios stiprybę; kartu su nepriklauso- 
mybe žlugo ir išdidumas bei ambicija. Tik vienas žodelis skvai- 
rui, kai grįš, viena žinelė, perduota teisėjui, ir už tetą Peišens 
bus atkeršyta. Džemas pakibs kartuvėse, kaip kadaise jo tėvas, 
o Meri sugrįš prie Helfordo krantų ieškoti naujo gyvenimo gijų, 
dabar susipynusių ir apibertų žemėmis. 

Ji atsikėlė nuo krėslo prie židinio ir pradėjo vaikštinėti ten 
ir atgal po kambarį. Atrodė, kad narplioja be galo svarbų klau- 
simą, tačiau kartu jautė, kad visa tai tik melas ir savo sąžinės 
apgaudinėjimas, nes niekad neištars tų visa lemiančių žodžių. 


Džemui ji niekuo nepakenks, tad galės sau išvykti niūniuoda- 

mas linksmą dainelę, šaipydamasis iš Meri, o vėliau ir ją išstums 
iš savos atminties, kaip 1r brolį, ir Dievą, o ji, amžinai prislėgta, 
palūžusi, turės ilgai tempti metų jungą, pažymėta nusikalsta- 
mo tylėjimo žyme, kol galų gale taps visų pajuokos objektu, 
užkerpėjusia senmerge, kuri nesugeba pamiršti, kad kažkas ją 
vieną sykį pabučiavo. Cinizmas ir sentimentalumas buvo tie du 
kraštutiniai poliai, kurių derėjo vengti, tad Meri vis bevaikšti- 
nėjant, genamai neramios dvasios ir kūno, net pasirodė, kad iš 
kažkokios užuoglaudos Frensis Deivis ją stebi, šaltomis akimis 
žvelgdamas tiesiai į sielos gelmes. 

Nors jo čia nebuvo, kambaryje išliko tos asmenybės pėdsa- 
kas. Lengvai galėjo įsivaizduoti, kaip su teptuku rankoje jis stovi 
prie molberto, žvelgdamas pro langą į daiktus, kurie seniai subi- 
ro į dulkes ir nebeegzistuoja. Šalia molberto stovėjo drobių, nu- 
suktų į sieną. Meri, smalsumo vedama, atsuko jas į šviesą. Štai 
bažnyčios skliautai. Matyt — jo bažnyčios, nutapyti, kaip atrodė, 
vasaros dieną jau šliaužiant sutemoms, nes nišas gaubė šešėliai. 
Skliautai nutvieksti keistos žalsvos pašvaistės, siekiančios iki pat 
lubų, ir tas stebinantis koloritas taip įstrigo Meri į atmint, kai 
atrėmė paveikslą į sieną, kad turėjo jį dar kartą pakelti ir įdėmiai 
įsižiūrėti. Gal ta žalioji pašvaistė buvo Olterneno bažnyčios 
ypatybė, tiksliai perkelta į drobę, bet vis dėlto ji nepaprastai 
jaudino, ir Meri pagalvojo, kad turėdama savo namus nenorėtų 
pasikabinti to paveikslo. Ji nebūtų galėjusi apsakyti šio pojūčio, 
bet jai pasirodė, kad kažkokia dvasia, apskritai visiškai svetima 
bažnyčiai, pateko vidun ir pripildė navas, skendinčias šešėlyje, 
savojo kvapo. Vartydama paveikslus, vieną po kito, ji pastebėjo, 
kad visų fonas buvo panašus, net atspalvis toks pats. Viržynų 
vaizdas pavasario dieną galėjo tapti nepaprastai gražiu tapybos 


darbu, jei visko nebūtų sugadinęs tamsus fonas ir debesys, 

tiesiog prislėgę peizažą, be to, ir čia vyravo ta pati žalsva pa- 
švaistė. Mergina pirmą sykį pagalvojo, kad pastorius yra apsi- 
gimęs albinosas, ir tas turėjo įtakos jo spalvos pojūčiui; gal jo 
regėjimas buvo pažeistas; ir todėl jis mato pasaulį tokį. Tai būtų 
suprantamas paaiškinimas. Bet Meri, padėjusi drobes į vietą, ir 
toliau jautėsi keistai, kaip nesava. 

Toliau apžiūrinėjo kambarį, tik rezultatas buvo menkas, nes 
baldų stigo, o papuošalų ir knygų visai nebuvo; net ant sta- 
lo nesimatė jokių laiškų ir apskritai atrodė, pastorius retai juo 
naudojosi. Meri barbeno pirštais blizgantį paviršių spėdama, 
ar Čia pastorius rašo savo pamokslus, ir, pasidavusi netikėtam 
impulsui, be jokios išorinės priežasties ištraukė dešinįjį stalčių. 
Stalčius buvo tuščias, ir Meri išsyk susigėdo. Norėjo tuoj pat jį 
uždaryti, bet pastebėjo, kad popieriaus, kuriuo buvo išklotas 
stalčius, vienas kampelis užlenktas, o kitoje pusėje kažkas nu- 
piešta. Ji ištraukė popierių ir pažvelgė į piešinį. Jame vėl buvo 
pavaizduotas bažnyčios vidus, bet dabar ant suolų sėdėjo pa- 
rapijiečiai, O pats pastorius stovėjo sakykloje. Pradžioje Meri 
neįžvelgė piešinyje nieko neįprasta; tema buvo visiškai tinka- 
ma dvasininkui, kuris kartu buvo ir puikus piešėjas, bet geriau 
įsižiūrėjusi pamatė, kad vaizdas perteiktas gana neįprastai. Tai 
net nebuvo eskizas, o karikatūra, bjauri, kupina grotesko. Pa- 
rapijiečiai su šventiniais apdarais, kaip paprastai sekmadienį, 
tačiau vietoj žmonių galvų pastorius buvo pripaišęs avinų ir 
avių snukių. Beprasmiškai pražioti nasrai atsukti į ganytoją su 
bereikšme, kvailai iškilminga išraiška, kanopos sudėtos maldai. 
Kiekvienos avies ar avino galvos bruožai rūpestingai išvedžioti, 
lyg stengiantis pabrėžti individualybę, bet visų išraiška buvo to- 
kia pat — kaip idiotų, kuriems niekas nerūpi. Pastorius su juodu 


surdutu ir baltų plaukų kupeta buvo pats Frensis Deivis, bet 

jam vietoj veido styrojo vilko snukis, ir tas vilkas kvatojo, pra- 
šiepęs nasrus, šaipydamasis iš susibūrusios prieš jį ištikimų ave- 
lių bandos. Piešinys buvo kupinas pasityčiojimo, siaubingo ir 
šventvagiško. Meri kuo greičiau ranka pridengė piešinį ir įgrūdo 
atgal stalčiun atvirkščia puse į viršų, uždarė stalčių, atsitraukė 
nuo stalo 1r vėl atsisėdo į krėslą prie židinio. 

Atsitiktinai užtiko paslaptų, kurios geriau būtų nežinojusi. 
Tai buvo ne jos, o dailininko 1r jo Dievo reikalas. 

Išgirdusi pastoriaus žingsnius gurgždant takeliu po langu, 
skubiai atsistojo ir patraukė krėslą, kad atsidurtų šešėlyje, kad 
pastorius nepastebėtų, kokia ji sumišusi. Krėslo atkaltė buvo 
atsukta į duris. Meri sėdėjo nejudėdama, lūkuriuodama vikaro, 
bet jis taip ilgai nesirodė, kad ji atsisuko paklausyti, ar negirdėti 
žingsnių, ir tada pamatė jį. Pastorius stovėjo už krėslo, matyt, 
be jokio garselio įžengęs iš prieškambario. Meri, netikėtai už- 
klupta, krūptelėjo, tada jis žengė pirmyn, arčiau židinio. 

— Prašom atleisti, —- pasakė. — Jūs nelaukėte manęs taip grei- 
tai grįžtant ir aš įsibroviau į jūsų svajas. 

Ji pakratė galva ir murmtelėjo kažką, lyg teisindamasi, o šis 
ėmė klausinėti apie sveikatą, kaip miegojusi, tuo pat metu reng- 
damasis savo šiltą apsiaustą ir likdamas su juoduoju dvasininko 
apdaru. 

— Ar jau ko nors valgėte? — paklausė jis ir išgirdęs, jog ne, 
išsiėmė laikrodį ir pažvelgė, kelinta valanda. 

Buvo beveik šešios. 

— Jau turėjau garbės patarnauti jums, panele Jelan, ir dar ne 
sykį turėsiu, — pasakė, — bet šįsyk, jei nebūtų sunku, norėčiau 
paprašyti jus padengti stalą ir atnešti iš virtuvės padėklą. Hana, 
be abejo, viską paruošė, tad mums nereikės vargti. Matote, tu- 


riu šį tą parašyti; aišku, jei neprieštarausite. 

Ji patikino, jog puikiausiai pailsėjo ir tik svajoja, kad kur nors 
galėtų pasiūlyti savo paslaugas. Pastorius linktelėjo ir pasakė: 

— Tada — be penkiolikos septintą. 

Paskui nusisuko, ir ji suvokė jį norint pasilikti vieną. Meri 
pasuko į virtuvę, kiek išmušta iš pusiausvyros netikėto pasi- 
rodymo ir patenkinta, kad turi dar pusvalandį vienatvei, nes, 
pasirodžius pastoriui, dar nebuvo tiek susitvardžiusi, kad būtų 
įstengusi nerūpestingai šnekučiuotis. Gal vakarienė truks ne- 
ilgai, ir jis grįš prie savo stalo. Tada Meri toliau galės mąstyti. 
Dabar gailėjosi, kad buvo atidariusi stalčių. Ji niekaip negalėjo 
pamiršti to nemalonaus karikatūriško vaizdelio. Jautėsi it vai- 
kas, kuris smalsaudamas išsiaiškina tėvų draudžiamą kažkokią 
paslaptį, o vėliau kupinas gėdos ir sąžinės graužaties bijo išsi- 
duoti. Džiaugtųsi, jei galėtų pavakarieniauti virtuvėje viena, o 
pastorius elgtųsi su ja kaip su kambarine, o ne viešnia. Kol kas 
padėtis buvo visiškai neaiški, nes į švelnų pastoriaus toną kaž- 
kaip keistai įsiterpdavo įsakmi gaidelė. Meri stengėsi kuo il- 
giau ruoštis vakarienei, nes jai patiko būti čia, kur dvelkė gerai 
pažįstami virtuvės kvapai, ir visiškai netroško išgirsti laikrodį 
skelbiant skirtąją valandą. Pagaliau varpinės laikrodis išmušė 
tris ketvirčius, ji nebegalėjo ilgiau delsti ir nunešė padėklą į 
kambarį. Dabar tik vylėsi, kad vidiniai išgyvenimai neatsispin- 
dės veide. Pastorius, atsukęs židiniui pečius, stovėjo prie stalo, 
kurį pristūmė arčiau ugnies. Meri nežiūrėjo į vikarą, bet juto, 
kad šis įdėmiai žvelgia į ją, ir tas žvilgsnis tiesiog fiziškai varžė 
judesius. Tik dabar ji pamatė, kad kambaryje kažkas pasikeitė. 
Akies krašteliu pastebėjo, jog molbertas sudėtas, dingo ir pa- 
veikslai, stovėję pasienyje. Ant stalo pirmą sykį vyravo netvar- 
ka, jį tiesiog dengė šūsnis laiškų ir popierių, be to, pastorius, 

grotelių mėtėsi pajuodę, apdegę popieriaus skivytai. Jie sėdo 
prie stalo. Pastorius pristūmė dubenį su šaltu paštetu. 

— Ar panelei Jelan visiškai nebūdingas smalsumas ir neįdo- 
mu, ką veikiau ištisą dieną? — pagaliau atsiliepė jis, švelniai šai- 
pydamasis. 

Meri paraudo lyg prasikaltusi. 

— Ne mano reikalas klausinėti, kur pastorius vikaras lankėsi. 

— Jūs klystate, panele, — tarė jis, — aišku — tai jūsų reikalas. 
Visą ilgą dieną tvarkiau jūsų reikalus. Juk prašėte mane pagal- 
bos, tiesa? 

Meri susigėdusi nežinojo, ką atsakyti. 

— Dar nepadėkojau ponui pastoriui už tai, kad taip greitai 
atvyko į „Jamaiką“, — pasakė ji, — nei už lovą vakar vakare ir už 
gilų miegą šiąnakt. Jūs, ko gera, laikote mane nedėkinga. 

— Aš to nesakiau. Tik stebiuosi jūsų kantrybe. Dar nebuvo 
dviejų valandų nakties, kai palinkėjau jums miego, o dabar jau 
septinta vakaro. Tai daug laiko, o reikalai nestovi vietoje. 

— Tai pastorius vikaras šiąnakt visiškai nemiegojote? 

— Miegojau iki aštuntos ryto. Tada papusryčiavau ir vėl ke- 
lionėn. Mano šyvukas apšlubo, tad teko tenkintis senuoju erži- 
lu. Jis vilkosi kaip vėžlys iki „Jamaikos“, o nuo „Jamaikos“ iki 
Nort Hilo. 

— Tai ponas pastorius vikaras lankėtės dar ir Nort Hile? 

— Ponas Basetas kvietėsi mane pietų. Ten buvome aštuo- 
niese — O gal dešimt — ir kiekvienas dėstė savo nuomonę tie- 
siai ausin kurčiam kaimynui. Pietūs nepakenčiamai prailgo ir 
apsidžiaugiau, kai pagaliau baigėsi. Tačiau visi priėjome ben- 
drą nuomonę, kad tamstos dėdės žudikas neilgai vaikštinės 
laisvas. 


— Ar ponas Basetas ką nors įtaria? 

Meri paklausė abejingu balsu, lyg tarp kita ko, nepakeldama 
galvos nuo lėkštės. Maistą ji skanavo tartum pjuvenas. 

— Ponas Basetas sugebėtų įtarinėti net pats save. Jis apklausė 
visus gyventojus dešimties mylių spinduliu, be to, keliais vakar 
valkiojosi ištisas legionas svetimų atvykėlių. Praeis ne mažiau 
kaip savaitė, kol viską sugebės iššniukštinėti, tačiau tokia smul- 
kmena pono Baseto neatbaidys. 

— O ką padarė su... mano teta? 

— Abu juos išvežė šįryt į Nort Hilą ir ten palaidos. Viskas jau 
sutvarkyta, dėl to galite nesirūpinti. Na, o dėl kitų dalykų - ką 
gi, pažiūrėsime. 

— O prekeivis? Manau, kad jo negalėjo paleisti? 

— Ne, sėdi saugiai uždarytas ir blevyzgoja, kaip įstengia. Tas 
prekeivis man ne itin kelia simpatiją. Ir jūs, panele, matyt, ne- 
puoselėjat jam švelnių jausmų. 

Meri net neparagavusi mėsos padėjo šakutę, kurią tik ką 
kėlė prie burnos. 

— Ką tai reiškia? — lyg gindamasi paklausė ji. 

— Tik sakau, kad jūs nepuoselėjat jam švelnių jausmų. Pui- 
kiai jus suprantu, nes kaip gyvas nebuvau sutikęs tipo, kuris la- 
biau keltų pasibjaurėjimą. Iš Ričardso, pono Baseto arklininko, 
girdėjau, kad įtarinėjot prekeivį dėl žmogžudystės ir sakėt tai 
ponui Basetui. Todėl man ir atrodo, kad jaučiat jam antipatiją. 
Deja, mums visiems nepasisekė, kad tas užrakintas kambarys 
tapo tarytum jo nekaltybės įrodymu. Būtų puikus atpirkimo 
ožys ir niekuo nebereikėtų rūpintis. 

Pastorius ir toliau su apetitu valgė. Meri tik vaizdavo, kad 
vaišinasi, tad, jam pasiūlius dar, atsisakė. 

— Tai ką tas prekeivis padarė, kad taip jums prasikalto? — pa- 


klausė, atkakliai rutuliodamas vis tą pačią temą. 

— Kartą mane buvo užpuolęs. 

— Aš taip ir pagalvojau. Būdinga tam tikrai žmonių rūšiai. Ir, 
aišku, jūs atsispyrėt? 

— Atrodo, kad gana skaudžiai jam sudaviau. Daugiau manęs 
nebelietė. 

— Na taip, jau nebedrįso. Kada tai įvyko? 

— Kūčių naktų. 

— Po to, kai išsiskyrėme prie Penkiakelio? 

— Taip. 

— Dabar pradedu suprasti. Tai jūs tą naktį nebegrįžote į 
smuklę? Kelyje sutikote smuklininką su bendrais? 

— Taip. 

— O jie nusivežė jus su savimi į pajūrį, kad jiems būtų sma- 
giau? 

— Prašau, vikare, neklausinėkite manęs daugiau. Nebenorė- 
čiau kalbėtis apie tą naktį nei dabar, nei ateityje, niekados. Tai 
tokie dalykai, kuriuos pageidaučiau pamiršti. 

— Jums nebeteks to prisiminti. Dabar pats sau priekaištauju, 
kad leidau jums važiuoti vienai. Žiūriu ir, regėdamas tas skais- 
čias akis, lygią odą, išdidžiai pakeltą galvą, o visų pirma tokį 
užsispyrusį smakrą, manau, kad niekas net nepagalvotų, kiek 
jums teko iškentėti. Kaimo vikaro žodis gal ir nedaug vertas — 
bet jūsų elgesys buvo neįtikėtinai vyriškas. Stebiuosi jumis. 

Ji pakėlė galvą, bet paskui pažvelgė į šoną ir ėmė trupinti 
pirštais duonos kąsnelį. 

— Kai galvoju apie tą prekeivį, — po kiek laiko atsiliepė pasto- 
rius, įsidėjęs į lėkštę įspūdingą deserto porciją, — turiu pareikšt, 
to kambario. Gal jis skubėjo, bet ką gi reiškė tos pora papildomų 


minučių, o tada visas darbas būtų atliktas nepriekaištingai. 

— Ką jūs norite pasakyti, pastoriau vikare? 

— Na, su tuo prekeiva būtų susidorota. 

— Tai jūs norite pasakyti, kad jį derėjo nužudyti? 

— Būtent. Tas prekeivis gyvas tikrai nėra šio pasaulio puoš- 
mena, o po mirties bent jau galėtų pamaitinti kirminus. Tai to- 
kia mano nuomonė. Maža to, jei žudikas būtų žinojęs, kad tas 
prekeivis užpuolė jus, būtų turėjęs dar vieną rimtą priežastį jį 
nudėti. 

Meri atsipjovė pyrago gabalą ir, nors neturėjo nė mažiau- 
sio noro, kiek atsikando. Vaizduodama, jog valgo, bent stengėsi 
neparodyti, kad yra išmušta iš pusiausvyros. Tik ranka, laikanti 
peilį, drebėjo, ir tas apsimetinėjimas nelabai sekėsi. 

— Nesuprantu, — pasakė, — ką bendra su tuo turiu aš. 

— Jūs pernelyg kukli, — pareiškė jis. 

Jie valgė tylėdami. Meri nuleido galvą ir negalėjo atplėšti 
akių nuo lėkštės. Suvokė, kad pastorius žaidžia ja lyg Žvejas, 
kankinantis meškere pagautą žuvelę. Pagaliau, nebegalėdama 
daugiau iškęsti, ji pratrūko: 

— Tai ponas Basetas ir kiti ponai nedaug ką pešė ir žmogžu- 
dys vis dar nesuimtas? 

— O, ne, mes ne tokie jau bejėgiai. Esama ir tam tikros pa- 
žangos. Prekeivis, pavyzdžiui, gelbėdamas savo kailį, išdėstė 
viską, ką žinojo, ir kuo tiksliau, bet ne ką mums tepadėjo. Pa- 
pasakojo apie tai, kas įvyko pajūryje Kūčių naktį — ten jis tvir- 
tina nedalyvavęs — ir tiesiog kaip iš gausybės rago papylė apie 
reikaliukus per ilgą ankstesnį laikotarpį. Beje, jis išklojo ir apie 
furgonus, važiavusius naktį į „Jamaiką“, taip pat išvardijo savo 
bendrininkus. Tai reiškia tuos, kuriuos pažinojo. Pasirodo, or- 
ganizacija buvo gerokai didesnė, nei manyta iki šiol. 


Meri tylėjo. Tik pakratė galvą, kai jai pasiūlė desertą. 

— Jis net iškėlė prielaidą, jog smuklininkas buvo tik priedan- 
ga, o įsakinėjo kažkas kitas, iš viršaus. Tai visiškai keičia reikalą. 
Susirinkusius džentelmenus tai labai sujaudino ir sukėlė neri- 
mą. Ką, panele, jūs pasakysit apie prekeivio teoriją? 

— Aišku, tai visiškai įmanoma. 

— Juk ir jūs pati, kalbėdama su manimi, kažkada pareiškėte 
panašią mintį. 

— Galbūt. Neprisimenu. 

— Jei būtų taip, tada nepažįstamasis vadeiva ir žudikas turėtų 
būti tas pats asmuo. Sutinkate? 

— Na, ko gera, taip. 

— Taip galvojant, įtariamųjų ratas turėtų susiaurėti. Gali- 
me pamiršti tą plikšių gaują ir pagalvoti, kas turi gerą galvą 
ir yra stipri asmenybė. Ar jums teko sutikti ką nors panašaus 
„Jamaikoje“? 

— Ne, niekados. 

— Jis greičiausiai ateidavo ir išeidavo slapčiomis, tikriausiai 
naktį, kai jūs su teta miegodavote. Ir jis keliaudavo ne vieškeliu, 
nes jūs būtumėt girdėjusios, kaip arklio kanopos bilda. Bet vi- 
sada galima vaikštinėti pėsčiomis, tiesa? 

— Taip, yra tokia galimybė, kaip sakote, pastoriau vikare. 

— Tada tas žmogus privalo gerai orientuotis viržynuose arba 
bent jau artimiausiose apylinkėse. Vienas iš džentelmenų spėjo, 
kad žmogžudys gyvena netoliese — nes tą atstumą galėjo įveikti 
pėsčias arba raitas. Ir todėl ponas Basetas ketina apklausti visus 
gyventojus dešimties mylių spinduliu, kaip sakiau vakarienės 
pradžioje. Tada tinklas susiglaus aplink nusikaltėlį ir, jei jis dar 
dels, jį sugaus. Visi tuo įsitikinę. O, jau baigėte? Labai mažai 
valgėte. 


— Nesu alkana. 

— Labai gaila. Hana pagalvos, kad tinkamai neįvertinome 
jos pyrago. Ar nesakiau, panele, kad mačiau jūsų pažįstamą? 

— Ne, pastoriau vikare, nesakėte. Bet kad aš ir neturiu čia 
draugų, išskyrus jus. 

— Ačiu, panele Jelan. Malonus komplimentas ir stengsiuosi 
ji pasilaikyti atmintyje kaip brangenybę. Bet jūs nesakot visos 
teisybės. Jūs turit čia pažįstamą, pati minėjote. 

— Nesuprantu, apie ką kalbate, pastoriau vikare. 

— Na, na, nurimkit. Ar tik ne smuklininko brolis pasiėmė jus 
su savimi į Loncestouno mugę? 

Meri po stalu sugniaužė rankas ir įbedė nagus į kūną. 

— Smuklininko brolis? — paklausė ji, norėdama laimėti lai- 
ko. — Nemačiau jo nuo tos dienos. Maniau, kad išvyko. 

— Ne, po Kalėdų buvo čia, netoliese. Pats man sakė. Jei kalbė- 
tumėm tiksliau, tai jo ausis pasiekė žinia, kad apsistojot pas mane, 
ir paprašė šį tą jums perduoti: „Prašom pasakyti jai, kad man la- 
bai gaila“. Taip jis sakė. Manau, kad kalbėjo apie jūsų tetą. 

— Ar tai ir viskas, ką pasakė? 

— Manau, kad būtų pasakęs ir daugiau, bet ponas Basetas 
mus nutraukė. 

— Ponas Basetas? Ir ponas Basetas ten buvo jums kalbants? 

— Aišku. Ir dar keletas ponų, pasilikusių kambaryje. Prieš 
pat man išvykstant iš Nort Hilo, kai buvo baigta aptarinėti 
reikalus. 

— Kodėl juos aptariant dalyvavo ir Džemas Merlinas? 

— Manau, kad turėjo teisę, kaip mirusiojo brolis. Neatrodė, 
kad labai graužiasi dėl netekties. Regis, jie nelabai sutarė. 

— Ar... ar ponas Basetas ir kiti džentelmenai jį klausinėjo? 

— Jie visą dieną tik su juo ir kalbėjosi. Jaunasis Merlinas, kaip 


pasirodė, gana protingas jaunikaitis. Jis atsakinėjo labai taikliai 

ir išmintingai. Manau, kad galvoje jis turi gerokai daugiau sme- 
genų nei velionis brolis. Jūs sakėt, kad jo gyvenimo būdas gana 
pavojingas. Lyg ir jaučia potraukį prie arklių. 

Meri patvirtino linkteldama. Jos pirštai nesąmoningai brai- 
žė ant staltiesės kažin kokį ornamentą. 

— Matyt, vertėsi tuo, kol neturėjo geresnio užsiėmimo, — pa- 
sakė pastorius, — bet kai pasitaikė galimybė pasinaudoti savo 
protiniais sugebėjimais, pasinaudojo tuo ir nereikia laikyti šito 
už pikta. Be abejo, jam buvo gerai sumokėta. 

Malonusis balsas dirgino nervus, diegė sulig kiekvienu žo- 
džiu lyg adata. Meri suprato, kad pastorius galų gale nugalėjo ir 
ji nebegalės daugiau vaizduoti abejingos. Meri pažvelgė į dvasi- 
ninką su kančia akyse ir maldaujamai ištiesė rankas. 

— Ką jam padarys, vikare pastoriau? Ką jam padarys? 

Blyškios be jokios išraiškos akys žvelgė į ją, ir Meri pirmą 
sykį pamatė kažką panašaus į nuostabą. 

— Ką padarys? — pakartojo jis. — O kodėl turėtų jam kažką 
daryti? Aš manau, kad jis sudarė taikos sutartį su ponu Basetu ir 
gali nieko nebebijoti. Abejoju, kad jam priekaištautų dėl senųjų 
nuodėmių po tokios paslaugos. 

— Nesuprantu. Kokia paslauga ir kam? 

— Jūs šiandien labai lėtai protaujate, panele Jelan, o gal aš 
kalbu mįslingai. Nejau nežinojote, kad Džemas Merlinas išdavė 
savo brolį? 

Meri spitrėjosi į jį, o mintys visiškai susijaukė. Ji pakar- 
tojo tuos žodžius kaip vaikas, kuris aklai kala ir nesupranta 
pamokos. 

— Džemas Merlinas išdavė savo brolį? 

Pastorius atstūmė lėkštę ir ėmė tvarkingai dėlioti likučius 


ant padėklo. 

— Be jokios abejonės, — pareiškė jis. — Ponas Basetas man 
davė tai suprasti. Atrodo, skvairas Kūčių vakare sutiko jūsų 
draugą Loncestoune ir pagrobė jį nusiveždamas į Nort Hilą 
tam tikram eksperimentui. „Tu pavogei mano arklį, —- pasakė 
jis, — ir esi toks pats piktadarys kaip tavo brolis. Galiu tave 
nors rytoj įgrūsti į kalėjimą, ir tau neteks pažiūrėti į jokį arklį 
dešimt metų ar net ilgiau. Bet paleisiu tave ir galėsi keliauti, 
kur nori, jei pateiksi man įrodymų, kad tavo brolis iš „Jamai- 
kos“ smuklės yra tas, kuo jį laikau“. Jūsų jaunikaitis paprašė 
duoti laiko pagalvoti, o kai atėjo skirtoji valanda, tik pakratė 
galvą. „Ne, — pasakė, — pats pagaukit jį, jei taip jums rūpi. Aš 
net neketinu derėtis su valdžios atstovais“. Bet skvairas pa- 
kišo jam po nosim skelbimą. „„Pažvelk čia, Džemai, — pasakė 
jis, — Ir pasakyk, ką apie tai manai. Kalėdų naktį įvyko pati 
didžiausia nelaimė nuo tų laikų, kai „Gloučesterio ledi“ pra- 
ėjusią žiemą sudužo, užplaukusi ant uolų netoli Padstou. Gal 
dabar pakeisi savo nuomonę?“ Kas buvo toliau, tiksliai negir- 
dėjau, nes žmonės tai įeidavo, tai išeidavo, bet, kaip žinoma, 
jūsų draugas naktų sugebėjo išsivaduoti iš virvių ir pabėgo. 
Visi jau manė, kad niekad jo nebepamatys, bet vakar rytą jis 
sugrįžo, nuėjo pas skvairą, o kai tas grįžo iš bažnyčios, visiškai 
ramiai pareiškė: „Gerai, pone Basetai, gausite savo įrodymus“. 
Todėl aš tik ką ir pasakiau, kad Džemas Merlinas protingesnis 
už savo brolį. 

Pastorius aptvarkė stalą, padėjo padėklą kampe, patogiai įsi- 
taisė krėsle aukšta atkalte ir ištiesė kojas prie ugnies. Meri visiš- 
kai nematė, ką jis ten daro. Ji žvelgė prieš save, iki sielos gelmių 
sukrėsta išgirstos žinios. Kaltinimas, kurį taip baimingai, lydima 
skausmo, buvo pasirengusi tėkšti į veidą savo mylimajam, suby- 


rėjo lyg kortų namelis. 

— Pastoriau vikare, — lėtai pasakė ji, — aš tikriausiai pati di- 
džiausia kvaiša, gimusi Kornvalyje. 

— Gal ir taip, panele Jelan, — patvirtino pastorius. 

Jo sausas tonas, kuris taip skyrėsi nuo švelnios intonacijos, 
prie kurios iki tol buvo pripratusi, jau savaime nuskambėjo lyg 
priekaištas. Meri nuolankiai prisiėmė jį. 

— Kad ir kas dabar įvyktų, — tęsė, — galiu nesigėdydama ir 
drąsiai žvelgti į ateitį. 

— Malonu girdėti, — atsakė pastorius. 

Ji brūkštelėjo plaukus nuo veido ir nusišypsojo — pirmą sykį 
nuo tada, kai susipažino su juo. Pagaliau atsikratė baimės, ir 
siela nurimo. 

— Ką dar sakė ir nuveikė Džemas Merlinas? — paklausė 
mergina. 

Pastorius pažvelgė į laikrodį, atsiduso ir įsidėjo į kišenaitę. 

— Gaila, kad neturiu laiko pasakoti, — pasakė, — tuoj aštuo- 
nios. Valandos lėkte lekia, abiem mums. Manau, kad kol kas 
palikime ramybėje Džemą Merliną, jau daug apie jį kalbėjome. 

— Prašau, pasakykit man tik viena: ar jis buvo Nort Hile 
jums iš ten išvykstant? 

— Aišku, buvo. Tiesą sakant, tai jo paskutiniai žodžiai ir pri- 
vertė mane kuo greičiau skubėti namo. 

— O ką tokio jis pasakė pastoriui vikarui? 

— Jis nesikreipė tiesiai į mane. Pareiškė, kad ketina dar šį 
vakarą keliauti į Vorleganą pasimatyti su vietos kalviu. 

— Jūs tikriausiai juokiatės iš manęs, pastoriau vikare? 

— Nė truputėlio. Vorleganas, tiesa, gana toli nuo Nort Hilo, bet 
manau, kad jaunasis Merlinas ten nukaks ir užrištomis akimis. 

— O kas čia bloga, pone pastoriau vikare, jei Džemas apsi- 


lankys pas kalvį? 

— Parodys kalviui pasagvinę, kurią rado viržyne netoliese 
smuklės. Pasagvinė, aišku, iškrito iš pasagos; darbas, matyt, 
buvo atliktas nerūpestingai. Pasagvinė buvo naujutėlaitė, o 
Džemas Merlinas, arkliavagis, pažįsta visų kalvių dirbinius čia, 
viržynuose. ,„Prašyčiau pažvelgti, — pasakė jis skvairui, — radau 
tą dalyką šįryt, lauke už smuklės. Dabar, džentelmenams baigus 
tartis, kai esu nebereikalingas, nujosiu, jei leisite, į Vorleganą, 
parodysiu pasagvinę Tomui Džoriui ir į akis pareikšiu, kad jis 
nevykęs kalvis“. 

— Ir kas tada? — paklausė Meri. 

— Vakar buvo sekmadienis, ar ne? O sekmadienį joks kalvis 
nepaims kūjo rankon, nebent jau klientas būtų be galo gerbia- 
mas. Tik vienas raitelis vakar buvo pasirodęs prie Tomo Džo- 
rio kalvės ir prašė naujos pasagvinės apšlubusiam arkliui, o tai 
buvo apie septintą vakaro. Paskui raitelis patraukė toliau, „Ja- 
maikos“ smuklės link. 

— Iš kur pastorius vikaras tą žino? 


— Nes tas raitelis ir buvo Olterneno pastorius. 


XVII skyrius 


Kambaryje pasidarė labai tylu. Nors ugnis židinyje liepsno- 
jo taip pat skaisčiai, kaip ir anksčiau, bet ore lyg padvelkė šaltis. 
Kiekvienas iš dviejų žmonių laukė, ką pasakys kitas, ir Meri 
išgirdo, kaip pastorius garsiai nurijo seilę. Pagaliau pažvelgė į jį 
ir pamatė tai, ko ir tikėjosi: balkšvos akys įbestos į ją virš stalo, 
dabar jau nebe šaltos, o liepsnojančios baltame lyg kaukė vei- 


de, lyg gyvenančios savo, visai savarankišką gyvenimą. Dabar ji 

jau suprato viską, ką jis norėjo pasakyti, bet vis tiek neprabilo, 
mėšlungiškai kabinosi tariamo nežinojimo, mėgindama laimėti 
laiko, kuris dabar buvo vienintelis sąjungininkas. Tos akys įsa- 
kmiai liepė kalbėti, bet ji, šildydamasi rankas prie ugnies, prisi- 
vertė nusišypsoti. 

— Ponas pastorius šiandien kalba taip paslaptingai. 

Išsyk jis nieko neatsakė; Meri tik išgirdo, kaip pastorius vėl 
nurijo seilę, tada palinko priekin, staiga pakeisdamas temą. 

— "Tu praradai pasitikėjimą manimi dar prieš man sugrįž- 
tant, — pasakė jis. — Naršei mano stale, atidarei stalčių ir radai 
piešinį. Jis sujaudino tave. Ne, aš to nemačiau. Nesu pratęs 
smalsauti žiūrinėdamas pro rakto skylutę. Tiesiog pastebėjau, 
kad kažkas lietė popierių. Svarstei tą patį dalyką, kuris ir anks- 
čiau jau kvaršino tau galvą: „Kas per žmogus tas Olterneno 
pastorius?“, o išgirdusi mano žingsnius ant takelio susigūžei 
krėsle prie židinio, kad tik nereikėtų žiūrėti į akis. Nebijok ma- 
nęs, Meri. Nebereikia apsimetinėti, tarpusavyje galime būti vi- 
siškai atviri. 

Meri pažvelgė į jį ir tuoj pat nusuko galvą į šoną; jo akyse 
įskaitė kažką tokio, ko nė už ką nenorėjo įsileisti į savo vidų. 

— Dovanokit, kad pažvelgiau į jūsų stalčių, — pasakė, — tai 
neatleistina ir pati ligi šiolei negaliu suprasti, kaip tat atsitiko. 
O piešinys — tai tokie dalykai man sunkiai suprantami, ir sunku 
pasakyti, ar jis pavykęs, ar ne. 

— Visiškai nesvarbu, ar jis pavykęs, esmė ta, kad jis tave ap- 
stulbino. 

— Taip, pastoriau vikare, apstulbino. 

— Ir tu vėl pasakei pati sau: „Tas žmogus, keistas gamtos 
kūrinys, gamtos klaida, o jo pasaulis visiškai man svetimas — 


tai ne mano pasaulis“. Tu buvai teisi, Meri. Gyvenu senovės 

laikuose, kai žmonės nebuvo tokie nuolankūs kaip šiandien. 
O, aš kalbu visiškai ne apie tuos tavo istorinius didžiavyrius 
siuvinėtais žiponais ir aptemptomis kelnėmis — jie niekados 
manęs nežavėjo. Mano laikai — tai tokia žila senovė, kai jūros 
ir upės sudarė viena, o pamiršti šiandien stabmeldžių dievai 
vaikštinėjo kalnais ir uolynais. 

Jis atsistojo priešais židinį, grakštus ir lieknas su savo juodu 
apdaru, kuriam kontrastu ryškėjo balti plaukai ir akys. Dabar 
balsas buvo toks pat švelnus kaip ir tada, kai jie susipažino. 

— Jei būtų tekę tyrinėti tuos senuosius laikus, suprastum 
mane, — pasakė jis, — bet tu — moteris, gyveni devynioliktame 
amžiuje, todėl ir mano žodžiai tau atrodo keistoki. Aišku, aš 
keistuolis, atgyvena. Nepriklausau šiandieninei epochai. Jau gi- 
miau toks, nemėgstantis jos ir visos šiandieninės žmonijos. De- 
vynioliktame amžiuje sunku rasti ramybę. Tos tikrosios tylos 
nebeliko, net kalnuose. Maniau, kad rasiu užuovėją Bažnyčios 
prieglobstyje, bet dogmos man šlykščios, o ir apskritai visi jos 
pamatai — tai pasakos. Pats Kristus — tai tik iškaba, žmogaus 
sukurta lėlė, marionetė. Bet apie visa tai galėsime pasikalbėti 
vėliau, kai niekas nebelips mums ant kulnų. Prieš mus — ištisa 
amžinybė. Bent viena malonu — neturime jokių ryšulių ir galime 
keliauti sau nevaržomai, kaip senovės atradėjai. 

Meri stebeilijosi į jį mėšlungiškai įsikibusi krėslo ranktūrių. 

— Nesuprantu jūsų, pastoriau vikare. 

— O, ne, puikiai supranti. Jau žinai, kad tai aš užmušiau smu- 
klininką ir jo žmoną, o ir prekeivis būtų nebegyvas, jei būčiau 
žinojęs jį ten esant. Visą tą laiką, kai kalbėjau, susidėjai į visumą 
trūkstamas galvosūkio daleles. Supratai, kad tai aš vadovavau 
kiekvienam tavo dėdės žingsniui, o jis buvo tik tariamas vadei- 


va. Sėdėdavome čia su juo naktimis — jis sėdėdavo tame krėsle, 

kur dabar sėdi tu — ir kartu žiūrėdavome į Kornvalio žemėlapį, 
išskleistą ant stalo. Džosas Merlinas, visos apylinkės siaubas, 
sukinėdavo rankoje skrybėlę ir su pagarba paliesdavo pirštais 
kaktą, kai kreipdavausi į jį. Jis buvo it vaikas tame žaidime, ne- 
sugebantis nieko sugalvoti pats man nedalyvaujant, nenuovo- 
kus, triukšmingas peštukas, vos galintis atskirti savo kairę ranką 
nuo dešinės. Tuštybė ir pririšo jį prie manęs, nes kuo didesnis 
buvo jo pasisekimas tarp bendrų, tuo labiau jis jautėsi paten- 
kintas. Mums sekėsi visi užmanymai, jis ištikimai man tarnavo, 
ir niekas nežinojo apie mūsų sąjungą. Tu, Meri, atsistojai mums 
ant kelio it akmuo prieš vežimą, ant jo mes ir suklupome. Savo 
plačiai atmerktomis akutėmis ir bebaime nuovokia galva pa- 
tekai tarp mūsų, ir tada suvokiau, kad artinasi galas. Beje, ir 
taip išsisėmė beveik visos mūsų žaidimo galimybės, ir jau buvo 
pats laikas viską baigti. Bet kaip tu nedavei man ramybės su ta 
būdinga tik tau drąsa ir sąžiningumu. Tu privertei mane stebė- 
tis! Aišku, tu turėjai išgirsti mane vaikštant tuščiame kambaryje 
antrame aukšte, paskui nusėlinti žemyn ir pamatyti virvę ant 
balkio. Tai buvo pats pirmasis dalykas, atkreipęs tavo dėmesį. 
Tada vėl pasileidai į durpynus paskui dėdę, kuris buvo sutaręs 
susitikti su manimi Raftore, o kai pradingo tau iš akių tamsoje, 
atsimušei tiesiog į mane ir padarei savo patikėtiniu. Ką gi, tapau 
tavo draugu, nėra kaip prieštarauti, ir neblogai tau patariau, tie- 
sa? Geriau nebūtų pataręs nė pats taikos teisėjas, patikėk. Tavo 
dėdė nežinojo nieko apie savotišką mūsų sąjungą, O jei net ir 
būtų žinojęs, vis tiek nebūtų supratęs. Pats kaltas, jei užsitraukė 
bausmę už nepaklusnumą. Aš jau žinojau, kokia tu ryžtinga, 
žinojau, kad praneši apie jį pirmai progai pasitaikius. Jis padarė 
klaidą, duodamas tau tokią galimybę, nes tokį įtarumą galėjo 
apmaldyti tik laikas. Bet tavo dėdei reikėjo nusigerti Kūčių nak- 

tį ir prarasti sveiką protą. Elgdamasis kaip paskutinis kvailys ir 
laukinis jis pakėlė ant kojų visą apylinkę. Tada supratau, kad 
išsidavė, o užsinėręs kilpą ant kaklo išsitrauks paskutinę kortą 
ir išduos mane — žmogų, kuris jam įsakinėjo. Todėl ir privalėjo 
mirti, Meri, kaip ir tavo teta, kuri buvo tartum jo šešėlis, o jei 
tu būtum buvus smuklėje vakar vakare, kai ten atjojau, tu taip 
pat... Ne, tu nebūtum žuvusi. 

Jis palinko prie jos, griebė už rankų ir privertė atsistojus 
pažvelgti į akis. 

— Ne, nebūčiau tavęs nužudęs. Būtum ėjusi su manimi, kaip 
eisi šiandien. 

Ji žiūrėjo tiesiai pastoriui į akis. Nieko nesugebėjo iš jų 
perprasti — permatomų ir šaltų kaip visad — bet rankos tvirtai 
gniaužė jos riešus ir Meri juto, kad taip lengvai jos nepaleis. 

— Jūs klystate, pone, — ištarė ji, — būtumėt nužudęs mane 
vakar taip pat, kaip tą padarysit dabar. Kadangi aš su jumis nei- 
siu, pone Deivi. 

— Geriau mirtis nei nešlovė? — pasakė jis nusišiepęs šypsena, 
iškreipiančia plonas jo lūpas. — Neverčiu, kad turėtum pasirin- 
kimo galimybę. Tavo pasaulio pažinimas kilęs iš senų knygų, 
Meri, kur blogio dvasia po apsiaustu slapsto ilgą uodegą ir iš 
šnervių jai trenkia ugnis. Tu tiesiog įrodei, kad esi pavojinga 
varžovė, ir labai norėčiau, kad būtum mano pusėje. Štai, prašau, 
reiškiu tau savo pagarbą. Tu jauna, ir turi žavesio, kurio visiškai 
nenorėčiau sutrypti. Be to, ateis laikas, kai vėl užsimegs mūsų 
draugystės gijos, taip staiga sutrūkinėjusios šiandien. 

— Jūs teisus, elgdamasis su manimi kaip su vaiku ir pasku- 
tine kvaile, — pareiškė Meri. — Aš juk taip ir elgiuosi nuo tada, 
kai vos nesusidūriau su jūsų arkliu aną vakarą, lapkričio mėne- 


sį. Tariamoji mūsų draugystė buvo šlykštus pasityčiojimas. Ko 

verti tie patarimai, kai ant jūsų rankų dar nenudžiūvo nekalto 
žmogaus kraujas? Mano dėdė buvo bent jau garbingas; girtas 
ar blaivus, pasakojo apie savo nusikaltimus ir regėjo juos savo 
slogučiuose — tai buvo jo pragaras. Bet jūs — nešiojat Dievo vie- 
tininko apdarą žemėje, vengdamas įtarimų slapstotės kryžiaus 
šešėlyje. Jūs kalbat apie draugystę... 

— Kai taip jaudiniesi ir jauti tokį pasibjaurėjimą, tu man dar 
labiau patinki, Meri, — atrėmė jis. — Tavyje liepsnoja ta ugnis, 
kuri buvo būdinga ir senovės moterims. Tokios moters drau- 
gijos neįmanoma atsisakyti. Nurimk, dabar neverta diskutuoti 
religiniais klausimais. Kai geriau susipažinsi su manimi, galėsi- 
me vėl pratęsti pokalbį ta tema ir papasakosiu, kaip mėginau 
bėgti pats nuo savęs į krikščionybės paunksmę ir įsitikinau, kad 
Bažnyčios pamatai — tai neapykanta, pavydas ir godulys, kitaip 
tariant — visi žmogaus sukurti civilizacijos atributai, tuo tarpu 
senasis stabmeldžių barbariškas tikėjimas buvo tyras ir nuošir- 
dus. Aš buvau perpildytas pasibjaurėjimo... Vargšė Meri, taip 
augusi į devynioliktąjį amžių, netikėtai užklupto laukinio fau- 
no veidelis sustingęs, įbestas į mano veidą. Taip, pripažįstu, aš 
keistuolis, siaubūnas tame mažame tavo pasaulėlyje. Ar tu jau 
pasirengusi? Tavo apsiaustas kabo hole, o aš laukiu. 

Ji pasitraukė pasienin, pažiūrėjusi į laikrodį, Frensis Deivis 
ne tik nepaleido jos rankų, bet dar stipriau jas sugniaužė. 

— Pasistenk suprasti, — švelniai pasakė jis, — namas visiškai 
tuščias, žinai tai, o riksmų, pasigailėtinų ir vulgarių, neišgirs nie- 
kas. Garbioji Hana sėdi prie židinio savo namuose už bažny- 
čios. Aš stipresnis, nei tau atrodo. Vargšas baltas šermuonėlis 
rodos toks silpnutus, tiesa? Tave tai suklaidino, bet tavo dėdė 
pajuto mano jėgą. Aš nenoriu tavęs skaudinti nei pakenkti tai 


grožio kruopelytei, kuri tau taip tinka, bet jei ir toliau spyriosies, 

turėsiu tam ryžtis, vien dėl šventos ramybės. Na, paklausyk, kur 
ta nuotykių gyslelė, visada tau tokia būdinga? Kur tavo drąsa, 
tavo šaunumas? 

Laikrodis įspėjo Meri, kad Frensis Deivis jau viršijo laiko 
ribą, kurią buvo pats sau skyręs, ir privalo skubėti. Jis slėpė ne- 
kantrumą, bet ji vis dėlto pastebėjo, kaip trūkčioja jo antakiai, 
kaip kietai jis spaudžia lūpas. Buvo jau pusė devintos, Džemas 
neabejotinai pasiekė Vorleganą ir pasišnekėjo su kalviu. Juos 
skiria tik kokios dvylika mylių, ne daugiau. O Džemas ne toks 
kvailas kaip ji, Men. Ji skubiai mąstė, svarstydama visas gali- 
mybes, įgalinančias nugalėti arba pralaimėti. Jei išvyks dabar su 
Deiviu, bus jam lyg svarstis prie kojos ir sulėtins bėgimo greitį: 
tai neišvengiamas dalykas, į kurį jis, be abejo, atsižvelgia. Ne- 
trukus prasidės vytynės ir jos buvimas galų gale išduos Deivį. 
Jei atsisakytų keliauti kartu, ką gi, geriausiu atveju gaus peilio 
dūrį širdin, nes Deivis, nors ir pažėręs tiek komplimentų, ne- 
apsikraus sužeista moteriške. Šiaip ar taip, jis užsiminė apie jos 
drąsą ir nuotykių gyslelę. Gerai, galės įsitikinu, kaip toli gali 
siekti jos drąsa, įsitikins, kad ir ji gali pastatyti savo gyvybę ant 
kortos. Jei jis išprotėjęs — O taip ir mano Meri — pamišimas ir 
bus jo pražūtis; jei jis sveiko proto, ji bus tokia pat kliūtis, kaip 
buvo pradžioje; jos mergiškas sumanumas susikaus su jo protu. 
Jos, Meri, pusėje yra teisybė ir tikėjimas Dievu, o jis — atska- 
lūnas tame pragare, kurį pats sau ir susikūrė. Ji apsisprendė, 
nusišypsojo ir pažvelgė jam tiesiai į akis. 

— Vykstu su jumis, pone Deivi, — pareiškė ji, — bet įspėju: 
būsiu it erškėčio spyglys jūsų šone ir rąstgalis jums ant kelio. 
Galų gale pasigailėsit to. 

— Važiuok kaip priešas ar draugas, man tas pat, — atrėžė 


jis. — Tu būsi tartum girnapusė man ant kaklo, bet tokia man 

dar labiau patiksi. Nedaug prabėgs laiko, ir švystelsi šonan 
visus prietarus, pamirši niekingus civilizacijos pančius, kuriais 
supančiojo tave vaikystėje. Išmokysiu tave, Meri, tokio gyve- 
nimo, kokio vyrai ir moterys nebepatyrė jau kokius keturis 
tūkstantmečius. 

— Nebūsiu tinkama draugė tamstos kelyje. 

— Kelyje? Kas kalba apie kelią? Trauksime tiesiai per viržynus, 
per kalvas, žygiuosim uolynais ir šilojais kaip senieji druidai. 

Ji vos nenusikvatojo jam veidan, bet jis patraukė prie durų 
ir atvėrė jas priešais, O ji, ironiškai nusilenkusi, išėjo pro duris. 
Dabar ją užvaldė nuotykių dvasia ir jos nebebaugino nei Deivis, 
nei naktis. Dabar jau niekas nebeturėjo reikšmės, nes tas, kurį 
mylėjo, buvo laisvas, ir niekieno kraujas nebuvo sutepęs jo ran- 
kų. Galėjo mylėti jį nesibaimindama ir panorusi garsiai šaukti 
apie savo meilę; žinojo, ką dėl jos padarė, žinojo, kad sugrįš pas 
ją. Vaizduotėje jau aidėjo besivejančių arklių kanopos, sklido 
triumfo riksmas. 

Ji nusekė paskui Deivį arklidėn, kur stovėjo pabalnoti ar- 
kliai. To Meri nesitikėjo. 

— Neimsit karietos? — paklausė. 

— Dar ko, lyg man nepakaktų tavęs, tai dar rūpesčiai dėl pa- 
pildomo svorio, — atrėžė jis. - Ne, Meri, turime keliauti lengvo- 
siom, kad būtume laisvi it paukščiai. Juk tu moki joti, kiekviena 
moteris, gimusi kaime, moka jodinėti; o aš laikysiu tavo arklį už 
pavadžio. Deja, negaliu pažadėti pakankamo greičio, nes ponis 
šiandien jau prisidarbavo ir nenoriai keliaus, o šyvis, kaip Žinai, 
apšlubo, ir nekokia bus mums iš jo nauda. Ak, tu, Nenuora- 
ma, nežinai, kad bėgame tik dėl tavo kaltės. Pametęs pasagvinę 
viržyne išdavei savo šeimininką. Už pabaudą dabar turėsi nešti 


moterį sau ant sprando. 

Naktis pasitaikė tamsi, ore tvyrojo nemaloni drėgmė, vėjas 
kiaurai vėrė pagela. Dangų užklojo žemai pakibę debesys, už- 
dengę ir mėnulį. Iš niekur nebuvo matyti nė spindulėlio šviesos, 
tad negalėjai tikėtis, kad kas iš tolo pastebės arklius. 

Taip pirmasis ėjimas Meri nepavyko, o naktis buvo Olter- 
neno pastoriaus sąjungininkė. Meri užsiropštė balnan svarsty- 
dama, ar garsus pagalbos šauksmas prikeltų įmigusį kaimą, bet 
čia kaip tik pajuto, kad pastorius kiša jos pėdą į kilpinę, o žvilg- 
telėjusi žemyn pastebėjo po jo apsiaustu blykstelint plieną. jis 
pakėlė galvą ir nusišypsojo. 

— Neprotinga mintis, Meri, — pasakė jis. — Olterneno žmo- 
nės anksti eina gultis, o kol susigaudytų ir prasikrapštytų akis, 
būčiau jau toli nuo čia, anam viržių lauke, 0 tu... tu tysotum 
veidu įsikniaubus į šlapią žolę, ir galas būtų tavo jaunystei ir 
grožiui. Keliaukim! Jei sustiro rankos ir kojos, jojimas jas atgai- 
vins, O ant šyvio joti bus dar geriau. 

Ji nieko neatsakė, tik suėmė vadžias. Jau per toli nuėjo tam 
žaidime, dabar turėjo tęsti iki galo. Jis sėdo ant bėrojo arkliu- 
ko, prisirišo šyvio pavadį, ir jie pajudėjo į tą keistąją kelionę 
tartum dvejetas piligrimų. Jojant pro tylią bažnyčią, užrakintą 
ir sutemų apgaubtą, Deivis nusikėlė savo juodąją skrybėlę ir 
iškilmingai nusilenkė. 

— Gaila, kad niekad negirdėjai mano pamokslų, — pusbalsiu 
pasakė jis. — Jie sėdėdavo tuose klauptuose lyg avys, kaip buvau 
juos ir atvaizdavęs. Burnos pražiotos, sielos užsnūdusios. Baž- 
nyčia jiems buvo tik stogas virš galvos ir keturios mūro sienos, 
o kadangi pradžioje ją pašventino žmogiškos rankos, manė, 
jog tai šventa vieta. Jie nežino, kad po kertiniu akmeniu guli 
jų protėvių stabmeldžių kaulai, dūlėja senieji granito altoriai, 


ant kurių būdavo aukojamos aukos dar prieš Kristui mirštant 

ant kryžiaus. Vidurnaktį stovėjau vienas bažnyčioje, Meri, ir įsi- 
klausiau į tylą. Ore tada gali išgirsti visokių šnabždesių ir atodū- 
sių, kupinų maištingos dvasios. Jie smelkiasi iš žemės gelmių, ir 
jiems visiškai nerūpi nei Bažnyčia, nei Olternenas. 

Jo žodžiai nuaidėjo tartum aidas Meri smegenyse, o mintys 
pakrypo tamsiu „Jamaikos“ koridoriumi. Dabar ji prisiminė, 
kaip stovėjo ten ties dėdės kūnu ir juto siaubą, kuris sklendė 
pagimdytas kažkokios senos blogio dvasios. Dėdės mirtis ne- 
buvo kažkas iškilaus, tai buvo tik pasikartojimas to, kas įvyko 
kadaise, seniai, labai seniai, kai kalva, ant kurios dabar dunkso 
„Jamaika“, buvo viso labo tik plika uola, vos šen bei ten pa- 
barstyta šilojais. Dabar Meri prisiminė, jog krūptelėjo, lyg paly- 
tėta šaltos nežmogiškos rankos; krūptelėjo ir dabar, žiūrėdama 
į Frensį Deivį, jo baltus plaukus ir akis: akis, kurios regėjo sa- 
manotą senovę. 

Jie pasiekė viržynų pabaigą, akmeningą kelią, vedantį prie 
brastos, įveikė upokšnį ir atsidūrė pačioje juodojoje pelkyno 
šerdyje. Čia nebebuvo nei kelio, nei takelio, vien išdžiūvę žolės 
kupstai ir sustingę viržių stagarai. Arkliai žingsnis po žingsnio 
klupo ant akmenų ar klimpo minkštoje dirvoje, supančioje pel- 
kes, tačiau Frensis Deivis juto kelią, tartum vanagas, skrodžian- 
tis orą. Jis stabteldavo vos sekundei, stebėdavo žolę po kojomis, 
po to kiek pasukdavo šonan ir vėl atsidurdavo ant kieto grunto. 
Supančios juos uolos užstojo viską aplinkui, tad arkliai veikiai 
visiškai pradingo tarp kalnelių. Vienas šalia kito jie žengė keista 
žingine tiesiog per karklų brūzgynus. Meri viltys pradėjo tirpti. 
Ji apsidairė ir už nugaros išvydo juodas kalvas. Tarp jos ir Vor- 
legano driekėsi jau mylių mylios, Nort Hilas apskritai dunksojo 
visiškai kitame pasaulyje. Viržynai skleidė aplink save visiškai 


kitokio pasaulio aromatą, senovinius blogio kerus, buvo neįvei- 

kiami, driekėsi begalybėn. Frensis Deivis pažino tas paslaptis ir 
orientavosi sutemose laisvai tartum neregys savo namuose. 

— Kur mes keliaunam? - galų gale paklausė Meri, O jis pasu- 
ko į ją galvą, šypsena nuskriejo iš po skrybėlės graižo, ir ranka 
parodė į šiaurę. 

— Netrukus ateis laikas, kai teisingumo atstovai saugos visas 
Kornvalio pakrantes, — tarė jis. —- Jau minėjau tai, kai paskutinį 
sykį keliavome iš Loncestouno. Bet šiandien ir rytoj ten dar 
nieko nebus; vien laukiniai paukščiai ir žuvėdros, sklandančios 
virš uolėtų skardžių nuo Boskastlio iki Hartlando. Atlanto van- 
denynas — mano bičiulis nuo senų laikų, gal kiek per niaurus ir 
negailestingas, nei trokščiau, bet vis tiek savas. Tu daug girdėjai 
apie laivus pastarosiomis dienomis, Meri, nors gal ir nepagei- 
dautum apie juos kalbėti. Štai toks laivas ir paims mus nuo Kor- 
nvalio pakrantės. 

— Tai mums teks išvykti iš Anglijos? 

— O ką kita tu siūlai? Po šios dienos Olterneno pastoriui 
teks nutraukti visus ryšius su Šventąja Bažnyčia ir vėl tapti bė- 
gliu. Pamatysi, kaip atrodo Ispanija, Meri, ir Afrika, suprasi, 
kaip atrodo tikroji saulė. Jei tik panorėsi, galėsi savo pėdomis 
išmėginti dykumos smėlį. Man vis tiek, kur keliausime, tai tu 
galėsi rinktis. Ko šypsais ir kratai galvą? 

— Šypsausi, nes viskas, ką kalbate, tai tik grynių gryniausi įsi- 
vaizdavimai ir neįtikimi dalykai. Jūs žinot taip pat puikiai, kaip 
ir aš, kad pabėgsiu pirmai progai pasitaikius, gal net pačiame 
artimiausiame kaimelyje. Aš išsiruošiau su jumis tik todėl, kad 
priešingu atveju nužudytumėt mane, bet dieną, prie gyvenamų 
vietovių ir žmonių, jūs būsit toks pat bejėgis kaip aš dabar. 

— Kaip sau nori, Meri.. Aš numačiau tokį pavojų ir esu 


jam pasirengęs. Tu taip pasitiki savo jėgomis, kad pamiršai, 

jog šiaurinė Kornvalio pakrantė visiškai skiriasi nuo pietinės. 
Tu kilusi iš Helfordo, kur dailūs keliai vingiuoja palei upę, 
kaimeliai lyg virvele atmatuoti tįsta vienas paskui kitą, o šalia 
kelių dunkso pirkelės ir sodybos. Šiaurinė pakrantė, kaip pati 
įsitikinsi, toli gražu ne tokia svetinga. Tai tuščia dykynė, tokia 
pat kaip šie viržynai, ir kol mes nepasieksime prieplaukos, ne- 
pamatysi jokio žmogaus veido, išskyrus manąjį. 

— Sakykim, kad taip ir bus, - pareiškė Meri plūstant pykčiui, 
kurį, tiesą sakant, sukėlė baimė, — sakykim, kad pasieksim jūrą, 
įsėsim į tą jūsų laukiantį laivą ir paliksime šiuos krantus. Labai 
prašome, galite įvardyti bet kokį kraštą, kuris jums patinka. Bet 
ar jums neatrodo, kad nuvykus ten su jumis atrasiu galimybę 
demaskuoti jus, žmonių žudiką? 

— Iki tol tu viską pamirši, Meri. 

— Pamiršiu tai, kad jūs nužudėt mano motinos seserį? 

— Taip, ir dar kitus dalykus. Tu pamirši viržių laukus, smuklę, 
tuos netvirtus savo žingsnius, kurie atsitiktinai perkirto mano 
kelią. Pamirši savo ašaras kelyje iš Loncestouno ir jaunuolį, dėl 
kurio jos buvo pralietos. 

— Jūs galite sau leisti kalbėti apie asmeninius dalykus, pone 
Deivi. 

— Man visai malonu žeisti tavo orumą. O, nereikia kramtyti 
lūpų ir raukyti antakių. Aš skaitau tavo mintis. Jau sakiau, kad 
kadaise teko išklausyti ne vieną išpažintį, tad man moterų sva- 
jonės pažįstamos daug geriau negu tau. Čia ir yra mano prana- 
šumas, palyginti su smuklininko broliu. 

Šypsena vėl praslydo siauromis jo lūpomis, o ji nusuko gal- 
vą, kad neregėtų tų akių, kurių žvilgsnis žemino. 

Toliau jie jojo tylėdami ir jau po kiek laiko Meri pasirodė, 


jog sutemos dar labiau sutirštėjo. Ji jau nebematė net supančių 

juos kalvų. Arkliai atsargiai žengė priekin, bet retsykiais susto- 
davo ir prunkštaudavo, lyg iš baimės, nejausdami kelio. Grun- 
tas buvo primirkęs, išdavikiškas ir Meri jau nebematė dirvos 
iš šonų, juto, kad abipus driekiasi kemsynai. Tai ir buvo arklių 
baimės priežastis. Meri pažvelgė į savo bendrakeleivį tirdama, 
kokia jo nuotaika. Pastorius, palinkęs balne, įtempė akis, rūkui 
vis dar tankėjant, ir iš įsitempusios jo veido linijos bei kietai 
sučiauptų lūpų Meri pajuto, kad jis sukaupė visą savo dėmesį į 
kelią — dėl iškilusio pavojaus, kurio nesitikėjo. Arklių baimė per- 
sidavė Meri. Ji prisiminė anuos akivarus, matytus dienos švie- 
soje, rusvus žolės kuokštus, siūruojančius vėjuje, toliau aukštas, 
plonas nendres, virpančias ir šnarančias vėjeliui pūstelėjus, o už 
jų tyliai tykojančią juodą vandens akį. Ji žinojo, kad net čionykš- 
čiai viržynų gyventojai gali nuklysti nuo saugaus takelio, kad 
tas, kuris vienu metu drąsiai drožia tiesiai sau prieš akis, gali su- 
klupti ir akimirksniu smukti tiesiai į dugną. Frensis Deivis gerai 
pažįsta viržynus, bet net ir jis gali apsirikti, pasiklysti tose tam- 
sybėse. Kažkur netoliese čiurleno upokšnio srautas. Upokšnį, 
šniokščiantį per akmenis, paprastai galėdavai išgirsti per mylią 
ar net iš toliau, tačiau pelkynų vandenys buvo begarsiai. Jau 
pats pirmasis netikslus žingsnis galėjo būti ir paskutinis. Meri 
jautė nervus įsitempus iki ribos, ji beveik sąmoningai buvo pa- 
sirengusi šokti nuo arklio, jei tik šis susverdės ir, kraupiai sučep- 
sėjus milžiniškiems nasrams, panirs į gelmę, taip dailiai paslėptą 
žolynų. Ji išgirdo savo bendrą nuryjant seilę, ir tas garsas sukėlė 
dar didesnį siaubą. Deivis pažvelgė kairėn ir dešinėn, nusiėmęs 
skrybėlę, kad geriau galėtų matyti. Drėgmės lašai žvilgėjo ant 
plaukų ir po truputį padengė drabužius. Dabar ji juto rūgštų 
pūvančių nendrių kvapą. Netikėtai prieš pat juos, visiškai at- 


kirsdama kelią, išdygo balta rūko siena, slopinanti visus garsus, 

nepraleidžianti jokio kvapo. Deivis truktelėjo vadžias, ir arkliai 
tuoj pat pakluso. Jie drebėjo ir prunkštavo, o garas nuo jų šonų 
susiliejo su rūko kamuoliais. 

Jiedu kiek luktelėjo, nes rūkas durpynuose kartkartėmis pra- 
dingsta taip pat netikėtai, kaip ir atsiranda, bet tuosyk negalėjo 
pajusti gaivaus vėjelio dvelktelėjimo, nebuvo matyti dylant be- 
sidraikančių rūko gijų. Rūkas apsiautė juos tarytum voratinklis. 
Frensis Deivis atsuko veidą į Meri. Jis atrodė it vaiduoklis, o jo 
veidas buvo tokia pat balta neįžvelgiama kaukė. 

— Dievai nusisuko nuo manęs, — pasakė jis. — Aš žinau, koks 
tas čionykštis rūkas, jis neišsisklaidys anksčiau nei per keletą 
valandų. Keliauti toliau per tą klampynę būtų dar didesnė be- 
protybė, nei grįžti atgalios. Reikia laukti, kol išauš. 

Meri neatsiliepė. Viltis vėl įsižiebė, bet ji tuoj pat prisiminė, 
kad rūkas apsunkina persekiojimą ir yra ne tik medžioklės gro- 
bio, bet ir medžiotojų priešas. 

— Kur mes? — paklausė ji, bet tas tik vėl griebė jos arklį už 
vadžių ir pasuko kairėn, kol pagaliau jie išsigavo į kietą vietą, 
palikę drebuliuojantį žole apžėlusį paviršių. 

Balkšvas rūkas sekė juos neatsilikdamas. 

— Galų gale gausi kiek atgauti kvapą, Meri, — pasakė Dei- 
vis. — Tavo užuovėja bus šis urvas, o lova — granitas. Ryt gal ir 
sugrįši į šviesųjį pasaulį, tačiau šiandien teks miegoti granito 
patale ant Raftoro uolos. 

Arkliai, įtempę visas jėgas, palengva užkopė į juodą šlaitą. 
Paskui Meri, apsitūlojusi pelerina, sėdėjo tartum pamėklė prie 
akmeninio luito. Kelius priglaudė prie smakro, apkabino ran- 
komis, bet šaltas oras vis tiek skverbėsi pro drabužių plyšius iki 
pat odos. Didžiulis dantytas uolos kraštas kilo pro rūką, rodės, 


iki pat dangaus tartum karūna, o žemiau storas vienalytis debe- 

sų sluoksnis stūksojo tartum neįveikiama vientisa siena. Oras 
čia buvo gaivus ir tyras it krištolas, ne toks kaip žemumoje, kur 
gyvoms būtybėms buvo lemta klaidžioti apgraibomis po rūką. 
Vėjas šnarėjo tarp akmenų ir kedeno viržių šakeles, kartais gu- 
sis, šaltas ir aštrus it peilis, brūkšteldavo per altoriaus plytą ir 
nuaidėdavo radęs galą urvuose. Visi tie garsai derėjo vienas prie 
kito 1r jungėsi į kažkokį savotišką garsų ornamentą. Kartais vis- 
kas aprimdavo ir vėl grįždavo ankstesnioji mirtina tyla. Arkliai 
stovėjo užsiglaudę už didžiulio luito, susilieję vienas su kitu 
kaktomis, bet buvo matytu, kad jie taip pat negali nurimti, nes 
vis atsisukdavo ir žvelgdavo į savo poną. Tas sėdėjo tolėliau, už 
keleto jardų nuo savo bendrakeleivės, bet ji tolydžio vis pajus- 
davo jo žvilgsnį, skvarbų, įdėmų, svarstantį, ar jiems dar beliko 
kokia galimybė. Meri stengėsi būti budri, kiekvieną akimirką 
pasirengusi atremti puolimą, tad vos jam staigiai krustelėjus 
arba pasisukus savo akmeniniame guolyje patraukdavo rankas 
nuo kelių, gniauždavo kumščius ir laukė. Jis liepė miegot, bet 
tą naktį apie miegą negalėjo būti nė kalbos. 

Jei tuk pajustų, kad tampa mieguista, nugintų šalin tą mie- 
guistumą, kovotų su juo, kaip kovojama su priešu. Žinojo, kad 
gali užsnūsti staiga, netikėtai, pati nesuvokdama, o vėliau atsi- 
bus pajutusi ant kaklo šaltų jo rankų prisilietimą ir virš savęs 
išvys išblyškusį veidą, regės baltų trumpai kirptų plaukų nimbą 
ir nejudrias be jokios išraiškos akis, švytinčias ugnimi, kurią sykį 
jau matė. Juk čia ir yra jo karalystė, toje atsiskyrėlio dykynėje, 
kur viešpatauja vienatvė ir mirtina tyla, kur ją sergsti didžiuliai 
grėsmingi granito uolgaliai, o iš apačios pridengia balto rūko 
apklotas. 

Vienu metu išgirdo jį krenkštelint, lyg norėjo kažką sakyti. Kaip 


jie nutolę nuo visa, kas gyva, dvejetas žmonių, nublokštų į amži- 

nybę! Tas siaubas, ta naktis niekad nesibaigs, diena niekad neišauš, 
netrukus ji žus pati, ištirps šešėlyje, ir jos egzistencija baigsis. 

Vis dėlto pastorius nepasakė nieko, o iš tylos vėl pasileido 
vėjas. Jo gausmas tai stiprėjo, tai silpo, kai jis su staugsmu at- 
simušinėjo į akmenis. Tai buvo jau kitoks — naujas vėjas, kūk- 
čiojantis ir vaitojantis, vėjas iš niekur, visai ne nuo pamario. Jis 
tiesiog tryško iš akmenų, iš žemės po jais, ūbavo olose ir ply- 
šiuose, pradėdamas savo giesmę atodūsiu, o baigdamas rauda. 
Įgavęs jėgos kriokė ore lyg ištisas mirusiųjų choras. 

Meri dar labiau įsisiautė į savo apsiaustą, užsismaukė ant 
ausų gobtuvą, kad kiek prislopintų garsus, tačiau vėjas vis sti- 
prėjo pešiodamas plaukus, o kažkoks šuoras cypdamas įsiveržė 
į olą jai už pečių. Apsunkęs rūkas slėnyje vis dar atkakliai ka- 
binosi žemės, ir joks vėjelis net nemėgino išsklaidyti debesų. 
Čia, viršuje, vėjas piktinosi ir verkšnojo, šnabždėjo apie baimę, 
kūkčiojo apverkdamas seniai pralietą kraują ir praėjusį skaus- 
mą, o kažkoks nepaprastas, pavienis garsas nuaidėjo atsimušęs 
į granito klodus virš Meri galvos, pačioje uolos viršūnėje, lyg 
patys dievai būtų stovėję ten, iškėlę milžiniškas galvas į dangų. 
Vaizduotėje ji jau regėjo, kaip šnabžda tūkstančiai balsų, žemė 
dunda tūkstančiais kojų, matė, kaip akmens luitai šalia jos virs- 
ta žmonėmis. Veiduose nebuvo žmogiškos išraiškos, vyresni ir 
už patį laiką, griežti ir kampuoti kaip granitas, jų kalba buvo 
nesuprantama Meri, o rankų ir kojų pirštai kreivi kaip paukščių 
nagai. Jie žvelgė akmeninėmis savo akimis, tačiau jos nematė, 
stebeilijosi kažkur į viršų, ir ji jautėsi lyg tas lapelis vėjuje, be 
jokio tikslo blaškomas tai ten, tai šen, tuo tarpu jie, senovės 
siaubūnai, gyvuoja ir išlieka amžinai. Jie žengė prie jos suglau- 
dę gretas, nematydami ir negirdėdami, sliūkindami priekin lyg 


aklieji, ir visa buvo pasmerkta žūti po jų kojomis. 

Ji riktelėjo ir pašoko, visa drebėdama. Vėjas nurimo, len- 
gvas vėjelis vos kedeno plaukus, tolėliau dunksojo granito nuo- 
laužos, tamsios ir visiškai nejudrios, kaip ir prieš tai, ir Frensis 
Deivis žvelgė į ją, smakrą parėmęs rankomis. 

— Tu užsnūdai, — pareiškė jis, bet ji prieštaravo, abejodama 
pačia savimi, o sąmonė galynėjosi su vis stipriau puolančiu mie- 
gu, pereinančiu į realybę. — Tu pernelyg išvargusi, kad galėtum 
budėti iki aušros, — pasakė jis. — Dabar viso labo vidurnaktis, 
tad laukti teks labai ilgai. Atsipalaiduok, Meri Jelan, leisk kūnui 
pailsėti ir nurimti, nusnūsk. Gal manai, kad noriu padaryti tau 
ką bloga? 

— Aš nieko nemanau, bet užmigti negaliu. 

— Tu sušalai iki pat kaulų, taip susikūprinusi ir pečius atrė- 
musi į sustingusią uolą. Man taip pat ne ką šilčiau, bet uolos 
įlaužoje bent jau nėra skersvėjo. Būtų geriausia, jei galėtume 
sušildyti vienas kitą. 

— Man nešalta. 

— Siulau, nes šį tą žinau apie čionykštes naktis, — pasakė 
jis. — Šalčiausia būna prieš pat aušrą. Neišmintinga sėdėti vie- 
nai. Eikš čia, suremkim pečius. Gal tada pavyks užmigti. Netu- 
riu noro tavęs liesti. 

Atsakydama ji tik pakratė galva ir sunėrė rankas po apsiaus- 
tėliu. Nebuvo matyti jo veido, nes sėdėjo šešėlyje atsisukęs 
šonu, tačiau juto, kad tamsoje šypsosi, šaipydamasis iš jos bai- 
mės. Kūnas sustiro — jis sakė tiesą — ir visa savo esybe troško 
šilumos, tačiau jo globos nenorėjo. Rankos sumedėjo, o kojų 
visiškai nebejuto, atrodė, pati pavirto į granito statulą. 

Retsykiais ji vis knapteldavo užsnūdusi, ir sapnan įsibrauda- 
vo jis, milžiniška fantastinė figūra, baltomis akimis ir plaukais, 


liesdamas kaklą ir kažką šnabždėdamas ausin. Tada vėl atsiver- 

davo visiškai naujas pasaulis, pilnas žmonių tokių pat kaip ir jis, 
kurie išskėtę rankas neleisdavo jos toliau; ir tada Meri vėl pra- 
busdavo, sugrąžinta į tikrovę deginančio vėjo gūsio adatėlėm 
nudiegus veidą, bet niekas nebuvo pasikeitę, nei tamsa, nei nie- 
kas, nei pati naktis — o praėję tebūdavo vos keliasdešimt sekun- 
džių. Sykį ji pasijuto atsidūrusi drauge su juo Ispanijoje, jis sky- 
nė jai didžiules gėles purpuriniais žiedlapiais, vis šypsodamasis. 
Kai ji atšlijo ir metė jas šalin, žiedlapiai pavirto besiraitančiais 
čiuptuvais, šie įsikibo sijono ir šliauždami kaklo link gniuždė ją 
nuodingais, mirtinais eniaužtais. Kitą sykį pasijuto važiuojanti 
šalia jo karietoje, žemoje ir juodoje kaip vabalas. Staiga sienos 
pradėjo gniaužtis spausdamos juos abu, išsunkdamos gyvybę ir 
paskutinį kvapą, kol kūnai pasidarė plokšti, išlūžinėjusiais na- 
riais ir visiškai sunyko. Taip jie ir atgulė vienas šalia kito, lauk- 
dami amžinybės lyg tos granito plokštės, gyvuojančios nuo pat 
esamybės pradžios. 

Paskutinysis sapnas nutrūko staiga, netikėtai ir į tikrovę ją 
pargrąžino jo rankos, spaudžiančios burną; dabar tai buvo nebe 
haliucinacija, sukelta karščiuojančių smegenų, tačiau tikrovė. Ji 
mėgino spirtis, kovoti, bet jis stipriai laikė, griežtai ir įsakmiai 
šnabždėdamas ausin, ragindamas nurimti. Jis užlaužė jai rankas 
už nugaros ir išsitraukęs savo diržą surišo; ne skubotai, šiurkš- 
čiai, tačiau šaltai ir ramiai, galvodamas, ką daro. Saitai buvo sti- 
prūs, tačiau neskausming), ir jis pakišo pirštą po diržu - įsitikin- 
ti, kad šis nežeidžia odos. Ji bejėgiškai žvelgė į pastorių, tiesiai 
jam į akis, lyg ketindama perimti žinią iš pačių smegenų. Tada 
jis išsitraukė nosinę iš apsiausto kišenės, sulankstė ir įgrūdo jai 
burnon, o galus surišo ant sprando, tad Meri jau nebegalėjo nei 
kalbėti, nei rėkti, ir beliko tik gulėti ten ir laukti, ką tas darys to- 


liau. Baigęs jis padėjo Meri atsikelti, nes jos kojos vis dar buvo 

laisvos ir ji galėjo eiti. Nuvedė ją kiek toliau prie didelių granito 
luitų ant kalvos šlaito. 

— Privalau taip pasielgti, Meri, mudviejų abiejų labui, — pa- 
sakė. — Vakar vakare, išjojant, nepagalvojau apie rūką. Jei žūsiu 
dabar, tai tik dėl to. Klausyk atidžiai ir suvoksi, kodėl surišau 
tave ir kodėl tik tavo tylėjimas dar gali mus išgelbėti. 

Jis stovėjo ant pačio uolos pakraščio ir laikydamas Meri už 
rankos parodė į apačią, kur virė tumulais baltas rūko katilas. 

— Paklausyk, — pasakė jis. — Galbūt tavo klausa geresnė už 
manąją. 

Dabar ji suprato, kad galbūt buvo užmigusi ilgiau, nei pasiro- 
dė, nes sutemos palengva ėmė sklaidytis ir artėjo brėkštantis ry- 
tas. Žemai pakibę debesys vos vilkosi dar sukibę su rūko tuntais, 
bet rytuose jau bolavo smulkutė properša, skelbianti, kad paskui 
ją seka blyškutė, besispyriojanti, dar nepakirdusi iš miegų saulė. 
Rūkas vis spyriojosi, tarsi nebalintos drobės marška nuklojęs vir- 
žynus. Meri pažvelgė ton pusėn, kur ištiesęs ranką rodė Deivis, 
bet nieko nepamatė, išskyrus garus, sūkuriuojančius ir kylančius 
viršun nuo drėgnos žemės ir aptekusių vandenim viržių. Tada 
dar įdėmiau įsiklausė, kaip buvo liepęs, ir kažin kur toli iš po 
rūko dangalo nugirdo kažkokius neįprastus garsus, lyg riksmus, 
lyg vaitojimus. Pradžioje buvo sunku suvokti, ką reiškė tie garsai, 
nes tonas buvo keistai aukštas, nepanašus į žmogaus balsą, šūks- 
nį. Tačiau garsai artinosi, ir dabar ji pajuto kažkokį susijaudinimą, 
tvyrantį ore, pranašaujantį naują veiksmą ir permainas. Frensis 
Deivis atsisuko į Meri ir rūko fone jo plaukai ir blakstienos keistai 
švytėjo — tarsi koks balkšvas nimbas. 

— Ar žinai, kas tai? — paklausė jis. 

Ji pažvelgė ir neryžtingai pakratė galvą. Net jei ir galėtų 1š- 
tarti bent žodį, niekaip nesugebėtų atsakyti į tą klausimą. Dar 

niekada nebuvo girdėjusi nieko panašaus. Tada jis lėtai ir gaižiai 
išsišiepė. 

— Žinai, man teko girdėti, bet aš tiesiog pamiršau, kad Nort 
Hilo skvairo šunidėje yra ištisa skalikų ruja. Labai liūdna mums 
abiem, Meri, kad aš to neprisiminiau. 

Pagaliau ji suprato išgirdusi tolimą nekantrų skalijimą, pa- 
žvelgė, apimta siaubo, į savo bendrą, į abu arklius, ramiai sto- 
vinčius šalia uolos. 

— Taip, - pasakė jis, kaip ir ji žvelgdamas į tą pačią pusę, — rei- 
kia paleisti juos vienus ir nuvaryti žemyn, į viržynus. Jie mums 
jau nebebus naudingi, nes tąsyk visa ruja lips ant kulnų. Vargše 
Nenuorama, tu dar sykį galėjai mane išduoti. | 

Skaudama širdimi ji žvelgė, kaip jis atriša arklius ir veda juos 
prie stataus šlaito. Ten pasilenkė, griebė akmenukų saują ir ėmė 
juos svaidyti į vargšus gyvulius. Smūgių krušos veikiami jie ėmė 
trauktis, slysdami pašlaitėn, klupinėdami tarp šen bei ten au- 
gančių šlapių paparčių, bet, smūgiams nesiliaujant, instinktas 
galų gale privertė juos bėgti. Prunkšdami iš išgąsčio, pasileido 
žemyn šuoliais per pačią stačią pašlaitę ir greit dingo 1š akių, 
panirę į baltus miglos kamuolius. 

Skalikų ambrijimas artinosi, buvo jau garsus ir atkaklus. 
Frensis Deivis pribėgo prie Meri, nusimetęs nuo pečių ilgą juo- 
dą apsiaustą, sviedęs skrybėlę tiesiai į viržius. 

— Einam, — pasakė jis. — Draugai ar priešai, bet mums gresia 
bendras pavojus. 

Jie korėsi šlaitu aukštyn tarp granito nuolaužų, didesnių ir 
mažesnių luitų. Deivis apkabino Meri ranka, nes surištomis 
rankomis ji vos galėjo pajudėti. Jie aplenkdavo uolų plyšius, 
brisdami iki kelių panirę tarp šlapių paparčių ir juodų viržių, 


kopė vis aukštyn, kol pasiekė pačią Raftoro uolos viršūnę. Čia, 

pačiame viršuje, granitas buvo keistai išlinkęs ir susidarė kažkas 
panašaus į stoginę. Meri krito visiškai uždususi prie pat didžiu- 
lės plokštės, iš daugelio įdrėskimų ir apdraskymų sruvo kraujas. 
Tačiau Deivis kopė dar aukščiau, ieškodamas atramos pėdoms 
granito įdubose. Jis ištiesė rankas Meri ir, nors ji kratė galva ir 
rodė, kad toliau eiti jau nebegali, pasilenkė ir truktelėjęs pastatė 
merginą ant kojų. Tada perkirto diržą, veržiantį rankas, ir išplė- 
šė nosinę iš burnos. 

— Gelbėkis pati, jei sugebėsi! — šūktelėjo jis. 

Akys išblyškusiame veide liepsnojo, balta plaukų kupeta 
pleveno vėjuje. Meri mėšlungiškai įsikibo akmeninio staldang- 
čio, apie dešimt pėdų iškilusio virš žemės, uždususi, galutinai 
išsekusi, tuo tarpu jis lipo vis aukščiau, o jo liekna juoda figūra 
lygaus uolos paviršiaus fone priminė vikšrą. Šunų almėjimas iš 
po nepermatomo rūko sluoksnio staiga pasirodė kažkoks ne- 
žemiškas, antgamtinis reiškinys, bet tuoj pat pasigirdo riksmai 
ir vyrų šūksniai. Ore pasklido šurmulys, kuris rodės dar labiau 
stulbinantis, nes triukšmo šaltinis išliko nematomas. Danguje 
greitai slinko debesys, balta siena apsivainikavo gelsva šviesos 
karūna. Rūkas prasiskyrė ir sutrūkinėjo. Jis kilo viršun stačiu 
garų stulpu, šis išsyk tirpo pasiekęs debesis, o žemė, kurią 
dangstė taip ilgai, dabar žvelgė dangun lyg tik ką užgimusi. 

Meri sužiuro į šlaitą. Žmonės lyg juodi taškeliai, iki kelių pani- 
rę viržiuose, saulė, pagaliau išnirusi iš debesų ir dosniai šviečianti 
tiesiai jiems virš galvų, vampsintys ir urzgiantys šunys, purpuriš- 
kai rudi pilkšvų uolų fone, nardantys tarp akmenų kaip žiurkės. 

Jie greitai judėjo taku, gal penkiasdešimt žmonių ar net dar 
daugiau, tad jiems artėjant skalikų ambrijimas garsiai skardėjo, 
atsimušdamas į uolų plyšius ir cypdamas nutrūkdavo įniręs į 


gilias olas. 

Debesys išsisklaidė kaip tik ką rūkas, ir vyro delno dydžio 
dangaus lopinėlis pražydo žydruma tiesiog virš galvų. Kažkas 
vėl riktelėjo. Vyriškis, priklaupęs viržyne apie penkiasdešimt 
jardų nuo Meri, pakėlė šautuvą prie peties ir iššovė. Kulka at- 
simušė nuo akmens nepalietusi Meri, o jam išsitiesus mergina 
pastebėjo, kad tai Džemas, tačiau šis jos nematė. Jis vėl iššovė. 
Dabar kulka švilptelėjo pro ausį, ir Meri skruostu pajuto dvelk- 
telėjimą. Šunys tai pradingdavo tarp paparčių, tai vėl pasirody- 
davo, vienas užšoko ant uolos iškyšulio žemiau tos vietos, kur 
buvo Meri, didelė jo nosis uoliai uodė granitą. Džemas dar kar- 
tą iššovė. Meri pažvelgė sau už nugaros ir aukštai virš galvos, 
dangaus fone, pastebėjo juodą Frensio Deivio figūrą, stovinčią 
ant akmeninės plokštės lyg ant altoriaus. Kurį laiką jis stovėjo 
nejudėdamas lyg statula, balti plaukai plevėsavo vėjuje, tada iš- 
skėtė rankas, kaip paukštis, besiruošiantis skrydžiui, išskleidžia 
sparnus, staiga palinko ir nuo savo granitinės pakylos smigo 


žemyn ant šlapio viržių kilimo tarp smulkių aštrių akmenų. 


XVIII skyrius 


Buvo šalta, graži diena, pati sausio pradžia. Kelio duobes ir 
išmušas, paprastai sklidinas tiršto purvo ar vandens, aptraukė 
plonutis ledo sluoksnelis, o vėžės pražilo nuo šerkšno. Šerkš- 
nas balta ranka brūkštelėjo ir per viržynus, kurie driekėsi iki pat 
akiračio, dabar pablankę, nenusakomos spalvos, gailus kontras- 
tas skaisčiai dangaus mėlynei. Dirva sukietėjo, o trumpa žolė 
gurgždėjo po kojomis lyg žvyras. Pievų ir gyvatvorių krašte sau- 


lės spinduliai skleidė šilumą, kuri buvo apgaulinga ir priminė 

pavasario metą, o žvarbus oras žnybo į skruostus, visur buvo 
juntamas žiemos prisilytėjimas. 

Meri viena ėjo per Dvylikos Skenduolių Pelkes, ir stiprokas 
vėjas pūtė jai tiesiai veidan. Ji mąstė, kodėl Kilmeras, dunksąs 
į kairę nuo jos, prarado visą būdingą jam grėsmingumą ir da- 
bar viso labo tėra paprasčiausia juoda dantyta uola, ryškėjanti 
dangaus fone. Gal tai baimė iki tol neleido jai įžiūrėti to grožio, 
gal tai dėl jos negalėjo atskirti gamtos nuo žmonių, nes griež- 
ti kraštovaizdžio bruožai siejosi su baime ir neapykanta, kurią 
kėlė dėdė ir „Jamaikos“ smuklė. Viržynai buvo tokie pat niūrus, 
kalvos nejaukios, bet senoji blogio dvasia pradingo, ir Meri ga- 
lėjo vaikštinėti čia nė kiek nesibaimindama. Dabar niekas ne- 
trukdė keliauti jai, kur tik užsimaniusiai, tad mintys nuklydo į 
gimtuosius kraštus, į žaliuosius pietų slėnius. Širdį spustelėjo 
skausmingas namų ilgesys, mielų, gerai pažįstamų veidų vaiz- 
das. Plati upė darbščiai sruveno į jūrą, vanduo skalavo smėlė- 
tus krantus. Meri juto skausmingai atmintyje atgimstant visus 
kvapus bei garsus, kurie tiek laiko buvo jos aplinka, prisiminė 
atšakas, atskilusias nuo upės motinos — tartum nepaklusnūs 
vaikai, nuklystantys tarp medžių ir virstantys siaurais almančiais 
upokšniais. 

Miškai buvo išsvajota poilsio ištroškusių keleivių prieglau- 
da, lapų šlamesys sklido po mišką tartum pati žaviausia muzika, 
net ir žiemą storos, nors nuplikusios šakos buvo saugi užuo- 
vėja. Meri jau pasiilgo paukštelių čiulbesio, jų sparnų šlamesio 
tarp medžių. Ji pasiilgo taip gerai pažįstamų fermos gyvenimo 
garsų: vištų kudakavimo, užsimerkusio nuo pasimėgavimo gai- 
džio laibo kakarieku, kimaus žąsų gagenimo. Būtų taip gera vėl 
įtraukti nosin šilto riebaus mėšlo kvapą, ant rankų pajusti jau- 


kų karvių kvėpsnį, išgirsti sunkius žingsnius, aidinčius kieme, ir 

kibirų tarškesį prie šulinio. Ji taip norėtų vėl stovėti atsirėmusi 
į vartelius, žvelgti į kaimo gatvę, linkėti labos nakties praeinan- 
tiems kaimynams ir žiūrėti, kaip iš kamino raitosi žydra dūmų 
srovelė. Jei sugrįš ten, vėl išgirs pažįstamus balsus, kimius, bet 
tiek malonius jos ausiai, o kartkartėmis — juoką pro kurios nors 
virtuvės langą. Tada ji imsis darbo savo fermoje; anksti kelsis 
ir nešios vandenį iš šulinio, ir vaikštinės tarp negausaus savo 
turto ramiai, pasitikėdama savimi, nelenks sprando prie seki- 
nančio darbo, o nuovargį laikys laime ir skausmą malšinančia 
priemone. Visi metų laikai bus laukiami su vienodu džiaugsmu, 
nes jų dėka susilauks gero derliaus, tada atgaus ir gerą nuotai- 
ką, ir dvasios ramybę. Ji kaimo vaikas, tad ir grįš į kaimą, ten ir 
pasiliks, kaip likdavo visi jos proseniai. Helfordo žemė davė jai 
gyvybę, taigi ir ji po mirties vėl taps tos žemės dalele. 

Meri nekvaršino sau galvos dėl vienatvės. Darbo žmogus 
nekreipia dėmesio į vienatvę, vakare, baigęs triūsą, tiesiog eina 
miego. Ji jau viską apgalvojo ir pasirinktas kelias pasirodė tei- 
singas ir geras. Daugiau ji neatidėlios, pakanka delsti, kaip elgėsi 
pastarąją savaitę, bet, sugrįžus dvaran pietų, paskelbs ponui ir 
poniai Basetams savo sumanytąjį planą. Jie labai malonūs ir ge- 
ranotiški, net per daug, nes vis kalbina pasilikti pas juos bent 
žiemai, o nenorėdami, kad jaustųsi skolinga, taktiškai siūlo im- 
tis kokių nors pareigų dvare — gal, pavyzdžiui, prižiūrėti vaikus 
arba palaikyti draugiją poniai Baset. Meri nuolankiai klausėsi tų 
įkalbinėjimų, tačiau atsakinėjo nenoriai ir kuo mandagiau išsi- 
sukinėjo, vis dėkodama už tai, ką jie padarė jos labui. Skvairas, 
valiūkiškas ir linksmas, per pietus jai geraširdiškai priekaištavo. 

— Nurimk, Meri, šypsenos ir padėkos tai labai puikus daly- 
kas, bet galų gale tau laikas apsispręsti. Tu dar per jauna, kad 


gyventum viena, ir pasakysiu tau į akis: per graži. Čia, Nort 

Hile, yra tavo namai, tu juk žinai, o mano žmona pasakytų tą 
patį, tad abu prašome tavęs pasilikti čia. Darbo čia begalės, ži- 
nai pati, tikrai aibės. Reikia priskinti gėlių papuošti kambariams, 
parašyti laiškus, yra vaikų, kuriems reikia griežtos rankos. Dar- 
bo tau pakaks, jau aš galiu laiduoti. 

O bibliotekoje ponia Baset kalbėjo bemaž tą patį, Meri ant 
kelio draugiškai padėjusi ranką. 

— Mums taip miela, kad tu čia, tad kodėl nenori pasilikti 
visam laikui? Vaikai tave dievina, o Henrikas man vakar pasakė, 
kad, nors žodeliu užsiminus, atiduotų savo ponį! O tai paties 
didžiausio pasitikėjimo įrodymas, būk tikra. Pasistengsime, kad 
pas mus tau būtų gera, neteks patirti nei vargų, nei rūpesčių, o 
išvykus ponui Basetui būsi mano kompanionė. Ar vis dar ilgiesi 
savosios fermos? 

Meri darsyk nusišypsojo, darkart už viską padėkojo, bet 
nesugebėjo apibūdinti žodžiais, ką jai reiškia gimtųjų kraštų 
prisiminimas. Ponų Basetų šeimyna suprato, kad Meri vis dar 
nespėjo atsikvošėti po pastarųjų mėnesių nutikimų, tad visaip 
stengėsi, kad atgautų sveikatą ir dvasios pusiausvyrą, o tuo pat 
metu Nort Hilas plačiai atvėrė duris ir čia rinkosi kaimynai iš 
visos apylinkės. 

Šiuos, aišku, domino tik viena tema. Skvairas Basetas gal 
šimtą penkiasdešimtąjį kartą pasakojo savo istoriją, kol žo- 
džiai „„Olternenas“ ir „Jamaika“ pasidarė nebepakeliami Meri 
ausims, nes visiems laikams troško juos pamiršti. Kaimynų 
apsilankymai buvo dar viena priežastis, kad Meri apsisprendė 
išvykti: ji tapo visuotinio smalsumo objektu, Basetai su tam 
tikru pasididžiavimu demonstravo pažįstamiems naująją did- 
vyrę. Meri, iš širdies jiems dėkinga, stengėsi kaip įmanydama, 


tačiau su Basetais niekad nesijautė visiškai laisvai. Jie nebuvo 

jos sukirpimo žmonės. Priklausė kitai rūšiai, kitai aplinkai. Ji 
gerbė juos, pamėgo, linkėjo jiems viso geriausio, bet negalėjo 
prisiversti jų pamilti. Iš širdies jie kalbino ją, kai būdavo svečių, 
stengėsi, kad neliktų nuošalyje, bet ši vis tiek ilgėjosi savo kam- 
bario tylos arba jaukios arklininko Ričardso virtuvės, kur visad 
rasdavo bendrą kalbą su raudonskruoste jo žmona. O skvairas 
vis stengėsi šmaikštauti. Prašydavo jos patarimo, kikendamas iš 
kiekvieno savo paties žodžio: 

— Olternene dabar yra laisva pastoriaus vieta. Gal tu to im- 
tumeis, Meri? Galiu prisiekti, kad su avelių ganytojo pareigomis 
susidorotum kur kas geriau nei ankstesnis juodaskvernis! 

Meri nusišypsodavo, kad jam nebūtų nemalonu, bet sielos 
gilumoje stebėdavosi, kaip jis gali būti toks bukaprotis ir nesu- 
vokiantis, kokius skausmingus prisiminus kelia jo žodžiai. 

— Na, „Jamaikoje“ jau niekad nebebus šmugelninkų, — sa- 
kydavo jis, — O jei nuo manęs priklausytų, tai ir stiprių gėrimų. 
Iššluosiu iš pastato visus voratinklius, iki skiautelės, o kai baig- 
siu, tai jau joks brakonierius ar čigonas nebedrįs ten net nosies 
kyštelėti. Pastatysiu už prekystalio dorą bernioką, niekad gyve- 
nime neuosčiusį konjako. Visada bus su švaria prijuoste, o virš 
durų liepsiu užrašyti: „Prašome užeiti“. O žinai, kokie svečiai 
ten apsilankys pirmieji? Taigi tu ir aš, Meri! 

Čia skvairas nebegalėdavo susilaikyti ir imdavo kvatotis, 
daužydamas sau per šlaunis, o Meri vėl prisiversdama šypso- 
davosi, kad jis nesusigaudytų, koks nejuokingas jo sąmojus. Ji 
mąstė apie visa tai, viena žygiuodama per Dvylikos Skenduolių 
Pelkes, tolydžio prieidama išvadą, kad turi kuo greičiau išvykti 
iš Nort Hilo, nes jo gyventojai nėra ir niekad nebus jai iš tikrųjų 
artimi, ir tik savo mielajame Helfordo slėnyje vėl ras ramybę ir 


džiaugsmą. 

Nuo Kilmero pusės pasirodė vežimas, palikdamas paskui 
save juodas žymes ant šerkšno nubalinto kelio. Tai buvo vie- 
nintelis judantis taškelis nebylioje lygumoje. Meri įtariai jį ste- 
bėjo, nes šiame viržyne nebuvo jokių sodybų, išskyrus namelį 
Truverte, o tas, kaip žmonės kalbėjo, dabar stovėjo apleistas 
ir tuščias. Jo savininko nematė nuo tada, kai šaudė į ją prie 
Raftoro. 

— Nedėkingas nevidonas, kaip ir kiti iš jo šeimos, — pareiškė 
kartą skvairas. — Jei ne aš, dabar pūtų kalėjime ir tektų jam at- 
sėdėti ganėtinai ilgai, kad atsikratytų visų savo pomėgių. Prirė- 
miau jį prie sienos ir buvo priverstas pasiduoti. Pripažįstu, kad 
vėliau gerai pasirodė, nes padėjo susekti, kur pradingote jūs, 
Meri, ir tas juodaskvernis galvažudys. Bet jis man net nepadė- 
kojo už tai, kad padėjau įrodyti, jog yra nekaltas toje byloje, o 
dabar gal jau išsitrenkė kažin kur į pasaulio galą. 

Meri įsivaizdavo tuščią namelį Truverte, sulaukėjusius ar- 
klius, laigančius kažkur po durpynus, ir jų šeimininką, išvykusį 
su dainele lūpose. 

Vežimas prisiartino prie kalvos pašlaitės, ir Meri prisidengė 
ranka akis nuo saulės, kad geriau galėtų įsižiūrėti. Arklys įsi- 
ręžęs tempė vežimą į kalną, ir ji nustebusi pamatė, kokį keistą 
krovinį jis veža: tai buvo puodų, keptuvių, čiužinių ir kažkokių 
karčių stirta. Kažkas, matyt, gabenosi visą savo turtą. Bet net 
dabar ji nesuvokė, kas tai, ir tik priartėjus, kai keleivis, einąs 
šalia arklio, pakėlė galvą ir mostelėjo ranka, pažino, kas jis toks. 
Stengdamasi išlaikyti abejingą veido išraišką, ji patraukė kal- 
vos pašlaite žemyn, prie vežimo, ir pirmiausia pasisveikino su 
arkliu, patapšnodama ir pakalbindama jį, o Džemas tuo tarpu 
koja parideno didelį akmenį ir stipriai stumtelėjo po ratu, kad 


vežimas nenudardėtų žemyn. 

— Jau geriau jautiesi? — paklausė jis iš už vežimo. — Girdėjau, 
kad pastaruoju metu nemažai pragulėjai lovoje. 

— Matyt, kažką ne taip nugirdai, — atrėžė Meri, — dabar gy- 
venu Nort Hilo dvare ir vaikštinėju po tą vietovę. Nieko man 
nėra, išskyrus tai, kad negaliu pakęsti šių vietų. 

— Sklido kalbos, kad ketini pasilikti ten ir tapti ponios Baset 
drauge. Tai, matyt, jau arčiau tiesos. Ką gi, tavo gyvenimas bus 
kaip rožėm klotas. Jie visai neblogi žmonės, ypač kai arčiau su 
jais susipažįsti. 

— Dar niekas Kornvalyje nebuvo man ganėtinai geras nuo 
tada, kai pasimirė motina. Tai vienintelis dalykas, kuris turi man 
reikšmės. Ir vis dėlto aš nepasiliksiu Nort Hile. 

— Tikrai? 

— Taip. Grįžtu namo. 

— O ką gi ten veiksi? 

— Pamėginsiu vėl atgauti savo fermą, o gal bent užsidirbti 
jai, nes dabar neturiu tiek pinigų. Bet ir ten, ir Helstone turiu 
draugų, kurie padės man. 

— Tai kur tu gyvensi? 

— Kaime nėra tokios trobos, kurios negalėčiau pavadinti 
savo namais, jei tik panorėčiau. Mes ten, pietuose, esame geri 
kaimynai, jei nori Žinoti. ž 

— Niekad neturėjau kaimynų, tad negaliu su tavim ginčytis, 
bet nuo pačios vaikystės man atrodė, kad gyvenant kaime visą 
laiką jautiesi lyg įkištas į dėžę. Kiši nosį per tvorą į kaimyno daržą, 
o jei jo bulvės didesnės už tavo, tuoj prasideda turgus ir barniai. 
Pakanka tik išvirti triušį, ir kitapus išsyk pajus kvapą savo virtuvė- 
je. Kad jį kur paraliai, Men, tai apskritai — ne gyvenimas. 

Kadangi Džemas bjaurėdamasis suraukė nosį, Meri nusi- 


juokė, tada apžvelgė prikrautą vežimą ir netvarką jame. 

— Ką ketini daryti su tais rakandais? — paklausė. 

— Nebegaliu pakęsti šių vietų, kaip 1r tu, - atsakė jis. - Noriu 
išsinešdinti kuo toliau nuo durpių tvaiko, pelkių smarvės ir Kil- 
mero, kurio kreivą snukį regiu nuo aušros iki sutemos. Mano 
namas štai čia, šiame vežime, viskas, ką kadaise laikiau savo 
namais, tad imuosi ji su savim ir pastatysiu ten, kur užeis noras. 
Nuo vaikystės esu valkata, jokių pančių, jokių ilgalaikių var- 
žančių grandinių, jokių moterų ilgam, tad manau, kad ir mirsiu 
kaip valkata. Tai vienintelis gyvenimo būdas, kurį galiu ištverti. 

— Džemai, visą laiką klajodamas neatrasi nei nusiraminimo, 
nei paguodos. Dievas liudytojas, jau pats mūsų gyvenimas — ilga 
ir sunki kelionė. Kam daryti ją dar sunkesnę? Ateis laikas, kai už- 
sinorėsi savo žemės sklypelio, savų keturių sienų, nuosavo stogo 
ir vietos, kur galėtum priglausti vargšus pailsusius kaulus. 

— Man priklauso visa šalis, jei kalbėtum apie tai, kad stogas 
virš galvos yra dangus, o patalas — žemė. Tu nesupranti to. Tu 
moteris, ir tavo karalija — namai ir visi smulkūs kasdieniai, žino- 
mi dalykai. Man niekad neteko taip gyventi ir niekad negyven- 
siu. Vieną naktį miegu kalnuose, kitą — mieste. Mėgstu ieškoti 
laimės šen bei ten, o visi nepažįstami žmonės — mano bičiuliai, 
praciviai — draugai. Šiandien sutinku ką nors ant kelio ir keliau- 
ju su juo valandą, o gal metus, ryt — skiriuosi su juo visiems 
laikams. Tu ir aš negalime susikalbėti, kiekvienas iš mūsų kalba 
tik savąja kalba. 

Meri ir toliau tapšnojo arklį, standus jo kūnas buvo šiltas ir 
drėgnas po jos delnu, o Džemas stebėjo merginą ir šypsenos 
šešėlis nusklendė jo lūpomis. 

— Kur važiuosi? — paklausė ji. 

— Kur nors į rytus nuo Tamaro, o beje, man vis vien, — at- 


sakė jis. — Nebegrįšiu į vakarus, nebent susenčiau, pražilčiau 

ir pamirščiau daugelį dalykų. Galvojau, gal patraukti šiaurėn, į 
vidurio grafystes. Tai turtingos vietos ir klestinčios; ten galima 
susikrauti turtą, reikia tik noro. Gal ateis tokia diena, kai kiše- 
nės bus išsipūtusios nuo pinigų ir pradėsiu arklius pirkti savo 
malonumui, užuot vogęs. 

— Tai juodas, bjaurus kraštas, - pasakė Meri. 

— Man nerūpi žemės spalva, — atsakė jis. — Durpės taip pat 
juodos, argi ne? Ir lietus juodas, kai pleška tiesiai virš tavojo 
Helfordo tvartų. Koks skirtumas? 

— Tu vien aušini burną, kad galėtum paprieštarauti, Džemai 
Merlinai, bet tavo žodžiuose nėra nė krislo išminties. 

— Kaip galiu būti išmintingas, kai glostai mano arklį, palaidi 
tavo plaukai susipynę su jo karčiais, o aš žinau, kad po penkių 
ar dešimties minučių būsiu jau anapus kalvos, be tavęs, atsi- 
sukęs Tamaro linkui, o tu žingsniuosi į Nort Hilą arbatėlės su 
skvairu Basetu?! 

— Tai atidėk savo išvyką ir keliauk kartu su manim į Nort 
Hilą. 

— Nebūk paika, Meri. Kaip gali įsivaizduoti, kad gerčiau ar- 
batą su skvairu ir sūpuočiau ant kelio jo vaikelius? Mes esame 
iš kitokios žmonių giminės, beje, ir tu taip pat. 

— Žinau tai. Todėl ir grįžtu prie Helfordo. Pasiilgau namų, 
Džemai, noriu vėl pajusti upės kvapą ir pereiti pažįstamais ta- 
keliais. 

— Na, tai keliauk, nusisuk nuo manęs ir trauk kuo greičiau 
kelionėn. Po kokių dešimties minučių pasieksi vieškelį, kuris 
tave nuves į Bodminą, iš Bodmino į Trurą, iš Truro į Helstoną. 
Helstone susirasi brangiuosius savo draugus ir galėsi gyventi 
pas juos, kol neatgausi fermos. 


— Tu šiandien labai griežtas. Ir žiaurus. 

— Aš griežtas savo arkliams, kai jie užsispyrę ir aikštingi, bet 
tai visiškai nereiškia, jog jų nemyliu. 

— Tu nemylėjai nieko savo gyvenime, — pasakė Meri. 

— Man retokai tekdavo vartoti šį žodį, tai ir viskas, — atrė- 
žė jis. 

Jis vėl apsuko vežimą 1r išspyrė akmenį iš po rato. 

— Ką čia darai? — paklausė Meri. 

— Jau po dvyliktos ir pats laikas judėti. Ir taip sugaišau daug 
laiko, — pasakė jis. — Jei būtum vyras, pasiūlyčiau važiuoti sykiu 
su manim, o tu šoktum ant sėdynės, susikištum rankas į kišenes 
ir dardėtum šalia, kiek tik panorėtum. 

— Važiuočiau, jei nuvežtum į pietus. 

— Na, aišku, aš važiuoju į šiaurę, o tu — tai ne vyras, O viso 
labo moteriškė, ir tuo tikrai įsitikintum, savo nelaimei, jei ke- 
liautum su manim. Pasitrauk šonan, Meri, ir nesukinėk man 
vadžių. Metas. Iki pasimatymo. 

Jis suėmė jos veidą rankomis, pabučiavo, ir tada ji pastebėjo, 
kad Džemas juokiasi. 

— Kai tapsi sena pana su pirštinaitėmis, ten, savo Helforde, 
prisimink tai, — pasakė, — ir to privalės pakakti iki tavo dienų pa- 
baigos. „Jis vogdavo arklius, — sakysi sau, — ir jam visai nerūpė- 
jo Moterys, bet, jei ne mano išdidumas, dabar būčiau su juo“. 

Jis užsikorė į vežimą ir iš viršaus pažvelgė į Men, pliauškin- 
damas botagu ir slopindamas žiovulį. 

— Iki vakaro įveiksiu kokias penkiasdešimt mylių, o paskui 
krisiu it akmuo ir miegosiu palapinėje šalia kelio. Susikursiu lau- 
žą ir pasikepsiu šoninės vakarienei. Tu kartkartėmis pagalvosi 
apie mane, ar ne? 

Bet Meri nesiklausė jo. Ji stovėjo atsisukusi į pietus, nars- 


tydama pirštus. Už anų kalvų niūrius durpynus keičia pievos, 

pievas — slėniai ir upės. Helfordo grožis ir ramybė laukia prie 
sraunios upės kranto. 

— Tai ne išdidumas, — galų gale pasakė ji, — žinai, kad tai ne 
išdidumas. Man krūtinė plyšta, ir širdis veržias į namus. 

Jis nieko nepasakė, tik suėmė vadeles ir švilptelėjo arkliui. 

— Palauk! — šūktelėjo Meri. — Palūkėk! Prilaikyk arklį ir pa- 
duok ranką. 

Jis padėjo botagą, pasilenkė ir truktelėjęs pasisodino ją šalia 
savęs ant pasostės. 

— O kas dabar? — paklausė. — Ir kur nori, kad tave nuvež- 
čiau? Juk Helfordas dabar tau už nugaros, žinai tai? 

— Žinau, — atsakė. 

— Jei važiuosi su manimi, tavęs laukia sunkus gyvenimas, 
kartais net pavojingas, be ilgesnių sustojimų, patogumų ir po- 
ilsio. Vyrai ne kokie draugai, kai jiems užeina bloga nuotaika, o 
aš, Dievas mato — blogiausias iš visų. Atsisakiusi fermos, pasi- 
rinksi ne patį geriausią gyvenimo būdą, o ramybės, kurios taip 
trokšti, vargu ar gali tikėtis. 

— Rizikuosiu, Džemai. Pasistengsiu kaip nors iškęsti tavo 
blogą nuotaiką. 

— Tu myli mane, Meri? 

— Manau, kad taip, Džemai. 

— Labiau už Helfordą? 

— Į šį klausimą negaliu atsakyti. 

— Tai ko čia atsisėdai šalia manęs? 

— Nes noriu, nes privalau, nes dabar ir visada trokštu būti 
kartu, — pasakė Meri. 

Jis nusijuokė, paėmė ją už rankos ir padavė vadeles, o Meri 


jau nebesidairė per petį, bet žvelgė Tamaro link. 

Skaitytojui pateikiamas žymios anglų rašytojos Daphne du Maurier 
(Dafnės diu Morjė; 1907-1989) romanas — „Jamaikos“ smuklė — vienas 
garsiausių jos kūrinių. Daphne du Maurier jau žinoma mūsų šalyje iš 
lietuvių kalba pasirodžiusių romanų Mano pusseserė Reiče/ ir Rebeka, apsa- 
kymų rinkinių [/engbias /aukimas ir Paukščiai. 

„Jamaikos“ smuklė — patraukli, romantiška nuotykių ir meilės kupina 
istorija, taip pat pasižyminti ir meistriškai supinta detektyvine intriga. 
Veiksmas vyksta „Jamaikos“ smuklėje, prigludusioje dykuose viržių 
plotuose, nesvetingoje dienos metą, o naktį plačiai atveriančioje duris 
piktadariams ir kitokiems tamsos gaivalams. 

„Vieną dieną smuklėje atsiranda jauna mergina, Meri jelan, ieškanti 
prieglobsčio tetos namuose. Netrukus „Jamaikoje“ pradeda dėtis su- 
krečiantys dalykai. Veiksmas kaitaliojasi žaibiškai, o atomazga visiškai 
netikėta... 

Daphne du Maurier — populiari šiuolaikinė anglų rašytoja, 0 jos 
kūriniai garsėja visame pasaulyje. Gimusi 1907 metų gegužės 13 die- 
ną Londone, garsaus anglų aktoriaus, režisieriaus ir rašytojo George'o 
du Maurier šeimoje, rašytoja augo menininkų aplinkoje, nuo vaikystės 
pažino garsiausius Anglijos aktorius, muzikus, rašytojus, Londono aukš- 
tuomenę, gavo puikų išsilavinimą. 1932 metais ištekėjusi už generolo 


Fredericko Browningo, augino trejetą vaikų. 

Jau 1931 metais buvo išspausdinta pirmoji jos apysaka I4e Loving 
spirit (Meilės dvasta), 1932-aisiais — dar viena apysaka I7/ never be young again 
(Jau mekad nebebūsiu jaunas), tačiau pirmoji tikra sėkmė kūrėją aplankė 
1936 metais, kai pasirodė „Jamaikos“ smuklė - romanas apie plėšikus ir 
kontrabandininkus nuo Kornvalio pajūrio. Užmegzta romano intriga 
paklūsta būdingiems Daphne du Maurier kūrybos dėsniams — paslaptis, 
negera nuojauta, grėsmė, įtampa čia neišvengiamos. Ne veltui ji laiko- 
ma bene geriausia s455e1s2 (sumaniai kaitinamos ir keliamos įtampos) 
meistre. 

Gerai žinomos ir kitos šios garsios autorės knygos: The Kings Genera/ 
(Jo Didenybės generolas), Mary Ann (Meri En), Frencbman 3 creek (Prancazo 
ubokšnis), The House on Hbe Strand (Namas ant skardžio). 

Garsusis amerikiečių kino režisierius Alfredas Hitchcockas jos ap- 
sakymo motyvais sukūrė išgarsėjusį filmą The Birds (Paukščiai). Daugu- 
ma jos knygų ekranizuotos, adaptuotos teatrui. Iki šiol su didžiausiu 
pasitenkinimu skaitomos ir gausiai perkamos, vertinant didį rašytojos 
talentą. 

Daphne du Maurier mirė 1989 metais Kornvalyje, palikusi apie 
trisdešimt knygų, ne vien beletristikos, bet ir apsakymų, apybraižų apie 


savo šeimą, ir patekusi į anglų literatūros panteoną. 

garsėja visame pasaulyje. 

„Jamaikos“ smuklė — patraukli, romantiška nuotykių ir meilės kupina isto- 
rija, taip pat pasižyminti ir meistriškai supinta detektyvine intriga. Veiksmas 
vyksta „Jamaikos“ smuklėje, prigludusioje dykuose viržių plotuose, nesvetin- 
goje dienos metą, o naktį plačiai atveriančioje duris piktadariams ir kitokiems 
tamsos gaivalams. 

„Vieną dieną smuklėje atsiranda jauna mergina, Meri Jelan, ieškanti 
prieglobsčio tetos namuose. Netrukus „Jamaikoje“ pradeda dėtis sukrečian- 
tys dalykai. Veiksmas kaitaliojasi žaibiškai, o atomazga visiškai netikėta... 

